
Traducere din limba englezä de 
DORINA TĂTĂRAN 


ionice 


Această carte este pentru tine, cititorule! 
Fără tine, această carte nu ar fi fost posibilă. 
Nimic din toate acestea nu ar fi posibil! 


Capitolul unu 


AVEAM BROBOANE DE TRANSPIRAȚIE PE FRUNTE. ȘUVIȚE DIN 
părul roşcat mi se lipeau de gât. Îmi simțeam picioarele de 
parcă eram în saună. Eram sigură că între sâni aveam o cas- 
cadă de transpiraţie, şi doar asta era suficient să îmi plaseze 
dispoziţia undeva între pofta de a pălmui pe cineva şi de a-l 
împinge în fața unui troleibuz. Era o căldură atât de umedă și 
de lipicioasă, încât chiar începeam să cred că New Orleans era 
unul dintre cele șapte cercuri ale iadului, iar terasa Palace Cafe 
era poarta de intrare! Sau sala de aşteptare. 

O picătură mare de transpiraţie mi-a alunecat de pe vår- 
ful nasului pe cursul intitulat Filosofia omului, lăsând un cerc 
umed în mijlocul paragrafului pe care abia îl vedeam prin per- 
deaua de sudoare care mă orbea. Mereu am avut impresia că 
din titlul cursului meu lipsea ceva. Ar fi trebuit să fie Filosofia 
UNUI om. Dar, hei, nu așa mergeau lucrurile la Loyola! 

Măsuţa s-a zpâlțâit când o cafea cu gheaţă a fost trântită 
Chiar în fața manualului meu. 

— Pentru tine! 

M-am uitat speriată pe deasupra ochelarilor de soare şi am 
simţit că îmi lasă gura apă, de parcă eram unul dintre câinii lui 

Pavlov. Valerie Adrieux s-a prăvălit pe scaunul din fața mea, 
cu mâna încleștată pe paharul cu cafea cu gheaţă. Un ames- 
tec de moştenire spaniolă și africană, Val avea o piele abso- 
lut minunată, o nuanţă perfectă de ciocolatiu, şi arăta super în 
nuanţe de portocaliu-aprins, albastru, roz, precum şi în orice 
altă culoare bizară din curcubeu. 

Acum, de exemplu, purta un maiou portocaliu care sfida 
gravitația, un colier mov, iar când m-am uitat în jos, am văzut o 
fustă largă, turcoaz. Arăta de parcă tocmai ieşise dintr-un cata- 
log cu haine în stil urban chic. Eu, una, însă, dacă purtam orice 
altă culoare în afară de negru, cafeniu sau gri, arătam de parcă 
scăpasem de la balamuc. M-am îndreptat pe scaun, ignorând 
felul în care coapsele mi se lipiseră de el, şi am dus degetele cur- 
bate spre cafeaua cu gheaţă. 

— Dă-mi-o! 

Val a ridicat o sprânceană. În lumina soarelui, părul ei avea 
o nuanţă de castaniu-roşcat. Drăguţ! Al meu arăta ca o maşină 
de pompieri. Ceva de speriat! Indiferent de nivelul de umi- 
ditate, capul ei plin de bucle spiralate arăta super! Cum spu- 
neam, drăguţ! Între aprilie şi noiembrie, onduleul din părul 
meu devenea leneş și se transforma într-un val creț. Cum spu- 
neam, de-a dreptul de speriat! 

Uneori, îmi doream să o urăsc. 

— N-ar trebui să adaugi ceva? m-a întrebat ea. 

Era unul dintre momentele acelea. 

— Dă-mi-o, scumpa mea? am adăugat. 

A zâmbit. 

— Mai încearcă! 

— Mulţumesc? 

Mi-am fluturat degetele spre cafea. A clătinat din cap. Mi-am 
lăsat mâinile în poală, cu un oftat obosit. 

— Vrei să îmi dai un indiciu despre ce ai vrea să auzi? 
Joacă-te de-a cald, rece sau ceva! 

— Deși, în general, îmi place jocul ăla, o să zic pas! 

Mi-a zâmbit larg şi a ridicat cafeaua cu gheaţă care stătea 
între noi. 

— Răspunsul corect ar fi fost „Ie iubesc atât de mult pen- 
tru că mi-ai adus cafea cu gheaţă, că aş face orice pentru tine”. 

A ridicat din sprâncene, care parcă i-au dansat pe frunte. 

— Da, sună destul de... exact! 

Am râs, lăsându-mă pe spătarul scaunului, și mi-am întins 
picioarele pe locul gol din stânga mea, să îmi întind muşchii. 
Probabil motivul pentru care transpiram atât de mult era 
că purtam bocanci cu şireturi, care se terminau chiar sub 
genunchi, şi erau cam două sute de grade. Dar lucram în seara 
aceea, iar şlapii chiar nu erau potriviţi pentru treaba pe care o 
aveam de făcut sau pentru a ascunde cele necesare să îmi fac 
treaba de care spun. 

— Ştii că pot să-ţi trag un șut în fund şi să îţi iau cafeaua, 
nu? 

Val şi-a scos în afară buza de jos. 

— Asta nu e drăguţ, Ivy! 

I-am zâmbit. 

— Totuşi, e adevărat! Pot să îţi trag un şut în stil ninja, până 
pe Canal Street. 

— Poate, dar nu vei face niciodată aşa ceva, pentru că sunt 
cea mai bună prietenă a ta, a zis ea cu un alt zâmbet larg, şi 
avea dreptate. Bun, ce vreau eu nu e mare lucru! 

Şi-a apropiat de gură paiul care ieşea din cafea, gest care 
m-a făcut să gem. 

— Chiar nu e! 

— Ce vrei? 

Al doilea geamăt al meu s-a pierdut în gălăgia făcută de tre- 
cătorii din preajma cafenelei şi de sirenele care, cel mai proba- 
bil, se îndreptau spre Cartier. Val a ridicat din umeri. 

— Am o întâlnire sâmbătă seara, una sexy. Mă rog, sper 
să fie una sexy, doar că Daniel m-a pus de serviciu în Cartier, 
deci... 

— Deci, lasă-mă să ghicesc! 

M-am lăsat pe spate şi mi-am încrucișat braţele pe spătarul 
scaunului. Nu era chiar cea mai confortabilă poziţie, dar mă 
ajuta să mă aerisesc. 

— Vrei să îți preiau schimbul din Cartier... într-o seară de 
sâmbătă? În septembrie, când e plin de turişti? 

Capul ei a mimat un da plin de entuziasm. 

— Te rog! Te rog frumos! 

Val a agitat un pic cafeaua, iar cuburile de gheaţă au zornăit 
ademenitor în paharul din plastic. 

— Te rog? 

Privirea mi s-a mutat de la faţa ei plină de speranţă la cafea 
şi a rămas acolo. 

— Sigur! De ce nu? Nu că eu aş avea vreo întâlnire sexy. 

— Daaa! 

Fericită, a împins cafeaua spre mine, iar eu am luat-o din 
aer, cu o jumătate de secundă înainte să-i dea drumul. O clipă 
mai târziu, beam mulțumită, transpusă complet într-un rai 
răcoros şi plin de cofeină. 

— Ştii, a început ea, punându-şi coatele pe masă, ai putea 
avea o întâlnire sexy, dacă ai ieşi la vreo întâlnire, măcar din 
an în Paşti. 

Am ignorat comentariul şi am continuat să beau. 

— Eşti foarte drăguță, chiar şi cu tot părul ăla! a zis și a ges- 
ticulat cu mâna spre capul meu, de parcă nu știam că arăt ca un 
bețişor de ureche cu părul meu pe scăfârlia lui. Şi ai țâțe foarte 
faine, și un fund care imploră să fie pipăit. Categoric, mi-aş 
pune-o cu tine! 

Am continuat s-o ignor, însă am început să simt o durere 
constantă undeva, în spatele ochilor. Chiar trebuia s-o las mai 
moale cu cafeaua, dar era al naibii de bună! 

— Măcar îţi plac băieţii, Ivy? Ştii, eu mă descurc în ambele 
direcţii și sunt mai mult decât dispusă să ajut o fată. 

Am dat ochii peste cap și m-am strâmbat imediat. Apoi am 
lăsat jos cafeaua și mi-am dus palma la frunte. 

— Uau! 

Val a pufnit în râs. 

— Îmi plac băieţii! am mormăit, iar senzația că mă împun- 
gea un ac a dispărut. Şi putem să nu vorbim despre băieți, și 
despre cum e să treci de la un sex la altul, și despre cum să mă 
ajuţi? Deoarece conversaţia asta o să ducă la lipsa de orgasme 
din viața mea și la nevoia de a mi-o pune cu vreun tip oarecare, 
şi chiar nu am chef să vorbesc despre asta. 

— Atunci despre ce vrei să vorbeşti? 

Mi-am aţintit privirea asupra ei și am luat încet o înghițitură 
de cafea. 

— Tu cum de nu transpiri? 

Val a dat capul pe spate și a râs atât de tare, încât doi bătrâni 
cu borsete asortate care treceau pe acolo s-au uitat spre ea. 

— Scumpo, sunt născută şi crescută în Louisiana! Familia 
mea se trage din coloniştii francezi... 

— Bla, bla, bla! Asta înseamnă cumva că ai vreo abilitate 
magică, una care te face rezistentă la căldură, în timp ce eu mă 
înec în propria duhoare? 

— Poţi scoate o fată din nord, dar nu poţi scoate nordul 
din ea. 

Am pufnit. Era adevărat! Cu trei ani în urmă, mă mutasem 
în New Orleans din nordul Virginiei, dar tot nu mă adaptasem 
la vreme. 

— Ştii ce aș face în clipa asta pentru un vortex polar? 

— Nu sex, asta e sigur! 

I-am arătat degetul mijlociu. Sincer, nici măcar nu știam 
de ce luam zilnic contraceptivele. Am presupus că era un obi- 
cei rămas din vremea când chiar conta. Val a chicotit şi s-a 
rezemat de masă, ochii ei căprui trecând peste cartea mea de 
filosofie. 

— Pur şi simplu, nu înțeleg de ce te duci la facultate. 

— De ce nu? 

Expresia ei dădea de înţeles că o parte din celulele creieru- 
lui meu fuseseră arse de soare. 

— Deja ai un job, și încă unul extraordinar de bine plă- 
tit, nu ai nevoie de încă unul, cum se întâmplă în cazul altora. 
Nu ne bucurăm de o grămadă de beneficii şi probabil că avem 
cea mai mică speranță de viață a unui job care nu implică 
paraşutism fără parașută, dar ăsta e un alt motiv să nu îţi pierzi 
vremea cu rahatul ăla. 

Răspunsul meu a fost o ridicare din umeri. Sinceră să fiu, 
nici nu ştiam de ce începusem să merg la Loyola, cu un an 
în urmă. Poate din plictiseală. Poate din nevoia ciudată de a 
face ce făceau cei mai mulți la 21 de ani. Sau poate că era ceva 
mai profund de atât, dar, indiferent ce era acel ceva, hotărâ- 
sem să mă înscriu la sociologie, cu o specializare în psihologie. 
Cochetam cu ideea de a fi asistent social, deoarece știam că pot 
să fac ambele joburi, dacă voiam. Poate că avea legătură cu ce 
se întâmplase cu... 

Am întrerupt gândul însă. Nu aveam de ce să îmi amintesc 
de așa ceva în ziua aceea sau în oricare altă zi. Trecutul era tre- 
cut, mort și îngropat cu toată familia mea. În ciuda căldurii 
toride, m-am înfiorat. Totuși, Val avea dreptate. Speranţa noas- 
tră de viață putea fi brutal de mică. Din luna mai, pierduserăm 
trei membri ai Ordinului —- Cora Howard, 26 de ani. Omorâtă 
pe Royal, cu gâtul frânt. Vincent Carmack, 29 de ani. Își găsise 
sfârşitul pe Bourbon, cu gâtul tăiat. Şi Shari Jordan, 35 de ani, 
omorâtă cu trei săptămâni în urmă, tot cu gâtul frânt. Fusese 
găsită în cartierul depozitelor. Moartea era ceva obișnuit, dar 
trei morţi în ultimele cinci luni ne îngrijorau pe toți. 

— Te simţi bine? m-a întrebat îngrijorată Val, cu capul aple- 
cat într-o parte. 

— Da! 

Privirea mea a urmărit troleibuzul care trecea pe acolo. 

— Lucrezi diseară, nu? 

— Poţi fi sigură. 

Întorcându-se dinspre masă, a bătut din palme și le-a fre- 
cat una de alta. 

— Punem un pariu amical? 

— Pe? 

Zâmbetul ei s-a transformat într-un rânjet diabolic. 

— Cine omoară mai mulți până la unu dimineața. 

Un bătrân care își târâia picioarele pe lângă masa noastră 
i-a aruncat lui Val o privire ciudată, apoi a iuţit pasul, dar ade- 
vărul era că oamenii auzeau rahaturi încă și mai ciudate pe 
străzile din New Orleans, mai ales când erai la câteva străzi de 
Cartierul Francez. 

— S-a făcut! 

Mi-am terminat cafeaua. 

— Stai! Ce-mi iese când câștig? 

— Dacă o să câştigi! m-a corectat ea. Îţi aduc cafea cu 
gheață timp de o săptămână. Iar dacă câştig eu, faci... 

Vocea ei s-a stins, mijind ochii. 

— Uite, uite, uite! 

A făcut semn cu bărbia. Încruntându-mă, m-am răsucit și 
am văzut imediat la ce se referea. Am inspirat scurt și mi-am 
îndoit piciorul drept, astfel încât gheata să îmi fie mai aproape 
de mână. Nu aveai cum s-o ratezi pe puicuţă. Pentru cei mai 
mulți oameni, adică 99 la sută dintre ei, femeia în rochie lungă, 
vaporoasă, care trecea pe Canal Street, părea un om obișnuit. 
Poate o turistă. Sau poate o localnică ieşită la cumpărături, 
într-o după-amiază de miercuri. Dar eu și Val nu eram ca 
majoritatea oamenilor. La naștere, ni se spuseseră tot felul de 
bazaconii care să ne protejeze de farmece. În plus, vedeam ceea 
ce majoritatea oamenilor nu vedeau. 

Monstrul din spatele fațadei. Fiinţa aceea era unul dintre 
cele mai mortale lucruri cunoscute de om și fusese așa încă de 
la începuturi. Ochelarii de soare îi ascundeau ochii. Nu se ştie 
din ce motiv, rasa ei era sensibilă la lumina soarelui. Ochii lor 
aveau cea mai deschisă nuanță de albastru, una aproape lipsită 
de culoare. Dar, folosind farmecele, o magie neagră, puteau 
să aleagă ce vedeau oamenii, astfel că aveau o diversitate de 
trăsături fizice, forme și mărimi. Aceasta era blondă, înaltă și 
zveltă, cu un aer aproape fragil, dar înfățișarea ei era extrem de 
înşelătoare! 

Niciun om sau animal din această lume nu era mai puter- 
nic sau mai rapid, iar abilitățile lor atingeau toată gama, de la 
telechinezie la aprinderea celor mai agresive focuri, pocnind 
din degete. Totuși, cea mai periculoasă armă pe care o aveau la 

dispoziţie era capacitatea de a-i supune pe muritori, de a și-i 
face sclavi. Elfii aveau nevoie de oameni. Să se hrănească din 
muritori era singurul mod de a-şi încetini procesul de îmbă- 
trânire, până la o speranță de viaţă care rivaliza cu nemurirea. 
Fără oameni, ar fi îmbătrânit şi ar fi murit exact la fel ca noi. 

Uneori, se jucau cu victimele lor, hrănindu-se din ele luni 
la rând, dacă nu chiar ani, până când mai rămânea din ele doar 
o piele uscată. Când făceau asta, otrăveau corpul şi mintea 
omenească, transformându-le în ceva la fel de periculos și de 
imprevizibil precum elfii. Dar uneori își măcelăreau direct vic- 
timele. Oamenii ca mine și ca Val nu ar fi fost apărați de asta 
la naștere, dar, cu secole în urmă, fusese descoperită cea mai 
simplă și mai micuță chestie care le anula abilităţile de a ne 
manipula. 

Nimic nu era mai neașteptat de tare ca un trifoi cu patru foi. 

Toţi membrii Ordinului aveau câte unul. Val avea un trifoi 
cu patru foi închis în brățară. Eu îl purtam pe al meu în meda- 
lionul cu ochi-de-tigru al lănţișorului. Îl purtam chiar și acasă, 
când făceam duş sau dormeam, pentru că învățasem pe pie- 
lea mea că niciun loc nu e sută la sută sigur, dacă nu ai un tri- 
foi la tine. Faptul că vedeam prin farmecele care le permiteau 
elfilor să se integreze ne-a ajutat să îi detectăm şi să îi putem 
vâna. Adevăratele lor forme erau nu doar frumoase, ci şi... tul- 
burătoare. Piele argintie, asemănătoare cu nitrogenul lichid și 
incredibil de mătăsoasă. Frumuseţea lor era ciudat de perfectă, 
cu pomeţi înalți, osoşi, buze pline și ochi ridicați la colțurile 
exterioare. Totul la forma lor adevărată era înfiorător de sedu- 
cător, într-un fel care făcea să nu îţi vină să-ți mai iei ochii de 
la ei. Singurul lucru pe care basmele și legendele îl nimeriseră 
erau urechile uşor ascuțite. 

— Elful dracului! a mormăit Val. 

Exact ce simțeam și eu, de când îmi luaseră totul. Nu o dată, 
ci de două ori, şi îi uram cu pasiunea a zece mii de sori arză- 
tori. În afară de urechi, elfii nu semănau deloc cu felul în care îi 
prezenta Disney sau cu cei despre care povestise Shakespeare, 
și, la fel ca toate rudele lor îndepărtate, nu erau de pe lumea 
asta. Cu mult, mult timp în urmă, elfii descoperiseră o cale 
de a trece prin spaţiul care separă lumea muritorilor de a lor, 
cunoscută sub numele de Lumea de Dincolo. Regatele de vară 
şi de iarnă, dacă existaseră vreodată, fuseseră dizolvate, iar 
acum era o singură adunare gigantică și care avea un singur 
scop înfricoșător, cât se poate de tipic. 

Voiau să pună mâna pe lumea muritorilor. 

Sarcina noastră era să îi trimitem înapoi în Lumea de 
Dincolo. Sau să îi omorâm. Oricare dintre metode se dove- 
dea mai rapidă. Problema era că niciuna nu putea fi ușor de 
îndeplinit, iar ei se infiltraseră în absolut fiecare aspect al vieţii 
muritorilor. Când elful a trecut pe lângă masa noastră, Val i-a 
zâmbit, toată numai inocenţă prietenoasă, iar el i-a întors un 
zâmbet încordat, neavând habar că vedem prin el. 

Val s-a uitat la mine și mi-a făcut cu ochiul. 

— Ăsta e al meu! 

Mi-am închis cartea. 

— Nu e corect! 

— Eu l-am văzut prima! 

Zicând acestea, s-a ridicat, trecându-și mâna peste cureaua 
lată din piele pe care o purta la fustă. 

— Ne vedem mai târziu! Oh şi, serios, mulțumesc pentru 
seara de sâmbătă! a adăugat, întorcându-se spre mine. Eu o să 
mi-o pun, iar tu o să poţi trăi prin mine. 

Am râs şi mi-am vârât cartea în geantă. 

— Mulţumesc! 

— Mereu mă gândesc la alții! Pace! 

Rotindu-se, a ocolit ușor o altă masă și a dispărut în mul- 
ţimea de oameni care umplea trotuarul. Val avea să îl ajungă pe 
elf și să îl atragă într-un loc unde putea să scape ușor de el, fără 
ca populaţia să asiste la ceea ce probabil ar fi părut o crimă cu 
sânge-rece. Lucrurile deveneau repede foarte neplăcute când 
un om neştiutor dădea peste așa ceva. În afară de muritorii 
pe care elfii îi țineau prin preajmă dintr-o grămadă de motive 
abjecte, cei mai mulți oameni habar n-aveau că elfii erau cât 
se poate de reali, deşi erau peste tot. Iar în orașe precum New 
Orleans, unde o grămadă de ciudați puteau trece neobservaţi 
fără nicio problemă, erau o adevărată plagă. 

Când am ridicat privirea şi m-am uitat la palmierii care 
se legănau, m-am întrebat cum ar fi să fiu ca toți cei care se 
plimbau pe stradă. Mă rog, să trăiesc într-o binecuvântată 
ignoranță. Dacă m-aș fi născut în oricare altă familie decât cea 
din care făceam parte, foarte multe lucruri ar fi fost diferite. 
Probabil că în primăvară aş fi absolvit şcoala. Aș fi avut un 
grup mare de prieteni, în care probabil că ne-ar fi unit aminti- 
rile, nu secretele. Poate că aș fi avut chiar — oh - un iubit. 

Iubit! 

Îndată, strada aglomerată pe care eram s-a estompat. Eram 
doar eu şi... Doamne, după trei ani, încă mă durea chiar şi să 
mă gândesc la Shaun, şi nu era nevoie de niciun efort să îmi 
închipui ochii aceia căprui, expresivi! Unele detalii începeau 
să se șteargă, imaginea feţei lui începuse să se înceţoşeze, dar 
durerea era la fel. 

O sămânță de tristeţe s-a prins adânc înlăuntrul meu, dar 
am ignorat-o cu disperare. Ce spunea mama? Nu mama mea 

adevărată. Eram prea mică atunci când fusese ucisă pentru 
a-mi aminti ceva despre ea. Mama mea adoptivă - Holly - spu- 
nea adesea că, dacă visurile ar fi pești, toți am arunca plasele. 
Era un citat pe care îl luase din vreo carte; în traducere liberă, 
nu avea rost să-ți pierzi vremea cu visurile. 

Cel puţin, aşa îl înțelegeam eu. 

Nu că nu înțelegeam ce importanţă are jobul meu, datoria 
mea. Faptul că făceam parte din Ordin, o organizaţie vastă, care 
avea cunoştinţe ce fuseseră transmise în familii din generație 
în generaţie, însemna că viața mea era mai importantă decât a 
majorității. 

Cel puţin, așa se spunea. 

Fiecare dintre noi era marcat cu un simbol care însemna 
că facem parte din Ordin, un tatuaj care reprezenta trei spi- 
rale împletite, amintind de un desen preceltic. Totuși, al nos- 
tru avea trei linii drepte sub el. Fusese adoptat ca simbol al 
libertăţii Ordinului. Libertatea de a trăi fără teamă. Libertatea 
de a alege. Libertatea de a prospera. Al meu era lângă osul iliac. 
Niciunul dintre noi nu îl avea într-o zonă vizibilă pentru muri- 
tori sau elfi. 

Așadar, era important ce făceam cu viața mea. Am înțeles 
asta. Ordinul era familia mea. Și nu regretam nimic din ce fuse- 
sem nevoită să fac sau la ce renunțasem. Chiar dacă cei mai 
mulți oameni habar n-aveau ce făceam eu și Ordinul, chiar mă 
ocupam de ceva de mare însemnătate. Salvam vieți. 

Iar când voiam, eram o ninja dată naibii! 

Asta mi-a adus un zâmbet pe buze. 

Mi-am atârnat, aşadar, rucsacul pe umăr, am luat cafeaua 
cu gheaţă și m-am ridicat în picioare. Era timpul să merg la 
treabă. 

Elful pe care l-am văzut în faţa unui bar de pe Bourbon Street 
mi-a amintit de Daryl Dixon, din The Walking Dead: Invazia 
zombi. Ceea ce era de rahat, pentru că trebuia să-l omor. Purta 
o cămaşă cafenie, cu mânecile tăiate la umeri și cu marginile 
uzate, și blugi decolorați aproape complet la genunchi. Avea un 
aer ciudat, de mârlan sexy, mai ales cu părul ăla lăţos. Totuși, 
nuanţa argintie a pielii şi urechile ascuţite stricau cumva aerul 
de mârlan. 

Intrând în și ieșind din barurile de pe Bourbon Street, elful 
părea un turist, pentru că, de fiecare dată când ieșea, avea un 
alt pahar în mână. Se zvonea că alcoolul oamenilor nu îi afec- 
tează pe elfi, dar mătrăguna, o plantă toxică pentru muritori, 
avea pentru ei același efect ca alcoolul. După ce l-am văzut cu 
atâtea pahare diferite şi l-am urmărit vreo oră, am început să 
suspectez că în fiecare dintre barurile acelea era câte un elf, 
pentru că, până să iasă de pe Bourbon Street și să treacă de 
Gumbo Shop, mergea pe trei cărări. Mi-am propus să îl sun 
pe David Faustin, șeful filialei din New Orleans a Ordinului, 
să văd dacă auzise de la ceilalți membri despre faptul că s-ar fi 
servit mătrăgună în barurile oamenilor. Totuși, mai întâi tre- 
buia să scap de Daryl Dixon. 

Nu puteam să merg la elf și să îl înjunghii în fața oameni- 
lor, pur și simplu. Nu voiam să petrec o noapte în închisoare. 
Din nou. Ultima dată când mă văzuse cineva că omorâsem 
un elf, fusese chemată poliția și, chiar dacă nu existase niciun 
cadavru, eu fusesem plină de arme, iar asta fusese cam greu de 
explicat. Și chiar nu voiam să îl aud pe David pălăvrăgind des- 
pre câte sfori trebuise să tragă, bla, bla. 

Probabil că țâţele îmi transpiraseră la greu, până să se potic- 
nească elful pe o alee. Aleluia! Muream de foame, pe undeva 
mă așteptau niște beignets! cu numele meu scris pe ele şi, 
întrucât era miercuri, nu erau prea mulți elfi care să bântuie 
pe acolo, aşa că sigur aveam să pierd pariul cu Val. Weekendul, 
asta era cu totul și cu totul altă poveste! Când erau mulți muri- 
tori prin preajmă, elfilor le era mai uşor să îşi facă de cap și să 
scape, aşa că veneau în număr mare. Cum făceau şi gândacii 
care se îngrămădeau noaptea. 

Elful a dispărut în umbrele de pe aleea îngustă, iar eu l-am 
urmărit cât am putut de silențios, ținându-mă pe lângă zidu- 
rile umede din cărămidă. Mi-am trecut mâinile peste cure- 
lele rucsacului şi am oftat când tipul s-a oprit pe la jumătatea 
aleii, cu fața la clădire. Şi-a dus mâinile la fermoar. Chiar avea 
de gând să urineze? Pe bune? Câh, asta chiar nu era pe lista 
lucrurilor pe care voiam să le aud sau să le văd în seara aceea. 
Și chiar puteam să omor ceva în timp ce se ușura? Părea cam 
nesportiv să tragi una cuiva cu pantalonii în vine. Nu aveam 
de gând să aştept să își facă treaba. În ritmul în care se mişca, 
aveam să stau acolo încă vreo zece minute, până să își tragă 
fermoarul. 

Cu ochii la elf, mi-am strecurat mâna la țepușa din fier 
pe care o aveam în gheată. Fierul fusese dintotdeauna foarte 
distructiv pentru elfi. Nici nu se apropiau de el. Chiar și atinge- 
rea lui îi pârlea, iar dacă îi înjunghiai cu unul chiar în mijlocul 
pieptului, nu îi omora, dar îi trimitea direct înapoi pe tărâmul 
lor. Iar dacă le separai capul de restul trupului, îi terminai. De-a 
binelea. Totuși, să îi trimiți în Lumea de Dincolo era suficient, 
slavă Domnului, pentru că, evident, să tai capete era murdar 

şi greţos. Ascunse peste tot, porțile erau trecerile dintre lumile 
noastre. Erau închise de secole, dar încă erau bine păzite. Dacă 
îi trimiteam înapoi, asta însemna un bilet doar dus. 

M-am îndepărtat de clădire cu ţepuşa în mână, în timp ce 
mă mişcam repede pe alee. În spatele meu se auzeau zumze- 
tul străzii, discuţii în surdină și râsete îndepărtate. Când elful 
şi-a mişcat picioarele, depărtându-şi coapsele, degetele mi s-au 
strâns pe ţepușă. N-am scos niciun sunet, în timp ce m-am dus 
direct la el, dar un fel de instinct înnăscut l-a alertat în legă- 
tură cu prezența mea. Elfii nu puteau să ne simtă, dar ştiau 
că Ordinul era prin preajmă. S-a răsucit din talie; ochii lui 
de un albastru lăptos i-au întâlnit pe ai mei, dar nu focalizau. 
Confuzia s-a întins peste trăsăturile lui frumoase. 

— Salut! am ciripit eu, trăgându-mi în spate braţul. 

Privirea i-a fugit spre mâna mea, apoi a oftat. 

— La naiba! 

Chiar şi beat şi pe cale să se ușureze, elful era al naibii de 
rapid. Răsucindu-se, mi-a deviat lovitura cu un singur braţ 
şi a ridicat un genunchi. Rotindu-mă într-o parte, abia am 
evitat o lovitură în burtă. Nu m-am uitat în jos, să văd cât îşi 
trăsese fermoarul, ci am țâşnit înainte şi m-am băgat pe sub 
braţul pe care l-a întins spre mine. lțindu-mă în spatele lui, 
i-am pus un picior pe mijlocul spatelui. Elful a gemut, s-a clă- 
tinat un pas, apoi s-a întors spre mine, în timp ce am ţâşnit, 
gata să termin treaba. Am rotit mâna cu ţepușa, capătul ei 
ascuţit ajungând la doar câţiva centimetri de pieptul lui, când 
a scuipat: 

— Toată lumea ta se va sfârși! El este... 

I-am înfipt fierul în piept, oprindu-i cuvintele. Ţepuşa a tre- 
cut prin piele, de parcă era din cel mai ieftin material. Pentru o 

clipă, a rămas complet nemișcat şi a deschis gura, lăsând să se 
audă un urlet ascuţit, ca al unui coiot peste caretrece un camion. 

Să fiu a naibii! 

Patru incisivi lungi şi ascuţiţi ca o lamă. Îi atingeau buza de 
jos şi mi-au amintit de un tigru mutant, cu colți primejdioşi. 
Elfii puteau muşca. Nu era plăcut. De fapt, toate creaturile din 
Lumea de Dincolo aveau tendința de a mușca. M-am întors 
brusc şi am lăsat în jos ţepușa, în timp ce elful a fost cumva 
absorbit în el însuși. Din vârful capului lăţos şi până la teniși, 
s-a strâns ca un fel de hârtie făcută ghemotoc, micșorându-se 
de la mai bine de 1,8 metri la dimensiunea palmei mele, îna- 
inte să se audă un trosnet, precum sunetul unei artificii, şi să 
se vadă o lumină intensă. 

Apoi nimic. 

— Ca ultime cuvinte, a fost un clişeu jalnic, am zis spre 
locul unde stătuse elful. Am auzit și unele mai bune. 

— Sunt sigur! 

Cu inima bubuindu-mi în piept, m-am răsucit. Imagini 
ale unei nopţi petrecute în închisoarea orașului îmi dansau 
prin față. În ciuda faptului că deja fusesem prinsă în flagrant, 
am ascuns ţepușa la spate. Din fericire, în capătul aleii nu era 
cineva cu o reputaţie ireproşabilă, ci un bărbat îmbrăcat cu 
pantaloni negri şi cămaşă albă. În timp ce se apropia agale, de 
parcă ieşise la o plimbare la miezul nopţii, n-am simțit niciun 
fel de ușurare. Evident, individul mă văzuse când înjunghia- 
sem elful. Asta putea să însemne doar un lucru din două. Fie 
bărbatul făcea parte din Ordin, dar nu era din sectorul New 
Orleans, pentru că nu l-am recunoscut, fie era un slujitor în 
slujba elfului, un om fermecat de ei. Putea fi la fel de periculos. 
Iar când îl înjunghiai, nu dispărea ca prin minune, ci sângera. 

Murea la fel ca oricine. Uneori, încet. Ordinul nu avea o poli- 
tică prin care să ne interzică uciderea oamenilor, pentru că 
uneori era un rău necesar, dar îţi trebuia ceva sânge-rece să 
omori unul. 

Degetele mi s-au strâns în jurul țepuşei. Te rog, nu fi un slu- 
jitor! Te rog, fii vreun trăsnit care crede că sunt copilul lui vitreg 
roșcat sau aşa ceva. Te rog! Te rog! 

— Pot să te ajut? l-am întrebat, îmbărbătându-mă. 

Bărbatul a ridicat capul. Oh, asta nu-mi plăcea! Fiecare 
muşchi din corp mi s-a încordat. Tipul stătea la câţiva metri 
de intrarea pe alee, şi atunci l-am văzut. Palid, ochi albaștri şi 
spălăciţi, oblici la colţurile exterioare, ochi de elf. Dar pielea 
nu îi era argintie. Avea o nuanţă de măsliniu frumos, care con- 
trasta cu părul blond foarte deschis, aproape alb, şi lung, ca al 
lui Legolas, din Stăpânul Inelelor. 

Legolas era oarecum sexy. 

Bun! Chiar trebuia să mă concentrez, pentru că tipul nu era 
în regulă. Instinctul îmi spunea asta. Am făcut un pas înapoi, 
cu ochii pe nou-venit. Nu părea un muritor fermecat și nu avea 
privirea tipic degajată a slujitorilor. Părea uman şi nu prea, şi 
avea ceva ce îmi spunea clar că nu era pe cale să devină priete- 
nos în vreun fel care să-mi placă. 

Bărbatul a zâmbit şi a ridicat braţul. Din senin, în mâna lui 
s-a ivit o armă. Pur și simplu. Într-o clipă avea mâna goală, iar 
în alta ţinea o armă. 

Ce naiba? 

— Mi-ar plăcea să îți vezi expresia din clipa asta, a zis el şi 
a lăsat arma în jos, ţintind direct spre mine. 


Capitolul doi 


CATEGORIC, BĂRBATUL CARE ȚINEA O ARMĂ ÎNDREPTATĂ SPRE 
mine nu era om, pentru că ultima dată când verificasem, noi 
nu aveam abilitatea sprințară de a face să apară arme din senin. 
Nici măcar elfii nu cred că puteau să facă asta. lar bărbatul 
ăsta... chestia asta... trebuia să fie un elf. 

— Nu e amuzant! 

M-am dat înapoi, fără să mă mai sinchisesc să ascund țepuşa. 

— Cam mârlănesc să aduci un pistol la o bătaie cu cuțite! 

Chestia a râs, iar sunetul era la fel de înfiorător precum ier- 
nile din nord. Fără umor. Fără urmă de empatie sau umanitate. 

— Cam stupid să te las să te strecori în spatele meu şi să mă 
înjunghii, cum ai făcut cu celălalt! 

— Corect! 

Am continuat să mă dau înapoi încet, în timp ce inima îmi 
bubuia. Mă apropiam de celălalt capăt al aleii. Aveam o sin- 
gură opţiune. 

— Nu eşti un elf obişnuit. 

S-a ivit un zâmbet încordat. 

— lar tu nu eşti o vacă proastă? 

— Ce eşti? am ignorat eu insulta pe care o foloseau elfii la 
adresa oamenilor. 

Vacă. Bovină. Hrana lor. În fine... Mi se vorbise şi mai urât. 

A deschis gura, dar secunda aceea de distragere a fost tot 
ce am avut nevoie. Cum mai făcusem de o sută de ori îna- 
inte, m-am echilibrat şi am tras braţul în spate. Am înaintat 
şi am eliberat țepușa. A trecut prin el, exact cum prevăzusem. 
Capătul ascuţit s-a înfipt adânc în pieptul chestiei, făcând-o să 
se dea un pas înapoi. Un zâmbet lent, satisfăcut, mi s-a întins 
pe buze. 

— Stai așa, ştiu ce eşti! Un elf mort! 

S-a uitat în jos, iar umerii i s-au ridicat cu un oftat profund, 
iritat. 

— Serios? 

Iritarea i-a colorat pielea, în timp ce a întins mâna liberă, 
să-şi scoată țepușa din piept. A aruncat-o într-o parte, iar ochii 
mi s-au făcut mari când ţepuşa metalică a zăngănit pe asfalt. 

— Cât de slab mă crezi, vacă? 

Rahat! Elfii nu făceau asta. Nu puteau! Dar cel din faţa mea 
a făcut-o, iar acesta era un lucru atât de grav, că nici măcar 
nu era amuzant. Aşadar, am făcut singurul lucru pe care mai 
puteam să îl fac, dovedind că nu eram o vacă proastă. Dacă nu 
erai sigur că poţi să câştigi o bătălie cu un elf, dacă aveai îndo- 
ieli, o luai naibii la fugă. 

M-am întors şi am fugit. 

Asta fuseserăm învățați să facem când ne băgam în rahat, 
într-un oraș de rahat, și n-aveam nicio şansă de scăpare. Un 
războinic bun știe când să se retragă, iar acesta, categoric, era 
un astfel de moment. Rucsacul mă bătea pe spate în timp ce 
îmi mişcam fundul, mărind viteza şi apropiindu-mă de intra- 
rea îngustă pe alee. Apoi, am auzit ceva în spate. Aproape 
instant o durere groaznică a explodat în partea stângă a abdo- 
menului meu, lăsându-mă fără aer în plămâni. 

Nemernicul mă împușcase! 

Pentru o clipă, nu mi-a venit să cred. Doar nu mă împuşcase 
cu un glonţ adevărat, dintr-o armă adevărată. Totuși, durerea 
îmi spunea că o făcuse. Pașii mi s-au împleticit, dar nu m-am 
oprit. Din contră, am alergat mai repede, mai hotărât. Durerea 
urla în mine, şi mă simţeam de parcă un chibrit aprins îmi 
fusese apăsat pe partea laterală a corpului. Am ieșit de pe alee şi 
nu m-am uitat înapoi. Evitând beţivii și turiștii, am ocolit tro- 
tuarul aglomerat și am continuat să alerg, timp în care am băgat 
mâna în buzunarul din spate al pantalonilor scurți de blugi şi 
am scos telefonul. Traversând Royal Street, am apelat numărul 
lui David şi abia am auzit sunând, din cauza inimii mele care 
bătea cu putere și a traficului. Trebuia să îi spun ce se întâm- 
plase, cum elful nu avusese nevoie de niciun farmec şi scosese o 
armă de nicăieri. Era ceva grav. Lucrurile se schimbau complet. 

Telefonul a sunat şi a tot sunat, până am înjurat și am între- 
rupt apelul. Ținând aparatul strâns în mână, am încetinit, nu 
pentru că voiam, ci pentru că începeau să mă furnice degetele. 
În plus, abia respiram. Nu mai fusesem împuşcată până atunci. 
Înjunghiată? Da! Dată de pământ? Categoric! Aproape că mi 
se dăduse foc? Şi asta! Dar să fiu împuşcată... Uau, asta era de 
căcat! În timp ce am ocolit doi tipi care, după vârstă, păreau 
studenți şi peste care era să mă prăbușesc, mi-am apăsat cea- 
laltă palmă pe abdomen. Icnind, am rămas fără vedere pentru o 
secundă, apoi am zărit ca prin ceaţă, înainte să văd clar din nou. 

Oh, Doamne! 

Îndoindu-mă că voi ajunge la timp la spital, am făcut la 
stânga, pe Dauphine Street. Sediul Ordinului era pe St. Phillips, 
deasupra unui magazin cu suveniruri deţinut de Ordin, numit 
Mama Lousy, unde se vindeau tot felul de chestii mişto din fier, 
pe lângă o cantitate obscenă de rahaturi voodoo contrafăcute, 

dar şi condimente şi praline autentice din Nawlins!. Doamne, 
ce bune ar fi fost nişte praline în clipa aceea! Două aș fi băgat 
în gură! Doar că aveam toate șansele să sângerez mortal. Mi-a 
trecut prin cap că poate ar fi fost o idee bună să o sun pe Val, 
dar n-am vrut să-şi facă griji. Oricum, eram foarte aproape de 
Ordin. Trebuia doar să nu mă opresc. Respiram greu şi îmi 
simţeam mâna de pe abdomen mult prea udă și lipicioasă, dar 
când am văzut clădirea vişinie cu trei etaje, cu balustradele 
elaborate din fier forjat şi cu tufele de ferigă dese şi stufoase, 
mi-am spus că o să reușesc. Mai aveam câţiva pași şi totul avea 
să fie bine. Rana nu putea fi chiar așa de gravă! Mă îndoiam 
că aș fi putut merge cât am mers, dacă ar fi fost aşa. Doctorul 
Harris avea să fie acolo. Întrucât deținea un apartament mic, 
cu o cameră, la etajul al doilea, se afla mereu acolo. 

Restul drumului a fost un amestec ceţos de feţe şi sunete. 
Închis deja, magazinul de cadouri era întunecat şi neprimitor 
când am trecut de intrare și am ajuns la uşa laterală. Ținând 
clanţa cu o mână tremurândă, am deschis-o şi m-am împle- 
ticit pe o casă a scării slab luminată, gâfâind, în timp ce dure- 
rea a devenit constantă. N-am vrut, dar am fost nevoită să mă 
opresc o clipă, înainte să urc afurisitele alea de scări. Păreau 
foarte lungi, iar uşa parcă era la distanță de kilometri. N-ar fi 
avut rost să strig. Pereţii erau izolaţi fonic, la fel şi camerele de 
deasupra. 

— Urcă scările, Ivy! mi-am zis. Urcă scările astea afurisite! 

Era greu să pun un picior în fața celuilalt. Am reuşit să fac 
şase paşi, înainte ca transpiraţia de pe frunte să se răcească, 
iar în faţa ochilor să-mi danseze scântei .micuţe și albe. Asta 
nu putea fi un semn bun. Scările s-au lățit în faţa mea, iar 


! Pronunţia cu accent local a orașului New Orleans (n. tr.). 


28 JENNIFER L. ARMENTROUT 


picioarele mi s-au înmuiat. M-am prins cu o mână, înainte să 
cad cu fața în jos, apoi brațul mi s-a înmuiat de tot şi, înainte 
să îmi dau seama, am ajuns pe spate și am alunecat o treaptă 
sau două. Durerea de la zdruncinătură nici n-am simţit-o. La 
dracu, tot progresul acela, degeaba! Telefonul mi-a vibrat în 
mână. Poate că, în sfârşit, mă suna David. Sau poate că era Val, 
să mi-o trântească în faţă că ea omorâse deja doi, poate chiar 
trei, şi iată-mă pe mine, sângerând pe nişte trepte care miro- 
seau cumva a zahăr pudră şi... a picioare. 

Câh! 

Trebuia să răspund la telefon, dar bâzâitul s-a oprit, iar eu 
n-am reușit să-mi adun energia necesară de a muta apara- 
tul într-o poziţie în care să îl pot folosi. Avea să mă găsească 
cineva. În cele din urmă. Adică, în capătul scărilor era o cameră 
de securitate, iar Harris trebuia să verifice monitorul, la un 
moment dat. În plus, alți membri ai Ordinului urmau să vină şi 
să plece în timpul nopții. 

Poate că aveam să trag un pui de somn. O voce slabă mă 
cicălea că e o idee proastă, dar eram atât de obosită, iar treptele 
deveneau surprinzător de confortabile! Habar n-am cât timp a 
trecut, dar am auzit deschizându-se uşa de deasupra mea şi mi 
s-a părut că aud vocea cu accent a lui Harris, răsunând cu ecou 
pe casa scării. Am vrut să ridic braţul şi să-i fac veselă cu mâna, 
dar asta necesita efort. Apoi am auzit o altă voce groasă. Una 
pe care nu am recunoscut-o. Am clipit sau am crezut că asta a 
fost tot ce am făcut, iar când am deschis ochii chiar am crezut 
că probabil murisem. 

Oricât de siropos ar suna, când privirea mi s-a focalizat asu- 
pra celui care era aplecat deasupra mea, am avut senzația că mă 
uitam la chipul unui înger. Cel puţin aşa îmi spuneau icoanele 
dintr-un milion şi una de biserici din oraş că arătau îngerii. 

Tipul nu putea fi cu mult mai mare decât mine sau poate capul 
plin de păr şaten şi creţ îl făcea să pară foarte tânăr. O sprân- 
ceană de aceeași culoare s-a arcuit în timp ce mă uitam la ochii 
de culoarea frunzelor primăvara, un verde profund, aproape 
nefiresc. Pomeţii erau largi, bărbia puternică şi parcă sculptată 
în marmură, iar buzele acelea imposibil de pline s-au curbat 
într-un zâmbet uşor, din colțul gurii, lăsând să se vadă că avea o 
gropiţă în obrazul drept. Shaun avea gropiţe. Respirația mi s-a 
oprit brusc, în timp ce durerea ascuţită din piept, care însoțea 
mereu gândurile legate de Shaun, se lupta să-mi cucerească 
atenţia. Privirea extraordinar de verde a tipului s-a mutat de la 
mine în sus, pe scări. 

— Trăieşte! 

Vocea aceea! Uau! Profundă. Plăcută. Cu o notă sofisticată. 
Delicioasă! 

— Şi se uită la mine foarte intens. Cam neliniștitor! Are 
privirea fixă a unui sociopat. 

M-am încruntat. 

— Cine e? a întrebat o altă voce și, da, acela era Harris! 
De pe monitor nu îmi dau seama cine este şi nu mi-am pus 
ochelarii. 

Harris nu vedea la o jumătate de metru în fața lui fără oche- 
lari. Ochi Verzi mi-a întâlnit din nou privirea, iar zâmbetul i 
s-a întins pe faţă. La naiba! Avea două gropiţe. 

— De unde să ştiu? Dar seamănă cu tipa aia din filmul 
Neînfricată. Ştii tu, cea cu părul roşcat şi foarte creţ. 

Ce dracu'? 

— Totuşi, are ochi albaştri, frumoşi. 

Totuși! Totuși? De parcă asta compensa cumva faptul că 
aveam păr roșcat şi creţ, ca un personaj Disney. 

— Rahat! a exclamat Harris. 

Pașii lui au răsunat când a coborât scările. 

— Trebuie să fie Ivy Morgan! 

Serios? Așa mă știau oamenii? Spuneau că arăt ca tipa din 
Neînfricată şi gata, oh, aia e Ivy? Trebuia să-mi vopsesc părul 
imediat. Stai aşa, de ce se uita tipul ăsta la filme Disney? Ochi 
Verzi s-a aplecat deasupra mea, cu capul înclinat într-o parte, 
aţintindu-mă cu privirea. 

— Sângerează în zona abdomenului. 

A întins mâna între noi. 

— Cred că e... 

Am ţâşnit din starea de amorţire în care eram și, cu un val de 
energie, am reuşit să îl prind de încheietură, înainte ca tipul să 
ajungă prea departe cu mâinile. Pielea lui era caldă şi catifelată. 

— Nu mă atinge! am zis printre dinţi. 

Ochii lui i-au întâlnit din nou pe ai mei şi, pentru o clipă, 
nu s-a mișcat, iar eu am fost izbită din nou de cât de bine arăta! 
Adevărul e că nu vedeai prea des un muritor mascul care să 
rivalizeze la frumuseţe cu un elf. Tipul s-a eliberat uşor din 
strânsoare și s-a lăsat pe treapta de mai jos, îngenunchind. Şi-a 
ridicat mâinile. 

— Nu e ceva ce aud de obicei de la femei, dar dorința ta e 
poruncă pentru mine! 

Aș fi dat ochii peste cap, dacă nu m-aş fi concentrat să nu 
văd dublu. 

— Ce... original! 

Un chicotit răgușit s-a auzit dinspre el, în timp ce şi-a pus 
palmele pe genunchii îndoiţi. 

— Dacă funcţionează, e mantra mea. 

— Elegant! am zis răguşit, punându-mi mâinile pe treaptă. 

— N-aş face asta, dacă aş fi în locul tău! a zis el, încercând 
să îmi dea o mână de ajutor. 

Ignorându-l, m-am împins în poziţie șezând, iar o explozie 
dură de aer mi-a întredeschis buzele, în timp ce durerea surdă 
a prins viață. 

— Ţi-am spus! 

Privirea mea mijită s-a mutat pe el, dar, înainte să pot spune 
ceva, Harris a ajuns lângă mine, trupul lui mare înghițind 
parcă scara. 

— Ce-ai păţit, fată? 

— Am fost împușcată. 

Mi-am înălțat bărbia, simțindu-mi gura uscată ca un deşert. 
Din moment ce Ochi Verzi era cu Harris, am făcut o conexi- 
une logică şi am presupus că avea legătură cu Ordinul. 

— M-a împușcat un elf. 

Harris s-a aplecat, punând o mână pe umărul meu. Ridurile 
adânci din jurul ochilor i s-au accentuat. 

— Fată, elfii nu folosesc pistoale! Nu ştiu sigur de ce. Doar 
că niciodată n-au făcut-o şi nu o să-mi bat capul cu asta. 

Am gesticulat spre abdomen, cu mâna plină de sânge. 

— Evident... am fost... împuşcată şi a fost un elf, un elf 
care n-a avut nevoie de farmece. 

— Cum? a întrebat Ochi Verzi tăios, iar eu m-am uitat la el. 

Începuse să se încrunte, dar asta nu i-a diminuat farmecul. 

— Elful ăsta nu avea piele argintie. Nu am putut... să îi văd 
urechile, dar avea ochi de elf. N-am observat să fi apelat la far- 
mece. Şi... a scos o armă de nicăieri. 

Sprâncenele lui Ochi Verzi s-au ridicat. 

— Bun! Mă gândesc că poate te-ai lovit la cap, a zis Harris 
şi m-a prins de partea de sus a braţului. Să te ducem sus şi să 
aruncăm o privire! 

— Nu m-am lovit la cap! Sunt... Îţi spun ce am văzut! Era 
elf și... 

În timp ce Harris m-a ridicat în picioare, Ochi Verzi s-a 
ridicat şi el, iar scara a dispărut pentru o clipă, de parcă a fost 
răsucit un întrerupător. | 

— Uau! 

Harris a zis ceva, dar tot ce am auzit a fost un muget ciudat, 
de parcă pământul se clătina şi voia să mă înghită. Am deschis 
gura, dar limba îmi era parcă grea, străină şi complet inutilă. 
Întreaga clădire părea să se învârtă. Ultimul lucru pe care l-am 
auzit înainte ca lumea să se întunece a fost înjurătura scurtă 
a lui Ochi Verzi, iar ultimul gând din mintea mea a fost că aş 
putea fi a patra care moare. 


Când am deschis ochii, particule de praf dansau în lumina zilei, 
care intra prin geamul din fața mea. Pentru o clipă, nu mi-am 
dat seama unde sunt sau cum ajunsesem acolo, dar, în timp ce 
priveam firicelele acelea micuţe plutind și căzând, amintirile 
mi-au revenit încet. Eram la sediul Ordinului, cel mai proba- 
bil, la etajul al treilea, departe de sălile de şedinţă şi de instruire 
care vuiau ziua. Era un salon mare de infirmerie, dotat să facă 
față câtorva pacienţi odată. Mai era un salon, lângă baie, în 
care nu fusesem niciodată. Cred că nimeni, în afară de David, 
nu intra în încăperea aceea. Eu și Val eram sigure că acolo se 
ţinea ascunsă o comoară naţională. 

Patul pe care eram întinsă nu era cel mai confortabil, dar 
era mai bine decât cu marginea treptei apăsându-mi spatele, 
iar cineva înfășurase o pătură albastră în jurul meu. Probabil 
Harris. Era cât un urs, dar în piept avea un punct sensibil de 
mărimea lacului Pontchartrain. 

Fusesem împuşcată. 

Oh, Doamne... Împuşcată de un elf care nu avea piele argin- 
tie şi care putea scoate o armă de nicăieri. Asta era o noutate 

importantă şi schimba totul. Dacă elfii nu mai aveau nevoie de 
farmece, cum puteam să-i deosebim de ceilalți? Nu erau sin- 
gurii cu ochi spălăciţi, plus că exista o chestie numită contacte. 
Şi, mai important, ce uitasem să îi spun lui Harris era că înjun- 
ghiasem elful şi nu pățise nimic. 

Curând s-a deschis o uşă, atrăgându-mi atenţia. Am mijit 
ochii, şi a apărut o siluetă, traversând razele de lumină străluci- 
toare, spre patul meu. În gândurile mele a prins contur o ima- 
gine a lui Ochi Verzi, străinul care chiar semăna cu un înger, 
și o ciudată senzație de prăbuşire m-a lovit în stomac. Nu-mi 
plăcea senzaţia aceea! Dar nu era Ochi Verzi cel care prindea 
formă, pe măsură ce se apropia de patul meu. Era liderul nos- 
tru neînfricat, David Faustin, și părea iritat, ca de obicei. David 
părea cumva fără vârstă, putea avea 40 și ceva de ani, 50 şi ceva 
sau chiar 60 şi ceva, dar nimeni nu ştia exact! Pielea lui, cu o 
nuanță sau două mai închisă decât a lui Val, nu prea avea riduri, 
iar tipul era în formă. Nu zâmbea când a luat un scaun pliabil 
şi l-a pus lângă patul meu. S-a lăsat pe el, cu braţele încrucișate 
la piept. 

— Trăieşti! 

— Eşti un delicat! am zis, răgușit. 

O sprânceană brunetă s-a arcuit. 

— Presupun că de asta m-ai sunat aseară. Aș fi răspuns, dar 
Laurie s-ar fi supărat dacă aș fi lăsat-o baltă, dacă înţelegi ce 
vreau să spun. 

Am strâmbat din nas. Chiar nu aveam nevoie de imaginea 
care tocmai îmi fusese desenată în minte. David şi Laurie erau 
căsătoriţi de vreo 10 ani şi se cunoscuseră când Laurie fusese 
transferată de Ordin în New Orleans. Doi membri ai Ordinului 
care se cuplau era ceva destul de obişnuit, de când aflaserăm 
despre elfi. În plus, datoria noastră era moştenită din generaţie 

în generație şi speranţa de viață nu era cea mai bună. Mulţi 
membri ai Ordinului nu se căsătoreau. Alţii, care o făceau şi 
aveau copii, ca părinţii mei adevăraţi, sfârșeau prin a fi ucişi, 
apoi o altă familie din Ordin avea grijă de odraslele lor. 

Cum deja îmi pierdusem părinții adevăraţi, pe cei adoptivi, 
plus iubitul din cauza elfilor, nu aveam de gând să mă îndră- 
gostesc din nou. Inclusiv faptul că mă apropiasem de Val și de 
alți câţiva din Ordin era suficient de riscant, deoarece știam că 
în orice clipă puteau să moară la datorie. Aşa că îmi era greu să 
văd atât de mulți membri ai Ordinului cuplându-se și deschi- 
zându-se unei lumi de suferință care niciodată nu dispărea cu 
adevărat, indiferent cât timp trecea. Cu toate acestea, Laurie și 
David erau foarte îndrăgostiţi, chiar dacă David avea persona- 
litatea unui chupacabra turbat, iar Laurie era dulce ca o pralină. 

— Am vorbit cu Harris, care m-a sunat. A zis că e doar o 
rană superficială, care a sângerat mult, probabil din pricina 
faptului că ai alergat. 

M-am uitat la David și am simţit cum mă îmbujorez. 

— Nu am fugit pentru că sunt lașă. Avea... 

— Nu am zis că eşti lașă, Ivy! Bărbatul avea o armă. Nu te 
poți lupta cu un glonţ. 

Totuşi, tonul lui înțepa precum acul unei viespi. Mi-am 
umezit buzele. 

— Nu a fost un om. 

David m-a fixat pentru o clipă, apoi s-a întins spre masa de 
lângă patul meu. 

— Ți-e sete? 

— Da! Îmi simt gura ca o sugativă. 

A pus apă într-un pahar din plastic, şi doar sunetul apei 
m-a înnebunit. 

— Ai nevoie de ajutor să te ridici? 

Membrii Ordinului nu sunt slabi, așa că am tras aer în 
piept, în timp ce am clătinat din cap şi m-am forțat să mă ridic 
în fund. Am simţit o durere surdă în partea stângă a abdome- 
nului, dar nu atât de rea pe cât m-am așteptat. 

— Harris ţi-a făcut o injecție cât ai fost inconștientă, așa că 
n-ar trebui să simţi o durere prea mare. 

Când mi-a întins apa, David şi-a dat seama ce îmi trece prin 
minte. 

— Să bei încet! 

În clipa în care chestia aia udă şi rece mi-a atins buzele, a 
fost greu să nu o dau pe gât, dar am încercat să nu fiu ca un cal 
la adăpat. David s-a lăsat la loc pe spate, scoțând din buzunar 
o cutie. 

— Uite niște pastile pentru dureri, să le iei dacă începe să 
te supere stomacul! Harris a zis că probabil o să dureze o zi sau 
așa ceva, pentru că a fost nevoit să te coasă. 

A aruncat cutia spre poala mea, unde a aterizat, zornăind 
încet. 

— O să te scot din tură până miercurea viitoare. 

Am lăsat în jos paharul gol. 

— Poftim? De ce? Pot... 

— Rana s-ar putea redeschide când te baţi. Nu vrem să sân- 
gerezi iar pe treptele noastre, ca un porc înțepenit. Eşti liberă 
până miercurea viitoare. 

I-am tăiat puncte, pentru lipsa de empatie. 

— Dar sâmbăta asta îi țin locul lui Val. 

— Nu i-l mai ţii. Trebuie să găsească pe altcineva sau să 
lucreze ea. Nu e problema ta! a zis şi mi-a reumplut paharul. 
Ai cursuri azi? 

Am avut nevoie de câteva clipe ca să înţeleg la ce se referă și 
să îmi dau seama ce zi e. 

— E joi, nu? Nu am cursuri până mâine. 

În mod normal, lucram de luni până vineri şi aveam weeken- 
durile libere. 

— În legătură cu ce s-a întâmplat azi-noapte. David, elful... 

— Ştiu ce le-ai spus lui Harris şi lui Ren, dar... 

— Ren? Cine e Ren? Apoi mi-am dat seama, iar limba mea 
a reuşit să ocolească încet numele: E tipul cu ochi verzi? 

David a înclinat capul într-o parte şi s-a încruntat. 

— Mă rog, nu prea am verificat ce culoare au ochii băiatu- 
lui, dar era cu Harris noaptea trecută, când ai sângerat pe trep- 
tele mele. 

— Nu am sângerat intenţionat pe treptele tale, am ripostat. 

Sprâncenele lui s-a ridicat. 

— Eşti obraznică cu mine? Pentru că o să-ţi iau paharul ăla 
cu apă imediat. 

— Nu o să te las! 

Am strâns paharul cu apă la piept, cu ochii pe el. 

— Niciodată! 

Buzele lui David s-au strâmbat, de parcă ar fi vrut să zâm- 
bească, dar era prea șmecher să facă asta. Omul era un bloc de 
gheaţă. 

— În fine, Ren Owens e din Colorado, transferat în secto- 
rul nostru. 

Oh! Colorado. Nu fusesem niciodată, dar mereu îmi dori- 
sem să merg în vizită. Și ce nume era acela, Ren Owens? 

— Dar, revenind la ce ai spus că ai văzut, nu poate fi ade- 
vărat, a zis el. Elful trebuie să fi avut arma din vreun motiv și, 
da, e îngrijorător, dar previzibil. Ştiam că, în cele din urmă, vor 
începe să folosească arme de-ale oamenilor. 

Frustrarea îmi dădea nişte mâncărimi de piele, ca o arsură. 

— Elful n-a folosit farmecele. Sau poate că da, dar nu contează. 
Pielea lui nu era argintie. Era... nu ştiu... ca un bronz-închis, un 
măsliniu. 

David s-a aplecat în faţă, cu coatele pe genunchi. 

— Ivy, eşti sigură că era elf? 

— Da! Sunt sigură, Dave. A făcut să apară o armă de nică- 
ieri, iar eu mi-am înfipt ţepuşa în el. L-a lovit în piept și nu i-a 
făcut nimic. A scos-o și a aruncat-o. 

David a deschis gura, parcă rămas fără cuvinte, în timp ce 
se holba la mine. 

— Da! Exact! Bărbatul ăla nu era om, David. Era elf, unul 
care nu avea piele argintie, putea să scoată o armă de nicăieri, 
iar ţepușa din fier nu i-a făcut nimic. Nu l-a ars. Nu l-a trimis 
înapoi în Lumea de Dincolo. Nu i-a făcut nimic. 

— Imposibil! a zis el după un moment, iar umerii mi s-au 
încordat de iritare. 

— Ştiu ce am văzut! Și mă cunoşti. Te poţi baza pe mine. 
Niciodată nu a trebuit să te îndoieşti de mine sau... 

— Doar când ai ajuns în închisoare... 

— Bun, exceptând data aceea, dar îţi spun adevărul. Nu 
ştiu ce înseamnă, dar... 

Un fior de teamă mi-a trecut prin vene, formându-mi în sto- 
mac un ghem de neliniște. Am dat apa pe gât şi am pus paharul 
din plastic la o parte, dar senzaţia nu a dispărut. 

— Dacă o ţepuşă din fier nu le face nimic, vor fi de neoprit. 

— Nu, probabil că sunt străvechi, a zis David, apoi s-a 
ridicat. 

Am făcut ochii mari la auzul cuvântului pe care nu îl mai 
auzisem de mult timp, de când eram copil, iar Holly îl punea 
pe Adrian, soțul ei, să îmi spună poveşti despre rasa celor mai 

vechi şi mai periculoși elfi — cavalerii războinici ai regatelor lor, 
prinţesele şi prinții, regii şi reginele. Elfi care îşi puteau schimba 
forma sau înfățișarea şi aveau abilități dincolo de înţelegerea 
noastră. Niciunul dintre elfii care umblau pe tărâmul muritor 
nu trăia atât de mult ca străvechii din Lumea de Dincolo, cel 
puţin din câte ştiam noi. Practic, străvechii erau genul de elfi 
care puteau face ravagii nebănuite în lumea muritorilor, dacă 
treceau dincoace. Nici măcar nu îmi trecuse prin minte că cel pe 
care îl înfruntasem seara trecută putea fi un străvechi. 

— Credeam că au rămas toţi în Lumea de Dincolo, am zis. 
Când au fost închise uşile, ei... 

— Au fost. 

David s-a îndreptat spre geam şi a dat într-o parte draperia 
albastră, subțire. 

— E posibil să fi rămas câţiva nedetectaţi, dar este puţin 
probabil. 

Ghemul de neliniște şi-a dublat volumul. 

— Dar nu imposibil? 

Lăsând draperia să cadă la loc, David şi-a trecut palma 
peste buclele dese, tunse scurt. 

— Foarte puţin probabil. Pare neverosimil să fi supraviețuit 
vreunul atâta timp, fără ştirea noastră, fără să îl vadă nimeni. 

— Eu l-am văzut, am zis. lar acesta putea trece neobservat 
cu uşurinţă. Dacă nu te uitai direct la el, cu atenţie, nici n-ai fi 
zis că e elf. 

David s-a întors cu faţa la mine. 

— Nu știm cu adevărat ce ai văzut. 

Când am deschis gura să protestez, David a ridicat mâna să 
mă oprească. 

— Nu ştim, Ivy. Asta nu înseamnă că nu ţin cont de ce îmi 
raportezi. Voi contacta celelalte sectoare, să văd dacă au avut și 

ei astfel de experienţe, dar, până am vreo veste de la ei, trebuie 
să păstrăm tăcerea în privinţa asta. 

Cel puţin începea să ia în serios ce se întâmplase. Îi eram 
recunoscătoare pentru asta. M-am întins, am aruncat pătura 
de pe picioare şi mi le-am lăsat cu grijă în jos, pe marginea 
patului. 

— N-ar trebui să îi avertizăm pe ceilalți? 

— Şi să creăm panică, iar membrii Ordinului să omoare 
oameni, doar pentru că li s-ar putea părea că sunt străvechi? 

— Dar... 

— Ivy, m-a avertizat el, nu îmi permit ca vreunul dintre 
membrii noştri să se panicheze sau să se piardă vieţi nevinovate. 

Nu mi-a plăcut, dar am cedat. 

— Nu o să spun nimic. 

I s-a citit îndoiala pe față. 

— Asta înseamnă să nu-i spui nici lui Valerie, pe care, apropo, 
poate vrei să o suni, înainte să îşi schimbe tura. 

— Ai puţină încredere, am murmurat, aranjându-mi bluza 
pătată de sânge. 

Slavă Domnului că era neagră, altfel aș fi speriat de moarte 
o grămadă de oameni azi-noapte, alergând printre ei plină de 
sânge. 

— Vorbesc serios! 

David m-a străpuns cu o privire severă. 

— Nu spune nimănui, până nu ştim cu ce avem de-a face, 
mai ales că am suferit atâtea pierderi anul acesta. M-ai înţeles? 

Când s-a uitat la mine, m-am simțit ca un copil neascultă- 
tor. Era greu să ai de-a face cu el, dar, de când îmi pierdusem 
familia, David era pentru mine cel mai apropiat de... o figură 
paternă. 

— Înţeleg, David! 

— Sper că da! a zis şi şi-a pus mâinile în şolduri. Uite, stai 
aici cât timp ai nevoie, apoi du-te acasă! Nu uita, eşti liberă 
până miercuri, dar mă aştept să te văd la întâlnirea de mâine. 

N-aş fi ratat şedinţa săptămânală, nici dacă pruncul Isus ar 
fi aterizat în fața mea. David a pornit spre ușă, apoi s-a oprit. 

— Elful ţi-a spus ceva? 

M-am lăsat în jos de pe pat şi am ignorat mișcarea uşoară a 
pielii de pe abdomenul meu. 

— Nu prea! Adică, s-a furișat în spatele meu, după ce scă- 
pasem de un alt elf, unul normal, care a spus același rahat din- 
totdeauna, „lumea ta este pe cale să se sfârșească”, dar ăstălalt? 
M-a făcut vacă și cam atât. 

David a dat din cap, aproape absent, apoi, după ce mi-a rea- 
mintit rapid că sunt liberă, a ieşit din cameră, lăsându-mă cu 
ochii în soare. În timp ce îmi căutam ghetele, nu am putut să 
nu observ că senzaţia de neliniște din stomac nu dispăruse, nici 
măcar după ce David spusese că va contacta și celelalte sectoare. 
Ideeae că, în timp ceîmi luam ghetele de sub măsuţa delângă pat, 
aveam în continuare sentimentul că, deşi David nu părea 
foarte îngrijorat de posibilitatea ca un străvechi să hoinărească 
pe aici, acesta era doar începutul a ceva grav. 


Capitolul trei 


MI-A LUAT CEVA MAI MULT CA DE OBICEI SĂ AJUNG ACASĂ, 
deoarece nu mă simţeam în stare să merg pe jos și a trebuit să 
înfrunt traficul. Am găsit un taxi și am folosit timpul petrecut 
în maşină să o anunț discret - întrucât taximetristul începuse să 
se uite ciudat la mine - pe Val că nu sunt moartă, că nu sunt pe 
moarte şi nici nu voi muri în curând. Din câte știam eu. 

— Am veşti proaste, i-am spus, în timp ce ne apropiam de 
Garden District. 

Val a pufnit. 

— În afară de faptul că ai fost împuşcată de vreun huligan? 

Hotărâsem să-i spun că cel care mă împuşcase fusese un 
nemernic oarecare de pe stradă şi nu necesitase cine ştie ce 
efort să mă creadă. Elfii nu erau singurele chestii periculoase 
de pe străzile din New Orleans. Tocmai atunci, taximetristul 
tocmai a călcat pe frână, şi am crezut că o să mă arunce afară 
din mașină sau așa ceva. 

— Da, în afară de asta. Nu pot să lucrez sâmbătă seara. 
David m-a pus pe liber. 

— Scumpo, din clipa în care mi-ai spus că ai fost împuşcată, 
m-am așteptat la asta. Şi, sincer, ăsta e ultimul lucru pentru 
care trebuie să-ți faci griji. 

— Mulţumesc! am murmurat, uitându-mă pe geam, apoi 
am reacţionat surprinsă. 

Un tip mergea cu un... monociclu pe marginea drumului și 
era îmbrăcat cu o... pelerină albastră. Ce naiba? 

Numai în New Orleans. 

— Vrei să trec pe la tine în seara asta, înainte să plec? a 
întrebat ea. 

M-am uitat la şofer. 

— Nu! O să mă spăl şi mă duc la culcare! 

— Sună-mă dacă ai nevoie de ceva! Promite-mi! 

Mi-a fost greu să mă abţin şi să nu îi spun ce se întâmplase 
cu adevărat seara trecută. Nu pentru că voiam să bârfesc, ci 
pentru că voiam să o avertizez să fie atentă. Oftând, am strâns 
telefonul mobil. 

— Promit, dar, hei, fii atentă! Te rog! 

În clipa în care cuvintele mi-au ieșit din gură, am simţit cum 
o frică glacială începe să mi se zbată în piept. Nici nu voiam să 
mă gândesc că aş putea să o pierd pe Val, singura prietenă ade- 
vărată pe care mi-o făcusem de când mă mutasem aici. 

— Promiţi, da? 

Val a râs jucăuș. 

— Întotdeauna sunt atentă! 

Închizând telefonul, după ce mi-am luat la revedere, mi-am 
dat seama că eram pe Coliseum Street şi urma să oprim lângă 
trotuarul umbrit de stejarii deşi. Am căutat prin geantă şi i-am 
dat taximetristului nişte bani înainte să cobor. Omul a părut 
fericit să plece naibii de acolo. Avusesem noroc cu apartamen- 
tul pe care Ordinul mă ajutase să îl găsesc când ajunsesem în 
oraș. Deși majoritatea celor din Ordin locuiau mai aproape 
de Cartier, eu eram încântată să locuiesc în absolut uimito- 
rul Garden District, străjuit de copaci, cu o istorie bogată şi 

clădiri vechi. Aflată la aproximativ zece minute de mers pe jos 
de Cimitirul Lafayette nr. 1, locuinţa mea era într-o clădire de 
dinainte de război, transformată în două apartamente, unul 
la etaj şi unul la parter. Aveau balcoane separate, cu intrare 
din faţă spre parter, iar intrarea spre apartamentul meu era 
în spate, printr-o curte frumoasă, plină de flori și de ghivece 
cu plante. Gardul din fier, cu ornamente în formă de tulpini 
de porumb, care înconjura întreaga proprietate, era un bene- 
ficiu în plus. 

Ei bine, fusese, până acum. 

Un fior şi-a croit drum pe șira spinării mele când am închis 
poarta în urma mea, iar înainte să traversez curtea, am privit 
cu atenţie la maşinile care treceau pe stradă. O briză caldă mi-a 
suflat buclele libere de la ceafă, în timp ce am inspirat sacadat. 
Oamenii obișnuiți habar n-aveau de existenţa elfilor, pentru 
că Ordinul reuşise să îi protejeze până atunci. Da, pe unii nu 
reuşiserăm să îi salvăm, dar, în general, făceam o treabă al naibii 
de bună şi îi ţineam în siguranță. Însă dacă elful peste care dădu- 
sem noaptea trecută era un străvechi şi dacă mai erau şi alții pe 
acolo, sau dacă nu mai erau sensibili la fier, eram terminaţi. 

M-am întrebat cu cine aș putea vorbi despre străvechi. 
Evident, David nu avea să îmi fie de mare ajutor. Singura per- 
soană la care mă puteam gândi era Merle, mama lui Brighton 
Jussier, o femeie care ştia multe despre aproape orice, dar 
era cam... dusă. Se zvonea că Merle fusese prinsă de elfi fără 
protecţia trifoiului, iar asta o dăduse peste cap. Înainte, fusese 
considerată o minte strălucită a Ordinului, dar acum starea ei 
mintală se schimba cu fiecare zi. 

M-am întors şi am pornit pe cărarea pietruită din curte. În 
mod normal, zăboveam, smulgând petalele moarte ale florilor, 
dar eram mai obosită decât crezusem. Probabil că era extenuant 


44 JENNIFER L. ARMENTROUT 


să sângerezi ca un „porc înţepenit”. Am gemut când am zărit în 
capătul scărilor exterioare trei cutii mici de la Amazon stivuite 
în fața uşii mele, chiar sub marchiză. 

— Oh, pe bune? 

Nu comandasem nimic de la Amazon, dar puteam să pun 
pariu cine o făcuse. Doamne, chiar trebuia să-mi schimb 
parola de la contul Prime şi să dezactivez comanda cu un sin- 
gur clic! Am ridicat cutiile, înjurând în gând. Erau uşoare, dar 
mă durea burta. Am descuiat ușa și am pășit în camera de zi, 
cercetând rapid canapeaua. Pătura de culoarea piersicii nu 
mai era aranjată de-a lungul spătarului, ci jumătate pe pernă 
şi jumătate pe podea. Televizorul era pornit, lăsat la un film în 
care un băiat cu ochelari era călare pe o mătură, încercând să 
scape de un dragon foarte furios şi foarte mare. În timp ce am 
închis uşa în urma mea și am încuiat-o, am murmurat: 

— Harry Potter... și Pocalul de Foc? Ce nai... 

Am oftat. 

Am aşezat cutiile pe un scaun cu spătar jos, de lângă ușa 
care avea un taburet aşezat în faţa ei, şi m-am îndreptat spre 
glisiera din spatele canapelei, să trag draperiile. Florile din ghi- 
veci se legănau în bătaia vântului, iar scaunele din răchită, cu 
pernele grozav de groase, pe care dădusem o grămadă de bani, 
erau goale. La fel şi baia de pe hol, dar am apucat perdeaua de 
duş cu peştișori în culori pastelate şi am smucit-o într-o parte. 
Şi cada era goală. 

Deschizând ușa dormitorului, am fost ușurată să găsesc 
acolo totul așa cum îmi plăcea și cum le lăsasem -— jaluzelele 
şi perdelele trase. În cameră era cu mai bine de douăzeci de 
grade mai răcoare decât în orice alt loc din apartament și abia 
aşteptam să mă arunc pe pat cu faţa în jos şi să mă cuibăresc 
sub cuvertura de pluș foarte confortabilă. 

După ce aveam să fac duș. 

Exista şi un al doilea dormitor, mai mic, de cealaltă parte a 
bucătăriei, care dădea spre Coliseum Street și care avea un alt 
balcon. Oamenilor de pe aici le plăceau foarte mult balcoanele. 
Am intrat în bucătărie, iar privirea mi s-a îndreptat imediat spre 
ușa deschisă a dulapului în care îmi ţineam cutiile cu cereale. 

Douăsprezece. 

Îmi plăcea diversitatea când venea vorba despre cereale. 

Lăsându-mi rucsacul pe scaunul de lângă masa de bistro 
de la geamul mare, care dădea spre curtea de jos, am ocolit 
blatul şi m-am oprit în fața dulapului. Pe blat, cutia de Lucky 
Charms! - ce ironic! - era răsturnată într-o parte, ambalajul 
din plastic era rupt, iar partea de sus a cutiei era rezemată de 
marginea unui bol imens, albastru cu violet. Fără să am nici 
cea mai mică idee despre ce urma să văd, m-am apropiat încet 
de vas. Un hohot neașteptat mi-a urcat în gât, aşa că am dus 
mâna la gură, să îl opresc. În bolul meu era un musafir cu care 
nu ştiam exact cum mă pricopsisem, dar de care parcă nu prea 
puteam să scap. Mâini şi picioare minuscule erau răsfirate pe 
patul de cereale. Nu se vedea nici măcar o bezea, și mi-aș fi 
pariat toţi banii din contul de economii că cea mai bună parte 
a cerealelor era în burta umflată a spiriduşului care leșinase în 
bolul meu. 

Oare spiriduşii puteau să se intoxice cu zahăr? 

Habar n-aveam! 

Cu doi ani şi jumătate în urmă, împiedicasem un elf să ade- 
menească o fetiță să se îndepărteze de familia ei şi sfârşisem 
prin a-l urmări pe nenorocitul ăla în Cimitirul Saint Louis nr. 1, 
unde reuşisem să îl trimit înapoi în Lumea de Dincolo. Dar, 


1 Talismanele” (n. red.). 

când să plec, fusesem distrasă de mormântul care se zvo- 
nea că era al lui Marie Laveau’, iar acolo găsisem un spiriduş 
micuţ. Spiriduşii erau o raritate pe tărâmul muritorilor. 
Sincer, din câte auzisem, urau locul acesta şi se zicea că pre- 
ferau pădurile de pe tărâmurile lor şi, pe bună dreptate, căci 
acolo nu trebuiau să se ascundă. Aripile lor delicate ieşeau în 
evidenţă. Miturile îi prezentau întotdeauna ca fiind fără aripi, 
dar le aveau. De asemenea, erau nişte chestii mici, de mări- 
mea unei păpuși Barbie. 

Spiriduşul fusese rănit, una dintre aripile fragile îi era sfâşiată 
şi avea un picior rupt. În momentul în care se uitase la mine cu 
ochii aceia mari, de un albastru-deschis, am ştiut că nu puteam 
să îl las acolo, ascuns în spatele unei vaze cu flori uscate, prin- 
tre mărgelele de Mardi Gras. Aşa că îl luasem în braţe şi îl puse- 
sem În rucsac. 

Luasem spiridușul acasă la mine. 

Ştiam - Doamne, ştiam - că ar fi fost de datoria mea să 
termin treaba! Nicio creatură din Lumea de Dincolo nu avea 
voie să supraviețuiască în lumea noastră, dar nu fusesem în 
stare să o fac, chiar dacă era posibil să am o mulțime de pro- 
bleme, poate chiar să fiu dată afară din Ordin. Cu toate acestea, 
îl adusesem acasă, îi făcusem o atelă din bețe de îngheţată pen- 
tru picior şi îi înfășurasem aripa cu tifon, în timp ce el stătuse 
acolo cu o expresie tristă şi bosumflată. Nici măcar nu știam de 
ce o făcusem. Uram tot ce venea din Lumea de Dincolo - indi- 
ferent de mărime sau de rasă -, dar, din cine ştie ce motiv, avu- 
sesem grijă de micul spiriduş. 

Şi rămăsese la mine. Probabil, pentru că mai apoi descope- 
rise internetul, televizorul şi Amazon Prime. Așa că da, ştiam 


1 Marie Catherine Laveau (1801-1881) renumită practicantă de voo- 
doo din New Orleans (n. red.). 

exact cum ajunsesem să am un spiriduş, dar nu înțelegeam de ce 
aveam o slăbiciune pentru micul fraier pe care îl botezasem Tink. 

Am pufnit în râs. Tink nu suporta numele acela, de când îl 
pusesem să vadă Peter Pan. M-am uitat în castron și am clăti- 
nat din cap. Era fără tricou, iar cerealele i se lipiseră de aripile 
albe, transparente, dar măcar avea pantaloni pe el. Tink purta 
nişte pantaloni de păpuşă Ken. Unii negri, cu dungi lucioase, 
care se întindeau pe părţile laterale. 

L-am înghiontit în burtă. A sărit cât colo, dând din braţe, 
s-a ridicat şi a țâşnit cu dinţii ascuţiţi spre degetul meu, apro- 
piindu-se periculos de mult. 

— Muşcă-mă, l-am avertizat, şi te voi îngropa de viu într-o 
cutie de pantofi! 

A rămas cu gura căscată, în timp ce a ieşit din castron, plu- 
tind pe deasupra lui. Bucăţi de cereale au zburat pe blat, în 
timp ce aripile i se mișcau neauzite. 

— Unde ai fost? Nu ai venit acasă. Credeam că ai murit, şi 
nimeni nu ştia de mine, și aveam să fiu părăsit aici. Uitat. Aș fi 
murit de foame, Ivy! Înfometat! 

Mi-am încrucișat braţele pe piept. 

— Nu-mi pare că ai murit de foame. Mi se pare că te prefă- 
ceai că ești o veveriță şi depozitai mâncare pentru iarnă, înfu- 
lecând-o pe toată. 

— A trebuit să mănânc, ca să pot trece peste stresul de a fi 
abandonat! a strigat el, ridicând o mână şi agitând spre mine un 
pumn de mărimea unei unghii de la degetul mare. N-am ştiut 
unde eşti, iar tu nu te bagi în niciun fel de bow-chick-awow-wee, 
aşa că întotdeauna te întorci acasă. 

Buzele mele şi-au lăsat colțurile în jos. Tink s-a înălțat până 
a ajuns la nivelul feţei mele, împreunându-şi mâinile pe burtă 
şi privindu-mă cu ochi mari. 

— Am mâncat foarte mult zahăr! Foarte. Mult! 

Clătinând din cap, m-am întors şi am început să adun cere- 
alele de pe blat şi să le arunc în bol. 

— Nici măcar nu vreau să ştiu ce nivel de zahăr ai în sânge. 

— Noi nu avem sânge în vene. 

A bâzâit la umărul meu și s-a așezat. Degetele lui mici mi-au 
prins lobul urechii. 

— Noi avem magie, mi-a şoptit la ureche. 

L-am scuturat şi am râs. 

— Nu aveţi magie în vene, Tink. 

— În fine! Ce ştii tu? 

Tink a aterizat pe blat şi a început să dea cu piciorul în cere- 
ale. Am oftat. 

— Aşadar, unde ai fost, Ivy Divy? 

— Am fost împuşcată, seara trecută. 

— Cum? a țipat Tink, lovindu-se cu palmele pe obraji. Ai 
fost împuşcată? Unde? Cum? De cine? 

Spiriduşul a zbârnâit în aer, ţâşnind de la stânga la dreapta 
şi de la dreapta la stânga. 

— Ai plâns? Eu aş fi plâns. Mult! Un râu de lacrimi. 

Cam jumătate de minut m-am uitat fix la el. 

— Bine! De obicei, eşti ca o zânuţă drogată... 

— Doar pentru că am aripi nu înseamnă că sunt o afurisită 
de zânuţă! Apoi Tink a trecut la un limbaj care semăna vag cu 
galica, înainte să spună: Am mâncat o grămadă de zahăr, da? 
E o crimă? M-ai lăsat singur aici toată noaptea! Ce altceva era 
să fac? 

— Spiriduşii pot face atac cerebral? am întrebat, un pic 
îngrijorată de felul în care începeau să i se vadă venele pe 
tâmple. 

Și-a lăsat capul într-o parte şi s-a strâmbat. 

— Aia e când îţi explodează ceva în cap? Nu știu! Stai! Oh, 
regină Mab!, crezi că am un atac cerebral? 

Imediat, Tink a zburat spre candelabrul din tavan, dispă- 
rând în spatele unui abajur argintiu în formă de cupolă. După 
o clipă, s-a ivit în lateral. Părul lui alb-blond era ridicat în toate 
direcțiile. 

— Am un atac cerebral. Rahat! 

— Dă-te jos de acolo, Tink! Dumnezeule! am mormăit, în 
timp ce candelabrul se legăna. Nu ai un atac cerebral. Uită că 
am zis asta! 

— Urăsc când îmi zici Tink. 

Am rânjit. 

— Ştiu! 

— Femeie diabolică! 

O vreme, spiriduşul a ezitat, apoi s-a întors spre blat, unde 
s-a aşezat, mijind ochii. 

— Aşadar... În fine, ai fost împuşcată? 

Am încuviințat, terminând de adunat cerealele. 

— Un elf m-a împuşcat. 

— Când au început să folosească arme? 

Am luat cutia şi bolul şi le-am dus la gunoi. Nu aveam de 
gând să mănânc din ele, după ce Tink trăsese un pui de somn 
acolo. Nu era neobişnuit să vorbesc cu Tink despre jobul meu. 
A primit vestea cu calm. 

— Nu ştiu, dar elful ăsta nu avea nici pielea argintie. 

Când Tink n-a răspuns, m-am întors, așteptându-mă cumva 
să fi leșinat, dar era treaz şi avea ochii mari. 

— Apoi elful a scos un pistol, am zis. 

Tink a înghiţit. 

1 Zână la care face referire William Shakespeare în piesa de teatru 
Romeo și Julieta, unde este numită a fi „moașa zânelor” (n. red.). 

— Şi l-am înjunghiat cu o ţepuşă din fier, dar n-a păţit 
nimic, am adăugat, mergând spre el. 

Spiriduşul a sărit în picioare. 

— Pare să fie un... 

— Un străvechi? 

Spiriduşul a început să bâţâie din cap. 

— Sunt daţi naibii! Înfricoşători și daţi naibii. 

Zicând acestea, Tink s-a îndreptat pe vârfuri spre marginea 
blatului. 

— A fost aproape de tine atunci când te-a împuşcat? Adică 
a fost la distanţă? 

Era o întrebare ciudată, dar, încă o dată, era Tink. 

— Era la ceva distanţă de mine. Dacă ar fi fost aproape, mă 
îndoiesc că aș fi aici acum. 

Tink a pălit. 

— Niciodată n-am văzut un străvechi pe aici. 

— De când eşti în această lume, mai exact, Tink? 

Spiridușul a ridicat din umeri. Nu că aşteptam un răspuns, 
şi încă unul folositor. Tink nu ştia nici măcar pe ce poartă 
venise sau cum ajunsese aici. A zis că se trezise în lumea noas- 
tră, în cimitir, şi habar n-avea cum se întâmplase. Având în 
vedere starea în care se afla și personalitatea lui, suspectam că 
fusese bătut măr, iar cineva îl aruncase prin poartă. Tink nu 
îmi spusese niciodată nici numele lui real, pentru că, dacă ştiai 
numele adevărat al creaturilor din Lumea de Dincolo, asta îţi 
dădea puteri asupra lor, chiar şi asupra elfilor. Tot ce știam era 
că spiridușul, la fel ca Ordinul, ura elfii. Din ce ştiam, specia lui 
fusese vânată aproape până la extincţie de elfii din Lumea de 
Dincolo şi întreaga familie a lui Tink fusese omorâtă. Ura lui 
pentru elfi ne poziționa de aceeași parte, chiar dacă alţi mem- 
bri ai Ordinului n-ar fi fost de aceeaşi părere. 

— Am văzut străvechi în Lumea de Dincolo, a zis el, pe un 
ton teatral. L-am văzut chiar şi pe prinţ. 

— Serios? 

A încuviințat. 

— Prinţul... 

A ridicat braţele în aer și s-a rotit în cercuri mici, ame- 
ţindu-mă. 

— Prinţul e de vis! 

În! 

— Dar aşa sunt cei mai mulți dintre elfi, nu? Minunaţi, dar 
mortali, nişte nenorociți aroganți! 

Tink s-a oprit din rotit. 

— Prinţul e şi foarte înfricoşător. 

M-am aplecat peste blat, ignorând durerea crescândă pe 
care o simțeam în zona abdomenului. 

— L-ai văzut pe prinț? Adică adevăratul prinţ din Lumea 
de Dincolo? 

— Da! L-am văzut de trei ori. 

I-am remarcat entuziasmul din expresie. 

— Prima dată, când era pe o pajiște. Cam ca pajiştea din fil- 
mul ăla cu vampiri sclipicioşi şi păr zburlit. 

Oh, Doamne! 

— El nu m-a văzut, iar ăsta a fost un lucru bun. A doua 
oară, eram aproape de palatul lor. Seamănă cumva cu ceva din 
filmul aia la care te uiţi tu şi în care moare toată lumea. 

— Urzeala tronurilor? Debarcaderul Regelui? 

Tink a ţopăit, aprobând. 

— Iar a treia oară a fost... Mă rog, făcea ceva ce tu nu faci 
niciodată. 

Erau o grămadă de lucruri pe care nu le făceam niciodată. 

— Ce anume? 

Punându-şi palmele pâlnie la gură, s-a întins, iar aripile 
s-au arcuit la spatele lui. 

— Făcea sex. 

— Tink, am mormăit, clătinând din cap. 

— Cu trei femei! Trei! 

Tink s-a lăsat pe spate, dând din cap a uimire. Și eu eram 
cumva uimită. Trei femei şi un bărbat? Pe de altă parte, nu 
eram surprinsă. Elfii erau plini de sexualitate. O altă armă pe 
care o foloseau împotriva muritorilor. 

— Cum e posibil măcar? a întrebat el. 

— E nevoie de talent, am zis, cu ochii pe micuţ. 

Acesta a continuat să ţopăie ceva vreme. 

— Ştii ceva despre prezenţa străvechilor aici? 

Tink s-a oprit şi s-a uitat la mine. 

— Nu! 

— Dar despre faptul că, brusc, un străvechi şi-ar anunţa 
prezența? 

A clătinat din cap o dată. 

— Habar n-am! 

— Nu m-ai minţi, nu-i aşa, Tink? 

— Nu! 

A zâmbit. 

— Ai Amazon Prime. 

Am pufnit. 

— Bine de ştiut cum îmi pot asigura loialitatea ta. 

M-am împins dinspre blat şi m-am dus spre rucsac. 

— Apropo, cât ai fost adormit, a venit o livrare pentru tine. 
Le-am pus pe scaunul de lângă ușă. 

— Ah! 

Într-o clipită, spiriduşul şi-a luat zborul. 

— De ce ai aşteptat până acum să îmi spui? 

Îndreptându-se spre living, s-a oprit lângă mine. 

— Dar te simţi bine, nu? Nu o să mori pe mine, în timp 
ce dormi? Nu ştie nimeni despre mine, aşa că nimeni nu o să 
vină să mă caute, şi deja am mâncat toate bezelele din Lucky 
Charms. 

Am clătinat din cap, râzând încet. Nimeni nu ştia des- 
pre Tink, nici măcar Val. De câte ori venea cineva, Tink se 
ascundea. 

— Mă simt bine. Doare un pic, dar mi-au dat nişte chestii 
pentru asta. O să fac un duş şi probabil că o să mă culc. 

— E doar patru după-amiază. 

— Tu dormeai când am venit, aşa că nu vreau să aud nimic. 

Am scos cutia cu pastile din buzunarul cu fermoar aflat în 
partea din faţă a rucsacului, am luat una și am dat-o pe gât cu 
o bere fără alcool pe care am pescuit-o din frigider. 

— Să nu devii dependentă de alea! Nu vreau să fiu coleg de 
cameră cu o drogată, pentru că apoi o să treci la rahaturi mai 
tari și o să sfârșeşti făcând baie cu săruri, şi o să-mi mănânci 
faţa. 

Apoi a zburat din cameră. 

Tink... Tink era ciudat! 

Reuşisem să ajung în dormitor, când a zburat pe lângă 
mine, ţinând strâns o păpușă troll în culorile curcubeului. Le 
colecţiona şi chiar nu voiam să ştiu ce făcea cu ele. Odată ajunsă 
în dormitor, mi-am pus berea pe noptieră şi am aprins veioza 
de lângă pat. Deşi ţineam camera întunecată, toate lucrurile 
din ea erau colorate — feţe de pernă ciclamen, cuvertură din 
pluş mov-închis, băncuţă cu model paisley albastru cu roz la 
capătul patului. Chiar și cele două dulapuri şi noptiera erau 
vopsite în albastru-deschis. Din moment ce nu puteam să port 
culori, cum făcea Val, trăiam înconjurată de ele. 

M-am dezbrăcat, lăsându-mi hainele împrăştiate, de la uşă 
până la baia de lângă cameră. Eram norocoasă că aveam două 
băi, mai ales de când lui Tink îi plăcea să transforme cada din 
baia de pe hol în piscină. Baia de aici era simplă şi frumoasă, 
iar mie îmi plăcea la nebunie cada cu picioare în formă de 
gheare şi duşul cu tijă. Am dat drumul la apă cât de fierbinte 
puteam suporta şi m-am asigurat că bandajul care îmi acope- 
rea cusăturile era bine pus, înainte să mă bag sub jetul aburind. 
În clipa în care apa mi-a atins pielea, am scos un sunet de plă- 
cere pură. Parcă nu făcusem duş de cine ştie câte zile. 

Apa a curs colorată într-un roz intens, până când bazinul 
căzii s-a golit şi tot sângele uscat s-a dus. Mi-am spălat părul 
de două ori și, în timp ce stăteam în picioare sub jetul de apă, 
m-am gândit, în sfârșit, la evenimentele din noaptea trecută. 
Mi-am trecut mâinile peste față, dar valul de emoții a crescut 
rapid, oprindu-mi-se în gât. Ochii îmi ardeau cu furie şi i-am 
strâns tare, refuzând să las lacrimile să iasă. Nu mai plânsesem 
din noaptea în care părinţii mei adoptivi fuseseră măcelăriți, 
aceeaşi noapte în care fusese ucis Shaun, iar atunci îmi curse- 
seră atât de multe lacrimi, încât avusesem impresia că aduna- 
sem suferinţă cât pentru o viață. Să fiu împuşcată era ca şi cum 
aş fi deschis răni vechi cu un cuțit de unt. Nu știu sigur de ce, în 
afară de faptul că văzusem moartea cu ochii, dar mi-am amin- 
tit privirile lipsite de viață ale lui Holly și Adrian, de parcă eram 
din nou aplecată deasupra lor. Apoi l-am văzut pe Shaun, pălind, 
în timp ce... 

Mi-am trecut degetele peste simbolul libertăţii tatuat pe 
piele, lângă şoldul stâng, m-am întors cu spatele la duş şi m-am 
silit să respir adânc și constant, până când nodul din gât s-a 
relaxat, iar imaginile din noaptea aceea întunecată au dispărut. 
Până să ies de sub duş şi să mă şterg, durerea din abdomen a 

început să se estompeze, dar senzaţia de neliniște care însoțea 
mereu gândurile la ceea ce se întâmplase în noaptea aceea 
ieşise la suprafață și devenea intensă. La fel şi senzaţia de dis- 
confort pe care am avut-o când am intrat în dormitorul meu 
răcoros. Chiar în clipa aceea putea fi vreun străvechi prin oraș, 
făcând Dumnezeu ştie ce, iar eu mă duceam la culcare? 

Nu era nici măcar şase seara, iar patul părea foarte tentant. 
M-am uitat spre dulap, iar privirea mea a trecut peste pumna- 
lele aliniate frumos. Erau uşor diferite de o țepuşă. Lama era 
mai subţire, iar plăselele le făceau mai uşor de folosit. Înco- 
lăcindu-mi degetele pe marginile prosopului, am expirat iri- 
tată. Ştiam ce voiam să fac, dar David mi-ar fi tăbăcit fundul, 
din moment ce îmi spusese să îmi iau liber până miercuri. 
Totuși, nu îmi spusese că trebuia să stau acasă. 

Buzele mi s-au arcuit într-un zâmbet şi m-am îndreptat 
spre dulap. Practic, nu aveam să lucrez. Doar să ies la o plim- 
bare de seară, iar dacă se întâmpla să dau nas în nas cu vreun 
elf, chiar și cu un posibil străvechi sau așa ceva, nu avea să fie 
vina mea. 

Cu gândul ăsta în minte, m-am schimbat într-o pereche de 
blugi curaţi şi un tricou larg, pe care Tink mi-l comandase cu 
câteva luni în urmă. Era negru, cu o zână beată pe el. Doar 
Tink putea să găsească tricoul ăsta pe internet şi să-l cumpere 
cu banii mei. Mi-am prins un pumnal în interiorul ghetei şi 
am tras de tivul blugilor. Mi-am răsucit părul într-un nod, 
fixându-l cu un ac gros. Nu l-am văzut pe Tink atunci când 
am intrat în bucătărie şi mi-am scos manualele din rucsac, să 
fie mai uşor. M-am îndreptat spre ușa închisă a dormitorului 
și am bătut uşor în ea. 

— Tink? 

— Sunt ocupat! a venit imediat un strigăt. 

Mi-a apărut în minte păpuşa troll pe care o căra mai devreme 
în cameră şi m-am retras mental de acolo cu repeziciune. 

— Ies! Bine? 

O secundă mai târziu, ușa s-a întredeschis, iar Tink şi-a 
scos capul blond. Ochii lui de un albastru spălăcit s-au mijit 
la mine. 

— Doar nu te duci la muncă, nu-i aşa? 

Am clătinat din cap. 

— Doar ies. 

Ceea ce nu era în întregime o minciună. 

— Nu stau mult. 

Buzele lui s-au strâmbat. 

— Nu te cred! Ai pus la cale o şmecherie! Îmi dau seama! 

— Vrei să-ți aduc nişte beignets? 

Ochii lui Tink s-au făcut mari, şi am văzut în expresia lui o 
bucurie copilărească. 

— Îmi aduci? Pentru mine? O farfurie întreagă pentru 
mine? Toată a mea? Nu a ta? A mea şi numai a mea? m-a între- 
bat nerăbdător. 

Am dat ochii peste cap. 

— Da, Tink! 

— De la Café Du Monde? 

— Da! am oftat. 

— Atunci dispari naibii din fața mea şi du-te! 

A trântit uşa. 

— Cu plăcere! am murmurat, clătinând din cap. 

Ca să îmi conserv energia, am luat un troleibuz spre Canal 
Street, iar când am păşit sub un palmier am sperat din tot 
sufletul să nu dau peste David. Nimeni nu putea să te facă să 
te simți ca un copil neascultător de 13 ani mai repede decât 
el. Am traversat strada şi m-am îndreptat spre Royal. Cerul 

era acoperit de nori, iar aerul era umed. Abia aşteptam ca 
vremea să se răcorească. 

În timp ce mă îndreptam spre Cartier, m-am gândit la Ochi 
Verzi. 

Oare era pe acolo în seara aceea? Și cine naiba era? Cum 
zisese David că îl cheamă? Şi de ce mă gândeam la el? Eram 
gata să pariez că, în momentul în care l-ar fi văzut Val, avea să-i 
spună o grămadă de lucruri. Pentru o seară de joi, în Cartier 
era plin de lume. Dar, după ce ora unu s-a făcut ora trei, tot 
n-am văzut picior de elf. 'Toată treaba se dovedea un eşec, dar 
probabil că era o veste bună, nu? 

Era însă... ciudat. 

Probabil deoarece era un întuneric care învăluia orașul, 
persista o senzaţie aproape tangibilă că se pregătea ceva, și nu 
era chiar plăcută. Aveam senzaţia asta de vreo două săptămâni. 
Până şi unii dintre ceilalți membri ai Ordinului menţionaseră 
asta. Cu doar câteva zile în urmă, Val zisese că îi amintea de 
felul cum se simţea înainte ca o furtună urâtă să se abată asu- 
pra oraşului. Nu știam ce înseamnă cu adevărat senzaţia aceea, 
dar nu mă puteam abține să nu mă gândesc că avea legătură cu 
elful cu care mă întâlnisem seara trecută. 

M-am plimbat pe Bourbon, unde se întâlneau de obicei 
elfii. Până în momentul acela, ar fi trebuit să văd cel puțin 
trei. Era ciudat, iar sentimentul de neliniște a devenit tot mai 
puternic, curgându-mi prin vene precum ploile reci pe care le 
uram când eram în nord. Amintindu-mi de barul din care îl 
văzusem pe elf ieşind noaptea trecută, m-am întors și aproape 
m-am lovit de un bărbat mai în vârstă. 

— Scuze! 

L-am ocolit şi am fost destul de sigură că habar n-avea că 
aproape că îl doborâsem. În timp ce mă apropiam de bar, am 

încetinit. Din afară, arăta ca aproape toate celelalte baruri de pe 
Bourbon: un pic cam sumbru, cam ponosit şi plin de oameni 
care se aflau în diferite stadii de beție. De obicei, mă ţineam 
departe de baruri, pentru că răbdarea mea se evapora rapid, 
dar am tras aer în piept şi am păşit pe uşa deschisă. 

Şi am regretat imediat. 

Mirosul de bere stătută şi mucegai m-a izbit în față. Greţos! 
Încercând să nu inspir prea profund, m-am dus pe lângă gru- 
pul din jurul barului. Un televizor atârna de tavan, transmițând 
un meci de baseball. Au izbucnit strigăte. Braţele s-au ridicat în 
aer. Picături de bere au zburat în toate direcţiile. Am făcut un 
pas înapoi, sperând să nu mă ude. 

— Ivy! 

Degetele mi s-au strâns pe cureaua genții. Am recunoscut 
vocea. Rahat! M-am întors și l-am văzut pe Trent Frost, mem- 
bru al Ordinului şi linguşitor cu acte. Am afişat un zâmbet ce 
părea dureros. 

— Bună... 

Trent m-a privit în ochi vreo două secunde, înainte ca pri- 
virea să îi cadă pe sânii mei. Tipic! 

— Ai fost împuşcată? 

Bine de ştiut că cei din Ordin aflaseră ce se întâmplase 
noaptea trecută. 

— Da, dar a fost o rană superficială! 

M-am întors, privind înapoi spre bar. Trebuia să îi dau la o 
parte pe oameni, să îl pot vedea pe barman. 

— Nu cine ştie ce! 

— Am crezut că eşti liberă până miercuri, a zis el. 

— Sunt! Nu lucrez! 

Era ca un lup cu un iepure încolțit. 

— Atunci de ce ești aici? 

Am ridicat din umeri. 

— Tu de ce eşti? 

— Am vrut să văd scorul meciului. 

M-am uitat la el, cu o sprânceană ridicată. 

— Serios? 

Ochii lui negri s-au lăsat din nou în jos şi am rezistat cu 
greu tentaţiei de a-i plasa un pumn în față. 

— De fapt, nu! Am văzut câțiva elfi ieşind din barul ăsta, în 
ultima săptămână. Am vrut să verific. 

Ei bine, la naiba, nu eram singura care observase asta! Poate 
că Trent avea o privire perversă, curioasă, dar era bun la ce 
făcea, iar cicatricea adâncă de sub buza lui vorbea despre toate 
momentele în care avusese de-a face cu elfii. 

— Am văzut unul ieşind de aici seara trecută şi am fost 
curioasă să văd ce se întâmplă. 

— Credeam că nu lucrezi! 

I-am aruncat o privire iritată. 

— Doar pentru că verific ceva nu înseamnă că lucrez. 

— Îhî! a chicotit el, arătând apoi spre bar. Barmanii sunt 
normali în seara asta. Nu am certitudinea că sunt la fel în fie- 
care seară sau dacă vreunul dintre ei lucrează pentru elfi. 

Zicând acestea, şi-a încrucișat brațele musculoase pe pieptul 
uriaș. Cu siguranță, compensa în lățime ce îi lipsea în înălțime. 
Cu toți mușchii ăia, probabil că omul putea dărâma o casă. 

— Oricum, o să stau pe aici, prin zonă, să văd dacă prind 
ceva. 

— Străzile sunt pustii, nu? am întrebat, în timp ce un tip 
m-a împins în umăr. 

Trent a încuviinţat. 

— Am auzit că ai fi fost împuşcată de un elf, a zis el, iar eu 
am înjurat în barbă. 

Probabil că Harris îşi dăduse drumul la gură; mă îndoiam 
că David ar fi făcut-o. Nu mă ajuta să ascund ce se întâm- 
plase, dacă alţii vorbeau. Voiam să fac ce îmi ordonase David 
şi să îmi ţin gura închisă, dar nu puteam să nu mă gândesc 
că nu era bine și că, procedând astfel, îi puneam în pericol pe 
alți membri ai Ordinului. 

La naiba! 

M-am uitat la Trent. 

— Un elf m-a împuşcat şi sunt sigură că ai auzit şi de fap- 
tul că a scos o armă de nicăieri. Nu era un elf obișnuit, Trent! 
L-am înjunghiat cu fier şi n-a păţit nimic. 

Buzele lui s-au strâmbat, în timp ce s-a uitat peste capul 
meu, spre ecranul din spatele barului. 

— Sună a... nebunie! Cam ca nebunia lui Merle. 

M-am încordat, de parcă mi-ar fi fost turnat ciment pe şira 
spinării. Chiar o simpatizam pe femeia aia! O uriaşă parte din 
mine... Mă rog, o înţelegeam și nu voiam să aud pe nimeni 
vorbind aşa despre ea. 

— Asta e ignoranță, am zis cu voce calmă, deşi eram la 
câteva secunde de a-i face cunoștință cu upercutul meu. A fost 
membră a Ordinului și ar trebui să respecţi tot ce a sacrificat 
femeia asta. 

Trent şi-a lăsat capul pe spate şi a râs pe nas. 

— Cu sau fără respectul meu, nu schimbă faptul că îi 
lipseşte o doagă. 

Clătinând din cap, tipul s-a uitat în ochii mei, apoi privirea 
i-a coborât spre piept. 

— Fără supărare, dar trebuie să o spun: a fost o idee proastă 
când Ordinul a permis accesul femeilor. Pur şi simplu, nu 
puteți să vă descurcați... 

Nici măcar n-am gândit. 

L-am prins de umeri cu ambele mâini, m-am balansat, am 
ridicat genunchiul și i l-am băgat între picioare. Aerul a țâşnit 
din plămânii lui, împreună cu o înjurătură urâtă. I-am elibe- 
rat umerii, m-am dat înapoi cu un zâmbet, iar el s-a aplecat 
de mijloc. 

— Dar de asta ce zici, cretinule? 

Apoi m-am răsucit pe călcâie şi, practic, am ieșit în fugă din 
bar. Categoric, avea să se urle la mine pentru asta, dacă Trent 
mă turna, dar orice predică aveam să îndur, merita. Ce porc 
nesimțţit! Partea tristă era că o grămadă de tipi din Ordin gân- 
deau la fel. Idioţi! 

Soarele apusese de mult, iar mirosul de ploaie zăbovea în aer. 
M-am îndreptat spre Jackson Square. Trebuia să mă opresc, să 
iau nişte. beignets şi să mă duc acasă. Am traversat intersecţia, iar 
când m-am uitat în stânga, m-am oprit în mijlocul drumului. 

Rahat! 

Chiar acolo, în mijlocul Orleans Avenue, era elful de noap- 
tea trecută. Nu îmi venea să cred, dar el era! Inima mi-a tre- 
sărit în piept când am făcut stânga, am ajuns la trotuar și 
m-am lipit de clădiri. Îl vedeam din profil cum stătea în fața 
unui magazin de țigări. Cu el mai era un bărbat, dar statura 
masivă a elfului îl făcea să arate pe respectivul de parcă un 
vânt puternic putea să î] ia pe sus și să îl ducă până în piață. 
Părea epuizat, fragil, avea un aer bolnăvicios şi stătea lângă 
elf, scărpinându-și pielea de deasupra bărbii de o zi. Elful care 
mă împușcase s-a întors cu spatele spre mine, iar individul a 
încercat să îl urmeze, dar s-a împiedicat de bordură și a căzut, 
lovindu-se cu genunchii de drum. 

Acela era efectul unui elf care se hrănea cu esenţa unui 
muritor, luându-i viața încet, până rămâneau de el doar pie- 
lea și oasele. 

Elful nici măcar nu s-a întors să se uite după muritor și a con- 
tinuat să înainteze pe Orleans, spre Royal. Am iuţit pasul, când 
bărbatul a reușit să se ridice. Dezorientat, s-a rotit într-un cerc 
amplu, până când l-a zărit pe elf la câțiva metri în față. S-a luat 
după el, ca un căţeluş pierdut, un căţeluș nehrănit, cu purici. 

Incredibil de aiurea! 

Mânia a urcat în mine la fel de rapid ca o furtună cumplită. 
Am încleştat pumnii, simțind cum sângele îmi fierbea de furie. 
Întreaga mea ființă era concentrată asupra nenorocitului, în timp 
ce continuam să îl urmăresc. Am înaintat câțiva metri, când 
ceva — o persoană - a ieşit dintre clădiri și m-a apucat. Un braţ 
înfăşurat peste abdomenul meu, chiar sub sâni, prinzându-mi 
braţele lateral. Am fost ridicată de pe trotuar într-o nanosecundă 
şi dusă pe aleea îngustă dintre două clădiri. O mână mi s-a lăsat 
peste gură. Instinctele mi s-au deșteptat, așa că am ridicat genun- 
Chii, plănuind să mă arunc înainte cu toată greutatea. 

— Eu n-aş face asta! a zis o voce joasă, groasă, chiar în ure- 
chea mea. O să te las jos, iar tu nu o să te răsuceşti, să mă 
loveşti. M-ai înțeles? 

Cum puteam să rostesc că am înţeles? Mâna lui era peste 
gura mea! 

— Haide, Merida! Dă din cap, dacă pricepi! 

Cine naiba era Merida? Nu conta! Voiam doar să-mi dea 
drumul şi nu aveam de gând să-l pocnesc sau să-l lovesc cu 
picioarele. Aveam de gând să-l bat măr. Am încuviinţat cu o 
mișcare din cap. 

— Am încredere în tine! Ultimul lucru pe care vreau să îl 
văd e că îţi faci rău singură, a zis el. 

Oh, cineva avea să sufere, dar nu aveam să fiu eu! O clipă 
mai târziu, braţul din partea de sus a abdomenului meu a dis- 
părut, la fel şi mâna. Fără să ezit, m-am răsucit și am văzut o 
pereche de ochi de culoarea uimitoare a smaraldului. 


Capitolul patru 


ERA EL! OCHI VERZI! REN. AŞA ÎL CHEMA. MI-AM AMINTIT. AM 
vrut să fac un pas în față, dar mi-a luat-o înainte. Mişcându-se 
la fel de rapid ca un şarpe care atacă, m-a prins de încheieturi. 
Nu mi-a smucit brațele într-o parte. Doar mi-a ţinut pumnii 
departe de fața lui. Un zâmbet din colțul gurii s-a desenat pe 
buzele acelea pline. 

— Nu pot spune că sunt complet surprins că ai încercat să 
dai în mine. 

— Atunci, presupun că nici asta nu o să te surprindă. 

Lăsându-mă pe spate, mi-am mutat greutatea pe piciorul 
stâng, dar, încă o dată, Ren m-a depășit cu o rapiditate care 
era cumva jenantă. A pășit în faţa a ceea ce ar fi fost o lovitură 
fantastică şi m-a împins cu spatele la zid. Apoi n-am mai avut 
unde să merg, n-am mai avut niciun pic de spaţiu. Spatele îmi 
era rezemat de clădire, iar trupul lui era lipit de al meu. 

Ticălosul! De parcă putea să îmi citească gândurile, zâmbe- 
tul i s-a lărgit, dând la iveala gropiţele. 

— Acum cred că putem avea o discuţie fără să mă trezesc 
plin de sânge. 

Am pufnit iritată. 

— N-aş fi așa de sigură! 


64 JENNIFER L. ARMENTROUT 


A râs, iar sunetul a reverberat prin mine. Nici măcar nu-mi 
aminteam să fi fost atât de aproape de un bărbat, de când... 
După Shaun. 

— Uite ce e, îmi pare rău că te-am apucat de pe stradă ca un 
răpitor, dar erai pe cale să mai faci o greşeală uriașă! 

Scuzele lui m-au lăsat rece. 

— Să mai fac o greșeală? 

— Da, la fel ca aia de noaptea trecută, în urma căreia ai fost 
împuşcată. 

Ren şi-a lăsat în jos bărbia, iar strălucirea galbenă a luminii de 
pe peretele de deasupra noastră a alunecat pe pomeţii lui înalți. 

— Ştiu ce voiai să faci! 

— Nu am făcut nicio greşeală noaptea trecută. Îmi făceam 
treaba, am pufnit. Şi mă îndoiesc că treaba ta include să apuci 
fete de pe stradă. 

— Asta ar fi mult mai distractiv, într-adevăr, dar să te 
gândești că poţi să te ocupi de elful ăla de noaptea trecută a 
fost o greşeală. Şi erai pe cale să o faci din nou, fraieră mică! 

— Fraieră mică? am izbucnit. M-ai apucat de pe stradă, ca 
un criminal în serie! 

— Şi mi-am cerut scuze pentru asta, deși ar trebui să-mi 
mulțumești. 

Uimită, tot ce am reușit să fac a fost să mă holbez la el. 

— Eşti nebun de legat! 

— Sunt o grămadă de lucruri, dar azi sunt nenorocitul tău 
de înger păzitor. 

— Uau! Da eşti modest, nu glumă! Dă-mi voie să-ți fac 
nişte prăjiturele în chip de mulțumire. 

Rânjetul i s-a transformat pe dată într-un zâmbet care putea 
să frângă inimi în toată țara. 

— Îmi plac prăjiturelele! Şi cu zahăr pe deasupra. 

— Oh, să te... 

— Ai fost pe cale să te bagi în gura lupului, cu străvechiul 
ăla, Ivy! Eu te-am împiedicat, a zis el, dovedindu-mi astfel că 
știa că numele meu nu e Merida sau cum naiba îmi spusese. Și 
ştiu că eşti o minunată şi o bunăciune, dar nu ești pregătită să 
înfrunţi unul din ăla. 

Am deschis gura să spun ceva, dar două lucruri m-au redus 
la tăcere. În primul rând, mă făcuse minunată și sexy, iar asta 
chiar suna a compliment. Apoi, şi mai- important, zisese că 
elful acela era un străvechi şi nu doar o dată, iar asta a trecut 
prin perdeaua de furie. Uitându-mă la el, m-am calmat. 

— Chiar e un străvechi? 

— Da! 

Ritmul inimii mele s-a accelerat. 

— De... de unde știi? 

— Ştiu! 

— Nu te cunosc suficient ca măcar să încep să am încre- 
dere în tine sau în ce spui, i-am zis, așa că niște detalii ar fi 
ceva drăguţ! 

— Nu ţi-am cerut să ai încredere în mine. 

Ren şi-a lăsat capul într-o parte, în timp ce degetul lui mare 
a trecut peste interiorul încheieturii mele drepte, mişcându-se 
într-un cerc mic, într-un fel care mă distrăgea. 

— Ce îţi spun este că elful pe care l-ai întâlnit noaptea tre- 
cută și pe care l-ai urmărit în seara asta nu este unul obișnuit. 
E un străvechi şi nu e singurul de pe aici. 

— De unde ştii? am repetat. 

A trecut o clipă, şi un mușchi din bărbie i-a zvâcnit. 

— N-ar trebui să fii liberă? Ce faci aici? Nu pot să cred că ai 
ieșit la vânătoare, la mai puţin de 24 de ore după ce aproape că 
ai murit sângerând pe ghetele mele. 

— Nu mi-ai răspuns la întrebare. Am făcut o pauză, apoi 
am continuat: Şi nu am fost cât pe ce să mor sângerând pe 
preţioasele tale ghete. 

— Sângerai destul de rău. Cum te simţi? 

Degetul lui mare încă se mişca. 

— Evident, nu am murit! i-am trântit-o. Spune-mi de ce 
zici că e un străvechi! David a zis... 

— Dă-mi voie să ghicesc, a zis că e puţin probabil să fie un 
străvechi, pentru că niciunul nu a fost văzut de decenii, dacă 
nu cumva de secole? Desigur că asta a zis. 

Privirea lui a țâșnit spre trotuar atunci când din depărtare 
s-a auzit un țipăt. 

— Nu m-ai crede, dacă ţi-aş spune. 

Am simţit cum mă cuprinde frustrarea, apoi, pe negândite, 
Ren mi-a lăsat încheieturile și s-a dat înapoi. Toată partea din 
faţă a corpului mă furnica, de la contact sau de la lipsa lui. În 
timp ce stătea în fața mea, am văzut că tot brațul drept îi era aco- 
perit de tatuaje. Nimic asemănător cu ce îşi desenaseră pe piele 
membrii Ordinului. Nu era suficientă lumină să observ deta- 
liile, dar părea o viță-de-vie care i se încolăcea pe antebraţ, pe 
partea de sus a palmei și dispărea între degetul mare şi arătător. 

Ren a luat poziţie, de parcă se aştepta să atac, dar am reuşit 
să mă abţin să fac asta. 

— Trebuie să mergi acasă, Ivy! 

Mi-a căzut falca. 

— Iar tu trebuie să te cauţi la cap, dacă îţi închipui că poţi 
să îmi spui ce să fac! 

Am văzut din nou curba aceea lină a buzelor lui formând 
un zâmbet devastator, care a lăsat să i se ivească gropiţele. 

— Dacă nu te duci acasă, îl sun pe David şi îi spun că erai 
aici la vânătoare! 

Acum, falca mea era până în pământ. 

— Nu ai face asta! 

— Hmmm... Mă întreb cum ar reacționa. Nu pare genul 
căruia să îi placă oamenii care nu îi respectă ordinele. 

Probabil că David ar face o criză de nervi. La naiba, pro- 
babil că deja făcea o criză de nervi, dacă îl sunase Trent, iar 
dacă mai primea un telefon şi de la Ren? Probabil că avea să 
mă suspende, poate chiar să mă dea afară, iar eu... Ei bine, 
fără Ordin, chiar nu aveam nimic. Şi uram că Ren folosea asta 
împotriva mea. 

— Eşti un imbecil! 

O parte din amuzament i-a dispărut din privire. 

— Ştii, mi s-a mai spus aşa o dată sau de două ori. 

— Nu prea mă surprinde. 

Fără să îl salut, m-am întors şi m-am îndreptat spre tro- 
tuar. Am pornit înapoi spre Bourbon, dar m-am oprit când 
mi-am amintit de afurisitele de beignets pe care i le promise- 
sem lui Tink. Dacă mă duceam acasă fără ele, probabil că Tink 
avea să îmi taie părul în somn. Oftând, m-am răsucit în cea- 
laltă direcţie şi m-am îndreptat spre Cafe du Monde. La ora 
aceea, probabil că era aglomerat. 

— Unde te duci? a întrebat Ren, din spatele meu. 

Am înjurat în barbă. 

— Nu că e treaba ta, dar mă duc să iau nişte beignets. 

— Acum? 

M-a ajuns din urmă. 

— Chiar sunt atât de bune? 

I-am aruncat o privire neîncrezătoare și am clătinat din cap. 

— Nu le-ai încercat încă? E primul lucru pe care îl face ori- 
cine când vine în New Orleans. 

— Nu! 

A cercetat trotuarul, încruntându-se când am trecut pe 
lângă un cuplu care părea gata să facă un copil chiar acolo. 

— Nu am avut prea mult timp. 

Am vrut să îl întreb ce face, dar, pe de altă parte, nu prea 
voiam să pălăvrăgesc cu el. Nu avea să îmi spună de ce era atât 
de sigur că elful acela e un străvechi sau altceva cu adevărat 
valoros şi nici măcar nu eram sigură că îl credeam. Dacă David 
nu credea că era o ameninţare adevărată, iar Trent, evident, era 
de părere că am o problemă la mansardă, de ce Ren, un străin, 
era singura persoană convinsă că străvechii mișună pe aici? 

Cât m-a urmat spre Cafe, Ren n-a mai zis nimic, iar eu m-am 
străduit să îl ignor, dar era greu să pretind că nu există, când 
era un specimen de 1,80 metri care mă însoțea. A și aşteptat 
la coada lungă, sub luminile strălucitoare, dovedindu-se a fi 
o prezență tăcută în spatele meu. Cel puţin am reușit să văd 
mai mult din tatuajul lui. Ceea ce mergea în jos pe braţele lui 
era o rețea complexă de lujeri, în nuanţe tari de verde și gri. 
Desenul în formă de frânghie răsucită îmi amintea de un nod 
celtic. Viţa-de-vie se încolăcea pe deasupra mâinii și printre 
degete. Nu îmi aminteam să mai fi văzut un astfel de tatuaj. 
Când am făcut două comenzi şi m-am dat la o parte, Ren m-a 
privit curios. 

— Mi-e foarte foame! am mormăit. 

A zâmbit. Comenzile noastre au venit cam în același timp. 
A fost ciudat să plecăm în acelaşi timp, de parcă noi doi chiar 
eram împreună. O parte din mine voia să îi vadă reacția când 
avea să ia prima îmbucătură din gogoşelele foarte dulci. Prima 
dată era mereu o experiență de prețuit. Dar noi nu eram prie- 
teni. Abia ne ştiam și, practic, el mă răpise de pe stradă. Mi-am 
strâns degetele pe rucsac şi mi-am mutat greutatea de pe un 
picior pe altul, apoi m-am uitat la el. 

— Ei bine, ne mai vedem! 

N-a zis nimic, dar a plecat uşor capul într-o parte. Pentru o 
clipă, m-am întrebat cum ar fi fost dacă eu şi el ne-am fi întâl- 
nit în alte... mă rog, în circumstanţe normale. Dacă am fi fost 
la acelaşi curs la Loyola. Probabil că aș fi fost încântată să îl 
cunosc mai bine, să văd până unde mergea tatuajul acela, dar 
noi nu eram normali, iar situația era mai mult decât ciudată. 
Oftând, m-am întors. 

— Ivy? a strigat el. 

Parcă obligată, m-am întors din nou cu fața spre el. Ren era 
mai mult în umbră, chiar la marginea luminii care se reflecta 
din cafenea pe trotuar. 

— Nu face vreo prostie! Du-te acasă! Ai grijă! 

Apoi a dispărut în grupul de oameni care traversau strada. 


Cu doar câteva ore de somn înainte de cursul de dimineaţă 
de la Loyola, eram irascibilă, mai ales că sărisem peste anal- 
gezice, ca să nu risc să salivez pe mine mai mult decât de obi- 
cei. În astfel de zile, când mă refăceam după o rană de glonţ 
și dormeam puţin, mă întrebam acelaşi lucru ca Val. De ce 
naiba mă duceam la facultate? Puteam să fiu în pat, cuibărită 
şi aşa mai departe, visând la tipi sexy, cu abdominali acoperiți 
de zahăr pudră. 

Bun! Asta a sunat ciudat! 

Dar vinerea aveam două cursuri, filosofie şi statistică. 
Primul nu mă deranja, ba chiar îmi părea interesant. Când 
venea vorba despre statistică însă, preferam să îmi smulg genele 
cu un cleşte ruginit. Înainte de statistică am reuşit să îmi iau 
un sandvici şi m-am căznit să mă așez. În timp ce aşteptam să 
vină profesorul, lucru care avea să dureze, deoarece până şi el 
părea să se teamă să vină la curs, gândurile mi-au fugit la seara 

anterioară, la Ren. Un lucru care mă ţinuse trează aproape 
toată noaptea era faptul că nu îl întrebasem cu ce se ocupă, 
după ce afirmase că ceea ce trebuia să fie un străvechi... chiar 
era un străvechi. Fusesem atât de prinsă de faptul că mă luase 
pe sus și că știa că elful e un străvechi, încât nu mă gândisem 
să îl întreb ce naiba făcea. Singurul lucru pe care îl înțelesesem 
era că Ren îi vâna pe străvechi, dar ce anume îl făcuse... 

— Arăţi ca naiba azi! 

M-am întors spre stânga și am văzut că Jo Ann Woodward 
s-a lăsat pe locul de lângă mine. 

— Mulţumesc! Acum mă simt şi mai bine! 

Tipa a râs încet, şi-a scos din geantă manualul masiv de sta- 
tistică şi și-a dat după urechi părul des, de culoarea migdalei. 

— Am fost rea. 

Manualul a aterizat pe bancă; era atât de mare şi de gros, 
încât eram sigură că puteam să îl transform într-o armă mortală. 

— Serios, te simţi bine? 

Chiar îmi plăcea Jo Ann. O cunoscusem în primul meu an 
la Loyola, la unul dintre cursurile de introducere în psiholo- 
gie, și mă înţelesesem imediat cu bruneta voluptuoasă. Era tare 
drăguță şi la fel de dulce ca o căpşună tăvălită prin zahăr. Făcea 
parte din categoria rară de oameni care nu vorbeau de rău pe 
nimeni, genul de persoană cu care chiar voiam să fiu prietenă 
foarte bună, iar când ieşeam cu ea, mă simțeam... normală. 

Sentimentul acela era rar și neprețuit. 

Deşi eu şi Jo Ann împărțiserăm multe nopți în care învă: 
țaserăm împreună și chiar ieșiserăm de câteva ori, ea chiar nu 
știa ce făceam sau cine eram. Faptul că ţineam secret Ordinul 
punea între noi un zid uriaș, care nu avea să dispară niciodată, 
oricât de apropiate am fi devenit. 

Şi asta era naşpa! 

Uitându-mă pe notițele mele de miercuri, am clătinat 
ușor din cap. 

— Cred că s-ar putea să fi avut un virus digestiv ieri sau 
așa ceva. 

Ce minciună! 

— Dar mă simt mai bine. 

Asta nu era chiar o minciună. Nu muream din cauza sufe- 
rinței, dar burta mă durea la atingere. 

— Oh, nu, ai nevoie de ceva? m-a întrebat, iar ochii ei 
căprui s-au făcut de mărimea unor mininave spaţiale. 

Din cine ştie ce motiv, Jo Ann trăia cu convingerea că aveam 
nevoie să fiu dădăcită. Nu într-un fel enervant, dar o îngrijora 
că locuiesc singură în oraș și ştia că cei din familia mea apro- 
piată muriseră. Incapabilă să-i spun adevărul despre moartea 
lor, mersesem pe varianta tragică și de încredere a accidentu- 
lui de mașină. 

— Mă simt bine. Pe cuvânt! i-am spus și m-am uitat la ceas. 

Trecuseră două minute de când ar fi trebuit să înceapă 
cursul. Poate că aveam noroc, iar profesorul nu avea să vină. 
Jo Ann s-a uitat la mine, răsucind un pix între degete. 

— Eşti sigură? Pot să fac o supă de pui cu tăiţei. Direct din 
conservă. 

Am râs. 

— Da, sunt sigură! 

A zâmbit. 

— Vrei să luăm ceva de mâncare, înainte să mă duc la lucru? 

Jo Ann lucra la un centru de reabilitare din oraș, ceea ce 
dovedea că se apropie de sfinţenie. Aproape că am zis da, dar 
mi-am amintit că trebuia să trec pe la Cartier, pentru ședința 
săptămânală. Am simţit un val de dezamăgire. 

— Nu pot! Poate în weekend? 

Buzele ei s-au deschis într-un zâmbet larg. 

— Da, doar trimite-mi un mesaj! Sunt liberă duminică! 

În cele din urmă, profesorul a reușit să ajungă la curs, ară- 
tând din nou de parcă aţipise în toiul unei prelegeri. Nu eram 
sigură că şi aveam să învăţ ceva până la finalul cursului și tot 
nu-mi dădeam seama de ce era obligatoriu. Am ieşit din clasă 
cu Jo Ann, ignorând durerea din coaste, în timp ce ne croiam 
drum pe culoarul aglomerat. 

— Apropo, a zis ea, înghiontindu-mi brațul cu al ei, îmi 
place părul tău așa! 

— Xăă... 

— L-ai lăsat liber, a zis ea. Nu îl porți niciodată așa. Îţi stă 
bine! 

— Oh! 

Stânjenită, am dus mâna la cap, iar degetele mi s-au încâlcit 
în bucle. Curând am ajuns la scări. 

— Chiar nu i-am făcut nimic azi-dimineaţă. 

Partea aceea era adevărată. Făcusem un duș și îl lăsasem 
să se usuce, în timp ce vârâsem în gură gogoșelele rămase. Jo 
Ann a râs. 

— Atunci ar trebui să faci mai des... nimic. Tu... 

Vocea i s-a stins, iar fata aproape că a intrat în balustradă, în 
timp ce coboram scările. 

— Uau! Te simți bine? am întrebat. 

Obrajii bronzaţi natural i s-au îmbujorat, iar ea părea inca- 
pabilă să rostească un cuvânt. O clipă mai târziu am înţeles de 
ce. Viitorul soţ al lui Jo Ann urca scările. Doar că Christian 
Tran nu știa asta. Mi-am ascuns zâmbetul, în timp ce el a oco- 
lit palierul şi s-a uitat în sus. Șapcă neagră de baseball răsucită 
spre spate, o şuviță de păr brunet scoasă de sub ea. Ochii lui 
negri erau calzi şi prietenoși, când s-au oprit asupra lui Jo Ann. 

— Bună! a zis el. 

Jo Ann a chiţăit. Așa a sunat răspunsul ei. Asta a fost tot ce 
a reușit să facă în timp ce Christian a continuat să urce scările. 
Amândoi lucrau la centrul de reabilitare, dar aveau program 
diferit. Jo Ann nu cunoștea prea multe despre el. La naiba, nici 
măcar nu ştia dacă era singur sau dacă măcar îi plăceau feme- 
ile, dar era îndrăgostită de el până peste cap. Am apucat-o de 
mână, trăgând-o în josul scărilor. 

— Trebuie neapărat să vorbeşti cu el! 

Ochii ei erau din nou mari, panicaţi. 

— Nu pot. Tocmai ai văzut ce s-a întâmplat. Se întâmplă de 
fiecare dată când încerc să vorbesc cu el. Parcă aș fi Beaker’. 

Dându-mi capul pe spate, am râs ca o hienă. 

— Oh, Doamne, chiar vorbeşti ca Beaker! 

— Ştiu! s-a plâns ea. Probabil, crede că habar n-am să vorbesc! 

— Nu! 

Aş fi vrut să-i dau un sfat cumva mai bun, mai folositor, dar 
eram mai mult decât depășită când venea vorba de întâlniri. 
În seara anterioară fusesem cel mai aproape de un membru al 
sexului opus. În clipa în care m-am gândit la Ren, am fost deo- 
potrivă furioasă şi... şi nu mai știu cum. Nu exista un singur 
cuvânt pe care să-l pot folosi pentru a descrie ce simţeam. Inima 
mea a tresărit într-un fel ciudat, iar asta m-a făcut să nu mai 
vreau nici măcar să mă gândesc la numele lui. 

Exasperată de mine însămi, am ratat jumătate din ceea ce 
spunea Jo Ann, iar apoi ea a trebuit să se grăbească la următorul 
curs. Ca de obicei, m-a îmbrățișat strâns, de parcă ne cunoşteam 
de când eram în scutece, şi i-am promis că îi voi trimite un mesaj 
în weekend. 


1 Beaker, personaj Muppet din The Muppet Show, celebru pentru 
expresia veşnic uimită (n. red.). 

Am prins un troleibuz spre Cartier şi, având ceva timp liber, 
m-am îndreptat spre magazinul mătușii Sally, să iau o cutie de 
praline pentru Tink. Nu că avea nevoie de mai mult zahăr în 
corpul lui micuţ, dar ştiam că îl va face fericit. 

Am pus cutia în rucsac și m-am îndreptat spre Decatur. Era 
vineri seara, devreme, iar străzile erau pline. Era o seară liberă, 
iar elfii aveau să fie peste tot. Nu îmi plăcea că nu puteam să 
vânez în seara aceea, mai ales că ştiam că o pot face fără să mă 
rănesc. La Mama Lousy era destul de aglomerat când am tre- 
cut pe acolo şi am aruncat o privire înăuntru. Jerome se afla în 
spatele tejghelei, morocănos ca un moș care stă pe veranda din 
față şi îi urmăreşte pe copiii care aleargă pe gazonul lui. Era 
pensionat, ieşise din Ordin de vreo zece ani şi se dovedea a fi o 
alegere nemaipomenit de proastă pentru magazin. Jerome nu 
era o persoană sociabilă. 

Zâmbind, i-am făcut cu mâna de afară. S-a încruntat în 
direcția mea, când cineva s-a apropiat de tejghea și a pus pe ea 
un craniu fals. Am intrat prin lateral şi am urcat scările. După 
câteva trepte, m-am uitat în jos şi m-am simțit ușurată când 
am văzut că sângele meu nu mai era pe ele. Ar fi fost greţos. 

Ușa din capul scărilor s-a deschis la vreo zece secunde după 
ce am sunat. Așteptându-mă să-l văd pe Harris, mi-am repri- 
mat o înjurătură, când l-am văzut pe Trent. A ridicat un colț 
al gurii. 

— Oh, ia te uită! Căţeaua nebună! 

Am ridicat o sprânceană. 

— Oh, ia te uită! Ce lipsit de originalitate! 

Am păşit lateral, cu gândul să-l ocolesc, dar m-a blocat. 
Simţeam că răbdarea mea atârnă de un fir de păr. 

— Sunt surprinsă că mai poţi merge azi. 

Două pete roșii i-au înflorit în obraji! 

— Sunt surprins că încă mai eşti în Ordin, după ce ai spus 
toate prostiile alea. 

Atât de multe cuvinte îmi stăteau pe limbă, iar răbdarea îmi 
era atât de greu pusă la încercare, dar ultimul lucru de care 
aveam nevoie era să îi mai trag una în coaie. Așa că mi-am 
propus să fiu o persoană matură și să îl las în pace. Să mă com- 
port ca un adult. Aveam să fiu foarte mândră de mine, dacă 
reușeam să fac asta. 

Am încercat să-l ocolesc, dar a păşit din nou lateral, iar de 
data asta mi-a pus o mână pe umăr. Era grea, iar palma lui 
mi-a prins câteva şuvițe de păr şi a tras de ele. Privirile noas- 
tre s-au întâlnit. Mi-am dat seama că eram pe cale nu doar să îl 
pocnesc din nou în vintre, ci și să mă asigur că nu se mai poate 
reproduce. O umbră s-a lăsat pe faţa lui Trent, care şi-a tras 
mâna, dându-se la o parte. Probabil că reuşise să citească pe 
faţa mea că îl paşte castrarea. Deodată o voce gravă, familiară, 
a umplut încăperea. 

— Totul e în regulă, Ivy? 

Fiecare muşchi din corp mi s-a încordat atunci când mi-am 
dat seama că Ren era în spate și nu doar expresia mea fioroasă 
îl avertizase pe Trent. Am vrut să mă întorc. Totuşi, nu voiam 
să fiu cu spatele la Trent, deși nu mă simțeam pe deplin confor- 
tabil nici cu Ren suflându-mi în ceafă. Eram blocată între un 
nemernic şi un ciudat sexy, care era şi el un potenţial nemernic. 

— Totul e minunat! 

— Aşa pare, a zis el tărăgănat. 

Falca lui Trent s-a încordat şi, după felul în care i se înro- 
şiseră obrajii, mi-am dat seama că vrea să spună ceva. Totuși, 
s-a mărginit să salute scurt din cap spre Ren. Ce rahat! De ce 
virilitatea superioară a lui Ren merita respect, deşi Trent mă 
ştia de trei ani? Uneori, uram oamenii! 

— Nu cred că e totul în regulă, a zis Ren, în timp ce urmă- 
ream silueta lui Trent retrăgându-se. 

Cum n-aveam nici cea mai mică idee ce să cred despre Ren, 
m-am întors spre el. Am simţit din nou încleştarea aceea din 
piept, o senzaţie care nu prea mă bucura. Cu toate acestea, era 
posibil să fie cel mai sexy muritor pe care îl văzusem vreo- 
dată, iar tatuajul acela? Cu tricoul lui negru cu mâneci scurte, 
nu aveai cum să ratezi tatuajul complicat care i se înfășura în 
jos pe biceps şi pe antebraţul puternic. Mi-am târât privirea 
în sus, spre frumusețea aproape angelică a feței lui. Doamne, 
eram incredibil de tâmpită! Ochii verzi au sclipit jucăuș când 
i-au întâlnit pe ai mei, iar buzele i s-au curbat amuzate. Atunci 
mi-am dat seama că Ren aştepta răspunsul meu. 

— Poftim? 

Zâmbetul i s-a întins, până s-au ivit gropiţele. 

— Doar spuneam cu amabilitate că nu pare să fie totul în 
regulă. 

Oh, asta îmi scăpase! Chiar trebuia să mă adun. 

— Ce te face să crezi asta? 

Şi-a mutat greutatea pe celălalt picior, în timp ce şi-a în- 
crucișat braţele pe pieptul lat. 

— Probabil faptul că nemernicul te-a „alintat” cu cățea 
nebună. 

— Mă rog! am zis și am dat din mână a lehamite. Nu 
contează! 

— Nu? 

Ren a ridicat o sprânceană neagră. 

— Sună de parcă ar fi mai mult de atât, mai ales că era în 
camera aia, a spus el şi a făcut semn din cap spre ușile duble 
din lemn din dreapta, unde urma să se ţină ședința și unde 
Trent tocmai dispăruse. A vorbit... 

M-am încordat, simțind un nod în stomac. 

— A vorbit despre ce? 

— Despre ce ai spus că ai văzut miercuri noapte și despre ce 
s-a întâmplat. A povestit unei camere pline de oameni. 

Ochii verzi ai lui Ren i-au întâlnit pe ai mei. 

— Şeful sectorului tău a fost de faţă. 

Abia reuşind să nu tresar, m-am străduit să îmi păstrez ex- 
presia impasibilă. Nu cred că a funcţionat, pentru că o umbră 
de compasiune a trecut peste fața lui frumoasă. Mi-am ferit 
privirea, iar mâna mi s-a strâns pe bereta rucsacului. 

— Nu cred că e înțelept să vorbeşti atât de deschis despre ce 
ai văzut! m-a sfătuit Ren încet. 

Mi-am îndreptat și mai mult spatele. Privind în urmă, Trent 
fusese o scârbă. Desigur, ar fi trebuit să-mi ţin gura şi să nu 
îi povestesc chiar totul, dar nu aveam nevoie ca Ren să mi-o 
arunce în față. 

— Mulţumesc, dar nu ţi-am cerut părerea! 

După o clipă, Ren a oftat și a păşit până a ajuns în fața mea, 
arătând de parcă voia să mai spună ceva, dar n-a apucat. Ușa 
sălii de şedinţe s-a deschis, dându-l la iveală pe David, care a 
lăsat uşa să se trântească după el. În clipa aceea, Ren s-a întors 
şi şi-a desfăcut braţele, luând o poziţie protectoare, extrem 
de ciudată. Nu mi-am dat seama prea bine în ce dispoziţie e 
David, pentru că arăta ca întotdeauna. 

Adică al naibii de ofticat. 

Totuşi, m-am pregătit. Dacă Trent fusese acolo și îi umblase 
gura, după ce David îmi spusese să tac, ştiam că nu avea să 
fie plăcut. Pielea închisă la culoare din jurul ochilor i s-a 
încreţit când i-a mijit. David s-a oprit în fața mea, ochii căprui 
mișcându-se încolo şi încoace. 

— Chiar mă bucur că eşti aici! 

Derutată complet de afirmaţia lui, mi-am înălțat ușor băr- 
bia când privirea şefului de sector a întâlnit-o pe a mea. 

— Nu e nevoie să vii la şedinţă. 

Am simţit cum mi se descleștează fălcile. 

— Cum? 

— Ti-am spus să îţi ţii gura. 

Privirea lui s-a înăsprit. 

— N-ai ascultat! Un singur lucru trebuia să faci, Ivy, şi n-ai 
reușit. 

Toată ceafa îmi ardea. Era o porcărie să îl aud pe David spu- 
nându-mi aşa ceva oricând, darămite de faţă cu alții, iar prin 
alții înțelegând Ren, aşa că asta m-a făcut să vreau să mă arunc 
pe geam. Cunoscându-mi norocul, probabil că aș fi aterizat 
într-o baltă de pișat. Totuși, ce spunea David nu era drept. 

— Am vorbit doar pentru că Trent deja... 

— Nu ţi-am cerut explicaţii! a ripostat el. Nu contează ce a 
spus Trent. Ştii că mare parte din timp vorbește gura fără el şi 
ar fi trebuit să taci. 

Era o porcărie, dar, înainte să pot rosti asta cu subiect şi 
predicat, a intervenit Ren: 

— Se pare că problema e cu Trent, nu cu Ivy. 

I-am aruncat o privire uimită. Având în vedere că nu fuse- 
sem chiar drăguță cu el, încă de când îl întâlnisem, ultimul 
lucru pe care îl meritam era să mă apere. 

— Iar eu nu ţi-am cerut părerea, nu-i așa? 

Privirea lui David s-a întors la el. Ren i-a oferit o jumătate 
de zâmbet, parţial arogant, parțial îndrăzneţ. 

— Spun doar că, așa cum se vede din afară, dacă el e cel 
care a vorbit primul, de ce e vina lui Ivy? 

Tocmai câștigase niște puncte. 

— Complet de acord! 

— Uite care e treaba: am vreo 45 de membri ai Ordinului 
într-o încăpere în care nenorocitul de aer condiționat nu 
funcționează şi care acum pălăvrăgesc ca o grămadă de babe. 
Jumătate dintre ei cred că lui Ivy îi lipseşte o doagă, iar cea- 
laltă jumătate cred că avem un străvechi care se vântură pe aici. 
Trent n-ar fi spus rahaturi înainte de ședință, dacă Įvy nu i-ar fi 
bușit coaiele. La propriu! 

Am făcut ochii mari. Ochii i s-au mijit şi mai tare, până n-a 
rămas decât o fantă maronie. 

— Da, ştiu și asta! A vrut să depună o plângere împotriva 
ta. Eşti al naibii de norocoasă că urăsc hârțogăriile şi deja a tre- 
buit să completez una pentru fundul tău, săptămâna asta. 

— A trebuit să completezi una pentru că am fost împuşcată, 
din moment ce poate chiar avem un străvechi pe străzi, am zis, 
apoi m-am întors spre Ren, iar braţele mi-au căzut pe lângă 
corp. 

Privirile noastre s-au întâlnit. Acela era momentul perfect 
să dezvăluie ce îmi spusese cu o seară înainte. 

Tăcere! 

Şi am aşteptat... Am așteptat ca Ren să dezvăluie ce îmi 
spusese seara trecută, când urmăriserăm același elf care mă 
împușcase, iar el mă oprise. Am așteptat, timp în care am auzit 
un hohot de râs din încăperea în care erau adunaţi ceilalți mem- 
bri ai Ordinului, și mi-am spus că râsul acela nu avea nicio legă- 
tură cu mine. Am așteptat! 

Ren n-a zis nimic. 

Am mai petrecut o jumătate de minut, uitându-mă fix la 
profilul lui. Am tras aer în piept, când, brusc, mi-am dat seama. 
Un mușchi de pe falca lui începuse să zvâcnească, în timp ce 
secundele treceau. Nu avea de gând să spună niciun afuri- 
sit de cuvânt, nimic care să mă susţină. Fierbinţeala care mi-a 

cuprins obrajii s-a intensificat. Nu înţelegeam. Am simțit că mă 
cuprinde furia, plus încă ceva pentru care, sincer, mă simțeam 
prost. Eram jignită, iar asta era o prostie. Nu îl cunoşteam şi nu 
aveam niciun motiv să mă încred în el. 

David s-a scărpinat pe barbă. 

— Tu, pe de altă parte, chiar trebuie să îţi mişti fundul înă- 
untru, de îndată ce terminăm discuţia asta stupidă! Ceilalți 
membri din sector trebuie să te cunoască, să nu sfârșească prin 
a te omori accidental. 

David s-a întors apoi din nou spre mine, iar expresia i s-a 
înmuiat. 

— Ştiu că te-am pus pe liber până miercurea viitoare, dar 
nu mă pot lipsi de altcineva, aşa că am nevoie să îi arăţi lui Ren 
lucrurile pe aici. Nu o să vânezi. Dacă se întâmplă să dai peste 
vreun elf, se va ocupa el de asta. Practic, tu te vei ține de el, să 
te asiguri că se descurcă. Începi de mâine-seară. 

Oh, la dracu’! 

— Mie îmi convine, a zis Ren. 

Oh... oh, la dracu, nu, nu! 

Am făcut un pas înapoi, deoarece chiar mă temeam că mă 
pot transforma într-o veveriţă turbată. 

— Nu se poate! 

Ren s-a uitat la mine tăios. 

— Nu ai un cuvânt de spus în asta, Ivy! Să îţi intre bine în 
cap, înainte să continui cu orice ai fi pe cale să spui, a zis David 
calm. 

Mi-am încleștat pumnii. 

— Înţelegi? a întrebat el. 

Băiete, şi încă cum! David îmi dădea un ordin direct, ceea 
ce însemna că, dacă refuzam, încălcam regulile Ordinului. Iar 
asta ducea la un singur lucru: aveam să primesc un avertisment 

oficial. Primeai doar trei înainte să fii dat afară, să ți se dea jos 
tatuajul şi chiar protecția. Atât de severi erau! 

Holly şi Adrian ar fi fost foarte dezamăgiţi de mine, dacă se 
întâmpla asta. La fel şi Shaun, pentru că niciunul dintre ei nu 
nesocotise regulile Ordinului, în niciun moment al vieților lor, 
însă eu o făcusem deja o dată, iar ei plătiseră cu vieţile. Pe cât 
de mult uram ideea de a avea de-a face cu Ren, mai ales după 
ce mă lăsase să mă arunc în fața autobuzului plin cu chestia aia 
străveche, nu puteam să dezonorez memoria celor care ardeau 
în mine. Să nesocotesc regulile Ordinului pentru atâta lucru ar 
fi însemnat exact asta. 

— Am înţeles! am zis răguşit. 

Nu ştiu de ce, dar David nu părea foarte încântat. 

— Bun! Te întâlneşti cu el aici, mâine, la cinci. În seara asta 
nu mai e nevoie de tine aici. 

După un moment de tăcere tensionată, Ren a răsuflat încet. 
Unul dintre cele mai dificile lucruri pe care a trebuit să le fac 
vreodată a fost să plec de lângă David și Ren cu spatele drept 
şi capul sus, dar am făcut-o şi am făcut-o fără măcar să privesc 
înapoi spre ei. Mi-am adunat ceea ce părea o fărâmă de mân- 
drie sfâşiată și am ieşit de acolo, înainte ca rămăşiţele acelea 
fragile de control să cedeze. 


Am deschis ușa apartamentului şi am lăsat pe scaun încă un 
vraf de cutii de la Amazon, timp în care telefonul meu a sunat 
de două ori. O parte din mine nu voia să vadă cine era, dar, 
când am scos telefonul din geantă, am văzut că era Val. 

Ai fost împuşcată de un străvechi? Credeam că a fost un 
mardeiaș? 

Acela era primul ei mesaj. 

Al doilea era scris cu roşu: Tb să mă suni, fată, pc toată 
lumea vb kkturi despre tine! 

Trebuia să vorbesc cu Val, dar chiar nu aveam chef în clipa 
aceea. I-am trimis un mesaj, spunându-i că o să o sun a doua 
zi, şi am fost ușurată când ani primit de la ea un OK. Oftând, 
am deschis uşa şi am tras-o după mine. Televizorul avea vreo 
zece decibeli şi era unul dintre filmele din seria Amurg... poate 
Lună Nouă. Nu l-am zărit pe Tink când am înaintat pe parche- 
tul din lemn şi am luat telecomanda, să îl dau mai încet. Am 
pus-o înapoi pe vechiul cufăr transformat în măsuţă de cafea şi 
am tresărit când am văzut canapeaua. O păpuşă troll cu păr de 
un verde strălucitor ieşea de după perna de culoarea bronzu- 
lui, iar faţa ei, de culoarea loţiunii bronzante, era încremenită 
într-un zâmbet larg. Şi era dezbrăcată. 

Tink făcea asta uneori. Punea afurisitele alea de păpuși în 
locuri ciudate, unde să le găsesc și să mă sperii de ele. Am luat-o 
de acolo și am ieşit pe hol, spre bucătărie. Tink stătea pe blat, 
cu picioarele încrucișate în fața laptopului meu. Am oftat. Încă 
o chestie la care trebuia să schimb parola. Era atât de prins în 
ce făcea, că nu m-a auzit venind în spatele lui. M-am aplecat 
şi i-am suflat pe spatele gol. A strigat şi a sărit în sus, bătând 
rapid din aripi, în timp ce se rotea cu mâinile împreunate, parcă 
gata de kung fu. În ciuda serii de rahat pe care o avusesem, am 
izbucnit în râs. Tink şi-a lăsat mâinile în jos la piept şi a tras 
adânc aer în piept de câteva ori. 

— Cred că mi-ai provocat un atac de cord. Îl simt în piept. 
E unul mare. 

Demonstrativ, şi-a pus mâinile pe piept şi a început să se 
clatine teatral. 

— Oh, nu, chiar se întâmplă! O să mor! 

Am aruncat păpușa spre el. 

— Nu mai lăsa chestiile astea prin casă! E ciudat! 

A prins-o, coborând uşor din pricina greutăţii bruște. 

— Nu am făcut aşa ceva! Ţi-am spus care e treaba. Prind 
viaţă în timp ce eu dorm. Nu e vina mea! 

Am dat ochii peste cap şi m-am uitat spre laptop. 

— De ce ai un film din seria Amurg la televizor şi Harry 
Potter pe laptopul meu? 

— Mă documentez. 

Tink a aterizat în fața computerului şi a pus păpuşa lângă el. 

— Documentare importantă. 

— Bine! 

M-am îndreptat spre masă şi mi-am dat jos rucsacul. Tink 
a zburat, plutind pe lângă mine. 

— Cum a fost azi, scumpo? 

Am schiţat un zâmbet, în timp ce am lăsat rucsacul pe 
scaun şi l-am deschis. 

— Nu cea mai bună zi. 

Şi-a lăsat capul într-o parte. 

— Vrei să vorbeşti cu dr. Tink despre asta? 

— Credeam că nu îţi place să ţi se spună Tink. 

— Nu-mi pune la îndoială inconsecvenţele! 

Am râs din nou. 

— Nu prea vreau să vorbesc despre asta. 

Am scos cutia cu bomboane. 

— Dar am praline. 

După cum a reacţionat, ai fi zis că scosesem câteva spiridușe 
goale, gata să-l slujească. Bâzâind entuziasmat prin bucătărie, 
m-am temut că o să se lovească accidental de vreun geam. În 
cele din urmă, s-a potolit şi am sfârșit uitându-ne la restul din 
ceea ce s-a dovedit a fi Eclipsa, iar apoi la Ordinul Phoenix, 
în nu știu ce scopuri de documentare despre care încă nu era 

pregătit să vorbească. Mie mi-a convenit, mi-au ținut creierul 
ocupat. M-au împiedicat să mă stresez în legătură cu tot ce se 
întâmplase şi cu ce urma să fac de aici înainte. 

Am adormit pe la nouă și ceva, ca o fraieră, dar am mai 
mâncat cinci praline, înainte să mă rostogolesc în pat, stoma- 
cul meu nefiind de acord cu supradoza de dulciuri. Incapabilă 
să adorm şi chinuindu-mă să nu mă gândesc la toate rahatu- 
rile, am luat o carte uzată de pe noptieră și am deschis-o la 
Domnia. Pe la zece şi ceva, pleoapele mi s-au îngreunat şi n-am 
mai reușit să ţin ochii deschişi. Am pus cartea jos, am stins 
lumina și m-am întors pe o parte. Nu ştiu sigur când am ador- 
mit, dar, când am deschis ochii, dormitorul meu era luminat 
de o strălucire blândă. 

Mi-a luat câteva secunde până ca mintea să-mi proceseze 
că în dormitor erau doar două lumini. Una în tavan, care era 
mult mai strălucitoare, şi lampa de pe noptieră, pe care o stin- 
sesem. Crezând că Tink se purta din nou ciudat și se strecurase 
în camera mea, am vrut să mă întorc pe spate, aşteptându-mă 
să găsesc o afurisită de păpuşă troll pe perna de lângă mine, 
dar coapsa mea a atins ceva tare şi cald. 

Am îngheţat şi mi-a sărit inima din loc. 

Era ceva acolo, ceva care era prea mare să fie Tink şi care 
apoi s-a mişcat şi nu s-a mai sprijinit de mine. Instinctul meu 
s-a trezit, m-am întors pe spate şi m-am ridicat în fund. Am 
avut un déjà-vu, doar că, de data asta, nu mai eram pe o alee, 
ci, într-un mod cumva neașteptat, mă uitam la o pereche de 
ochi de culoarea ierbii primăvara. 

Ticălosul! 


Capitolul cinci 


O PARTE A CREIERULUI NU PUTEA SĂ ÎNȚELEAGĂ CE CĂUTA 
tipul ăsta în apartamentul meu - în dormitorul meu, stând 
pe patul meu, cu un zâmbet în colțul gurii, care lăsa să i se vadă 
o gropiţă. 

Visam? 

Şi-a lăsat capul într-o parte, iar câteva bucle ruginii i-au 
căzut pe frunte. 

— Faci des asta? Genul ăsta de privire fixă, fără să vorbeşti? 

Da, nu dormeam! Instinctul meu încă funcţiona, așa că 
mi-am tras picioarele de sub pătură, în timp ce m-am rosto- 
golit pe spate. Eram mai degrabă genul care mai întâi îţi trăgea 
un șut în fund şi punea întrebări mai târziu. Ignorând faptul 
că mă jenau cusăturile, mi-am plasat picioarele pe pieptul lui 
Ren. A fost dat pe spate, dar s-a prins înainte să cadă. Ajuns în 
picioare, s-a îndreptat, în timp ce eu m-am dat jos din pat, ate- 
rizând în fața lui. Cum intrase? Îl găsise pe Tink? Oh, Doamne, 
dacă îi făcuse ceva lui Tink? M-a cuprins îngrijorarea. 

Fără să îi las timp să-şi revină, m-am răsucit pe un picior, 
iar cu celălalt l-am lovit în stomac. Geamătul mi-a spus că 
l-a durut, şi am ţâşnit înainte, ţintind cu pumnul spre faţa 

lui — faţa lui foarte drăguță. Ce păcat că trebuia s-o umplu de 
sânge și de vânătăi! 

S-a mișcat precum fulgerul, mi-a prins încheietura şi s-a 
folosit de elanul meu să mă răsucească. Un braţ prins strâns 
chiar sub sâni. 

— Uau, Ivy, trebuie să te calmezi! 

Chiar nu aveam nevoie să mă calmez.. Mi-am împins spre 
spate braţul liber, lovindu-l din nou în abdomen, iar de data asta 
am simțit exact cât de tare era abdomenul acela. Abdominalii 
lui nici măcar nu s-au clintit. Am vrut să repet mișcarea, dar 
tipul a făcut ceva ce avea să mă enerveze până aveam să îmi dau 
ultima suflare. Și-a vârât un picior între ale mele, agățându-l de 
glezna mea. Într-o clipă mă zbăteam lângă el, iar în următoa- 
rea cădeam. 

— Rahat! am mormăit. 

Nu m-a lăsat să mă prăbușesc. În schimb, mi-a susținut 
greutatea şi mi-a controlat căzătura. Înainte să îmi dau seama, 
eram pe burtă, iar el era deasupra mea, cu genunchii de o parte 
şi de alta a coapselor mele şi cu mâinile în jurul încheieturilor 
mele, fixându-mi braţele pe saltea. Obrazul îmi era apăsat pe 
pătură, iar din punctul acela de observaţie nu tocmai bun am 
văzut că ușa dormitorului era deschisă. Rapiditatea cu care mă 
imobilizase din nou era umilitoare şi eram prea al naibii de 
furioasă să îmi fie atât de frică. 

— Dacă nu îmi dai drumul, o să-ţi pară rău! 

— Isuse, asta o să se întâmple ori de câte ori ne întâlnim? 

— Dacă o să continui să faci rahaturi din astea, atunci, da! 

S-a mişcat în aşa fel, încât respiraţia lui îmi dansa pe obraz. 

— Nu încerc să-ţi fac rău! 

— Practic, mă striveşti! 

Am încercat să-mi mişc şoldurile, dar şi-a strâns genunchii, 
imobilizându-mă. 

— Jur pe Dumnezeu, dacă nu-mi dai drumul, o să... 

— Chiar eşti năbădăioasă, nu-i așa? 

A râs, iar asta m-a iritat şi mai rău. 

— Uite ce e, n-am venit să mă cert cu tine! Trebuie să 
vorbim! 

— Ăsta chiar e un mod amuzant de a vorbi. 

Am încercat să-mi eliberez braţele, dar n-am reuşit decât să 
îmi fac poziţia și mai incomodă. 

— Cum m-ai găsit? 

— M-am uitat în dosarul tău din biroul lui David. 

Degetele mi s-au strâns pe pătură. - 

— O să-ţi tragă un şut în fund! 

A râs din nou. 

— Nuu, nu cred! 

Doamne, ce noroc avea că nu puteam să pun mâna pe el în 
clipa aceea! 

— Dacă te-ai fi uitat în dosarul meu, ai fi găsit acolo şi 
numărul meu de telefon. Puteai să încerci, nu ştiu, să mă suni, 
ca un om normal. 

— Te-am sunat, a zis el şi i-am simțit din nou respiraţia în 
părul de pe tâmple. 

Nu mai fusesem aproape de un tip, de când... de la Shaun 
şi, ca să vezi, acum eram aproape de un individ care intrase în 
apartamentul meu prin efracție. 

— Nu ai răspuns. 

Pentru o clipă, nu am reușit să-mi amintesc unde îmi era 
telefonul, dar apoi mi-am dat seama că era în bucătărie, lângă 
laptop. Am vrut să ripostez, dar a apărut Tink în uşă și... 

Ce naiba? Avea în mână una dintre tigăile alea în care poți găti 
doar un ou și o ținea ridicată deasupra capului, ca pe un topor. 
Am fost cumva surprinsă că poate căra tigaia, dar Tink era bine 
făcut, pentru un micuţ ca el. Avea pătrăţele, pătrăţele de spiriduș. 

Când a intrat în cameră, faţa îi era schimonosită într-un 
strigăt de luptă tăcut. Cu ochii mari, am clătinat din cap. Pe cât 
de mult îi apreciam efortul, intervenţia lui nu putea să se ter- 
mine cu bine. Tigaia aia al naibii de mică nu avea să facă nimic. 
Din fericire, Tink s-a oprit şi a lăsat tigaia în jos. A trecut o 
secundă, apoi a ieşit. 

— Te-ai calmat? a întrebat Ren. 

Suficient cât să îi vår o ţepușă în uimitorii ochi verzi. 

— Bine! Deci recunoşti că eşti un ciudat şi te-ai uitat prin 
informaţiile mele personale, dar cum ai ajuns aici, înăuntru? 

— Nu cred că o privire prin dosarul tău înseamnă că sunt 
ciudat. 

Mâinile lui s-au mişcat, iar eu m-am smucit când degetele 
lui mari au trecut de-a lungul părţii interioare a încheieturilor 
mele. Doamne, dacă începea să facă iar chestia aia cu degetul 
mare, aveam să o iau razna! 

— Dar, ca să îţi răspund la întrebare, uşa balconului de la 
living era descuiată. Așa că, teoretic, nu am intrat prin efracţie. 

Descuiată? La naiba! Tink, probabil. 

— Nu ai intrat prin efracţie, dar trebuie să te fi cățărat pe 
un zid, să ajungi la balconul ăla. 

— De fapt, m-am cățărat pe vița-de-vie. 

La naiba, asta... asta necesita talent! Am refuzat să recu- 
nosc că eram impresionată vreun pic. Şi din nou făcea chestia 
aia cu degetul mare, trasa cercuri lent, lucru care îmi dădea o 
senzaţie profund neliniştitoare, care trebuia să aibă legătură cu 
faptul că era un ciudat. 

— Așadar, te-ai uitat prin lucrurile mele, te-ai cățărat pe 
zidul meu, ai intrat în casa mea, apoi ai venit în dormitorul meu 
şi te-ai aşezat pe patul meu. Și m-ai privit dormind? Pe asta 
scrie mare: ciudat! 

— Credeam că fetelor le place să fie privite de vreunul. 
Deci, aici greşeam eu mereu! 

Tink s-a ivit din nou în uşă, mişcând rapid din aripi, iar în 
mâini ţinea o... praştie? Oh, Doamne! Unde găsise o praştie? 
Pe Amazon? Nu conta! Spiridușul îşi făcuse timp şi se pictase 
pe faţă. O jumătate era roşie, cealaltă, albastră. Arăta de parcă 
scăpase de pe platourile de filmare ale Braveheart. Am mimat 
spre el cuvântul „Nu!” El însă a ridicat o mână, iar mie mi s-a 
părut că văd degetul mijlociu. 

— Vorbeşti cu cineva? 

Strânsoarea lui Ren a slăbit când s-a lăsat pe spate şi s-a 
întors spre ușă. Inima mi s-a oprit, dar Tink a zburat înainte ca 
Ren să îl poată vedea. 

— Nu! 

Ren a făcut o pauză. 

— Hmm... 

Genunchii lui s-au depărtat, slăbindu-mi coapsele. Odată 
relaxată strânsoarea de pe încheieturi, am profitat de mica 
lui neatenţie. Mi-am eliberat braţele şi m-am rostogolit, iar el 
a înjurat. M-am ridicat în fund, icnind când am simţit o apă- 
sare pe cusături şi o durere cruntă prin mijlocul corpului. L-am 
apucat pe Ren de umeri, l-am întors pe spate şi l-am imobilizat, 
în timp ce m-am întins după ţepuşa din fier pe care o ţineam 
mereu sub pernă. Înainte să se miște, i-am pus pe gât vârful 
foarte ascuţit, chiar lângă o arteră foarte importantă. 

— Inversare de roluri, nemernicule! 

Ren şi-a lăsat braţele să-i cadă pe saltea, uitându-se la mine 
printre genele imposibil de dese. 

— Mişcarea aia chiar a fost sexy! 

Am mijit ochii. 

— Chiar eşti Merida. 

— Cine naiba e Merida? 

A ridicat din nou un colţ al buzelor. 

— Tipa din fimul Neînfricată, cu... 

— Pär roşu şi creţ. Am înţeles. Mulţumesc! Chiar o să te 
înjunghii! 

— Nu avea păr creţ, a protestat el. În plus, era sexy. 

M-am uitat în jos la el. 

— Crezi că un personaj Disney e sexy? 

— Ai văzut vreunul dintre personajele alea Disney? 

— Nu era sexy! E cel mai puțin sexy personaj Disney. 

Nu văzusem filmul, dar îmi amintesc că zărisem frânturi 
din el. Tipa nici măcar nu avea țâțe. De ce nu putea să spună 
că îi aminteam de Ariel sau aşa ceva? Pe de altă parte, Ariel era 
cam proastă, să renunţe la vocea ei pentru un tip! 

Sprâncenele lui s-au ridicat. 

— Ştia să se bată, deci era sexy! 

Degetele mi s-au strâns pe țepușă. Bine! Deci Merida era 
dată naibii şi am presupus că asta era mai bine decât să spună 
că îi aminteam de Belle, victimă a sindromului Stockholm, iar 
acum mă simţeam flatată într-un fel ciudat. 

— Discuţia asta a luat o turnură ciudată. 

— Da! a tărăgănat el leneş, apoi şi-a mișcat braţele. 

M-am încordat, dar n-a încercat să mă prindă. Şi-a ridicat 
capul și și-a apăsat partea vulnerabilă a gâtului pe țepușă, în 
timp ce şi-a încrucişat cu grijă braţele sub ceafă. 

— Aşa e! 

M-am încruntat, enervată la culme de lipsa lui de teamă şi 
de îngrijorare. 

— Stai bine? 

Zâmbetul lui s-a lărgit, devenind de-a dreptul răutăcios. 

— Foarte! 

— Să nu îmi mai spui Merida! 

Folosindu-mi cealaltă mână, i-am apăsat-o pe mijlocul 
pieptului, apoi mi-am cam dorit să nu o fi făcut. Dumnezeule, 
ce piept tare! Avea pectorali? Categoric, avea pectorali! Pentru 
o clipă, privirea mi s-a dus spre braţul lui drept, la tatuajul 
extraordinar, înainte ca ochii noștri să se întâlnească. 

Ren părea să se gândească la avertizarea mea. 

— Pentru că m-ai rugat frumos, nu o s-o mai fac, dar tu 
poţi să îmi spui cum vrei! 

— Te dai la mine cumva? 

Am clătinat din cap, şocată. 

— Tu chiar eşti real? 

— Probabil, mama mea crede că sunt real. 

Am ignorat asta. 

— În timp ce ţin o ţepușă la gâtul tău? 

— Dar și stai pe mine și, dulceaţă, dacă te lași în jos câţiva 
centimetri, lucrurile o să devină cu adevărat ciudate. 

Rahat! 

— Sau amuzante, a adăugat el, iar buzele i s-au curbat din 
nou, de parcă savura întregul proces când zâmbea. Ți-am spus 
că mişcarea aia pe care ai făcut-o mi s-a părut al naibii de sexy. 
Dar nu cred că o să fii de acord cu asta! 

Senzaţia aceea de neliniște a revenit şi nu mi-a plăcut, nici 
măcar nu ştiam ce să fac în privinţa ei, aşa că am ignorat-o, la 
fel şi comentariul lui. Întrucât trebuia să readuc discuţia la ce 
era important, m-am concentrat. 

— De ce eşti aici, Ren? 

— Ti-am spus! Trebuie să vorbesc cu tine şi nu prea voiam 
să aştept! 

Şi-a umezit buza de jos şi, pentru o secundă, gestul acela 
mi-a distras atenţia. 

— Probabil că ar fi trebuit! Văd că nu-ţi place vizita mea 
neașteptată, dar o să fiu băiat cuminte şi o să stau întins aici! 

După felul în care îi luceau ochii verzi, mă îndoiam că știa 
cum să fie băiat cuminte. 

— Ştiu că eşti supărată pe mine, a adăugat el, iar eu m-am 
încruntat. Nu doar din cauza asta, ci şi din cauza a ceea ce s-a 
întâmplat în seara asta. 

Mi-am încleştat degetele mâinii libere pe gulerul cămăşii lui 
negre. Supărată nu era o descriere potrivită pentru ce simțeam. 

— Ştiu ce am văzut miercuri-noapte. 

— N-am spus că nu ştii! 

— Ai fost foarte vorbăreţ joi-seară, dar nu i-ai spus nimic 
lui David. M-ai făcut să par o proastă. 

— Nu te-am făcut să pari nimic. Oricum, îmi amintesc clar 
că ai spus că David nu crede că e vreun străvechi pe aici. 

— Aseară nu ai făcut absolut nimic să mă susţii. 

Şi-a înclinat capul într-o parte, complet netulburat de 
ţepuşa pe care o ţineam la gâtul lui. 

— De ce aș fi făcut-o? 

Uau! Surprinsă de sinceritatea lui, am slăbit strânsoarea de 
pe cămaşă. 

— Uau! 

Asta a fost tot ce am putut să spun. 

— Chiar eşti tare! 

A clipit surprins din genele alea afurisite şi, în sfârşit, zâm- 
betul arogant a dispărut. 

— Nu înţelegi! 

— Sigur că nu! E în regulă că aproape întregul Ordin crede 
că am avut o reacţie exagerată sau că am inventat totul. Și, mai 

rău, probabil, ei cred că îmi pierd minţile sau aşa ceva, am zis 
şi, de îndată ce cuvintele mi-au ieşit din gură, adevărul m-a 
lovit cu o forță năprasnică. 

Ştiam exact de ce mă aşteptasem ca Ren să îmi țină partea 
mai devreme, în seara aceea. Pentru că Shaun ar fi făcut asta. 
Indiferent în ce nebunie mă băgam, el mă sprijinea. Să cred 
că Ren ar face asta, la fel ca Shaun, era culmea ridicolului. ÎL 
cunoscusem pe Shaun aproape de-o viaţă, iar pe Ren doar de 
câteva ore. Chiar nu înțelegeam de ce crezusem că un străin va 
fi ca Shaun, dar mi-am dat seama că aveam o slăbiciune uriașă. 

— În fine! am zis, în cele din urmă. Nu e responsabilita- 
tea ta să îmi iei apărarea. Mi-am pierdut cumpătul cu Trent şi 
mi-am dat drumul la gură. E vina mea! 

— Dar ai spus că Trent ştia deja, a protestat el. Nu ţi se pare 
ciudat? 

Am clătinat din cap. 

— Nu! Cred că Harris are o gură mai mare decât mine și 
Trent la un loc. 

Ren n-a răspuns la asta. Au trecut câteva clipe. 

— Stai! De unde ştii tu că Trent ştia? 

Când privirea lui a întâlnit-o pe a mea, nu s-a ferit. 

— Ai spus ceva despre asta seara trecută, după ce te-am 
împiedicat să sfârșeşti moartă. 

Spusesem eu ceva despre Trent? Căutând prin memorie, nu 
am reuşit să îmi aduc aminte dacă o făcusem. M-am uitat la el 
precaută. 

— De ce aș avea încredere în tine? 

— Nu ai niciun motiv să ai încredere în mine, Ivy. Dar ştii 
ceva? Niciodată nu ţi-am cerut să ai, a zis el, repetând aceleași 
cuvinte pe care mi le spusese și seara trecută. 

Apoi s-a mișcat. 

Prinzându-mi încheietura, mi-a dat la o parte de la gâtul lui 
mâna cu care tineam țepuşa şi m-a întors pe spate, înainte să 
apuc să respir. A aruncat ţepușa lângă mine, pe pat, apoi s-a 
îndepărtat, oprindu-se în fața dulapului. M-am ridicat și am 
apucat țepuşa cât colo. Respirând greu, m-am mutat în așa fel, 
încât spatele lui să fie spre ușă, în caz că Tink mai făcea vreo 
încercare să mă salveze. Ren a deschis gura, dar s-a uitat în jos, 
apoi gura i s-a închis. Poate că eram într-o perioadă de secetă 
cumplită în ce privește distracţia cu băieţii, dar nu eram oarbă. 
Ochii aceia verzi, strălucitori, mă urmăreau lent și mă evaluau. 

Atunci mi-am dat seama că eram în pijama. Atât pantalonii 
scurţi, cât și maioul erau subțiri, mai ales maioul. N-a trebuit 
să mă uit în jos, să îmi dau seama că observase cum o anumită 
zonă a corpului meu considera că în cameră e răcoare. Am vrut 
să-mi încrucișez imediat braţele pe piept, dar am refuzat să îi 
arăt că eram deranjată de privirea lui ostentativă. Am simțit căl- 
dură în obraji. Practic, braţele îmi tremurau din cauza efortului 
pe care îl făceam să le țin departe de sâni. 

— Îţi place ce vezi? am întrebat. 

— Oh, da! 

Vocea lui devenise mai răgușită, într-un fel care a făcut să 
mi se înfioare pielea. 

— Pariez că iubitul tău e un bărbat fericit. 

— Iubitul meu e mort! i-am trântit-o înainte să mă pot opri. 

Ochii lui Ren i-au întâlnit pe ai mei. N-a zis nimic pentru o 
clipă, iar eu am simțit cum obrajii îmi ard şi mai tare. 

— Îmi pare sincer rău să aud asta! 

Am strâns din buze. 

— Făcea parte din Ordin? a întrebat încet. 

Din cine ştie ce motiv, m-am trezit că încuviințez din cap. 
Buzele i s-au întredeschis încet. 

— S-a întâmplat recent? 

Am clătinat din cap. Nici măcar nu ştiam de ce îi răspun- 
deam nonverbal la întrebări. Val era singura persoană cu care 
chiar vorbisem despre Shaun. Limba mea a început să se miște. 

— Acum trei ani. 

Ceva i-a trecut peste faţă și, înainte să îmi dau seama ce era, 
a dispărut. 

— Ai 21 de ani, nu? 

— Chiar ai aruncat mai mult de o privire în dosarul meu. 

A ignorat asta. 

— Împlineşti 22 în decembrie, dacă îmi amintesc bine. 

Am lăsat țepuşa câţiva milimetri în jos. 

— Uau! Bun! Tu câţi ani ai? 

— Eu? 24. Tocmai a fost ziua mea, dar accept cadouri și cu 
întârziere. 

A zâmbit scurt, fără ca zâmbetul să i se citească şi în ochii 
frumoși. 

— Aşadar, a fost prima ta dragoste. 

M-am dat înapoi, de parcă aș fi fost lovită în piept, şi am 
clipit. Ce spusese nu era o chestionare, ci o afirmaţie, şi m-am 
întrebat dacă îmi era scrisă informaţia aceea pe frunte... sau pe 
sâni. Un nou val de furie a urcat prin mine. 

— Nu e treaba ta și mă îndoiesc că e relevant pentru orice 
motiv te-ai afla aici. 

— Ai dreptate! 

A ridicat o mână şi m-am încordat, dar n-a făcut decât să 
şi-o treacă prin grămada de bucle. 

— Sunt aici pentru că, așa cum am spus seara trecută, știu 
că în New Orleans sunt străvechi. De asta sunt aici. Îi vânez! 

Din tot ce mă aşteptam să spună, asta nici nu îmi trecuse 
prin cap. A zâmbit din nou, iar de data asta a fost sincer. 

— După acel ce dracu de pe faţa ta îmi dau seama că nu mă 
crezi. E în regulă! Bănuiesc. Iar expresia ta e pe cale să devină 
şi mai și. 

M-am pregătit. 

— O să îți povestesc ceva pentru care mulți ar ucide ca să 
rămână secret. Singurul motiv pentru care îți spun așa ceva 
este deoarece, în următoarele câteva zile, suntem cumva blocaţi 
împreună și nu îmi permit să pierd timp, ţinându-te la distanță 
de toate astea. Am o treabă de făcut. 

Zâmbetul neastâmpărat şi aproape fermecător i-a răsărit 
scurt pe buze. 

— În plus, mă ajută faptul că aproape toată lumea crede că 
eşti țăcănită. Chiar dacă ai repeta ce îţi voi spune acum, nimeni 
nu o va lua de bună. Clar, niște puncte bonus. 

Am mijit ochii. 

— Isuse! Mulţumesc! 

— Cu plăcere! a răspuns el nonșalant. Fac parte din Elită, 
o organizaţie din interiorul Ordinului. Nimeni din afara Elitei 
nu ştie de noi. Secretul nostru e în Ascunzătoarea Tainică. 

Am clătinat din cap încet. 

— Tu... Niciodată n-am auzit de așa ceva. 

— Cum spuneam, nu aveai cum. Nici neînfricatul vostru 
șef, David, nu ştie. 

Ren şi-a ridicat braţele deasupra capului, s-a întins, iar 
cămaşa i s-a ridicat, lăsând să se vadă ceea ce s-a dovedit a fi 
o parte ispititoare a abdomenului său inferior. Cu pantalonii 
lăsaţi destul de jos, am zărit muşchii laterali din zona coapse- 
lor, cei care formau V-ul. Apoi a lăsat braţele în jos. 

— Uite ce e, eu mor de foame! Ai mâncat azi? 

Dumnezeule, schimba subiectele la fel de repede ca Tink! 
Era derutant! 

— N-am mâncat nimic de după-amiază. 

Nu puneam la socoteală pralinele. Alea nu erau mâncare. 

— E un loc, la câteva străzi de aici; am trecut pe lângă el și 
mi s-a părut că arată bine, ar trebui să mergem să luăm ceva de 
mâncare! Nu trebuie să te schimbi! Îmi place ţinuta asta. 

Pasul lui înainte a fost calculat, de parcă se aştepta să arunc 
cu țepuşa după el. 

— Vino să mănânci ceva cu mine şi o să-ți spun ce ştiu, Ivy! 
Ştiu multe! Iar tu poţi să-mi povesteşti exact ce s-a întâmplat în 
noaptea de miercuri. 

Jumătate din mine era conştientă că ar fi trebuit să îl refuz şi 
să îl dau afară. Poate chiar să îl sun pe David şi să raportez tot ce 
spunea Ren, dar... avea dreptate. David promisese că va vorbi 
cu celelalte sectoare, dar, după cele întâmplate mai devreme, 
eram convinsă că nu prea mă credea. Și știam ce văzusem mier- 
curi noaptea. Nu eram nebună și nu reacționam exagerat. Elful 
acela făcuse lucruri pe care doar un străvechi putea să le facă, 
iar dacă exista vreo posibilitate ca Ren să nu fie nebun şi tot ce 
îmi spunea să fie adevărat, trebuia să ştiu! 

Am răsucit țepușa din mână și am zis: 

— Bine! 

DEȘI ÎNCĂ ERAM CIRCUMSPECTĂ ÎN PRIVINȚA LUI REN, SĂ IES 
să mănânc cu el era un pariu mai sigur decât să stăm în apar- 
tamentul meu. Zdrăngănitul oalelor şi zgomotul gătitului era 
ceva ce Tink nu putea ignora. Spiridușul s-ar fi arătat, şi nu 
voiam să risc asta. Aşa că l-am lăsat pe Ren în dormitor, cât 
am tras repede pe mine o pereche de blugi, un sutien, în loc de 
maiou, şi un tricou larg, cu mâneci trei-sferturi. 

Am aruncat o privire în oglindă. Mă rog, părul meu! Ca de 
obicei, buclele erau în toate direcţiile și nici măcar n-am încer- 
cat să le îmblânzesc. Le-am lăsat să zburde. Nu conta. Am mai 
luat o ţepuşă metalică din sertar şi mi-am băgat-o în gheată. 
Deși nu vânam, nu voiam să fiu prinsă nepregătită. Când am 
ieșit, l-am văzut pe Tink pândind de după canapea, cu vop- 
seaua de războinic încă pe el, arătând ca un pixie dement. Am 
avut nevoie de fiecare dram de autocontrol să nu râd. Când Ren 
a ieşit, i-am făcut semn lui Tink că e în regulă, iar el a răspuns 
cu un gest indecent. Evident, nu-i plăcea că ieşeam cu Ren! 

Temperatura scăzuse şi, cu toate că era târziu, cârciuma 
de care zicea Ren avea doar câteva separeuri libere. Mirosea 
bine, a mâncare, nu a dezinfectant, cum duhneau multe locuri. 
Mai fusesem acolo de câteva ori, iar mâncarea era bună, aşa 

că Ren avea noroc că era nou-venit în oraş şi găsise un resta- 
urant unde să mănânce fără riscul să ia listeria. Ne-am așezat 
într-un separeu de lângă ușă, iar chelnerița cu aer epuizat ne-a 
luat repede comanda, cafea pentru Ren şi o cola pentru mine. 

— Vă las câteva minute, a zis ea, arătând din cap spre meni- 
urile din hârtie pătată de grăsime de pe masă, înainte să se 
întoarcă şi să se ducă la alți clienţi, în separeul alăturat. 

Ren a aruncat o privire spre meniu şi a apucat cutia albă, 
începând să scoată pliculeţele de zahăr. 

— Super! Au şi mic-dejun. 

A desfăcut un pliculeţ şi a golit zahărul în cafea. 

— Aș lua niște terci. Tu? 

— Micul-dejun sună bine! am zis şi l-am privit golind în 
cafea al doilea pliculeţ. Cred că aș lua niște biscuiţi cu sos. Şi 
bacon. 

— Bacon prăjit. 

Un al treilea pliculeţ s-a dus în cafeaua lui. 

— Baconul de aici are alt gust decât cel din Colorado. Poate 
că pare o prostie, dar nu e. 

— Nu, chiar ai dreptate! Așa e! Cred că e de la felul în care 
îl prăjesc. 

Ren a ridicat privirea. Chiar şi în lumina aceea fluores- 
centă oribilă, pielea lui arăta tot aurie, de parcă fusese sărutată 
de soare. Uram până şi să mă gândesc cum arătam eu sau ce 
nuanță de roşu avea părul meu în lumina aceea. 

— Aşadar, nu eşti de aici? 

Am clătinat din cap şi am luat meniul, iar el a trecut la al 
patrulea pliculeţ de zahăr. 

— Sunt din Virginia. 

— Acolo te-ai născut? 

— Da! Tu, născut şi crescut în Colorado? 

— Lângă Denver. 

A golit al cincilea pliculeţ în cafea. M-am rezemat şi am 
ridicat o sprânceană când a luat al șaselea pliculeţ de zahăr. 

— Mai vrei nişte cafea la zahărul tău? 

Mi-a zâmbit scurt. 

— Îmi plac chestiile dulci. 

— Îmi dau seama, am murmurat și m-am uitat la chelnerița 
care revenise. 

Ne-a luat comanda, apoi a plecat în graba mare, de parcă 
era gonită de diavol. 

— Aşadar, îmi spui despre chestia aia, numită Elita? 

— Am nevoie doar de prima înghiţitură de cofeină. 

A ridicat cana şi a luat o înghiţitură zdravănă. Sunetul pe 
care l-a scos după aceea a făcut să mi se încordeze muşchii din 
partea de jos a corpului. Un geamăt atât de profund, de răguşit, 
încât am simţit cum mi se încing obrajii. 

— Ah, acum e mult mai bine! a zis el, apoi mi-a făcut cu 
ochiul. Eşti... 

Am clătinat din cap. Nu existau cuvinte. Am vorbit pe un 
ton jos, să nu fim auziţi: 

— Spune-mi despre Elită! 

A mai luat o înghiţitură și, din fericire, după aceea, n-a mai 
scos niciun sunet care să aducă a orgasm. 

— Elita există de la începuturile Ordinului şi, de-a lun- 
gul timpului, s-a ocupat de diverse. Îți amintești de Cavalerii 
Templieri? Ei s-au desprins din Elită. 

— Glumești! 

— De obicei, când glumesc, sunt mai amuzant de atât. Dar, 
revenind la idee, Elita e în funcţiune de al naibii de mult timp 
şi, la fel ca în cazul Ordinului, calitatea de membru al Elitei se 
transmite din generaţie în generaţie. E o chestiune de familie. 

Am ridicat privirea când s-a deschis uşa şi au intrat două 
fete care, după vârstă, păreau să fie studente şi arătau de parcă 
New Orleans le mestecase şi le scuipase. 

— Bun! Să zicem că te cred! Elita vânează străvechi? 

— Îi vânăm pe elfi, la fel ca toată lumea, dar suntem instruiți 
să le facem faţă şi străvechilor, mi-a explicat el, punându-și 
palmele în jurul cănii cu cafea. 

Avea degete frumoase, lungi şi elegante. Puteam să mi-l 
închipui cântând la chitară. Habar n-aveam de ce mă gândeam 
la degetele lui. 

— Ai reuşit să îl înjunghii pe elful ăla? m-a întrebat încet. 

Stomacul mi-a tresărit la amintire aceea. 

— Da, dar n-a păţit nimic. A scos-o țepușa și a aruncat-o. 
I-am spus lui David, dar el... 

— Probabil a zis că o să contacteze celelalte sectoare, nu-i 
așa? a replicat Ren. Nu spun rahaturi despre David. Pare un tip 
de treabă, dar cei mai mulţi din Ordin nu ştiu că străvechii încă 
sunt aici. Probabil, tipul nu crede că l-ai înjunghiat. 

— Dacă oamenii din Ordin - cei ca tine - știu că sunt aici, 
de ce nu se află? E periculos să nu știi. Evident! Am gesticulat 
spre mine și am continuat: Trebuie să ştim cu ce avem de-a face, 
iar faptul că nu avem informaţia asta ne pune în dezavantaj. 

Şi, în plus, îi făcea pe alți membri ai Ordinului să creadă că 
sunt nebună. 

— Înţeleg ce spui! a rostit Ren şi s-a aplecat în față. Dar 
străvechii sunt rari, Ivy. Faptul că ai dat peste unul este aproape 
al naibii de incredibil. Ei nu își fac de lucru cu Ordinul. Stau 
ascunși şi înconjurați de ai lor. Când spun că îi vânăm, tre- 
buie să îi vânăm la propriu. Nu avem niciun motiv să pani- 
căm lumea, probabilitatea ca oamenii să dea peste vreunul este 
aproape inexistentă. 

Nu eram de acord, pentru că, evident, dovedisem că cineva 
putea, pur şi simplu, să dea peste un străvechi, dar nu aveam de 
gând să-mi petrec tot timpul certându-mă cu Ren. 

— Cum îi poţi ucide? am întrebat. 

— Fierul nu funcţionează. 

Mi-a căzut falca. 

— Poftim? 

— Fierul nu funcționează, a repetat el, apoi s-a lăsat pe 
spate când chelnerița ne-a adus mâncarea. 

Sosul din spate când era aburind, iar aroma era de-a dreptul 
apetisantă, dar pofta mea de mâncare tocmai încasase o lovi- 
tură. Ren a luat pacheţelele de zahăr rămase şi le-a golit în ter- 
ciul lui plin de cocoloaşe. 

— Nu ai cum să-i trimiţi înapoi în Lumea de Dincolo. Poţi 
doar să-i omori, și un singur lucru va reuși asta. O țepușă 
confecționată dintr-un copac spinos care creşte în Lumea de 
Dincolo. E ca un glonţ în cap. 

— Dintr-un copac care creşte... în Lumea de Dincolo? 

Ren a încuviinţat şi a luat o gură de terci. 

— Da, aşadar, îți închipui că nu e uşor să faci rost de raha- 
tul ăla. Armele pe care le poţi folosi împotriva străvechilor sunt 
limitate, dar ţepuşa din copacul spinos funcționează. Și, după 
cum ştii, străvechii sunt mult mai periculoși şi iscusiţi. 

Am luat o bucată de bacon. 

— Pot face să apară lucruri. 

— Da! Atâta timp cât au atins ceva, cam pot recrea acel ceva. 
De asemenea, pot invada visele oamenilor şi pot mişca lucruri, 
exact ca un elfobişnuit. Sunt puternici, Ivy, şi eşti al naibii de noro- 
coasă că ai scăpat de unul dintre ei doar cu o rană superficială! 

Nu aveam nevoie să îmi spună că avusesem noroc. De obi- 
cei, să înfrunți un străvechi, un elf sau chiar un om cu o armă 
nu e ceva ce se termină cu bine, indiferent cât de tare te crezi. 

— Şi ai vreo armă din asta? 

— Sigur! 

Mânca civilizat şi curat, în ciuda faptului că eu ciugulisem 
doar două bucățele de bacon și aproape toată porția lui de terci 
dispăruse. 

— Şi, înainte să întrebi, da, am mai omorât străvechi. Patru. 
Și, nu, nu a fost uşor! Am cicatrici care dovedesc asta şi, da, 
dacă mă rogi frumos, poate că mă las convins să ţi le arăt mai 
târziu. 

S-a uitat la mine printre genele dese. 

— Ai de gând să mănânci? i se răceşte mâncarea! 

M-am uitat în jos la biscuiţii mei şi la sos, apoi am luat 
absentă furculiţa. 

— De ce crezi că străvechii sunt aici? 

— Mereu au fost aici. Asta e chestia. Nu sunt mulţi, dar sunt 
suficienţi pe acest tărâm unde uşile au fost zăvorâte. Adevărata 
întrebare este de ce şi-a făcut de lucru cu tine? Cum spuneam, 
străvechii sunt ca... niște şefi ai mafiei. Al naibii de periculoși, 
dar nu se arată decât dacă trebuie. Faptul că unul dintre ei era 
pe stradă şi te-a vânat înseamnă ceva. 

Sosul savuros mi s-a transformat în rumeguş în gură. 

— M-a vânat? 

— E singura explicaţie plauzibilă. Nimeni din Elită - nimeni, 
Ivy - nu a auzit ca vreun străvechi să caute un membru al 
Ordinului. La naiba, îţi vine în minte vreun moment când un elf 
a vânat vreun membru al Ordinului? 

Da, îmi aminteam de o vreme când elfii vânau membri. Se 
întâmplase rar, dar se întâmplase. Cu trei ani în urmă. 

— E ceva grav! 

Împingând la o parte castronul gol, Ren a atacat apoi far- 
furia cu bacon. 

— Întrebarea e de ce. 

Doar jumătate din biscuitul meu dispăruse, dar nu mai 
voiam. Eram mult prea preocupată să răsucesc în minte ce îmi 
spusese Ren. Poate că minţea, poate că delira complet, dar știam 
ce văzusem. Acela nu fusese un elf normal, iar David chiar con- 
firmase că străvechii aveau astfel de abilități. În adâncul meu, 
instinctul îmi spunea că Ren nu minţea. Așa cum îmi spusese şi 
că Tink era inofensiv. Sau să nu mă întâlnesc cu Shaun în noap- 
tea aceea, doar că atunci nu îl ascultasem. 

Mi-a venit o idee. 

— Poate că nu mă vâna doar pe mine. Poate că vâna mem- 
bri ai Ordinului, în general. Am pierdut trei, din luna mai. Nu 
e chiar anormal să mai moară, dar aceştia au fost membri buni 
şi pricepuţi. 

— Dacă vânează membri, trebuie să aflăm de ce. 

— De asta ai fost trimis aici? Din cauză că în New Orleans 
este un străvechi? am întrebat după ce chelnerița ne-a umplut 
din nou paharele. 

Ren m-a privit o clipă. 

— Am urmărit mișcările elfilor. Cel puţin o sută au plecat 
spre vest şi au ajuns aici sau în orașele din împrejurimi, dar 
pariez că nu aţi văzut o creștere a numărului lor. 

M-am gândit şi am clătinat din cap. 

— Mereu sunt mulți aici, deci s-ar putea să fie greu să 
observăm o creştere. 

— Elfii stau ascunși. Pun ceva la cale. Ren s-a oprit o clipă, 
lăsându-şi capul într-o parte, apoi a continuat: Și ştim că în 
New Orleans există o trecere spre Lumea de Dincolo. 

M-am aplecat în faţă, ţinând strâns marginea mesei. 

— De unde ştii? Doar câţiva ştiu unde sunt porţile şi cine 
le păzeşte. 

O expresie neimpresionată a trecut peste faţa lui frumoasă. 

— Fac parte din ELlită. Ştim în ce oraşe sunt porţile, dar nu 
ştim amplasarea lor exactă sau cine le păzeşte. 

Doar paznicii ştiau unde sunt porţile şi, poate, liderii de sec- 
toare. Era o măsură de precauţie, după ce Ordinul descoperise 
că elfii ştiau doar unde se afla poarta pe care veniseră, dar nu şi 
celelalte. Cu multe decenii în urmă, un membru al Ordinului 
fusese prins fără protecţie şi torturat să le spună unde se aflau. 
Uşile fuseseră zăvorâte, dar puteau fi redeschise, iar dacă s-ar fi 
întâmplat asta, lucrurile s-ar fi înrăutățit foarte repede. 

— Nu cumva păzeşti poarta, nu? a întrebat el. Pentru că 
asta mi-ar uşura foarte mult treaba; am impresia că şi străve- 
chii sunt în căutarea porților. 

Am pufnit. Da! Am pufnit ca un purceluş. 

— Oh, nu! Şi nici nu am idee unde se află. 

De la masa unde stăteau cele două fete s-a auzit un hohot 
de râs care mi-a atras atenţia. Feţele lor erau roșii, iar una din- 
tre ele arăta de parcă mai avea un pic şi se scăpa pe ea de râs. Li 
s-au alăturat doi băieți. Unul dintre ei avea un braţ întins de-a 
lungul canapelei cu perne roşii, în spatele fetei care râdea cel 
mai tare. 

— Te întrebi vreodată cum ar fi să fii una dintre ele? m-a 
întrebat Ren. 

Am redevenit atentă la el. Întrebarea a ricoşat din mine. 
Mi-am luat mâinile de pe masă şi m-am lăsat pe spătar, de 
parcă aş fi putut pune distanță cumva între mine şi întrebare. 

— Nu! 

Aruncând o privire spre grupul fericit, Ren şi-a aşezat coa- 
tele pe masă şi s-a aplecat spre mine, de parcă era gata să-mi 
împărtășească cel mai mare secret. 

— Eu, unul, da, uneori. Nu mă pot abţine. Oamenii ăia patru, 
de acolo? Nici măcar nu pot înţelege unele rahaturi pe care le-am 


106 JENNIFER L. ARMENTROUT 


văzut noi şi pe care a trebuit să le facem. Sunt norocoşi! Noi nu 
am avut şansa să fim ca ei. Ne-am născut în asta. 

— Dar... dar treaba noastră este foarte importantă. Noi 
schimbăm ceva... 

M-am oprit, pentru că suna ca un videoclip de recrutare. 

— Nu spun că nu! Doar subliniam faptul că cei patru de 
acolo probabil vor trăi vieţi lungi şi fericite, a zis el, susți- 
nându-mi privirea. Mă îndoiesc că vreunul dintre noi va avea 
parte de asta. 

Ei bine, era un afurisit de adevăr trist, la care nu voiam să 
mă gândesc. 

— Aşadar, eşti aici să găseşti poarta? 

— Şi să aflu ce pun la cale elfii. 

Ren şi-a luat mâinile de pe masă. 

— Ştii ce urmează, nu? 

Sigur că ştiam. 

— Echinocţiul de toamnă. 

— Porţile sunt mereu mai vulnerabile în timpul echinoc- 
țiului şi al solstițiului, a zis el, lucru pe care îl ştiam deja. S-ar 
putea să se pregătească pentru ceva legat de asta. 

— Nu ar fi prima dată când plănuiesc ceva, am zis eu. 

— Nu! Mereu am reuşit să îi oprim. 

M-am uitat la el absentă, în timp ce cuvintele lui pluteau 
cumva pe lângă mine. Iată, mă gândeam, credeam că sunt la 
curent, întrucât făceam parte dintr-o organizație secretă, dar 
se vede treaba că nu ştiam chiar totul! 

— Acum mă crezi? a întrebat el şi s-a întins spre farfuria cu 
baconul meu. 

I-am prins încheietura, înainte să apuce să ia din el. 

— Să zicem că te cred, dar asta nu înseamnă că poți să-mi 
furi baconul. 

Buzele acelea pline s-au deschis într-un zâmbet. Privirile 
noastre s-au întâlnit şi am simţit din nou înlăuntrul meu sen- 
zaţia de tumult. Îmi dădeam seama cât de uşor ar fi fost să mă 
cufund în profunzimile acelor minunaţi ochi verzi sau să mă 
las sedusă de farmecul care părea să-l învăluie. Zâmbetul lui s-a 
lărgit, lăsând să i se vadă gropiţele. Iar senzația de mai devreme 
s-a transformat în ceva mai amplu, mai puternic. 

I-am lăsat mâna, am luat o felie de şuncă și am băgat-o în 
gură. Nu aveam nevoie de băieți care să mă facă să leşin. Ren 
s-a rezemat, cu ochii parcă strălucind, în timp ce mă privea. 

— Când termini de mâncat, vreau să îţi arăt ceva ce cred că 
trebuie să vezi. 

Creierul meu a luat-o într-o direcţie atât de greşită, pentru 
că, din cine ştie ce motiv, m-am gândit că o să văd mai mult 
din abdominalii ăia, deşi chiar n-ar fi trebuit. Deloc. Nu! 

Am mai băgat în gură o felie de bacon. 


Era cu puţin înainte de unu dimineaţa, iar în oraș agitația de-abia 
începea. Oamenii erau peste tot, în ciuda faptului că nici măcar 
nu eram în Cartier, ci în zona de afaceri, iar răbdarea mea pen- 
tru o plimbare printre tâmpiţii care se opreau în mijlocul dru- 
mului începea să se subțieze. Orice trebuia să văd se afla în zona 
depozitelor şi, în timp ce mergeam alături de Ren, nu am putut 
să nu observ că tipul avea parte de o grămadă de atenţie. Femei 
de toate vârstele se uitau la el. La fel şi o grămadă de bărbați. 
Avea chipul angelic și un zâmbet de băiat rău. Începeam să urăsc 
zâmbetul acela, pentru că... mă rog, pentru că. 

Clădirile erau de-a dreptul impresionante, iar modernul se 
amesteca frumos cu tradiționalul. Barurile și cluburile erau 
diferite de cele din Cartier; era o zonă pe care localnicii păreau 
să o prefere nebuniei din Bourbon. 

— Aşadar, ce vrei să îmi arăţi? am întrebat, începând să 
obosesc. Traficul de aici e la fel de naşpa ca în timpul zilei. 

Ren a chicotit. 

— Ar trebui să vezi Denver! 

Am deschis gura să răspund, dar brusc m-a apucat de mână 
şi m-a tras înapoi spre el. Mi-am înfipt picioarele în pământ, 
dar forța lui era impresionantă. Într-o clipă mergeam, iar în 
următoarea eram lipiți de zidul de cărămidă al fațadei unui 
hotel, cu spatele meu apăsat pe partea din față a trupului său. 
Şi-a pus un braţ în jurul abdomenului meu, cum făcuse în dor- 
mitor. Toate simţurile mele au luat foc din cauza iureşului de 
senzaţii. Corpul lui nu avea niciun centimetru de moliciune şi 
mirosea a proaspăt, precum pădurile din Virginia. 

— Dacă nu-mi dai drumul, pe cuvânt că... 

— Eşti plină de ameninţări. 

Şi-a aplecat capul, astfel încât obrazul lui aproape că l-a 
atins pe al meu. A arătat cu cealaltă mână spre ceva, apoi a zis: 

— Uite! Urmărește mașina aia! 

Inima îmi bubuia în timp ce mă uitam în direcția în care 
îmi arăta. O mașină neagră, cu geamuri fumurii, a încetinit şi 
a oprit lângă bordură. În câteva secunde, de sub marchiză s-a 
ivit un valet şi s-a îndreptat spre portiera din spate. 

— Ar fi bine ca din mașina aia să coboare Theo James'sau 
Jensen Ackles?, am mormăit. 

Ren a chicotit. 


''Theodore Peter James Kinnaird Taptiklis (n. 1984) este un actor şi 
producător englez care a devenit cunoscut la nivel internaţional datorită 
rolului interpretat în trilogia Divergent (n. red.). 

2 Jensen Ross Ackles (n. 1978) este un actor și regizor american de 
film şi televiziune devenit celebru datorită rolului interpretat în serialul 
de televiziune Supernatural (n. red.). 

— Presimt că o să fii dezamăgită. 

— Mă gândeam eu! 

De când locuiam în New Orleans, nu văzusem nicio afu- 
risită de celebritate. Parcă mă dădusem cu un spray contra 
celebrităților. 

— Şi de ce trebuie să mă apuci în halul ăsta? Isuse! 

— Îmi place să te simt lângă mine, a zis el. 

— În! 

Am dat ochii peste cap, dar unei părți din mine, unei micuţe 
părți din mine, îi plăcea senzația. Când valetul a deschis por- 
tiera din spate a mașinii, a coborât un bărbat. Un bărbat înalt, 
îmbrăcat într-un costum care părea să fi costat cât chiria mea 
pe o lună. Avea păr şaten-deschis şi o față care s-ar fi potrivit 
perfect, dacă n-ar fi fost ochii albaștri, stinși şi reci. Pulsul meu 
s-a accelerat. 

Bărbatul avea ten măsliniu-închis şi pomeţi înalți, colțuroşi. 
Aerul din preajma lui a părut să sfârâie de electricitate atunci 
când şi-a încheiat sacoul. 

— E... 

N-am putut s-o spun. Braţul lui Ren s-a strâns sub sânii mei 
şi i-am simţit degetul mare trecându-mi peste coaste. M-am 
înfiorat, incapabilă să reprim senzaţia. 

— E un străvechi, mi-a spus el la ureche. Arată ca un om de 
afaceri puternic, hm? 

Tipul arăta de parcă ieşise din GQ. A făcut un pas în față, 
privirea lui trecând de-a lungul trotuarului, fără a se opri însă 
asupra noastră. Dar a făcut-o asupra unei femei care stătea cu 
un bărbat, iubitul sau soțul ei, am presupus, după felul în care 
braţul ei era înfășurat după talia lui. Mi-am ţinut respiraţia, când 
am simţit o adiere parfumată, mult prea... ispititoare pentru o 

aromă naturală. Mirosea ca o insulă, un miros fructat, greu și 
senzual. Adierea era caldă, tachina simțurile. Nu mai simţisem 
niciodată un astfel de miros. Am început să mă foiesc, dar 
m-am oprit când mi-am dat seama cât de apropiaţi eram eu și 
Ren. Briza a legănat uşor buclele blonde ale femeii. S-a încor- 
dat, iar când s-a uitat peste umăr, mi s-a oprit respiraţia. În 
clipa în care privirea femeii a căzut pe străvechi, am vrut să fac 
un pas înainte, dar Ren m-a oprit. 

— Nu! a murmurat el. 

Toată ființa mea se împotrivea. Voiam să intervin, trebuia 
să o fac! Femeia s-a îndepărtat de bărbatul cu care era și s-a 
apropiat de străvechi, parcă ameţită. Când străvechiul a zâm- 
bit, mi s-a făcut greață. Am prins antebraţul lui Ren. 

— Trebuie să facem ceva, Ren! 

Femeia aproape că ajunsese lângă străvechi, când Ren s-a 
mutat în faţa mea, împiedicându-mă să văd ce se întâmplă. 
Am vrut să-l ocolesc, dar mi-a prins bărbia, silindu-mă să mă 
uit în ochii lui. 

— Ştiu cât de greu e să stai aici şi să laşi să se întâmple asta, 
dar în clipa de față nu putem face nimic. Crezi că ar ezita să te 
doboare, chiar aici, pe stradă, în faţa oamenilor? Nu! 

— Dar... 

— Îi va fermeca pe toți, astfel încât să creadă că te-a omo- 
rât altcineva. Am mai văzut asta, Ivy. Mi-am pierdut chiar o 
mulțime de prieteni, din cauză că au crezut că pot trata un 
străvechi la fel ca pe un elf normal. Nu am cuvinte să descriu 
cât de periculoși sunt şi nu vreau să sune a insultă, dar nu eşti 
pregătită să te lupți cu unul de-ai lor. 

Închizând ochii, am încercat să potolesc furia şi frustrarea 
care se aprinseseră în mine. Ren avea dreptate. Ştiam asta, dar 

nu făcea să fie mai uşor. Am vorbit abia când am fost sigură că 
nu o să îl bombardez cu o grămadă de „futu-i”. 

— De unde ai ştiut că o să fie aici? 

A luat mâna de pe bărbia mea. 

— Sunt în oraş de vreo săptămână şi, înainte ca privirea 
ta aia suspicioasă să se transforme în una gen „hai să-l înjun- 
ghiem pe Ren, îți mărturisesc că am luat legătura cu David 
încă din clipa în care fundul meu - fundul meu frumos, aş 
putea adăuga - a sosit în zonă. Mi-am petrecut fiecare noapte 
vânând, iar seara trecută l-am descoperit pe nenorocitul ăsta. 

— Așadar, nu ai nevoie de cineva care să-ţi arate orașul, 
am zis eu, fără măcar să mă sinchisesc să îmi maschez tonul 
acuzator. 

— David nu ştie asta și nici nu trebuie să afle. Din câte ştie 
el, m-am învârtit pe aici. Nu trebuie să afle adevăratul motiv 
pentru care am venit, Ivy. 

Mi-am îndreptat spatele atunci când i-am întâlnit privirea 
extrem de hotărâtă. 

— De ce? De ce trebuie să fie un secret așa de mare? 

Un muşchi de pe maxilar i-a zvâcnit. 

— Ordinul de ce e secret? 

Răspunsul era simplu. Lumea obişnuită nu ne-ar crede. 
Oamenii trebuiau să vadă diverse, ca să le creadă cu adevărat, 
dar pentru noi nu era la fel. Noi ştiam că elfii există. Noi ştiam 
că străvechii umblaseră pe aici cândva. Dacă ar fi ieşit în față 
suficienți membri, toată lumea ar fi crezut. 

— În fine, a continuat Ren, l-am verificat pe nenorocit. E 
cazat la acest hotel sub numele de Marlon St. Cyres. Locuiește 
în unul dintre apartamentele alea semipermanente, până i se 
construieşte noua casă. 

M-am încruntat. 

— Stai! Numele acela... Cred că e un dezvoltator foarte 
cunoscut din oraș. 

Ren a încuviinţat. 

— Da, este! 

— Rahat! am şoptit. 

Elfii se dădeau mereu drept oameni, dar niciodată drept 
unii aflaţi într-o asemenea poziţie publică. Elfii îmbătrâneau 
mult mai lent decât muritorii. Nouă ne-ar părea nemuritori. 
Marlon arăta de parcă avea 35 de ani, dar probabil că avea 
câteva sute de ani, dacă nu mai mult. Cei asemenea lui puteau 
să îi farmece pe oameni să creadă ce voiau ei, dar cu internetul 
şi cu toată lumea având la îndemână o cameră foto şi posibi- 
litatea să posteze pe orice website, tehnologia nu mai era nici 
măcar ca acum 20 de ani. Cineva avea să găsească poze cu 
oameni care nu îmbătrâneau. Prezenţa elfilor în viața publică 
era un risc pentru ei. 

Ren și-a aplecat din nou capul şi, înainte să îmi dau seama 
ce face, şi-a lipit buzele de obrazul meu. M-am tras înapoi şi 
m-am holbat la el. 

— Ce naiba? 

S-a ivit un zâmbet răutăcios. 

— Arătai de parcă aveai nevoie de unul. 

Obrazul mă furnica unde mă atinseseră scurt buzele lui. 

— Arătam de parcă aş fi avut nevoie de un sărut pe 
obraz? 

— Da! Oricui îi prinde bine un sărut pe obraz, din când în 
când. În plus, expresia ta când ești nedumerită e al naibii de 
adorabilă. 

Am ridicat încet mâna spre obraz, dar m-am oprit, înainte 
să sfârșesc prin a arăta ca o idioată. 

— Eşti ciudat. 

— Cred că îţi cam place ciudăţenia mea. 

M-am foit de pe un picior pe altul. 

— Nu te cunosc suficient de bine să îmi placă ceva la tine. 

— Ştii că nu e adevărat! Ştii că sunt din Colorado. Pun mult 
zahăr în cafea. Fur bacon. Şi, a zis el şi a coborât vocea, ştii că le 
împart săruturi pe obraz celor care au nevoie de ele. 

— Eu... 

Ce naiba am răspuns la asta? 

Ren a păşit în lateral, iar privirea mea a căzut pe bărbatul cu 
care fusese femeia. S-au auzit strigăte furioase, când l-a împins 
pe valet, încercând să intre în hotel. Zâmbetul diabolic a dispă- 
rut de pe faţa lui Ren când şi-a luat privirea de la altercaţia din 
faţa uşii. A încleştat pumnii, iar falca i-a înțepenit. În timp ce 
m-am uitat la el, mi-am amintit din nou de Merle. Dacă cineva 
ştia unde erau porţile, ea era aceea. 

EU şI REN AM PLANIFICAT SĂ NE ÎNTÂLNIM DUPĂ ŞEDINŢA DE 
vineri. Nu i-am spus că era posibil să cunosc pe cineva care ar 
putea avea informaţii despre poartă. Nu aveam de gând să dau 
nume, iar el nu insistase. În schimb, a insistat să mă conducă 
acasă, ceea ce era ridicol, având în vedere că eu băteam străzile 
la orice oră, dat fiind programul pe care îl aveam, iar cu o seară 
înainte nu o făcuse. Doar dacă nu mă urmărise până acasă joi 
seara şi minţise în legătură cu faptul că îmi verificase dosarul, 
să afle datele de contact. Şi, dacă nu făcuse asta, faptul că se asi- 
gura că nu eram răpită în drum spre casă sau așa ceva era cumva 
drăguţ. Oarecum. Totuşi, povestea cu căţăratul pe zid şi intra- 
tul neinvitat în apartamentul meu îi anula complet drăgălăşenia. 

Când am încuiat uşa după mine, cu puţin înainte de trei 
dimineaţă, l-am găsit pe Tink adormit pe o pernă. Desenul răz- 
boinic de pe faţă i se ştersese şi se întinsese pe material. Habar 
n-aveam dacă puteam să scot culoarea fără să rămână pată. 
Pernele se spălau? Of, Tink îmi era dator pentru asta! Probabil 
că era extenuat, pentru că nici nu s-a trezit când l-am ridicat 
şi l-am dus în dormitorul lui. L-am pus pe o pernuţă pentru 
căţei, pe care el o transformase într-un pat imens. În gene- 
ral, evitam să intru în camera lui, iar când am ieşit, mi-am dat 

seama că era o idee bună. Avea o armată de păpuși troll alini- 
ate de-a lungul bibliotecii încorporate, care acoperea întreaga 
lungime a peretelui din faţa patului. 

— Ahhh! am murmurat când cel puţin trei sute de ochi 
negri, sticloşi, parcă mă cântăreau. Foarte înspăimântător! 

Am închis uşa și am luat un Capri Sun din frigider. Apoi am 
verificat uşile care dădeau spre balconul de la living. Am tras 
draperiile albastre, catifelate, și am văzut că ușa era încuiată. 
Trebuie să fi fost Ren, mă îndoiam că Tink ar fi încuiat-o. 

După ce mi-am băut punciul din fructe, m-am băgat în pat, 
iar de data asta nu am mai fost trezită după câteva ore de vreun tip 
care să fie întins lângă mine. Aproape de zece dimineaţă, m-am 
forțat să încalț adidaşii de alergare şi să nu intru în bucătărie, 
să iau o supradoză de ceai dulce sau vreo altă formă de cofe- 
ină. Aceea avea să fie răsplata mea, dacă aveam să mă întorc vie 
în apartament. Să faci parte din Ordin necesita să te menții în 
formă, aşa că mă străduiam să alerg cel puţin cinci kilometri, 
de patru ori pe săptămână. Asta, plus diverse exerciţii de arte 
marţiale, pe care le făceam cu alți membri, erau singurul motiv 
pentru care nu cântăream un milion de kilograme, având în 
vedere că mâncam aproape tot ce mi se punea în faţă. 

Aveam nevoie să alerg, pentru că de miercuri nu făcusem 
niciun fel de efort fizic, deloc. Nu puteam să mă lupt cu elfi, 
dacă mă lua vântul. Din fericire, când am coborât scările exte- 
rioare şi am ieşit în curte, temperatura era plăcută, aşa că am 
sperat că asta însemna că se apropie sezonul rece. Mi-am pus 
căştile, am pornit aplicaţia pentru muzică, apoi am deschis 
poarta. Mi-am îndreptat banda pantalonilor scurți din nailon 
şi am pornit spre Kindred Hospital, într-o alergare lentă. 

Ca de obicei, în timp ce alergam, îmi lăsam gândurile să hoi- 
nărească şi, deloc surprinzător, s-au îndreptat direct spre Ren. 
Încă tot nu-mi venea să cred că mă pupase pe obraz. Făcea asta 

de obicei? Nu ştiu de ce, n-aş fi fost şocată să fie aşa. Categoric, 
Ren flirta la greu, cum făceau mulți bărbaţi din Ordin. Poate avea 
legătură cu faptul că duceam vieţi periculoase, iar ei erau genul de 
tipi care trăiau clipa. Şi femeile erau la fel. Dar îmi plăcea să cred 
că noi eram un pic mai discrete. Ren era incredibil de sexy, genul 
care te făcea să vrei să faci lucruri prosteşti, distractive, pe care 
apoi să le regreţi, dar asta nu însemna că aveam sută la sută încre- 
dere în el. Era un străin, însă toți membrii Ordinului fuseseră 
străini la un moment dat, toți îmi fuseseră complet necunoscuți. 

Când venisem în New Orleans, fusesem nevoită să îmi pun 
viaţa în mâinile unor oameni pe care abia îi întâlnisem. Trebuia 
să cred că, la nevoie, unul dintre ei va răspunde la apel, iar ei 
trebuiau să aibă încredere că voi face același lucru pentru ei. 
Eram nevoiţi să ne alăturăm celorlalți fără teamă de trădare. Sub 
Ordin, eram un grup unit. Aşa era de la înființarea lui. 

Dar tot nu era uşor să ai încredere în nou-veniţi. Ren fusese 
deschis cu mine în legătură cu Elita. Faptul că îmi împărtăşise o 
astfel de informaţie ar fi trebuit să mă facă să mă încred mai mult 
în el, dar, într-un fel, mă făcuse mai prudentă. De ce era atât de 
dispus să îmi încredinţeze o informaţie atât de veche, de secretă? 
Pe de altă parte, ştia că David nu luase în serios ce îi spusesem şi 
că jumătate din Ordin probabil că mă credea nebună. Dar, dacă 
Ren punea la cale ceva dubios, nu îmi dădeam seama ce putea 
fi. Ce avea de câştigat, inventând existenţa Elitei sau minţind, în 
general? Totuşi, ceva mă neliniştea la toată povestea aceea. 

Trebuia să vorbesc cu cineva, însă David nu era o alegere 
bună. Ştiam că pot să mă încred în Val şi aveam să îi spun, 
dar trebuia să aflu mai multe înainte să deschid gura. După ce 
am reușit să traversez Foucher Street fără să fiu lovită de vreo 
ambulanţă, m-am gândit la mama lui Brighton. Dacă cineva 
ştia unde e poarta şi dacă exista o poartă în New Orleans, 
Merle era aceea. 

Dar oare chiar voiam să îl duc pe Ren la ea? 

Aceea a fost întrebarea care m-a chinuit tot restul alergă- 
rii şi toată după-amiaza. Una era să fac alegeri riscante pen- 
tru mine, dar să îi pun pe alţii în situaţii care puteau duce la 
un dezastru nu era ceva ce aveam de gând să mai fac vreodată. 
Trebuia să am încredere în Ren, înainte să i-l prezint lui Merle. 

Doar că nu ştiam dacă pot să ajung în punctul acela. 

Mi-am propus ca a doua zi să mă duc până acasă la Brighton. 
Din experienţa anterioară, ştiam că, în general, Merle era 
trează şi era în grădină după-amiaza, iar duminicile erau de 
obicei... zile bune pentru ea. Nu aveam nevoie de Ren acolo ca 
să pun întrebările pe care trebuia să i le pun. Singurul lucru pe 
care trebuia să îl fac era să trec de noaptea aceea. 

Şi aveam o presimţire că avea să fie o noapte foarte lungă şi 
foarte enervantă. 


Am întârziat cinci minute la întâlnirea cu Ren și nu am fost 
surprinsă când m-am apropiat de Mama Lousy şi l-am văzut 
aşteptându-mă în fața magazinului cu suveniruri, rezemat de 
clădire. Îmbrăcat cu blugi negri şi un tricou larg, care îi ascun- 
dea armele, pe care eram sigură că le avea în părţile laterale ale 
taliei, arăta aproape ca un tip obişnuit, care stătea la umbră. Nu 
se uita la mine. Îi vedeam doar linia fermă a maxilarului, dar 
ştiam că avea pe buze un început de zâmbet. Când am înceti- 
nit, am simţit un nod în stomac. 

Ren răspândea o anumită aură de pericol în jurul lui și îți 
dădea senzaţia unei forţe incredibile și abia stăpânite. Poate 
că părea relaxat, cu mâinile vârâte în buzunarele blugilor și cu 
gleznele încrucişate, dar oricine trecea pe lângă el ştia că poate 
țâşni în orice clipă. 

— Începeam să mă întreb dacă o să apari, a zis el tărăgănat, 
fără să se uite la mine. 

M-am încruntat. Probabil că avea o vedere periferică dată 
naibii. 

— Traficul e naşpa. 

M-am oprit lângă el, aruncând o privire rapidă spre tatua- 
jul de pe braţul lui. 

— Nu ştiu ce ar trebui să fac azi cu tine, din moment ce 
cunoşti oraşul. 

Rezemându-şi capul de zid, a lăsat să i se vadă supleţea mas- 
culină a gâtului. Niciodată nu mă gândisem până atunci că gâtul 
unui tip poate fi sexy, dar în clipa aceea mi-am dat seama că era 
posibil. Avea ochii închişi, iar marginile genelor lungi se răsfi- 
rau negre şi ascuţite. Zâmbetul blând continua să îi facă jocul. 

— Sunt sigur că există locuri pe care mi le poţi arăta. 

Vârfurile urechilor îmi ardeau. Nu ştiu de ce, cu zâmbe- 
tul acela şi cu vocea răguşită, cuvintele lui parcă aveau altă 
semnificaţie. M-am foit, ştergându-mi palmele de blugi, când 
un stol de femei în vârstă și pe tocuri s-a împiedicat de noi. 

— Parcul Louis Armstrong e un loc grozav de vânat noaptea. 

Atunci s-a uitat la mine, cu ochii mijiţi. 

— Cred că vrei să fiu omorât. 

Am schiţat un zâmbet. Parcul putea fi un pic cam periculos 
şi era al naibii de păcat, pentru că era frumos, cu toate sculp- 
turile din el. 

— Ai putea hrăni rațele! 

Ren a râs; mi-a plăcut cum a sunat. Profund și contagios. 

— Urmează să propui să mă duc spre Lower Ninth Ward şi 
să rătăcesc pe acolo fără ţintă, cu o bancnotă de o sută în mână. 

— Asigură-te că o iei la est de Frenchmen Street, dacă tot te 
duci acolo! Vezi şi la nord de Rampart! 

— Eşti o figură, a murmurat el, clătinând din cap. Ştii, New 
Orleans chiar nu e diferit de orice alt oraş mare. Are părţile lui 
bune, la fel şi pe cele rele. 

— Adevărat! am zis, privind grupul de femei care traversa 
strada. 

Doi tineri le urmăreau cu mare atenţie. Am sperat că feme- 
ile îţi ţineau aproape poşetele. 

— Doar că noi avem mult mai mulţi elfi aici. 

— Asta așa e! 

S-a împins dinspre zid și s-a întors spre mine, scoțând mâi- 
nile din buzunare. 

— Îmi place părul tău aşa! 

Mi-am tras capul în spate şi m-am încruntat nedumerită. 

— Äää... 

— L-ai prins. 

A întins mâna şi a atins capătul unei şuvițe rebele, care-mi 
atârna pe lângă tâmplă. 

— E drăguţ, dar când e lăsat liber? Al naibii de sexy! 

— Hmm... 

Am închis gura şi, pentru o clipă, m-am uitat fix la el. 

— Mulţumesc? 

A chicotit, trăgând de buclă până s-a îndreptat, apoi i-a dat 
drumul, privind-o cum se încrețeşte la loc. 

— Aş putea să mă joc cu ea toată ziua. 

Am clipit lent. 

— Uau! Nu prea ieşi, nu-i așa? 

Ren a zâmbit. 

— Aşadar, ai în minte un plan de acţiune pentru diseară? 

— Nu chiar. 

Am început să merg pe trotuarul deja aglomerat. Deloc 
surprinzător, m-a urmat imediat şi mi s-a alăturat. 

— De ce nu? 

Cu un ochi la grămada de oameni de la colțul Bourbon 
Street, am ocolit o tânără care ţinea în mână o băutură de un 

verde strălucitor. Îl fixa pe Ren de parcă ar fi preferat să îl bea 
pe el prin pai. 

— De obicei, sâmbătă noaptea e nebunie. Poţi să faci câte 
planuri vrei, dar totul o să se ducă naibii în câteva secunde. 

N-a zis nimic. M-am uitat scurt spre el. Privea în față, dar 
zâmbetul dispăruse ca o fantomă. 

— Ai o problemă cu asta? 

— Nu! am răspuns, spre surprinderea mea. Dar cred că s-ar 
putea să avem o problemă în față. 

În câteva secunde, mulțimea crescuse. Puteai să vezi o gră- 
madă de lucruri ciudate pe Bourbon. Oamenii aveau aripi. Alții 
erau îmbrăcaţi doar cu pantaloni scurți şi aveau trupurile vop- 
site. Alţii erau îmbrăcaţi în vampiri, de parcă tocmai ieşiseră 
dintr-un roman de Anne Rice. Dacă erai suficient de naiv să 
încerci să le faci poză, se aşteptau să-i plătești. Apoi erau turiştii 
care nu făcuseră faţă decadenţei şi zăceau pe unde apucau. Și 
mai era violenţa tristă, comună, care infestase orașul şi care nu 
avea nicio legătură cu elfii... doar cu oamenii care făceau rău 
altor oameni, fără motiv. Aşadar, în timp ce ne apropiam de 
îngrămădeală, un amestec de turiști şi localnici, chiar nu ştiam 
la ce să ne aşteptăm. 

Coborând de pe bordură, am ocolit o camionetă parcată, 
al cărei şofer încerca să descarce butoaie pline pentru un bar 
din apropiere. Ren m-a urmat, în timp ce m-am îndreptat spre 
o stradă atât de plină de oameni, încât era aproape imposi- 
bil ca o mașină să ajungă acolo la timp... sau fără să dea peste 
câţiva pietoni. M-am strecurat pe lângă hoarda de spectatori, 
conştientă de râsul forțat al unora şi de neliniştea care părea 
să sară de la o persoană la alta. Categoric, se întâmpla ceva la 
colțul străzilor Bourbon şi Phillip. Peste jazzul care se revărsa 
din baruri și plutea, s-a auzit un sunet strident dinspre ceea ce 

mulțimea ne împiedica să vedem, trimițându-mi fiori pe şira 
spinării. O combinaţie între un țipăt de durere și unul de furie, 
dar nu părea un strigăt uman. 

— Asta n-a fost ceva normal! a murmurat Ren, mâna lui 
ţinându-mă cât mai aproape de el. 

Ne-am făcut loc prin mulțime şi am ignorat privirile tăioase 
îndreptate spre mine. Ren era chiar lângă, făcând mai mult loc. 
Un bărbat din fața noastră s-a dat la o parte, aşa că am zărit un 
păr şaten, ciufulit, și o siluetă cocoşată aplecată, iar apoi bărba- 
tul a clătinat din cap, în timp ce se întorcea. 

— Omule, cocaina e un drog puternic! a mormăit el, scărpi- 
nându-şi barba neagră. Târfa şi-a pierdut... 

Urletul sinistru a acoperit orice o fi spus. N-am văzut decât 
părul șaten încâlcit și unsuros țâşnind înainte. Chestia a sărit 
ca o pisică afurisită, de la câțiva metri din spatele bărbatului. 
A aterizat pe spatele lui, scoțând sunetul acela oribil, în timp 
ce îşi înfăşura braţele slăbănoage şi murdare în jurul umerilor 
lui. Picioarele îi erau murdare și zgâriate, ieşind de sub o fustă 
sfâşiată. Era o femeie, o femeie turbată. 

Şi aveam o presimţire sumbră că nu era drogată. 

Femeia şi-a dat capul pe spate şi a urlat, în timp ce bărba- 
tul i-a prins braţele, clătinându-se într-o parte. Oamenii s-au 
împrăştiat care încotro, în timp ce bărbatul se lupta să o dea jos 
de pe spatele lui. Cineva a strigat după poliţie. 

Cu inima galopând, m-am aruncat înainte, iar Ren a făcut la 
fel. Am simţit o greutate în stomac, când mi-am dat seama că 
nu aveam cum să ajungem la ei la timp. Femeia s-a aruncat la 
gâtul expus al bărbatului, cu gura larg deschisă. 

Rahat! 

Ţipetele pline de durere ale bărbatului au explodat, când 
dinţii ei tociţi i-au sfâşiat partea laterală a gâtului. S-au auzit alte 

țipete, când mulțimea şi-a dat seama ce se întâmplă. Oamenii 
au început să alerge în toate direcţiile, împrăştiindu-se ca niște 
bile căzute. Un purpuriu-închis a ţâşnit din gâtul bărbatului, 
în timp ce s-a împleticit și a căzut într-un genunchi. N-a putut 
s-o dea jos pe femeie, care încă îl ronţăia, ca un fel de zombie 
înfricoşător din Resident Evil. 

Eu am ajuns prima la ei. Am apucat o mână de păr încâlcit, 
mi-am băgat cealaltă mână sub capul ei și i-am prins falca. Am 
apăsat cu degetele, până i-a dat drumul, apoi i-am tras fun- 
dul ăla nebun înapoi. Sângele a ţâșnit o dată, apoi de două ori, 
înainte să se scurgă pe partea din față a cămășii bărbatului, 
care s-a prăbușit într-o rână. Ren era chiar acolo, lăsându-se 
jos lângă bărbatul căzut şi apăsându-şi palmele pe gâtul sfâşiat. 
Nu a ezitat nicio clipă, nici măcar n-a verificat dacă pot să o ţin 
sub control pe femeie. Știa că pot. 

— O să fii bine, omule! Doar rezistă! l-a încurajat Ren, 
ridicând bărbia spre mulțimea şocată. Ar fi bine să sune cineva 
la 911! 

Femeia o luase razna, agita din braţe şi zgâria prin aer. Gura 
şi bărbia îi erau mânjite cu roşu. Era o bestie sângeroasă, şi 
ştiam că, în clipa în care îi voi da drumul, va fugi după mine. 

Asta am şi făcut. 

Eliberându-i părul mizerabil, m-am dat înapoi, în timp 
ce se rotea în jurul meu. A scos încă un urlet care mi-a stră- 
puns urechile, înainte să se arunce înainte. Am înaintat spre 
ea, punându-i o mână pe umăr, iar cu cealaltă am tăiat-o sub 
bărbie, dându-i capul pe spate. S-a prăbuşit ca un sac cu pietre, 
în viață, dar inconștientă. Sirenele au răsunat în depărtare, iar 
eu am tras aer în piept și m-am uitat spre Ren. Încă avea mâi- 
nile pe gâtul bărbatului, dar bietul om, care avea pielea măsli- 
nie, căpătase o nuanță cadaverică, şi toată cămașa îi era plină 
de sânge. Nu arăta bine. Brusc, s-a ivit Val, croindu-şi drum 

prin mulțime și mutându-şi privirea de la Ren la mine, apoi la 
femeia prăbuşită pe stradă. 

— Ce dracu? 

— A luat o mușcătură din tipul de colo, am zis, înghițind 
greu, în timp ce Ren continua să vorbească cu bărbatul care 
acum părea inconştient. 

Fusta de un verde ţipător a lui Val s-a învolburat în jurul ei 
atunci când a îngenuncheat lângă femeie. 

— Doamne, Dumnezeule! a zis ea, apucând bluza femeii. 

Brăţările verzi şi galbene au zăngănit pe braţul lui Val, când 
i-a tras gulerul în jos. 

— La dracu”! 

Iată, dovada că nu era vorba despre un caz de consum de 
droguri care o luase razna! De-a curmezișul pieptului femeii, 
venele care duceau la inimă arătau de parcă fuseseră infuzate 
cu cerneală neagră. Când un elf se hrănea dintr-un om o peri- 
oadă îndelungată, îi otrăvea sângele şi îi invada miritea. Şi se 
pare că îi făcea să muște din oameni. Val a dat drumul cămășii. 

— Ce păcat! 

Femeia nu mai putea fi salvată. Odată ce venele se transfor- 
mau, se termina. Nu exista cale de recuperare. Probabil că avea 
să moară în noaptea aceea sau a doua zi, iar venele întunecate 
aveau să dispară repede după aceea, fără să lase vreo ciudăţenie 
pe corp. Rapoartele toxicologice nu aveau să arate urme de dro- 
guri, iar moartea urma să fie pusă pe seama unui atac de cord. 

— Rahat! 

Pielea aurie a lui Ren era cu o nuanță mai deschisă, când s-a 
lăsat în spate, retrăgându-şi mâinile. Privirea mi s-a mutat la 
bărbat. Pieptul lui era nemișcat, iar ochii, larg deschişi şi lipsiţi 
de viaţă. Mi-am simțit inima grea. Era mort. Umerii lui Ren 
s-au înălțat când a ridicat privirea, iar ochii noştri s-au întâl- 
nit. Ai lui erau umbriţi, de un verde-întunecat. Ridicându-se, 

s-a întors şi s-a îndreptat spre cei care stăteau lângă bordură. 
Oamenii s-au dat la o parte, iar Ren a dispărut în spatele lor. 
Am pornit după el, apoi m-am oprit şi m-am întors spre Val. 

— Nu te-ai dus la întâlnire, i-am zis. 

A ridicat bărbia şi a schițat un zâmbet. 

— Nu am găsit pe nimeni să-mi ţină locul, dar pot să mă 
duc mai târziu. 

S-a uitat în direcția în care dispăruse Ren. 

— Te duci după sexosul ăla nou? 

— Da! am zis, ocolind-o pe femeia întinsă pe jos. Te ocupi 
tu de asta? 

Val a încuviințat. 

— Nu uita, trebuie să vorbim! 

— Nu am uitat! 

Am fluturat din degete și m-am dus după Ren, conştientă de 
privirile curioase. Era bine să dispărem înainte să apară poliția, 
din cauza întrebărilor. Val urma să facă la fel, după ce aveau să o 
ia pe femeie. Mă îngrijora că avea să ajungă în custodia poliţiei, 
periculoasă, până când corpul ei avea să cedeze, dar nu mai 
puteam să fac nimic odată ce o luau, doar dacă nu îi curmam 
suferința. Și nu puteam să fac asta, unii puteau, dar eu, nu. David 
îmi spusese cândva că era o slăbiciune, una pe care trebuia să 
încerc să o depăşesc. Nu fusese un nemernic, fusese doar direct. 

Dincolo de mulțimea care se mişca în ambele direcţii pe 
trotuarul denivelat, am văzut buclele cafenii ale lui Ren, apoi 
tipul a părut să dispară. Ce naiba? Am iuţit pasul şi am înce- 
put să alerg. Am trecut pe lângă un bar, apoi l-am văzut. Era pe 
o alee îngustă, îngenuncheat lângă o ţâşnitoare, şi se spăla de 
sângele de pe mâini. Sângele s-a adunat pe pământul murdar, 
într-o baltă tulbure. Nu a ridicat privirea când m-am apropiat. 

— Nu devine mai uşor, a zis el, frecându-şi mâinile. Ai crede 
că, în cele din urmă, se întâmplă, dar nu e aşa. 

Nu i-am răspuns, pentru că nu era nimic de spus. Să nu poți 
să salvezi pe cineva și să îl vezi cum moare? Așa e, niciodată 
nu a fost uşor! Oftând adânc, a oprit robinetul şi s-a ridicat, 
ştergându-şi mâinile de blugi. O buclă i-a căzut peste frunte şi 
peste ochi. 

— Bărbatul ăla? Când s-a trezit azi-dimineaţă, s-o fi gândit 
că se va duce acasă în seara asta. 

— Probabil, am şoptit, nefiind sigură dacă măcar mă auzise, 
peste petrecăreţii de pe stradă și de pe trotuar. 

Ren a înălțat bărbia spre balcoanele mici de deasupra. 

— Habar n-avea. 

— Da! 

Cu umerii încordaţi, a lăsat bărbia în jos şi mi-a întâlnit 
privirea. Au trecut câteva momente, timp în care niciunul din- 
tre noi n-a zis nimic. Lumea de dincolo de alee a dispărut, tot 
zgomotul rezumându-se la un zumzet îndepărtat. Tristeţea din 
expresia lui Ren era palpabilă şi mi-am dat seama că acesta 
simțea moartea străinului într-un fel în care cei mai mulți 
membri ai Ordinului nu o simțeau. Nu pentru că nu le păsa de 
pierderile de vieți omenești, dar, când erai înconjurat de atâta 
moarte, nu doar că te aşteptai la ea, ci şi deveneai parte din ea. 

Fără să îmi las timp să mă gândesc cu adevărat la ce fac, 
am înaintat şi i-am luat mâna umedă într-a mea. Surprinşi, 
ochii lui au revenit la viață. Simţind căldură în obraji, i-am 
strâns mâna, apoi i-am dat drumul. Privirea lui s-a plimbat 
pe faţa mea, apoi s-a îndreptat în sus. M-a prins de umeri şi 
m-a scuturat. Am tras aer în piept, şocată, când m-a tras la 
pieptul lui şi m-a întors, împingându-mă spre clădire. La nici 
măcar o secundă, un moped alb cu albastru a zburat pe alee, 
mișcându-se atât de repede, încât a creat o rafală de curent. 
Cu ochii mari, l-am privit ieşind prin celălalt capăt şi cotind 
brusc la dreapta. 

— Oh, Doamne, aproape că am fost călcată de un moped! 
am zis, întorcându-mi privirea uimită înapoi la Ren. Ar fi fost 
foarte jenant să fiu doborâtă de așa ceva. 

Buzele i-au zvâcnit, iar trăsăturile frumoase i s-au îmblânzit. 

— Bine că mă ai pe aproape, să te salvez de şoferii de mo" 
pede nesăbuiți. 

— Eşti un erou! 

A râs, iar eu am simţit o oarecare mulțumire, auzindu-i 
râsul. Deşi îl cunoşteam de puţin timp, nu îmi plăcuse povara 
întipărită pe faţa lui. Parcă nu i se potrivea. Ren a inspirat 
adânc, iar eu mi-am ţinut respiraţia. În clipa aceea, mi-am dat 
seama că stăteam atât de aproape, încât îi simțeam bătăile ini- 
mii, deşi era posibil să fi fost ale mele. Probabil că erau ale 
mele, dar nu era niciun centimetru de spaţiu între trupurile 
noastre şi, spre deosebire de ultima dată când fusesem aşa, nu 
mai eram deloc furioasă. 

Braţele lui stăteau relaxate pe talia mea, iar prin vene sim- 
team o căldură ameţitoare. M-am uitat la pielea care i se vedea 
prin deschizătura gulerului cămășii și mi-am dat seama, oare- 
cum vag, că aveam mâinile pe pieptul lui. Habar n-aveam cum 
ajunseseră acolo. Aveau o minte a lor. Ameţeala aceea mi-a 
coborât în partea de jos a abdomenului, încordând mușchii 
care erau în vacanţă de foarte mult timp. 

Sfinte Sisoe, chiar aveam parte de un moment de insta-pasi- 
une. Desigur, mai observasem băieți după Shaun, dar nimic mai 
mult de un interes trecător, care nu dura decât vreo zece secunde 
şi care era ușor de uitat, dar acum... acum, parcă mă scăldam 
în soare. Vestea bună? Părţile mele feminine încă funcționau, 
oh, da, chiar funcționau, şi încă cum! Sfârcurile mi s-au înfiorat 
când i-au atins pieptul. O lamă de dorință m-a străpuns brusc 
şi era pentru prima dată în trei ani când simţeam genul acela 

de atracţie. Iar Val, care avea o obsesie zdravănă cu privire la 
funcţionalitatea părților mele feminine, urma să fie încântată să 
afle că încă funcționau. Vestea proastă? Încă nu eram sigură ce 
anume era prost la asta, dar precis aveam să găsesc câteva ches- 
tii, de îndată ce se crea ceva spaţiu între noi, iar creierul meu 
începea să funcţioneze din nou. 

— Te simţi bine? a întrebat Ren, cu voce mai profundă și 
mai răguşită. Abdomenul tău? 

Nu ridica privirea! Nu ridica privirea! Privirea mi s-a plim- 
bat pe gâtul lui, pe buzele care chiar erau prea bine conturate, 
peste nasul care mi-am dat seama că trebuie să fi fost rupt la 
un moment dat, pentru că era ușor încovoiat, apoi am ajuns la 
ochii mărginiți de gene lungi şi dese. La naiba, ridicasem pri- 
virea! Şi, Doamne, ochii lui chiar erau frumoşi! 

Un colţ al buzelor i s-a ridicat. 

— Ivy? 

Am dlipit. 

— Da, abdomenul meu e în regulă. De fapt, am alergat 
azi-dimineață şi nu m-a deranjat deloc. 

— Asta e bine! 

Buzele i s-au întins într-un zâmbet larg şi, oh, Doamne, oh, 
Doamne, s-au ivit gropiţele alea, iar muşchii din abdomenul 
meu s-au încordat şi mai mult! 

— Tvy? mi-a rostit el numele din nou. 

— Da? 

Eram mândră de faptul că nu mi-a luat o veşnicie să îi răs- 
pund, dar vocea mea strangulată mi-a sunat ciudat în urechi, 
pentru că până şi... N-am vrut să termin gândul acela. Şi-a 
lăsat în jos bărbia, iar inima mea a tresărit. 

— Vrei să-i dai drumul cămăşii mele? Adică, nu trebuie, 
dar tot tragi aşa de cămaşa mea şi o să-mi vină tot felul de idei 
obraznice, pe care, fără îndoială, o să le pun în aplicare. 

La început, nu m-am prins. Ce naiba tot pălăvrăgea? Unele 
părţi ale corpului meu au rămas agăţate de ideile obraznice 
pe care avea să le pună în aplicare şi se bucurau în fel şi chip. 
Privirea mi s-a lăsat în jos şi mi-am văzut mâinile strânse pe 
cămașa lui, iar... braţele lui nu mai erau în jurul meu. 

Oh, Doamne, îl pipăiam! Îi pipăiam cămașa! Poţi pipăi o 
cămaşă? Eram sigură că îi pipăiam cămașa. Am lăsat mâinile 
în jos, am făcut un pas înapoi şi m-am lovit de zidul din cără- 
midă. Foarte discretă mișcare! Îmi venea să-mi trag una. Ochii 
lui Ren luceau în lumina soarelui, care se filtra printre clădiri. 
Pentru o clipă, n-a zis nimic, doar s-a uitat în ochii mei, apoi: 

— Probabil că ar trebui să plecăm de aici! 

Bună idee! Genială idee! Martorii puteau să ne descrie, 
iar cei din poliție pe care îi cunoșteam poate că nu erau prin 
zonă, să intervină. Am tras aer în piept, mi-am potolit părţile 
feminine active proaspăt redescoperite, iar el s-a dat la o parte 
grațios. Pentru un bărbat atât de mare, se mişca de parcă era 
făcut din aer. De fapt, totul era fascinant la felul în care se 
mişca. Sau, serios, foarte serios, chiar trebuia să mi-o pun. 

Am oftat. 

Apoi mi-a ieşit din gură cel mai rău lucru posibil din istoria 
umanităţii şi dincolo de ea. 

— Ai iubită? 

Sfinte Sisoe de rahat, spune-mi că nu am întrebat asta! Ren 
s-a uitat la mine peste umăr, cu o sprânceană ridicată. Chiar 
întrebasem asta! Cuvintele alea chiar îmi ieșiseră din gură și 
îmi venea să mă mutilez, dar am așteptat să îi aud răspunsul. 
Zâmbetul lui Ren era precum ciocolata neagră, plăcut și catifelat. 

— Încă nu! 


Capitolul opt 


RESTUL TUREI NOASTRE A FOST DESTUL DE LIPSIT DE EVENI- 
mente, comparativ cu ce se întâmplase la începutul ei. Am 
încercat să nu mă gândesc la biata femeie şi la bărbatul nevino- 
vat, la viața pierdută în câteva minute și la toate celelalte vieți 
care aveau să fie afectate. Oricât de insensibil ar părea, să nu te 
gândeşti la asta era singurul mod de a continua vânătoarea. Şi 
am încercat să nu mă gândesc la momentul plin de tensiune pe 
care îl împărtăşisem cu Ren sau la întrebarea complet stupidă 
pe care i-o pusesem, sau la răspunsul lui misterios. A fost sin- 
gurul mod în care am putut continua să merg alături de el, fără 
să îmi vină să mă arunc în fața unei maşini. 

În timpul patrulării noastre, am găsit trei elfi — elfi normali. 
Pe cât de mult mă deranja să mă dau la o parte și să îl las pe 
Ren să se ocupe de ei, din moment ce mi se ordonase să nu 
mă implic, eram deja obosită de ceartă, cel puţin pentru seara 
aceea. Amândoi eram liberi duminică și mă gândeam că, până 
luni, aveam să fiu aptă să lupt, fără să risc să îmi fie afectate 
cusăturile. Pe la unu, când s-a încheiat tura noastră, nu am fost 
complet surprinsă când Ren a încercat să mă însoțească acasă. 

— O să iau un taxi, i-am zis: E prea departe pe jos, chiar şi 
pe timp de zi. 


130 JENNIFER L. ARMENTROUT 


Stăteam la colțul străzilor Canal cu Royal, iar el şi-a lăsat 
capul într-o parte. 

— Aşae! 

Habar n-aveam cum să ne despărțim în momentul acela și 
m-am simţit de parcă aş fi putut ține un curs despre stângăcie. 
Am văzut taxiul venind şi m-am uitat spre Ren. 

— Ei bine, cred că... ne vedem luni? 

S-a ivit un zâmbet discret. 

— Sigur! 

Când taxiul meu a oprit lângă bordură, am mijit ochii. Am 
deschis portiera din spate şi m-am oprit. 

— Unde stai? 

— Am închiriat ceva în cartierul depozitelor. 

Am fost uşurată să aud că nu dormea pe străzi. Neştiind ce 
să mai spun, mi-am luat rămas-bun şi am urcat în taxi. I-am 
dat șoferului adresa şi, după nici un minut, mi-am auzit tele- 
fonul. L-am scos din buzunarul de la spate şi am văzut că era 
un mesaj de la un număr pe care nu îl ştiam şi care spunea 
doar: „Mulțumesc!” Curioasă, am răspuns şi am întrebat cine 
e. Răspunsul a venit imediat. Ren! Oh, uitasem că îmi văzuse 
numărul în dosar şi, sincer, nu mă gândisem că îl salvase, deşi 
zisese că mă sunase. Nici măcar nu verificasem dacă o făcuse, 
aşa că am verificat atunci. Aveam un apel ratat, vineri seara, 
de la același număr. I-am scris şi l-am întrebat pentru ce îmi 
mulțumea. Până să ajung la apartament, n-am primit niciun 
răspuns, dar i-am salvat numărul şi m-am simţit un pic ciudat 
când i-am scris numele, deoarece mi-am dat seama că nu ştiam 
care îi era numele de familie. 

Cei de la UPS trebuie să fi trecut pe la mine după ce pleca- 
sem, așa că m-am oprit să ridic două cutii. Le-am dus înăun- 
tru şi le-am pus pe scaunul de lângă uşă. Când am intrat, Tink 

era în bucătărie şi ciugulea dintr-o pralină care, în comparație 
cu el, era cât o pizza. 

— Bună! Te-ai întors! Şi n-ai fost împuşcată! 

A lăsat în jos bucata de bomboană pe care o ţinea în mână şi 
s-a încruntat spre mine, când mi-am pus cheile pe blat, lângă el. 

— N-ai fost împuşcată din nou, nu? 

— Nu! 

A ridicat bucata de bomboană spre mine, de parcă ar fi toas- 
tat, apoi a băgat-o în gură. Nu reușeam să înţeleg cum de nu se 
îngrășa. Sărind în picioarele goale, şi-a pus mâinile pe şoldurile 
înguste. 

— Ştii la ce mă gândeam? 

— Da? am căscat şi mi-am scos agrafele din păr. 

— Tipul ăla care a fost aici seara trecută? a zis Tink, după 
care a luat agrafa pe care o pusesem pe blat și a răsucit-o ca pe 
un baston, mărșăluind înainte și înapoi. 

— Cred că vrei să ţi-o pui cu el. 

— Xăă... Poftim? 

Mi-am răsfirat părul cu degetele. 

— Ce naiba te face să crezi asta? 

— Ai plecat cu el, chiar dacă, evident, a intrat prin efracție. Îţi 
spun eu, voi, femeile, sunteţi ciudate. Băieţii intră prin efracție, 
iar voi vă extaziaţi, de parcă B&E! e un fel de calitate de dorit, a 
turuit el, încă răsucind agrafa roz. Femeile noastre? Dacă ai face 
asta, te-ar mânca la cină. Şi nu într-un mod plăcut. Ar începe 
prin a mânca părţile bărbătești, a continuat Tink şi s-a prins de 
sculă, de parcă aveam nevoie de ajutor vizual. Iar apoi... 

— Bine! Am înţeles! În primul rând, nu consider că pătrun- 
derea în apartamentul meu e ceva după care să mă dau în vânt. 


! Acronim de la Breaking & Entering, „intrare prin efracţie” (n. tr.). 

Cred că majoritatea fetelor gândesc la fel. În al doilea rând, 
Ren nu a intrat prin efracţie, pentru că cineva - am arătat spre 
el — a lăsat ușile descuiate. 

Tink a făcut ochii mari. 

— Nu am făcut așa ceva. 

Am ridicat o sprânceană. 

— Bine! Poate că le-am lăsat, dar el s-a căţărat pe un zid 
ca să intre, iar asta e cumva... Mă rog, e cumva impresionant! 

Spiridușul a luat agrafa, fluturând-o spre mine. 

— Pariez că asta înseamnă că putea să te ia și... 

— Oh, Doamne, pe bune, Tink? Face parte din Ordin. E 
nou în zonă. Și se pare că e nerăbdător și n-a vrut să aștepte să 
îl sun înapoi. Asta înseamnă că o să ne dezbrăcăm și o să ne 
jucăm de-a cum se fac copiii? Nu! 

M-a învăluit un ciudat sentiment de dezamăgire, dar l-am 
alungat imediat. 

— Chiar nu se va întâmpla. Și nu am de gând să vorbesc cu 
tine despre sex. 

Agrafa a zăngănit când a lăsat-o să cadă pe blat, iar Tink 
s-a ridicat în aer, până când pieptul lui de culoarea bronzului a 
ajuns la nivelul ochilor mei. 

— Hai să vorbim despre sex! 

— Nu! 

Am dat ochii peste cap şi am plecat. 

— Sexul e bun! 

— 'Ţine-ţi gura, Tink! 

— Sexul e distractiv! a continuat să strige. 

Am clătinat din cap. 

— Singurele chestii cu care faci sex sunt obiectele lipsite de 
viață, așa că de unde ştii tu? 

M-a ignorat. 

— Sexul e cel mai bun, când e unu la unu! 

M-am oprit pe hol şi m-am întors spre el, surprinzându-l în 
timp ce făcea o mişcare pelviană. 

— Nu George Michael cânta asta? 

— Poate! Dar se înșela! Îmi place să cred că cel mai bun sex 
este când sunt trei la trei sau aşa ceva. Mai aventuros. 

— Mă rog! Noapte bună, Tink! 

Am închis ușa, iar el a început să cânte o melodie a trupei 
Salt-n-Pepa. 

— Trăieşti în epoca greşită, Tink! am strigat prin ușă, apoi 
am chicotit, când l-am auzit că dă cu piciorul în ea și începe 
să înjure. 

După ce m-am pregătit de culcare, mi-a luat ceva timp să 
adorm, iar când, în sfârșit, am reușit, am visat că nu eram singură 
în pat, că era și un trup masculin lungit peste al meu. Mâinile lui 
erau peste tot, mă atingeau uşor, mă mângâiau în locuri care 
erau mult prea intime și în feluri în care nu aveam cine ştie ce 
experiență. Mi-am auzit numele, vocea îmi părea familiară şi 
mi s-a părut că zăresc nişte bucle maronii, dar nu eram sigură 
și eram prea pierdută în vis, să îi dau atenţie. Buzele mele erau 
sărutate. Trupul meu era sărutat la fel cum era atins, şi simţeam 
păr mătăsos printre degete, când i-am prins capul, ţinându-l 
lângă mine, îndrumându-i gura spre zona unde voiam... 

M-am trezit brusc, aruncată din vis înapoi în lumea reală. 
Într-un pat gol. Fără o gură sau mâini care să facă vreo ches- 
tie decadentă și delicios de obraznică. Fără păr mătăsos prin- 
tre degete. Eram singură, mă uitam la tavan şi zăream razele 
subțiri ale zorilor strecurându-se prin deschizătura mică din- 
tre draperii, dar corpul meu nu voia să recunoască asta. Mă 
simţeam febrilă. Cearceafurile îmi erau înfășurate în jurul mij- 
locului. Îmi simțeam sânii grei, iar coapsele tari, sensibile, sub 

bumbacul subţire al bluzei. Între coapse simţeam o durere care 
părea complet nedreaptă și mi-am dat seama că nu mai fuse- 
sem atât de excitată de la Shaun încoace. 

Sincer, cred că niciodată nu fusesem atât de excitată de 
nimic din ce făcusem cu el. Nu că fusese ceva în neregulă între 
noi, dar eram tineri când transformaserăm prietenia noastră 
din copilărie în altceva. În primii doi ani ne prostiserăm mult, 
dar el... Shaun fusese un băiat bun și îi respectase pe Holly şi 
pe Adrian într-atât, încât eu fusesem cea care forțase lucru- 
rile. Abia la 18 ani făcuserăm sex și se întâmplase doar o dată. 
Fusese bine şi frumos, plăcut şi ciudat, în toate felurile în care 
poate fi prima dată când eşti cu cineva care ţine la tine foarte 
mult. Mi-am închipuit că, dacă am fi avut mai mult timp, ar 
fi fost așa, de parcă trupul meu era în flăcări și o luam razna, 
dacă nu mă eliberam. 

Mi-am strecurat mâna sub cearceaf şi am ezitat când dege- 
tele mele au atins pantalonii scurți. Nu mai făcusem nimic de 
când cu Shaun, nici măcar asta. Nu mă tentase să o fac, iar în 
puţinele ocazii când voisem, nu mi se păruse corect. De parcă 
îl trădam pe Shaun, cumva, și mi-am dat seama cât de prostesc 
suna. Dar suferința distorsiona lucrurile. Știam asta. 

Mi-am mușcat buza, apoi i-am dat drumul. Am inspirat 
adânc şi mi-am băgat mâna sub pantaloni. Abdomenul meu 
a tresărit, mai întâi încet, apoi mai profund. Am închis ochii 
şi am întins brațul. Respirația mi s-a accelerat, apoi s-a oprit, 
când vârfurile degetelor au alunecat prin umezeală și au găsit 
imediat mănunchiul de nervi din capul coapselor mele. Un val 
de electricitate pură mi-a trecut prin vene, iar coapsele mi-au 
zvâcnit. Un strigăt blând mi-a trecut peste buze. Ştiam ce să 
fac. Mai făcusem asta. De fapt, o făcusem cu Shaun în perioada 
noastră fără sex. 

Dar era mult de atunci! 

Mi-am trecut un deget pe zona din mijloc, iar spatele meu 
s-a arcuit în semn de răspuns. Degetele de la picioare mi s-au 
încovoiat. Fără vreun avertisment, mi-a apărut în față o ima- 
gine foarte detaliată și vie a lui Ren, ochii verzi, strălucitori, şi 
o gură plină, păcătoasă. Nu voiam să mă gândesc la el şi am 
încercat să-i alung imaginea din minte, dar a rămas undeva, 
în fundal, iar coapsele mi se frecau de mână. Focul din mine 
ardea, iar eu eram tot mai mult în flăcări. Am încercat să ţin la 
distanță imaginea lui, disperată să nu mă gândesc la el, în timp 
ce durerea creștea, iar presiunea se încolăcea în mine. Şoldurile 
mele se mișcau și mi-am împins capul pe pernă, pierzând con- 
trolul asupra gândurilor. În fantezia mea, nu era mâna mea. 
Coapsele mele nu se strângeau în jurul mâinii mele, ci a lui. Nu 
erau degetele mele. Tensiunea a erupt; ca o coardă întinsă prea 
tare, s-a rupt, iar eliberarea mi-a biciuit corpul. Abia mi-am 
reprimat țipătul, în timp ce corpul și gândurile mi s-au spulbe- 
rat în bucățele fericite. 

M-am lăsat la loc pe pat, coapsele mi s-au relaxat, iar rit- 
mul inimii a încetinit. Mă uitam din nou la tavan, dar de data 
aceasta mă întrebam de ce nu făcusem asta în trei ani. Probabil, 
dacă m-aș fi trezit așa în fiecare dimineaţă, aș fi fost un om mai 
bun. Respirând ușor, am închis ochii și am lăsat liniștea să îmi 
cuprindă mușchii, în timp ce îmi spuneam că nu mă gândisem 
la Ren intenţionat, când făcusem asta. Fusese o pură întâm- 
plare că el îmi apăruse în minte. La urma urmei, era logic, din 
moment ce fusese ultimul tip pe care îl văzusem, dacă nu îl 
puneam la socoteală pe Tink. Faptul că mi-l imaginasem în 
timp ce... în timp ce făcusem asta nu însemna nimic. 

Absolut nimic! 


Dimineaţă i-am trimis un mesaj lui Val, ştiind că trebuie nea- 
părat să vorbim, și m-am întâlnit cu ea la Cimitirul Lafayette, 

pe la ora prânzului. Ea alesese locul. Zicea că liniştea mormin- 
telor o ajută să gândească. Așa era ea, ciudată, dar o iubeam 
suficient să fac o plimbare de 20 de minute până la cel mai 
vechi oraş al morţilor din New Orleans. 

Cei mai mulți oameni știau că nu trebuie să se aventureze 
prin cimitire odată ce se lasă noaptea, dar era în regulă să te 
plimbi pe acolo ziua, mai ales că, de obicei, la ora aceea, era 
şi personal acolo şi se organizau tururi. În plus, Val voia să 
meargă la librăria de după colț, lucru cu care am fost de acord. 
Trebuia să mai iau un roman din seria Marked Men. 

Val mă aștepta afară, în apropiere de arcada de la intrarea 
în cimitir. Purta o fustă neagră și o bluză verde-albăstruie, fără 
umeri, cu mai multe volane decât o rochie de mireasă. Doar ea 
putea să arate atât de bine! 

Când m-a zărit, s-a împins dinspre zid, a venit spre mine şi 
m-a îmbrățișat. 

— Chéri, ai venit! 

M-am tras şi am râs de expresia franțuzească pe care o folo- 
sea din când în când. 

— Îmi spui „scumpo”, Ce vrei? 

— Nimic! 

M-a luat de braţ. 

— Doar mă bucur că, în sfârşit, putem vorbi despre ce naiba 
se întâmplă. Apoi, cu o seriozitate neobişnuită, a adăugat: M-ai 
îngrijorat, Ivy! Unii membri vorbesc şi... 

— Şi nu spun lucruri prea frumoase? am presupus eu, în 
timp ce am pășit pe sub arcada metalică. 

Val m-a bătut pe braţ și a comentat: 

— Ei bine, depinde din ce perspectivă vezi lucrurile. 

I-am zâmbit ironic. 

— Spun că sunt nebună, graţie lui Trent. 

Am trecut pe lângă mormintele aflate de o parte și de alta a 
aleii. Potecile formau o cruce. Nu eram sigură dacă asta fusese 
intenţia, dar am presupus că da. 

— Trent zice că în noaptea în care ai fost împuşcată i-ai 
spus lui Harris că... un străvechi a făcut-o, a explicat ea încet, 
în timp ce mă ghida spre stânga, şi mi-am dat seama unde voia 
să mergem. Şi cică ai confirmat joi seara. 

Parcă trecuse o veşnicie de joi seara. Mi-am îndreptat oche- 
larii de soare cu o mână, oferindu-mi o mică pauză de gândire. 
Nu plănuisem să îi spun nimic lui Val până nu vorbeam cu 
Merle, dar trebuia să discut cu cineva. 

Am trecut pe sub un copac mare, cu frunze aurii şi roşiatice. 
Mirosul toamnei se simţea aici din plin. 

— Chiar am văzut un străvechi, Val! 

Nu a răspuns imediat. 

— Cum poți fi sigură? 

I-am povestit ce se întâmplase cu străvechiul. 

— După cum vezi, asta nu s-ar fi petrecut cu un elf normal. 

M-am oprit când am trecut pe lângă un grup adunat lângă 
un mormânt. 

— L-am înjunghiat. A scos ţepușa, de parcă n-ar fi fost nimic. 
Şi i-am spus lui David, dar... am impresia că nu mă crede. Știu 
că nu mă crede! Își închipuie că am ratat sau așa ceva. 

— Doamne! a exclamat ea, eliberându-şi braţul de al meu. 

Am simţit o greutate în stomac şi m-am oprit din mers. 

— Nu inventez! 

Buclele ei strânse s-au legănat când a clătinat din cap. 

— Ştiu că nu inventezi, dar... 

— Dar e greu de crezut? am întrebat, uitându-mă la spa- 
tele ei drept. Ştiu, dar era un străvechi, Val! Şi nu e singurul pe 
care l-am văzut. Am mai văzut unul, vineri seară, în cartierul 

depozitelor. Se numeşte Marlon St. Cyres sau, cel puțin, aşa îşi 
spune. E un dezvoltator al naibii de cunoscut. Sunt sigură că 
ai auzit de el. Elfii nu se fac publici în felul ăsta, dar ăsta... nici 
nu se sinchiseşte că cineva i-ar putea face o poză care să iasă 
la suprafață peste 20 de ani, dovedind că tipul nu îmbătrânește 
absolut deloc. 

După câteva clipe, Val s-a întors cu fața spre mine. Era atât 
de plină de viaţă, printre toate mormintele cenușii în descom- 
punere, dar pielea ei era mai palidă ca de obicei. 

— Tu chiar i-ai văzut! 

Am încuviinţat, inspirând adânc. 

— Da! 

Val s-a apropiat un pic mai mult. 

— De ce crezi că sunt aici? 

— Nu știu dacă au plecat vreodată sau ce au făcut, dar am 
impresia... am impresia că e ceva legat de porți. 

M-am uitat spre doi oameni care au trecut pe lângă noi și 
s-au oprit la distanță de câteva morminte, făcând poze. Am 
păstrat tonul jos. 

— Cred că s-ar putea să pună la cale ceva legat de porţi. 

Ochii lui Val s-au mărit, iar când a vorbit, avea vocea încordată: 

— Ivy! 

— Nu știu ce, dar nu... 

Cuvintele m-au părăsit. Puteam să îi spun despre Ren, des- 
pre Elită? Nu era vorba că nu aveam încredere în ea, dar nu 
părea corect să trădez încrederea lui Ren. În vremea asta, Val 
îşi făcea de lucru cu brățările de la încheietură. 

— Ce e? 

O cunoşteam pe Val de mai mult timp decât pe Ren și 
aveam încredere în ea. 

— Ce o să-ţi spun nu se poate afla, da? 

— Scumpo, sunt un seif al secretelor! a zis în timp ce arăta 
înspre sine. Aș putea să te asurzesc cu lucrurile pe care le știu 
despre unii dintre membri, dar le ţin pentru mine. 

Mă cam îndoiam de asta. Am trecut pe lângă ea şi m-am 
îndreptat spre locul unde sfârșeam mereu când veneam în 
cimitir. Mormântul primului membru al Ordinului ucis de un 
elf în New Orleans era marcat de un înger care se ruga şi care, 
cumva, era încă de un alb perlat și aproape strălucitor. Simbolul 
Ordinului, trei spirale împletite, era sculptat pe mijlocul mor- 
mântului. M-am întins şi mi-am trecut degetele peste el. 

— Ren ştie despre străvechi, am zis când Val s-a oprit lângă 
mine. M-am uitat o clipă la ea și am continuat: Face parte din 
Elită. 

Val a clipit o dată, apoi încă o dată. 

— "Ce mama mă-sii e Elita? 

Un zâmbet scurt mi-a trecut peste buze. I-am spus ce îmi 
explicase Ren despre Elită și de ce era el aici. I-am remarcat 
expresia uimită, o uimire îndreptăţită, de altfel, și am fost sigură 
că așa arătasem și eu când îmi povestise Ren despre asta. Val a 
avut nevoie de câteva momente ca să digere totul. A pășit în fața 
mormântului. Eu m-am uitat la monumentele funerare cândva 
îngrijite, care se decoloraseră și erau acum de un gri-șters, privi- 
rea mea oprindu-se la unul care avea toată partea de sus expusă, 
până la cărămizile erodate. Locul acela chiar era frumos, desi- 
gur într-un mod trist şi sinistru, iar inima mea bătea neregulat, 
în timp ce aşteptam ca ea să proceseze informațiile. 

Luasem oare decizia corectă? Simţeam neliniștea crescând 
în mine, în timp ce mă foiam de pe un picior pe altul. Poate că 
n-ar fi trebuit să îi spun despre Ren şi Elită. În cele din urmă, 
Val s-a oprit şi şi-a pus mâinile în şolduri. 

— ÎI crezi? 

— Da! 

— Bine! a zis, expirând greu şi strâmbând din nas. Dacă tu 
îl crezi, atunci şi eu îl cred. Probabil că sunt mai nebună decât 
ai crede, când vine vorba de nebunie. 

Ușurată, am simţit cum tensiunea se scurge din mine. Câr- 
celul de neliniște se afla încă acolo, dar era de înţeles. Tocmai îi 
spusesem un secret imens. 

— Şi care e planul? a întrebat ea. 

Am clipit. 

— Oh, nu prea am unul! David nu va spune nimic, dacă 
ştie ceva. Mă gândeam să trec pe la Merle azi. Dacă e cineva 
care ştie despre porţi, ea este, dar depinde în ce toane e. 

Expresia ei s-a înăsprit. 

— Vin cu tine! 

Am izbucnit în râs. 

— Ultima dată când ai venit cu mine în vizită la Merle şi la 
Brighton, ţi-a zis că eşti o stricată. 

— Oh, da, aşa e! a comentat Val, zâmbind. Sunt sigură că 
a uitat. 

— Ah, nu! De câte ori vorbesc cu ea, mă întreabă dacă mai 
ies cu „târfa Satanei” și toate alea. Nu a uitat! 

— Târfa Satanei? Uau! Un titlu impresionant! 

— Da! am rânjit eu. Oricum, cred că e mai bine să mă duc 
singură. 

Val și-a țuguiat buzele. 

— Renny merge cu tine? 

Am râs, în timp ce mă îndepărtam de mormânt. 

— Nu! I-am spus că s-ar putea să știu pe cineva, dar nu 
i-am spus despre cine e vorba. 

— Fată deşteaptă! 

Val m-a luat din nou la braţ şi și-a pus bărbia pe umărul 
meu, buclele ei gâdilându-mi obrazul. 

— Îţi mulțumesc pentru încredere! Am fost îngrijorată. Mă 
rog, acum sunt foarte îngrijorată, dar din alte motive. 

— Simt asta! 

În timp ce ne plimbam din nou prin cimitir, am întrebat-o: 

— Ce crezi că pun la cale străvechii? 

Fruntea i s-a încrețit, iar sprâncenele i s-au unit. 

— Dacă intenţionează să deschidă porţile, vor dori să aducă 
şi mai mulți străvechi. Buni vorbea adesea despre străvechi, 
a zis ea. 

Nu ştiam asta. 

— Ştii tu, cei care conduceau odinioară regatele din Lumea 
de Dincolo. A zis că atunci când Regatele de Vară şi de Iarnă 
s-au unit, exista un singur prinț, o prinţesă, regele şi regina. Că 
erau cei mai puternici şi îi controlau pe cavaleri, îi controlau pe 
toți elfii. Nu ştiu dacă e adevărat, dar contează? Dacă străvechii 
de aici vor să-i elibereze? 

În ciuda soarelui strălucitor, am simțit un fior pe şira spinării. 

— Asta ar fi foarte grav! 

Îl întrebasem la un moment dat pe Tink de ce elfii nu rămâ- 
neau în lumea lor şi de ce nu rămăsese el acolo. Nu îmi răs- 
punsese prea bucuros, dar îmi explicase cum elfii domniseră 
peste toate creaturile din Lumea de Dincolo, înrobindu-le şi 
aproape omorând toate speciile. Mai spusese că acele acțiuni 
avuseseră consecințe grave, dar nu detaliase. Mie îmi părea că 
motivul pentru care elfii veniseră aici era simplu. Îşi cuceriseră 
tărâmul, iar acum îl voiau pe al nostru. Cu porțile spre Lumea 
de Dincolo închise, nu puteau duce acasă la ei muritori cu care 
să se hrănească şi să se distreze. Totuşi, indiferent ce aveau de 
gând, nu îi puteam lăsa să deschidă porțile. 

— Să îmi spui ce-o să afli! 

Val s-a întins şi mi-a dat jos ochelarii de soare, apoi şi i-a 
pus pe ochi. Trebuie să spun că îi stătea bine cu ei. 

— O să te ajut cu ce pot! 

Am plecat din Lafayette şi ne-am îndreptat spre librărie. 

— Bun! Să trecem la discuţii normale! a zis ea. Eşti pregătită? 

— Desigur! am răspuns, simțindu-mă de o mie de ori mai 
bine, după ce îi spusesem. 

Adevărul ținea sufletul uşor. 

— Aşadar, ce crezi despre tipul ăsta nou? a întrebat ea când 
am intrat în micul centru comercial aflat vizavi de cimitir. 

— Ren? 

Mi-am ferit repede privirea, deoarece simțeam că obrajii 
începeau să mi se încingă. De dimineață mă gândisem la asta şi 
la felul în care îmi apăruse chipul lui în prim-planul gândurilor. 

— Ce vrei să spui? Ţi-am spus că îl cred. 

— Nu mă refer la asta! E sexy! Adică al naibii de sexy! Şi face 
parte dintr-o organizaţie secretă din cadrul unei organizații 
secrete, ceea ce îl face și mai sexy. În ședința de vineri seara, 
când a zâmbit, mi-au luat foc chiloţii. 

Val a deschis uşa Garden District Book Shop, librăria aflată 
vizavi de biroul de avocatură. 

— Îşi place de el? Mi-ar plăcea o bucăţică din el, dacă nu 
cumva ești tu interesată. 

Am deschis gura să spun că nu, dar n-a ieşit nimic. Nimic! 
Nici nu, nici da! Nimic. Val s-a întors spre mine, cu ochii mari, 
în timp ce m-a prins de umeri. 

— Oh, Doamne, te interesează? Ai vrea să dea foc chilo- 
ților tăi. 

— Chiar n-aş vrea să-mi ia foc chiloţii. 

Doamne, de ce toată lumea voia să vorbească despre sex, în 
ultima vreme? 

— Deloc! am zis. 

Val a dat din mână dezaprobator. 

— Îl vrei! Poate fi al tău. Trebuie să întrerupi perioada de 
secetă, iar băiatul ar fi al naibii de bun pentru asta. Apoi Val mi-a 
dat drumul, s-a legănat pe tocuri şi a bătut din palme, chicotind: 
Fetiţa mea o să şi-o pună! Unduindu-şi șoldurile, a ciripit veselă: 
În sfârşit! 

Hm! 

Uitându-mă spre dreapta, am văzut în spatele tejghelei o 
femeie care se holba la noi. În stânga mea era un bărbat cu un 
băieţel de vreo cinci-șase ani. 

— Cum ţi-o pui? l-a întrebat băieţelul pe bărbat. 

Am oftat. 

Complet indiferentă, Val s-a întors pe călcâie şi s-a îndrep- 
tat spre secțiunea cu poveşti de dragoste. M-am dus după ea, 
aproape dorindu-mi ca încă să mai fi vorbit despre străvechi. 

— Ştii, a zis Val, învârtindu-se pe un culoar îngust, cu fusta 
înfoindu-se în jurul ei, nu am glumit când m-am oferit să pun 
capăt secetei tale. Sunt o oportunitate la fel de bună. 

Râzând, m-am oprit la mijlocul raftului și am cercetat 
cărţile, uitându-mă după numele de familie ale autorilor. 

— Ştiu! 

O clipă mai târziu, Val a dansat până la mine şi mi-a pus un 
braţ în jurul umerilor. 

— Fetele sunt mult mai distractive decât bărbaţii. 

— Nici măcar nu trebuie să încerc ca să ştiu că e adevărat! 
Stai așa! am zis şi am lovit-o cu şoldul. Ce s-a întâmplat aseară 
cu partenerul tău sexy? Era un tip, nu? 

— Oh, da! 

S-a strecurat de lângă mine, fredonând în barbă, în timp ce 
studia rafturile. 

— El... a fost altceva. 

M-a privit printre genele dese. 

— Mă mir că pot vorbi azi. 

— Credeam că fetele sunt mai distractive, am zis sec şi, în 
sfârșit, am găsit numele Crownover. 

— În general... 

A luat o carte. 

— Dar mai sunt și unii bărbaţi, cum ar fi Ren. Ei sunt mai 
distractivi. Aşadar, când o să ţi-o... 

— Nici măcar să nu termini fraza aia! 

Găsind cartea pe care o voiam, am apucat-o de pe raft şi am 
strâns-o la piept, în timp ce mă întorceam spre Val. 

— Uite ce e, hmmm... da, bine, mă atrage! Cine n-ar fi 
atras de el? Dar îl știu doar de câteva zile. 

— Iubito! 

A venit spre mine. 

— Iubito! 

— Ce e? 

I-am aruncat o privire încruntată, înainte s-o iau spre par- 
tea din față a magazinului. 

— Nu e nevoie să îl cunoșşti-să îl cunoşti, ca să ţi-o pui cu el. 
Trebuie doar să dai jos chiloţii ăia. 

S-a oprit o clipă, iar ochii i-au lucit, de parcă îşi amintea de 
o experienţă fierbinte. 

— De fapt, nu e nevoie să-i dai jos. Poate doar să-i dea la o 
parte, iar asta chiar e excitant. 

— Oh, Doamne! am murmurat, iar apoi am zis mai tare: 
Putem să nu mai vorbim despre asta? 

— Mă rog! Pudică! 

Am zâmbit. 

— Stricată! 

După ce am plătit cărțile, sunt sigură că angajaţii au fost 
fericiți să vadă că ne îndreptăm spre ușă. leşind împreună, am 
ştiut că luasem decizia corectă atunci când mă confesasem ei. 
Val trebuia să ştie ce se întâmplă, să se poată proteja. Nu ştiam 
ce aş fi făcut dacă aş fi pierdut-o. 

Ne-am oprit la o cafenea de alături şi abia ne-am aşezat pe 
scaune, că a şi continuat să pălăvrăgească despre cât de mare 
nevoie aveam ca, până la finalul săptămânii, să ajung cu Ren 
într-un pat sau lipită de un perete, sau pe un blat de bucătărie, 
până când s-a îndreptat brusc pe scaun şi m-a speriat. 

— Eşti bine? am întrebat-o şi m-am aplecat spre ea. 

— Rahat! Ceasul! 

A sărit în picioare. 

— Trebuie să plec! 

Am ridicat din sprâncene. 

— A doua întâlnire sexy? 

— De fapt, da! 

Şi-a apucat cafeaua. 

— Cum arăt? Delicios? 

— Sexy, ca de obicei! 

Am întins mâna. 

— Dar îmi dai înapoi ochelarii de soare? 

— Oh! 

Val a izbucnit în râs și i-a dat jos de pe cap, apoi mi i-a 
întins şi s-a aplecat să mă pupe pe obraz. 

— Îţi scriu mai târziu! 

— Am o presimțire că vei fi foarte ocupată mai târziu. 

A chicotit. 

— Dacă am noroc! 

M-am ridicat şi eu și mi-am luat ceaiul dulce şi punga de 
la librărie. 

— Aşadar, o să-l cunosc pe tipul care până mâine o să te 
facă să mergi ciudat? 

Val s-a dat înapoi, cu fusta rotindu-se în jurul picioarelor, 
şi a zâmbit. 

— O să-l cunoşti! 

Şi-a mușcat buza și mi-a făcut cu ochiul. 

— Ai grijă, da? 

M-am întins şi i-am strâns mâna. 

— Şi tu! 


Capitolul nouă 


LA ÎNTOARCERE, AM FĂCUT O OPRIRE SCURTĂ ACASĂ LA 
Brighton şi Merle, în inima Garden District, nu de parte de 
apartamentul meu. Locuiau într-o casă cu adevărat antebe- 
lică, un imobil minunat, cu două etaje şi patru coloane mari, 
albe, care susțineau veranda din față şi balconul de deasupra. 
Obloanele erau vopsite în tradiționalul negru, dar, cu vreo lună 
în urmă, Merle făcuse o criză de nervi şi angajase pe cineva 
să vopsească uşa de la intrare în albastru-deschis. Ideea mi se 
păruse ciudată, mai ales că era o nuanță foarte deschisă; exact 
nuanța ochilor elfilor. 

Un gard din fier forjat înconjura proprietatea, iar poarta a 
scos un scârțâit de oase bătrâne când am deschis-o. Înainte, tro- 
tuarul era crăpat şi semăna cu o tencuială veche, dar, în sfârşit, 
fusese reparat cu vreun an în urmă. Am păşit pe verandă, tre- 
sărind când scândurile au gemut. Ferigi uriașe se legănau în 
briza uşoară, atârnate de tavanul verandei, în timp ce m-am 
îndreptat spre uşa mare, albastră. Am ezitat o secundă, apoi 
am bătut. Merle ura soneriile, așa că m-am abținut să apăs pe 
ea. Când am văzut că nu răspunde nimeni, am mai bătut o dată 
şi, în cele din urmă, am fost nevoită să apăs pe buton. Totuşi, 
n-a răspuns nimeni. 

M-am dat înapoi de lângă uşă şi m-am uitat în jur. Mobila fru- 
moasă din răchită era pusă un pic alandala, însă uneori Merle o 
muta de colo, colo, spre disperarea lui Brighton. Gândindu-mă 
că ar putea fi în spate, m-am dus în partea laterală a verandei 
şi am coborât cele trei trepte spre curtea frumoasă. Pomii fruc- 
tiferi şi florile parfumau aerul. Eram invidioasă pe grădina lui 
Merle. Era absolut uimitoare, de parcă era scoasă din emisiu- 
nile de pe HGTV, şi mi-am dat seama că atât ea, cât și fiica ei 
petreceau o grămadă de timp îngrijind-o. 

Totuşi, nu am găsit-o pe Merle în genunchi, smulgând iarba 
sau tunzând tufele care atrăgeau păsările colibri. Brighton nu 
stătea pe vreuna dintre pernele groase de pe şezlonguri sau 
de pe bănci, cu o carte în poală. Din casă nu se auzea jazzul 
cochet. Grădina era şi ea pustie. Isuse, singura duminică în care 
nu erau acasă era cea în care treceam eu pe la ele! Probabil că 
ar fi trebuit să o sun pe Brighton, dar era o figură când venea 
vorba să răspundă la telefon, asta dacă își amintea pe unde îl 
lăsa. Totuşi, nu prea aveam de ales. Am băgat mâna în buzunar, 
am scos telefonul şi i-am apelat numărul. După cum mă aștep- 
tam, niciun răspuns. După semnal, am lăsat un mesaj: „Bună, 
Brighton, sunt Ivy! Poţi să mă suni, te rog, când primeşti mesa- 
jul acesta? Mulţumesc!” 

Am încheiat apelul, m-am întors şi am revenit pe verandă, 
când am zărit cu coada ochiului o mișcare bruscă. Am rămas 
pe loc, cu punga de la librărie legănându-mi-se pe degete. 

Văzusem... aripi? 

Aş fi jurat că văzusem o bătaie de aripi lângă unul dintre 
tufişurile cu flori roz. Nu aripi de fluture și parcă fuseseră prea 
mari şi prea transparente să aparțină unei păsări. M-am rotit, 
m-am uitat la tufiş şi m-am îndreptat încet spre el. M-am oprit 
şi, timp de câteva secunde, abia dacă am respirat... Acolo! 

În unul dintre tufișuri, am văzut din nou mişcarea, flutura- 
rea unor aripi cafenii, transparente, de mărimea mâinii mele. 
Era un spiriduș în grădina lor? Era al naibii de puţin probabil, 
dar ştiam că nu era imposibil. La urma urmei, eu îl găsisem pe 
Tink în cimitir. Poate că mai erau și alții ca el pe aici. Poate chiar 
o femelă. Tink ar fi putut avea o iubită. Am strâmbat din nas. La 
ce naiba mă gândeam? Chiar dacă ar fi fost o femelă spiriduş, 
nu aveam de gând să o prind şi să o duc acasă, să i-o pun pe tavă 
lui Tink, de parcă aş fi fost vreun traficant de spiridușşi. 

— Bună? am zis încet. Nu o să-ți fac rău! 

A trecut un moment şi iată-mă, într-o curte, vorbind cu un 
tufiș! Am îngenuncheat, am întins mâna şi am prins grijuliu 
crengile. Am dat la o parte tulpinile cu frunze şi m-am uitat în 
tufiş. Nu era nimic acolo. Am dat drumul frunzelor, am oftat 
şi m-am ridicat. Fie aveam vedenii, fie orice o fi fost acolo, 
spiriduş sau nu, o luase la sănătoasa. M-am mai învârtit prin 
zonă câteva minute, dar n-am mai văzut nimic ciudat. Am ple- 
cat, închizând poarta după mine. 

Era plăcut să te plimbi pe sub stejarii mari, aşa că nu m-am 
grăbit. De prea multe ori mă trezeam că mă grăbeam fără motiv. 
Nu aveam niciun plan pentru ziua următoare, doar să o sun pe 
Jo Ann şi poate să iau cina cu ea. Pe la jumătatea drumului spre 
casă, am simțit un fior ciudat pe şira spinării şi mi s-a ridicat 
părul pe ceafă. M-am oprit la colț, tremurând, pe măsură ce sen- 
timentul că eram urmărită sporea. Era atât de intens, de parcă 
era cineva chiar în spatele meu. Cu inima bătându-mi puternic, 
m-am uitat peste umăr, dar n-am văzut pe nimeni. Țepuşa din 
gheată m-a liniştit, în timp ce stăteam pe loc, pe stradă. Deși cei 
mai mulți elfi preferau serile şi nopțile, nimic nu îi împiedica să 
iasă şi ziua. Totuşi, senzaţia că eram urmărită nu însemna obliga- 
toriu că era un elf. Nu erau singurele chestii periculoase din oraş. 

Am cercetat strada cu luare aminte și m-am rotit încet în 
cerc. Oamenii își făceau de lucru prin curți, iar peste drum era 
un grup mic de turişti care se uitau la case, dar nimeni nu era 
atent la mine. Totuşi, sentimentul că eram urmărită n-a dispă- 
rut, nici măcar când am pornit din loc, mult mai precaută şi cu 
pas mai rapid. Senzaţia a rămas până am ajuns la vreo jumă- 
tate de stradă de apartamentul meu. Atunci a dispărut precum 
fumul luat de vânt, dar starea de alertă a persistat. 


La fel ca sâmbătă, Ren mă aştepta în față la Mama Lousy, reze- 
mat de zid, de parcă n-avea altceva mai bun de făcut. M-am 
apropiat prudent şi mi-am trecut agitată o mână prin păr, 
aranjând buclele rebele la loc în coada în care încercam să le 
ţin. Umiditatea revenise în forță, așa că tot ce voiam era să-mi 
dau jos blugii şi bluza, şi să umblu pe jumătate dezbrăcată, 
cum făceau toți. 

Toată ziua simțisem în mine un ghem de neliniște, entu- 
ziasm şi frică, un fel de minge de cauciuc lovită de perete. Nu 
voiam să mă gândesc prea mult la cauză, dar, în clipa în care 
l-am văzut pe Ren, m-am gândit la ce îmi spusese Val cu o zi în 
urmă şi la ce făcusem în dimineaţa aceea. 

Căldura mi-a urcat în obraji şi aproape că m-am răsucit pe 
călcâie. Dar unde să mă duc? Să mă ascund în tomberonul cu 
gunoi, care dădea pe dinafară? Să fug de Ren, când m-aş fi bătut 
bucuroasă cu un elf, era o prostie. Nu aveam niciun motiv să 
mă simt ciudat sau jenată, sau ceva asemănător. Trebuia să mă 
potolesc. Mi-am tras umerii în spate, mi-am ridicat bărbia şi 
am trecut pe lângă intrarea în magazinul de suveniruri. 

Ren a înclinat capul în direcția mea și a zâmbit. Două gropițe 
au apărut când a întins brațul spre mine. Între degetele lui lungi 
era un trandafir albastru-închis, aproape mov. Privirea mi s-a 
plimbat de la trandafir la el, apoi din nou la trandafir. 

— Nu... nu înţeleg! 

— Pentru tine! a zis el, împingându-se uşor dinspre zid şi 
îndreptându-se. 

Mi-am mutat privirea înapoi la el. 

— Pentru mine? 

Ochii lui străluceau. 

— Da! 

— De ce? 

— Scumpo, dacă nu vrei trandafirul ăla de la el, îl iau eu, 
s-a auzit o femeie, o femeie oarecare, care trecea pe drum şi îl 
privea pe Ren cu un zâmbet obraznic. Și o să-l iau și pe el! 

Fierbinţeala din obraji mi s-a intensificat, iar râsul femeii, 
în timp ce se îndepărta, s-a pierdut în cele din urmă, acoperit 
de sirenele poliției, care se auzeau de pe o stradă din apropiere. 

— L-am văzut când veneam încoace şi m-am gândit la tine. 

Ridicând trandafirul, mi l-a dus la nas. Petalele miroseau a 
proaspăt. 

— Se potrivesc cu ochii tăi. 

Buzele mi s-au întredeschis, în timp ce mă uitam la el. Am 
lăsat trandafirul în jos, iar Ren şi-a plecat şi el capul. Nasul lui 
mi-a atins obrazul când mi-a şoptit la ureche: 

— Ăsta e momentul când iei trandafirul de la mine. 

Am simțit frisoane dansându-mi pe piele, în timp ce pulsul 
mi-a explodat din pricina atingerii uşoare, inocente. L-am pri- 
vit cum se trage în spate, cu ochii verzi arzând. Cu gura uscată, 
am luat trandafirul. 

— Mulţumesc! 

Ren şi-a lăsat capul într-o parte. 

— Sunt chiar surprins! 

— De ce? 

— Ai spus „mulțumesc”! Nu credeam că o s-o faci. 

A ridicat unul dintre umerii lați. 

— Credeam că sunt toate şansele să mi-l arunci în față. 

Ținând trandafirul la piept, m-am întrebat ce crede despre 
mine, de se așteptase la aşa ceva. 

— Trebuie să îţi fi făcut o primă impresie grozavă. 

— Câteva prime impresii, m-a corectat el jucăuș. Pe de altă 
parte, nu te condamn, având în vedere cum au decurs lucrurile. 

Incredibil de stânjenită, am încuviințat din cap şi m-am 
întors într-o parte. Am dat jos o curea a rucsacului, am desfă- 
cut fermoarul şi am pus trandafirul cu grijă în buzunarul din 
faţă. 

— Ce porţi în rucsacul ăla? a întrebat el. Nu pare prea uşor. 

— Manuale. Caiete. 

Am tras fermoarul. 

— Nu e foarte greu. 

A venit mai aproape de mine şi s-a dat într-o parte, să lase 
pe cineva să treacă. 

— Manuale? Mergi la... 

— Ivy! a strigat Jerome, din magazinul de suveniruri. 

A strigat atât de tare, încât am crezut că o să se spargă 
geamurile. 

— Treci aici! 

Ren s-a încordat când s-a întors mijind ochii, iar eu am 
oftat şi mi-am pus rucsacul la loc pe umeri. 

— Mă întorc imediat! am zis şi am intrat. 

Uşa nu s-a închis după mine. A prins-o Ren, la doi paşi în 
spatele meu. M-am uitat peste umăr, dar el privea drept îna- 
inte, la bărbatul iritat din spatele tejghelei. Zâmbetul jucăuș 
dispăruse, iar ochii verzi îi erau reci. Am deschis gura, dar Ren 
mi-a luat-o înainte. M-a ocolit şi s-a dus spre tejghea, punând 
ambele palme pe vitrina din sticlă. 

— Aşa se vorbeşte cu o doamnă? 

Oh, Isuse! Sprâncenele negre ale lui Jerome s-au ridicat, 
înfruntând privirea lui Ren. 

— Cine naiba te crezi? 

— Cineva care consideră că ţi-ar prinde bine să înveţi să fii 
respectuos! a ripostat el. 

M-am strecurat între Ren și o vitrină cu nişte pene voodoo 
care miroseau a patchouli. 

— Ren, e în regulă! 

El nu şi-a luat ochii de la Jerome. 

— Nu şi pentru mine! 

Jerome și-a încrucişat braţele şi s-a îndreptat, cu expresia 
lui mereu morocănoasă. Am fost surprinsă că ridurile adânci 
de pe fața lui nu încremeniseră într-o încruntare permanentă. 

— Nu te-a întrebat nimeni, băiete! 

— În regulă! 

Am ridicat o mână, văzând că Ren părea gata să îl apuce pe 
bătrân şi să îl strângă de gât. 

— Serios! E în regulă! Nu e lipsit de respect! 

M-am uitat spre Jerome. 

— Nu e ceva personal. Aşa e el, un nemernic cu toată lumea. 

— Nu cu toată lumea, a răspuns el, pe un ton morocănos. 

I-am aruncat o privire plictisită. 

— Câinii tăi nu se pun. 

A trecut un moment și, în sfârșit, Ren s-a uitat spre mine. 
Privirea i se mai îmblânzise, dar tot nu părea încântat. 

— Tot nu e în regulă. 

— Ren! am murmurat. 

— Ivy! m-a îngânat el. 

Jerome și-a dat ochii peste cap, apoi a ridicat bărbia. 

— Hei, tu! Da, tu, ăla cu sosul picant! a strigat el. 

Eu și Ren ne-am întors. Un bărbat alb, de vârstă mijlocie, s-a 
oprit. Avea în mâini două sticle uriaşe cu Voodoo Hot Sauce. 

— Sticlele alea sunt de cumpărat, nu de mângâiat. Fie le 
cumperi, fie le pui jos! 

— Uau! am zis și m-am întors din nou spre Jerome. Sunt 
surprinsă că faci ceva bani aici. 

A pufnit. 

— De parcă îmi pasă! 

Adevărul e că niciodată nu prea mi s-a părut că îi păsa. 

— E vreun motiv pentru care ai chemat-o înăuntru? a 
întrebat Ren, încrucișându-și brațele, în timp ce clientul a ieşit 
repede din magazin. Chiar avem treabă. 

Privirea lui a alunecat spre Ren. 

— Îmi cam place de tine, băiete! 

— Onorat! a murmurat Ren. Şi de-a dreptul flatat. 

Mi-am mușcat buza, să nu râd. 

— Îmi eşti datoare! 

Jerome a îndreptat spre mine un deget noduros. La înce- 
put, habar n-am avut despre ce vorbea, dar apoi mi-am amin- 
tit ce zi era. 

— Oh, rahat! 

Mi-am pus mâinile pe tejghea. 

— Îmi pare rău! A fost o săptămână infernală! Am uitat! 

— Ce-ai uitat? 

Ren se uita de la unul la altul. 

— Luni! a mormăit Jerome. În fiecare luni, de vreo doi ani, 
şi e prima dată când uiţi. 

— Prăjitură, i-am zis lui Ren, lăsând să se întrevadă: un 
zâmbet abia schiţat. 

O sprânceană ciocolatie s-a ridicat a nedumerire. 

— Prăjitură? 

— Nu orice afurisită de prăjitură! 

Jerome a lovit cu palmele pe tejghea, gest care m-a speriat. 

— Cea mai bună prăjitură cu ciocolată pe care am mân- 
cat-o vreodată. Fata asta mi-o aduce în fiecare luni. Îmi refac 
calculele doar ca să pot mânca afurisita aia de prăjitură. 

Ren mă priveşte şi mai confuz. 

— Calculele? 

— E la dietă, îl lămuresc, zâmbitoare. Îmi pare rău! O aduc 
mâine. Da? 

Jerome a mormăit ceva în barbă. 

— Arfi bine să nu uiţi! Acum plecați de aici, să pot comanda 
pizza. 

Ideea era că nu fusesem singura care uitase. 

Am ieşit din magazin şi am pornit spre Jackson Square. Am 
ajuns pe la jumătatea străzii, când Ren a început să râdă. 

— Ce e? m-am uitat eu spre el. 

— Faci prăjituri? m-a întrebat el, înghiontindu-mă cu braţul. 
Faci prăjituri cu ciocolată, care se pare că sunt cele mai bune din 
întreaga lume, pentru un tip pe jumătate senil? 

Am scos un fel de chicotit. 

— Xăă, da! Fac! E... un fel de hobby. 

Bun! Asta era o minciună gogonată! Singurele prăjituri pe 
care puteam să le fac ieșeau dintr-o cutie. Tink era cel care 
putea să pregătească o prăjitură cap-coadă. 

— Şi mie de ce nu mi s-a oferit nicio prăjitură? 

M-am întrebat ce ar crede dacă ar şti că prăjitura era făcută 
de un spiriduş. I-am aruncat o privire rapidă şi mi-am trecut 
mâinile peste coapse. 

— Va trebui să mă cunoşti mai bine înainte să gușşti din 
prăjitura mea. 

Ren a deschis gura, apoi a închis-o, înainte să se oprească 
şi să păşească în fața mea. M-am oprit brusc, evitând să mă 
lovesc de el. Tipul din spatele nostru a înjurat și ne-a aruncat o 
privire încruntată, ocolindu-ne. Ren l-a ignorat. 

— Asta a fost o invitaţie? Pentru că sunt dispus să te cunosc 
în orice mod posibil, dacă asta înseamnă că o să gust din pră- 
jitura ta. 

— Invitaţie la... 

Oh, Doamne! Am repetat ce a spus. Faţa mi s-a îmbujorat. 

— Eşti un pervers! 

L-am lovit tare peste piept. 

— Nu asta am vrut să spun. 

— Mare păcat! a zis el solemn. 

L-am lovit din nou, în braţ, de data asta, apoi am ţâșnit pe 
lângă el. 

— Eşti un nemernic! 

Şi-a dat capul pe spate şi a râs tare şi cu poftă şi, în ciuda 
faptului că mă rușinasem, buzele mele au schițat un zâmbet. 
Nu m-am putut abține. Râsul... era contagios. Într-o clipă a 
fost lângă mine. 

— Chiar vreau să gust prăjitura, adevărata prăjitură. Mă 
rog, aş vrea să gust şi prăjitura ta! 

— Dacă încetezi să mai vorbeşti despre prăjituri îrt general, 
promit că o să-ţi aduc o bucată, am zis. Şi nu o să te înjunghii. 

— M-ai înjunghia? 

Amuzamentul i-a colorat obrajii. Am încuviințat. 

— Chiar dacă mi-ai dat un trandafir. 

— Bine! S-a făcut! Gata cu prăjiturile! 

Ren a rămas tăcut cât am traversat pe Chartres. 

— Ai făcut ceva ieri, în ziua ta liberă? 

Aproape că m-am împiedicat, când m-am uitat brusc la el. 
Brighton nu mă sunase, ceea ce nu era o surpriză, şi am plănuit 

să îi fac încă o vizită. Dar el nu avea să afle despre asta. O ten- 
tativă de zâmbet i-a ridicat un colţ al gurii. 

— E o simplă întrebare! O să îți spun ce am făcut eu. Am 
dormit până pe la zece. Apoi m-am învârtit pe acolo cam fără 
scop, sincer să fiu, şi m-am trezit cumpărând beignets. lar 
aseară am supravegheat hotelul unde am văzut că a intrat stră- 
vechiul ăla. Asta am făcut. 

Vorbele ezitau să îmi iasă de pe limbă. 

— Nu am făcut mare lucru, am zis, după o clipă. M-am 
întâlnit cu Val și ne-am dus la o librărie. Apoi am venit acasă 
şi m-am prefăcut că fac curăţenie. Am luat cina cu o prietenă. 
Asta e tot. 

Privirea lui a întâlnit-o pe a mea. Fără să vreau, mi-am amin- 
tit de tristețea care fusese atât de clară pe fața lui, când murise 
bărbatul acela. 

— Vezi ce ușor a fost? 

Am încuviinţat, dar nu fusese uşor. Deloc! Când ne-am 
apropiat de Jackson Square, briza dinspre Mississippi s-a simțit 
mult mai răcoroasă, fluturându-mi buclele libere de la ceafă. 

— Manualele alea, a schimbat el subiectul. Pentru ce sunt? 

Pașii noştri au încetinit, iar eu am început să mă gândesc ce 
să-i spun. Nu că era un secret faptul că mă duceam la facultate. 
Mi-am trecut degetele peste gard. 

— Mă duc la facultate... Loyola. Sociologie. 

Deşi nu mă uitam la el, îi simțeam privirea iscoditoare 
aţintită asupra mea. 

— Chiar mergi la facultate? a întrebat el. Faci şi aia, și asta? 

Aprobând, m-am uitat în sus spre turlele gri care se înălțau 
spre cerul albastru. 

— Vrei să pleci din Ordin? 

Am râs. 

— Cred că singurul fel în care pleci din Ordin e într-un sac 
de cadavre. 

— Nu e adevărat! 

Făcând câţiva paşi, a început să meargă cu spatele, în vreme 
ce mâna îi aluneca de-a lungul gardului, în faţa mâinii mele. 
Avea noroc că era o zonă fără tarabe. 

— Au mai fost oameni care au plecat din Ordin, Ivy. 

— Nu vreau să plec. Vreau doar să... Vreau să fac mai mult! 

Am simțit o greutate în stomac și, brusc, mi-am dorit să nu 
fi spus atâtea. Ren s-a oprit din mers, iar mâinile noastre s-au 
ciocnit pe gard. Am vrut să-mi trag mâna, dar în fața lui m-am 
oprit. ~ 

— Ştiu că e ciudat, dar, da, asta fac. 

Privirea lui a căutat-o pe a mea. 

— Nu! Nu e ciudat! E doar diferit! 

Privirile noastre s-au susținut o clipă, apoi m-am uitat în 
altă parte, mestecându-mi buza de jos. Când privirea mea a 
revenit, el încă se uita la mine într-un fel bizar, de parcă nu 
reușea să vadă prin mine, ci în mine. 

— Ce e? am întrebat. 

— Mă gândeam la ceva... 

Degetul lui găsise drumul spre al meu. M-am uitat la mâi- 
nile noastre, iar respirația mi s-a oprit când şi-a trecut degetul 
peste al meu. 

— Cred că n-am mai cunoscut pe nimeni ca tine. 

— Sună a ceva rău! 

Mi-am luat privirea de la mâinile noastre. El a zâmbit. 

— E un lucru bun! Cred! 

Nu era chiar o confirmare răsunătoare. Și-a luat mâna de pe 
a mea şi a început să meargă din nou, dar de data asta cu faţa 
spre drumul pe care veniserăm. 


Ispită 159 


— Vino! Avem treabă! 

— Nu asta facem? 

S-a uitat la mine peste umăr. 

— Ce caut eu nu e aici. 

— Oh, da? 

L-am ajuns din urmă. 

— Unde mergem? 

— Aici! 

Am ridicat din sprâncene. 

— Pirates Alley? 

Ren doar mi-a făcut cu ochiul şi a continuat să meargă. 
Habar n-aveam ce punea la cale, dar l-am urmat dincolo de 
intrarea pe alee. Nu într-acolo ne îndreptam și era păcat, pen- 
tru că aleea era drăguță, cu clădirile şi ușile ei colorate. Am 
ajuns pe Madison Street şi am rezistat pornirii de a sublinia că 
am fi putut merge direct acolo, în loc să fi mers spre Square, 
dar, pe de altă parte, slujba noastră ne cam cerea să ne învârtim 
pe aceleaşi străzi toată noaptea. 

Ren s-a îndreptat spre un puşti de pe stradă, care stătea 
lângă o motocicletă. Nu ştiam ce model e, dar era îngrijită, nea- 
gră, şi părea suficient de rapidă să îți rupă absolut toate oasele, 
dacă ai fi căzut cu ea. 


— Mulţumesc, omule! 

Ren i-a întins băiatului niște bani. M-am uitat la el, iar băia- 
tul a şters-o. 

— Motocicleta... e a ta? 

A încuviinţat. 

— Ce e asta? 

M-am uitat la motocicletă, de parcă era o insectă uriașă, cu 
două picioare. 


— Unii zic că e o Ducati. 

A luat două căşti de protecţie și a ridicat spre mine o sprân- 
ceană provocatoare. 

— În seara asta am venit pregătit. Una pentru mine! 

A ridicat o cască. 

— Una pentru tine! 

M-am uitat urât la el. 

— Şi te aștepți să urc pe aia? 

— Da! 

Mi-a întins casca neagră, iar eu am luat-o, ţinând-o departe 
de corp, de parcă era o grenadă. 

— Uite ce e, aşa cum am spus, treaba mea nu implică depis- 
tarea elfilor obișnuiți! Sunt aici să aflu ce pun la cale străvechii 
şi să îi împiedic să facă ce vor să facă. Poţi veni cu mine sau 
nu! Aş prefera să vii, a zis şi și-a aplecat capul într-o parte, iar 
soarele de apus s-a reflectat pe obrazul lui catifelat. Dacă eşti 
pe aproape, cel puţin am siguranţa că nu zaci, Doamne fereşte, 
moartă pe undeva. 

Am strâns casca mai tare. 

— Pot să am grijă de mine! 

— N-am spus că nu poţi și, chiar dacă te cunosc de puţin 
timp, ştiu că nu o să fugi de o luptă. O să fugi direct spre ea. 

Zâmbetul jucăuş a reapărut când a pus un picior lung peste 
motocicletă și s-a așezat pe ea. 

— Iar asta e incredibil de sexy, dar acum e şi incredibil de 
periculos. Și ar trebui să mă însoțeşti, cel puţin până miercuri. 
Așa că însoțeşte-mă pe motocicletă. O să fie distractiv! 

În timp ce mă uitam la el, îmi venea să îi spun să înceteze 
să mai fie atât de al naibii de arătos şi fermecător. Era greu să 
îi contrazici logica, dacă ţi-o prezenta cu un zâmbet sexy şi cu 
vorbe frumoase. 

— Vii sau nu? 

Oftând, m-am uitat la cască, apoi din nou la el. Un zâmbet 
leneş i s-a întins peste buze. 

— Bine! 

Ochii lui s-au făcut de un verde şi mai profund. 

— Atunci urcă! 

Iritată de tonul lui poruncitor, am luat casca într-o mână, 
iar cu cealaltă i-am arătat degetul mijlociu. A râs, iar pielea din 
jurul ochilor i s-a încreţit. 

— Nu îmi placi! i-am zis. 

A zâmbit când şi-a lăsat capul pe spate, privindu-mă cu 
subințeles. 

— Nu minţi! Ştiu eu! Poate că nu vrei, dar mă placi! 

Ascunzând faptul că fusese un observator desăvârşit, am 
rânjit spre el. 

— Te înșeli amarnic! 

— în... 

Genele dese au coborât, acoperindu-i ochii, iar apoi a întins 
braţul. Și-a vârât degetele în talia blugilor mei şi m-a tras spre 
el. Echilibrând motocicleta cu un singur picior, a întins celă- 
lalt braţ şi şi-a pus degetele în jurul cefei mele. Mi s-a oprit 
respirația și am făcut ochii mari. Când mi-a ghidat capul 
spre al lui, aproape am scăpat casca. Prea şocată să mă opun, 
m-am trezit uitându-mă în ochii lui, cu gurile noastre atât de 
aproape, încât îi simţeam respiraţia caldă pe buze. Nu şi-a luat 
ochii de la ai mei, în timp ce şi-a mişcat capul. Buzele lui au 
atins curbura obrazului meu, iar pulsul mi-a luat-o la goană, 
de emoție și consternare. Nu voiam să mă sărute. Sau voiam? 
Respirația lui mi-a gâdilat locul de sub ureche, iar muşchii din 
partea de jos a abdomenuui meu s-au încordat. M-am înfiorat. 
Bun, poate că voiam să mă sărute! 

Buzele lui Ren au trecut peste linia obrazului meu, iar nasul 
lui s-a atins de al meu. 

— Pariez că ai cele mai moi buze. Și pariez că eşti dulce, 
mai dulce decât gogoșelele alea de care m-ai făcut să devin 
dependent. 

Mâna lui mi s-a strâns pe ceafă. 

— Dar pariez că ai o gură dată naibii, opusul dulceţii ăleia. 
O să fie dificil să ajung la ea, iar tu o să te împotriveşti până la 
capăt, dar, după ce ajung la ea, o să fie plăcut. 

Ochii mi s-au făcut cât farfurioarele. Eram fără cuvinte. 
Habar n-aveam ce să spun. 

— Mă placi! 

Mi-a dat drumul şi mi-a zâmbit, cu fața aceea angelică, 
imagine a inocenţei. 

— Doar că nu eşti pregătită să recunoşti. 

În timp ce mă holbam la el, nu puteam să mă gândesc decât 
la faptul că era un observator dat naibii. 

PRIMUL LUCRU PE CARE L-AM DESCOPERIT DUPĂ CE AM IGNO- 
rat ceea ce Ren tocmai spusese şi făcuse a fost că nu exista niciun 
fel grațios de a te urca pe o motocicletă. Nu cum o făcuse Ren. 
Aproape că l-am lovit cu genunchiul în spate când am urcat 
în spatele lui. Al doilea lucru pe care l-am aflat a venit după ce 
mi-am pus casca, iar Ren a făcut la fel. Căştile erau dotate cu 
microfoane. Foarte tare! Dar ultimul lucru a fost când m-am 
așezat dreaptă în spatele lui, cu coapsele sprijinite de exterio- 
rul coapselor lui și... habar n-aveam unde să-mi pun mâinile. 

— Ivy! azis el, evident, amuzat. Va trebui să te ţii de mine și 
să vii mai aproape, altfel o să zbori de pe motocicletă, dulceaţă! 

— Nu-mi zice aşa! 

I-am ignorat chicotitul şi mi-am pus uşor mâinile pe par- 
tea laterală a taliei lui, a taliei lui extrem de întărite. Simţeam 
sub degete conturul pumnalelor, dar şi faptul că nu avea niciun 
gram de grăsime pe talie. Ren mi-a apucat încheieturile şi mi-a 
tras braţele în față, forțându-mă să alunec până când coapsele 
mele i-au înconjurat fundul. Am făcut ochii mari, în timp ce el 
mi-a încrucişat braţele în faţa lui, chiar sub buric. 

— Aşa! a zis el. Așa se stă pe motocicletă! 

Sânii mei se apăsau pe spatele lui şi eram recunoscătoare 
pentru cască deoarece îmi umbrea obrajii arzând. 

— Sunt sigură că nu e nevoie să fiu atât de aproape. 

A chicotit, apoi motocicleta a prins viață sub noi. Inima 
mi-a tresărit neliniştită. Dintre toate lucrurile nebuneşti pe 
care le făcusem la slujbă, nu mai mersesem niciodată cu moto- 
cicleta și nu prea ştiam la ce să mă aștept. 

— Eşti virgină, nu-i așa? m-a întrebat. 

Am dat ochii peste cap. 

— Stilat! 

Un alt hohot s-a auzit în căști, apoi am pornit. Ren nu m-a 
introdus ușurel în experienţa asta. A pornit roțile instructaju- 
lui şi m-a băgat cu fața înainte. Braţele mi s-au strâns singure în 
jurul lui, iar la început am închis ochii strâns, în timp ce el se 
îndrepta spre cele mai aglomerate străzi din Cartier. Nu voiam 
să-i văd pe toți oamenii pe lângă care ştiam că treceam la limită, 
dar senzaţia dată de vântul care îmi sufla peste degete şi peste 
braţele goale era prea ispititoare! 

După vreun minut, am deschis ochii. Magazine şi oameni 
rămâneau în urmă într-o ceață ameţitoare. Era înspăimântător 
şi nebunesc cât de repede mergeam, dar era... era şi uimitor! 
Am întors capul, cu ochii mari, în timp ce absorbeam totul. Era 
ceva eliberator în asta. De asta erau atât de mulţi oameni care 
mergeau cu motocicleta? Voiam să știu cum era să simt vântul 
prin păr. Totuși, nu eram suficient de curajoasă sau de proastă 
să îmi dau jos casca. Tensiunea din coapsele şi umerii mei a slă- 
bit. Știam că pot să mă las în spate fără să cad, dar n-am făcut-o. 

Simţeam forța din muşchii de pe spatele lui Ren, în timp 
ce se încordau şi se mișcau. Sub mâinile mele împreunate, 
simţeam cum abdomenul lui încordat tresărea la fiecare minut, 
de parcă trupul lui reacționa inconştient la ceva. 

— Te ţii bine? a întrebat Ren. 

La început, am încuviinţat din cap, ca o idioată. 

— Da! De fapt... chiar îmi place. 

— O să fii pe spate când o să ajung cu chestia asta într-un 
spațiu liber şi chiar o să prindem viteză. 

În timp ce a încetinit la un semafor, mi-a strâns uşor mâi- 
nile împreunate. 

— E ca zborul. 

Inima mea a tresărit. N-am reușit să găsesc cuvinte să răs- 
pund, în timp ce am pornit din nou, traversând Canalul. Știam 
că probabil ne îndreptam spre cartierul financiar, unde îl văzu- 
serăm pe străvechiul care se dădea drept antreprenor. 

— Am fost cu ochii pe prietenul nostru, mi-a explicat Ren, 
când am încetinit în trafic. În fiecare seară pe la șapte, uneori, 
la opt, pleacă de la hotel şi se duce la un club numit Flux, la 
câteva străzi distanţă. Ai auzit de el? 

Părea un loc unde s-ar duce Val. 

— Nu! Ar putea fi nou, dar eu nu prea mă duc prin cluburi. 

— Şi eu care credeam că eşti o petrecăreaţă! a zis el, tachi- 
nându-mă pe un ton relaxat. 

— Şi tu? 

— Am trecut prin faza cu băutura și cu petrecerile înainte 
să împlinesc 21 de ani. 

M-a bătut uşor pe genunchiul îndoit. 

— I-am înnebunit pe părinţii mei! Privind în urmă, am fost 
un răsfăţat dat naibii. Ei îşi riscau vieţile, iar eu veneam acasă 
beat criță. Mă mir că nu m-au omorât în somn. 

A râs uşor, mai mult pentru sine. 

— Dar ştii cum era... Învăţam la o şcoală publică, iar după 
aceea mereu trebuia să mergem direct acasă. 

— La antrenament. 

M-am strâmbat, amintindu-mi de anii de liceu. Copiii mă 
considerau ciudată, pentru că niciodată nu mă implicam în 
activităţile de după cursuri, nu mă duceam la meciuri și ieșeam 
doar cu alți copii ai căror părinţi făceau parte din Ordin, alți 
copii ca mine. Una peste alta, n-a fost chiar atât de rău! 

— Nu prea ne distram cine ştie ce. Aşa că mi-am făcut de cap. 

Umerii lui s-au ridicat. 

— Cel puţin mi-am scos chestiile astea din sistem. Încă îmi 
place câte o bere sau un pahar de ceva, dar să mă îmbăt nu mai 
e o prioritate. Dar tu? 

— Am avut momentele mele dificile, dar a fost în regulă. 
Am avut... 

Nu am terminat. Avusesem noroc, pentru că Shaun îmi 
fusese aproape, mai întâi ca prieten, apoi mai mult. 

— Nu mai beau mult acum. Nu prea îmi place gustul. 

Ren a rămas tăcut; se auzea doar ralantiul motorului. 

— Părinţii tăi mai trăiesc? am întrebat. 

— Da! Şi, da, încă fac parte din ELlită. 

A urmat o pauză. 

— Ai tăi? 

Mi-am mușcat buza. 

— Nu! Morți amândoi. Părinţii mei adevăraţi au fost omo- 
râți când eram doar un bebeluş, apoi Holly şi Adrian m-au 
adoptat. Nu puteau să aibă copii, așa că m-au crescut pe mine. 

— Şi sunt morţi şi ei? 

Am simţit o arsură familiară în piept. 

— Sunt morţi și ei. 

— La naiba! a zis el. Îmi pare rău să aud că ai suferit atâtea 
pierderi! 

Chiar n-am știut cum să răspund la asta, dar am murmurat 
„mulțumesc” și mi-am dorit să nu fi mers cu discuţia atât de 

departe. Când împărtăşeai astfel de lucruri te legai de oameni, 
iar asta îngreuna mai mult situaţia când... când îi pierdeai. 
Nici nu știam de câte ori mă avertizasem să nu mă apropii, dar 
nu ascultasem, când venise vorba despre Val. Nici măcar în 
cazul bătrânului morocănos Jerome sau al lui David. 

Iar acum o făceam cu Ren. 

După asta, o parte din plăcerea plimbării cu motocicleta a 
dispărut, dar a fost în regulă. Trebuia să mă concentrez. Nu era 
o joacă! Nu eram acolo să îl cunosc pe Ren și să ne împriete- 
nim și, în ciuda a ce credea el, nu era vorba doar despre faptul 
că nu eram dispusă să admit că îmi plăcea de el. 

Pur și simplu, nu eram dispusă să mă apropii de nimeni. 

Ren a părut să simtă că terminasem cu pălăvrăgeala, pentru 
că a fost neobişnuit de tăcut. Am trecut de hotel de două ori, 
înainte să găsim un loc de parcare pe stradă. Nu aveam mult 
de aşteptat, dar nu voiam să ne facem griji din cauza asta. Din 
punctul nostru de observaţie, am văzut maşina neagră oprind 
în faţa hotelului. Doar trei minute mai târziu, străvechiul a ieşit 
îmbrăcat la fel ca săptămâna trecută. A urcat pe bancheta din 
spate a maşinii şi au plecat, trecând pe lângă noi. 

— Ține-te bine! mi-a ordonat Ren. 

M-am prins mai strâns de talia lui și m-am ţinut zdravăn, 
iar el a făcut un viraj scurt, intrând cu măiestrie între un SUV 
şi o decapotabilă. Inima tot mi-a urcat în gât. SUV-ul a claxo- 
nat, dar Ren a făcut la dreapta, trecând pe lângă decapotabilă. 
M-am uitat peste umărul lui, spre sedanul care era la patru 
mașini în față. Ren a încadrat din nou motocicleta în trafic, 
urmărind sedanul de la o distanţă sigură. 

Pe măsură ce soarele dispărea la orizont, se aprindeau feli- 
narele stradale, în timp ce se lăsa înserarea. Sedanul a oprit în 
faţa unui club pe care nu îl mai văzusem. Amenajat în unul 

dintre vechile depozite, Flux era mai nou și părea un local de 
lux - geamurile mari din faţă erau fumurii, reclama de deasu- 
pra era scrisă cu litere cursive elegante, iar lângă ușile duble, 
de culoarea bronzului, era un valet. Clădirea avea câteva etaje, 
iar când am ridicat privirea, am văzut copertinele albe flu- 
turând în adierea vântului. În fața clubului era adunată o 
mulţime formată din bărbaţi îmbrăcaţi frumos şi femei cu 
rochii scurte, mulate. 

Ren a înaintat şi a parcat la vreo jumătate de stradă de club, 
iar eu m-am răsucit să văd sedanul. Străvechiul - Marlon - a 
coborât din maşină, iar eu m-am încordat când am văzut un 
alt străvechi ieşind de sub marchiza neagră. 

— Ele! am zis în cască. Tipul care m-a împușcat. E aici, se 
întâlneşte cu Marlon! 

În timp ce Ren a oprit motorul motocicletei, l-am văzut pe 
străvechi dând mâna cu Marlon. A urmat o îmbrăţișare cu un 
singur braţ. Mi s-a părut că Marlon i s-a adresat celuilalt stră- 
vechi. Văzându-i împreună, am avut un sentiment de neliniște. 
O parte din mine voia să coboare de pe motocicletă şi să fugă 
spre ei, prinzându-i cu garda jos. Dar nu aveam armele nece- 
sare să le fac vreun rău. Cei doi străvechi au intrat în club, cu 
capetele apropiate. După ei au intrat muritorii. Lăsându-se 
într-o parte, Ren a lovit cu piciorul suportul motocicletei. Am 
vrut să-mi dau jos casca, dar m-a oprit. 

— Stai o secundă! 

A făcut semn din cap spre stradă. Sedanul se îndepărta de 
bordură, trecând pe lângă noi. 

— Are un şofer muritor. L-am văzut ieri. Nu arăta ca și cum 
Marlon s-ar hrăni din el şi e posibil ca tipul să nici nu ştie pen- 
tru cine lucrează, dar hai să nu ne asumăm riscul! 


Ispită 169 


După ce sedanul a cotit la următorul colţ, Ren mi-a lăsat 
mâna şi ne-am scos căştile. Și-a trecut degetele prin păr. Buclele 
lui stăteau în toate direcţiile. 

— E prima dată când îl văd că se întâlnește cu un alt stră- 
vechi aici. M-am gândit că asta fac. Tocmai mi-au confirmat. 

Nu era surprinzător că străvechii ieşeau împreună. Toţi elfii 
stăteau aproape unii de alții. Se spunea că aveau chiar comunități 
în oraș, dar niciunul dintre sectoare nu reuşise să găsească unde 
anume erau. 

— O grămadă de oameni intră și ies din club. 

Am urmărit intrarea, apoi m-am uitat la el. 

— Îmi aminteşte de un bar din Cartier. Noi credem că 
acolo s-ar putea să fie un barman elf, pentru că unii elfi ies de 
acolo părând beţi. 

— Probabil că au mătrăgună. Interesant! Hai să vedem! 

Bucuroasă să cobor de pe motocicletă și să fie un pic de 
spaţiu între noi, am luat casca sub braţ și am pornit. 

— Stai! a strigat Ren, venind lângă mine. 

M-a surprins netezindu-mi părul de pe o parte şi așşezând 
buclele sprintene care ieșiseră din coadă. 

— Gata! Distrăgeau atenţia! Îmi venea să trag ele şi, sincer, 
nu-mi permit ca ADD'-ul meu să fie tentat de buclele tale, în 
clipa asta. 

Am izbucnit în râs. 

— ADD-ul tău? 

A zâmbit. 

— Vine şi pleacă. De parcă ADD-ul meu are ADD. De fapt, 
cred că ADD-ul meu are ADHD. 

— Oh, Doamne! 


! Attention Deficit Disorder (ADD), tulburare cu deficit de atenţie 
(n. red.). 

Zâmbind, am traversât repede strada aglomerată, alături de el. 

— Sună problematic. 

— Poate fi. 

S-a oprit pe bordură, legănând casca pe degete. 

— Vezi aleea aceea de acolo? Oare duce în spatele clubului? 

— Probabil. Majoritatea aleilor din oraș se conectează în 
cele din urmă cu un alt drum. S-ar putea să fie o parcare pen- 
tru aprovizionare acolo. Vrei să verificăm? 

A încuviinţat. Cu ochii în patru, am luat-o amândoi spre 
aleea îngustă. Odată ce soarele apusese, lipsa oricărui ilumi- 
nat artificial dădea aleii un aspect sinistru. Din loc în loc am 
observat plante mari și stufoase în ghivece. Erau bănci, dar nu 
era nimeni. Ciudat! Era un loc foarte drăguţ, mai degrabă rela- 
xant, pentru o zonă industrială. Pașii noştri răsunau cu ecou și, 
cu cât înaintam mai mult, zgomotul străzii dispărea în fundal. 
Spre capătul aleii, am observat o ușă vopsită în aceeași nuanță 
de albastru-deschis ca a lui Merle. Înainte să mă pot gândi prea 
mult la asta, Ren a ajuns la capătul aleii şi s-a oprit. 

— Ei bine, salutare! a mormăit el în barbă. 

M-am uitat în jurul lui şi am văzut doi elfi lângă o maşină 
elegantă, un Benz alb. Erau elfi obişnuiţi, după aspectul argin- 
tiu al pielii și urechile ascuţite. Aveau între ei un muritor mas- 
cul, unul care arăta de parcă nu ar fi reuşit să se ţină pe picioare, 
dacă n-ar fi fost braţul din jurul pieptului său. La vederea lor, 
am simţit senzaţia familiară a adrenalinei. Dar aceea nu era 
partea cea mai şocantă. Lângă elfi erau doi poliţişti în uniformă 
care păreau oameni. Unul era foarte scund și avea abdomenul 
prea rotund să fie elf. Celălalt poliţist, care părea să aibă spre 
50 sau 60 de ani, râdea de ceva ce spusese elful cu păr şaten. 

Polițistul rotofei a înaintat și a prins falca bărbatului ţinut 
de elfi, întorcându-i capul dintr-o parte în alta. A zis ceva ce 


Ispită 171 


n-am reușit să auzim, apoi poliţiştii au plecat, îndreptându-se 
spre a treia uşă, numărând de la locul unde era Benz-ul. Apoi 
au intrat pe uşa din spate a clubului. 

Sfinte Sisoe! 

Eu și Ren ne-am uitat unul la altul. Poliţiştii nu păreau să 
nu ştie ce fac. Nu arătau de parcă elfii se hrăneau din ei, iar eu 
aveam o bănuială tot mai mare că ştiau exact ce erau elfii. Asta 
nu era bine! 

— Stai în spate! mi-a ordonat Ren și a pornit, înainte să îi 
pot răspunde. 

Elfii s-au uitat la el curioșşi. Era pe la jumătatea drumului 
spre ei, când le-a zis vesel: 

— Bună! 

Apoi şi-a aruncat casca spre elful şaten. Elful a prins-o, cu 
o expresie uimită, iar apoi cu o furie rece, ucigătoare, când a 
pășit spre Ren. 

— Ordinul trebuie să fie disperat, a pufnit el. 

Ren a râs. Elful i-a aruncat înapoi casca, transformând-o într-o 
rachetă, dar Ren a prins-o cu ușurință din aer, apoi a pus-o jos, 
cu calm, aproape nonşalant. S-a îndreptat şi a scos un pumnal. 

— Omoară-l! a zis celălalt elf, trăgându-l pe bărbat spre 
spatele Benz-ului. Nu avem timp pentru asta! 

La o adică, nici noi nu stăteam mai bine la capitolul ăsta! În 
loc să rămân în urmă, cum mi se ordonase, mi-am pus casca 
pe zidul pe care se afla o jardinieră, apoi mi-am scos pumnalul 
din gheată, păşind în zona deschisă. În clipa în care celălalt elf 
şi-a dat seama că mă alăturasem petrecerii, l-a lăsat pe om să 
se prăbuşească inconştient. 

La naiba! Băiatul ştia să se mişte. 

Privirea mi s-a oprit asupra elfului care se îndrepta spre 
mine. Era înalt, cu păr blond-alb. Uneori, elfilor le plăcea să 

lupte corp la corp. Alteori, îşi foloseau abilitățile. Acesta făcea 
parte din a doua categorie. Când a ridicat mâna, am simțit 
încărcătura. Ca o eliberare de electricitate, perişorii mici de pe 
brațe mi s-au ridicat. Metalul s-a frecat de ciment. Banca din 
dreapta mea a trepidat și s-a ridicat în aer. 

— Pe bune? am mormăit. 

Țâşnind într-o parte, în fața Benz-ului, am evitat să fiu lovită 
în cap. Banca s-a izbit de trunchiul unui palmier din apropiere, 
iar picioarele i s-au rupt. Elful a înălțat mâna din nou, mijind 
ochii. Picioarele băncii s-au ridicat, răsucindu-se. Cu coada 
ochiului, am văzut o sclipire de lumină. Ren îl doborâse pe celă- 
lalt elf. În spatele lui, o pereche de picioare zbura drept spre el. 
Trebuia să acţionez repede. Mi-am tras brațul în spate şi am 
aruncat pumnalul. S-a răsucit în aer, lovindu-l pe elf în piept şi 
pătrunzând adânc. O expresie surprinsă a trecut peste faţa elfu- 
lui, apoi a dispărut şi el într-o sclipire de lumină. Picioarele au 
căzut, la câţiva centimetri de Ren. 

S-a uitat la ele pentru o clipă, apoi s-a întors spre mine. Şi-a 
aplecat capul într-o parte. O explozie de lumină galbenă, stră- 
lucitoare, a colorat aleea. 

— În maşină! a strigat Ren. 

Oh, rahat! Două faruri m-au orbit, pentru o clipă. Motorul a 
prins viaţă, iar Benz-ul a ţâşnit înainte. Inima mi s-a blocat în gât, 
când am sărit într-o parte. Am aterizat pe pământ şi m-am ros- 
togolit într-o mişcare imprecisă din pricina rucsacului. Speram 
ca bietul meu trandafir să fi scăpat. Cam voiam să îl păstrez. 

Benz-ul s-a apropiat atât de mult, că simţeam căldura suflând 
din el. Frânele au scrâşnit, iar mirosul de cauciuc ars a umplut 
aerul. Am sărit în picioare şi mi-am dat capul pe spate, în timp 
ce Ren a fugit în spatele Benz-ului. A sărit, aterizând pe portba- 
gaj. Maşina s-a clătinat, iar portiera de pe partea şoferului s-a 

deschis. Elful a coborât, ridicând mâna. Un coş de gunoi din 
stânga mea a zăngănit, ridicându-se de jos şi zburând drept spre 
mine. M-am lăsat la pământ, iar coșul și-a schimbat direcţia, 
lovindu-mă în lateral. A nimerit locul unde fusesem împuşcată, 
așa că am simțit o durere ascuţită. Strângând din dinți, am dat cu 
piciorul în coş și m-am împins în sus. Ren a alunecat pe capota 
maşinii, prinzându-l pe elf. I-a tras capul spre spate, ținându-l de 
părul negru, şi i-a vârât pumnalul în spate, exact între omoplați. 

O lumină a pulsat, iar apoi Ren nu mai avea nimic în mâini, 
în afară de pumnalul care arăta de parcă fusese cufundat în 
cerneală. Balansându-mă pe călcâie, am inspirat adânc, în 
timp ce Ren s-a îndreptat pe maşină. 

— Ei bine, a fost distractiv! 

Şi-a şters pumnalul de jeanşii lui negri şi l-a vârât sub tri- 
cou. Apoi mi-a aruncat o privire intensă, furioasă. 

— Parcă ţi-am spus că mă ocup eu de asta. 

— Poţi dobori doi elfi şi un al treilea în maşină? Singur? 

Am pufnit. 

— Poţi fi tu special, dar să fim serioşi! 

A sărit de pe Benz, aterizând agil şi ridicându-se imediat. 

— Mă descurcam. Voiam să-l las în viață pe cel puţin unul 
dintre ei, ştii tu, să-l interogăm. 

— Atunci, poate că n-ar fi trebuit să-l omori pe cel din 
maşină, nu? am izbucnit. 

— Ar fi trebuit să rămâi în spate. Din câte ştiu, n-ar trebui 
să lucrezi până nu primeşti undă verde de la David. 

Mi-am dat ochii peste cap. 

— Am primit undă verde de miercuri. Mai puţin de două 
zile, până atunci. Sunt bine. 

— Nu-mi pasă nici dacă e mâine. Dacă ţi s-a spus să nu 
rişti, atunci... 

— Oh, ţine-ţi gura! Isuse! Sunt bine! 

M-am ridicat, dar am simţit durere într-o parte. 

— Hai să... Au! 

Ren a fost imediat în fața mea. 

— Am văzut asta. 

— Ce ai văzut? 

— Ai tresărit când te-ai ridicat. Te-ai lovit. 

A prins de tivul tricoului meu şi a vrut să îl ridice. 

— Dă-mi voie... 

— Sunt bine! 

Am tras de tricou. Bărbia îi era încordată când şi-a aţintit 
privirea asupra mea. 

— Lasă-mă să văd, Ivy! 

— Isuse! aproape că am tipat, luptându-mă să scot tricoul 
din mâna lui. Cum ar fi să mă apuc şi eu să trag de tricoul tău? 

S-a oprit, ridicând ambele sprâncene. 

— Mi-ar plăcea al naibii! 

— La naiba! 

Îmi venea să bat din picior. Chicotind uşor, aproape că mi-a 
ridicat tricoul până la locul unde mă nimerise glonţul, când 
sprâncenele lui s-au unit concentrate. Fără o vorbă, şi-a trecut 
vârfurile degetelor pe partea inferioară a abdomenului meu. 
Am tresărit şi m-am tras înapoi, dar n-am ajuns prea departe, 
pentru că Ren încă mă ţinea de tricou. 

— Semnul tău, a şoptit el, iar eu m-am înfiorat când i-am 
simţit din nou degetele. 

În timpul bătăii, blugii mei alunecaseră destul de jos, lăsând 
să se vadă partea de sus a cercurilor întrepătrunse. Muşchii 
mei abdominali şi mult mai de jos s-au încordat, şi am simțit 
o senzaţie ameţitoare, care mi-a accelerat pulsul. Aerul din 
jurul nostru era încărcat de electricitate, de parcă era pe cale să 
izbucnească o furtună. 

— Opreşte-te! am zis. 

Şi-a luat mâna şi n-am înțeles sentimentul ciudat de deza- 
măgire. Privirea lui era fixată asupra mea şi a trecut ceea ce mi 
s-a părut o infinitate de secunde, fără ca vreunul dintre noi să 
vorbească. Nu ştiam la ce se gândea. Nu ştiam nici la ce mă gân- 
deam eu, dar am simțit o apăsare plăcută în piept, care a alune- 
cat în jos, mult în jos. Telefonul meu a sunat, întreruptându-ne, 
iar apoi s-a auzit şi telefonul lui. Stomacul mi s-a strâns din alte 
motive şi am avut o presimţire. Mi-a lăsat din mână tricoul, iar 
eu m-am dat înapoi, scoțându-mi telefonul din buzunarul de 
la spate al blugilor. Am atins ecranul și mi s-a oprit respiraţia, 
când am văzut mesajul. 

Cod roşu! 

— Oh, nu! am şoptit, ridicând privirea spre Ren. 

O expresie sumbră, dură, i-a învăluit trăsăturile. Cod roşu 
putea însemna un singur lucru. Fusese omorât un membru al 
Ordinului. 


Capitolul unsprezece 


DRUMUL ÎNAPOI SPRE ST. PHILIP A FOST TENSIONAT. DE ÎNDATĂ 
ce am primit mesajul, am încercat s-o sun pe Val. Când nu mi-a 
răspuns, am simţit o grămadă de noduri în stomac. Oricât de 
groaznic suna, singurul lucru la care m-am gândit pe drumul 
înapoi spre sediu a fost să nu fie ea. Nu voiam să fie nimeni, dar 
n-aş fi suportat să fie Val. Eu şi Ren n-am vorbit în timp ce am 
urcat scările şi am așteptat să ni se dea drumul înăuntru. Harris 
a deschis ușa şi, sincer, îmi venise să îi trag una în moacă încă 
de când aflasem că nu îşi ţinuse gura, dar, în clipa aceea, nu 
mi-a păsat. 

— Sunt în camera din spate! a zis el şi s-a dat la o parte. 

Aproape că am întrebat despre cine era vorba, dar nu eram 
pregătită. Am dat din cap spre Harris şi am traversat încăperea. 
Erau câteva uşi, iar cele mai multe dădeau spre săli de instrucție, 
dar cea din capăt, din stânga, era a biroului lui David. Ne-am 
îndreptat spre uşile duble. Încăperea era plină cu vreo 20 dintre 
cei 40 şi ceva de membri staţionaţi atunci în New Orleans. Am 
cercetat din priviri camera, căutând cu disperare un strop de 
culoare aprinsă. Când nu am văzut-o, presiunea mi s-a încleştat 
în piept. Panica amenința să mă cuprindă, aşa că mi-am scos 
telefonul, verificând din nou, fără rezultat. Am încercat să mă 

pregătesc, în caz că era ea. Mai trecusem prin asta, dar deja 
simțeam în gât muşcătura amară a durerii. Degetele mi se închi- 
deau și se deschideau spasmodic. Îmi doream să fiu oriunde în 
altă parte decât acolo. Ştiam că era jalnic, dar nu voiam să fiu 
acolo, dacă Val nu intra pe uşa aceea. 

— Încă nu au venit toți. 

Ren şi-a pus mâna pe partea de jos a spatelui meu, iar ochii 
mei mari s-au îndreptat spre el. Mâna i-a rămas acolo, în timp ce 
eu mă uitam spre uşi, încleştându-mi pumnii atât de tare, încât 
îmi simțeam unghiile intrând în piele. Eram vag conștientă că 
şi ceilalți membri făceau la fel, cu excepţia lui Jackie Jordan, o 
femeie înaltă şi zveltă, de 30 şi ceva de ani. Îl privea pe Ren cu 
o reţinere pe care i-o înțelegeam. Când uşile s-au deschis şi a 
intrat David, aproape că m-am prăbuşit de uşurare. Val era în 
spatele lui, privirea ei scrutând încăperea. A fost nevoie să-mi 
adun fiecare fărâmă de control să nu alerg spre ea şi s-o strâng 
cât puteam. Dacă aş fi făcut-o, ştiu că mulţi dintre ceilalți mem- 
bri ar fi văzut în asta un semn de slăbiciune, chiar dacă fiecare 
dintre ei era îngrijorat că prietenul său va fi cel care nu va mai 
intra vreodată pe uşile acelea. Dar în ochii lor eram tânără, iar 
acesta era primul defect. Mă credeau şi nebună, al doilea defect. 

Nu aveam nevoie de un al treilea. 

Val m-a văzut lângă Ren, iar expresia i s-a relaxat pe dată. 
Ocolindu-l pe David, s-a grăbit spre locul unde eram. Fără 
o vorbă, mi-a găsit mâna şi a strâns-o, iar eu am făcut la fel. 
Conştientă că Ren ne privea îndeaproape, mi-am întors atenția 
spre David. I se simţea oboseala în fiecare pas pe care îl făcea, 
îndreptându-se spre mijlocul încăperii, unde şi-a pus mâinile 
pe şolduri. Într-o neobișnuită manifestare de emoție, şi-a lăsat 
capul în jos. 

— În seara asta l-am pierdut pe Trent! a zis el şi mi-a căzut 
falca, şocată. 

David a ridicat capul, iar umerii i s-au încordat, în timp ce 
a cercetat încăperea. 

— Tocmai a fost găsit lângă cimitirul nr. 1 din St. Louis. 

Era ultimul nume pe care mă aşteptasem să îl aud. Evident, 
eu şi Trent nu eram în relații tocmai prietenești, dar era un 
tip al naibii de puternic şi avea o grămadă de experienţă. Nici 
nu puteam să îmi închipui un elf normal ridicând mâna asu- 
pra lui. 

— Cum? a întrebat Rachel Adams. 

Spre 40 de ani, era o femeie înaltă şi zveltă, care era în oraş 
de un an. 

— Avea gâtul rupt. 

Privirea lui David a cercetat grupul, oprindu-se asupra mea 
cu o secundă parcă mai mult, apoi a trecut mai departe. 

— Dar asta nu e tot. Avea şi braţele, şi picioarele rupte, la 
fel şi coastele. 

— A fost torturat, a zis Ren, încordându-se, şi m-am gândit 
imediat la porți. 

Categoric, amplasarea lor era ceva pentru care elfii te-ar fi 
torturat. Eu și Val am schimbat o privire. David a încuviințat. 

— Aşa se pare! 

— Eal patrulea care moare, în... cât, cinci luni? a zis Dylan. 

Nu îi ştiam numele de familie, dar eram sigură că era ceva 
cu rezonanţă franțuzească. Fusese născut şi crescut în New 
Orleans şi, la fel ca Val, îşi cunoştea arborele genealogic. 

— Suferim pierderi în fiecare an, dar atât de aproape una 
de alta? 

În timp ce îl priveam pe David, mi-a venit o idee: 

— Ceilalți au fost la fel? Au fost şi ei torturați? 

Niciodată nu se spusese că fuseseră torturați. În timp ce 
David s-a întors înapoi spre mine, cineva din spatele grupului a 

mormăit în barbă „nebuna” şi l-am simţit pe Ren că se întoarce, 
căutând să vadă de unde se auzise, dar am ignorat totul. 

— Nu! a răspuns David. 

Stând lângă ușă, Harris şi-a trecut palma peste faţă şi, brusc, 
nu l-am crezut pe David. Nu puteam să explic de ce, dar nu îl 
credeam. 

— Voi pune în aplicare nişte schimbări şi încă de îndată! a 
continuat David, patrulând. De acum şi până la noi ordine, veţi 
lucra toți în grupuri de câte doi. Nimeni nu vânează singur! 

S-au auzit nişte mârâieli din partea singuraticilor, a celor 
cărora nu le plăcea compania, dar David i-a redus la tăcere 
repede. A început să formeze echipele. Val a fost pusă cu Dylan, 
iar eu am rămas cu Ren, lucru la care mă cam așteptasem. 
La finalul întâlnirii, o urmă de tristeţe s-a lăsat peste grup, o 
melancolie grea, pe care o ştiam din experienţele trecute - din 
prea numeroasele experienţe - şi care avea să se resimtă mai 
multe zile. Nu conta cât de apropiaţi eram unii de alții. Oricum 
eram o familie şi orice pierdere era o lovitură zdrobitoare, o 
reamintire dureroasă a faptului că mâine nu era niciodată 
sigur. Am pornit spre ieşire, cu Val, Ren şi cu Dylan în spatele 
nostru, când m-a strigat David. 

— Ne vedem afară, da? 

M-am îndreptat spre locul unde se aflau David şi un alt 
membru al Ordinului, Miles Daily. Practic, Miles era al doi- 
lea la comandă. Deşi nu era chiar oficial, dacă i se întâmpla 
ceva lui David, el urma să preia comanda până când ne puteam 
întâlni şi putea fi ales un alt lider de sector. Nu îl cunoşteam 
prea bine pe Miles. Era mai în vârstă decât mine, poate pe la 
vreo 35 de ani, şi era tăcut, aproape distant. În timp ce David 
părea furios în cea mai mare parte a timpului, expresia lui 
Miles era mai mereu indescifrabilă. Când m-am apropiat de ei, 

Miles părea plictisit, pentru un ochi neexperimentat, dar pri- 
virea îi era tăioasă. Tipului nu îi scăpa nimic. 

M-am gândit la ce văzusem în spatele clubului numit Flux. 
Ştiam că trebuia să îi raportez lui David, dar ceva m-a împie- 
dicat. Era ceva mai mult decât faptul că nu mă crezuse cu o 
săptămână în urmă. Ren nu-mi ceruse să nu vorbesc despre 
activitatea noastră din seara aceea, aşa că era la alegerea mea. 
Nu eram pregătită să spun nimic până nu aveam suficiente 
dovezi care să mă susțină. 

— Ai vrut să-mi vorbeşti? am întrebat, văzând că amândoi 
se uitau la mine de parcă nu ei mă chemaseră. 

David i-a întins lui Miles telefonul pe care îl avea în mână. 

— Unde ai fost în seara asta? 

O întrebare neașteptată! 

— La vânătoare, cu Ren. 

— Unde? a întrebat Miles. 

Sprâncenele mi s-au unit când am clătinat din cap. 

— Am pornit de la Jackson Square şi, dacă n-am văzut 
niciun elf, ne-am dus spre cartierul financiar. 

Aceea nu era chiar o minciună. 

— Am dat peste trei elfi. Aveau un om cu ei. Ren a chemat 
o ambulanţă pentru el, când... 

— Aşadar, n-ai fost în Cartier în seara asta, exceptând înce- 
putul turei, m-a întrerupt David. 

— Nu! 

Privirea mea se muta de la unul la altul. În încăpere nu mai 
rămăseseră decât Rachel, care se afla lângă televizorul atârnat 
pe perete, unde rulau imagini ale camerelor de supraveghere 
puse prin Cartier, şi încă doi membri, care vorbeau încet, lângă 
uşă. Habar n-aveam dacă erau atenţi la discuţia noastră sau nu! 

— De ce mă întrebi? 

O întrebare al naibii de bună, mai ales că nu îi văzusem să 
îi întrebe asta și pe alţii. 

— Doar verificam. 

Miles şi-a ridicat privirea de pe telefon. Am văzut că ecra- 
nul era crăpat. 

— Asta e tot, a zis David, dându-mi de înţeles că puteam să 
plec şi să îmi văd de ale mele. 

Când m-am întors, ameţită de faptul că mintea mea răsucea 
pe toate feţele întrebarea lor, m-a mai oprit o dată. 

— Stai! Ce îţi face rana? 

Am clipit. 

— Bine, abia dacă o simt. 

Nu era chiar adevărat! De când mă înfruntasem cu un coș de 
gunoi şi pierdusem, mă deranja constant. David mi-a susținut 
privirea o clipă, apoi a încuviinţat din cap. Încet și ferm, m-a 
cuprins o senzaţie de neliniște, în timp ce am ieşit din încăpere 
şi am coborât scările. Doar nu mă întrebau pentru că se gân- 
deau că... Nu! Gândul că ar putea crede că cineva din Ordin 
putea avea de-a face cu o moarte era o nebunie totală. Eram 
tulburată, iar asta mă făcea paranoică. 

— E totul în regulă? a întrebat Ren, când i-am găsit la intra- 
rea la Mama Lousy. 

Dylan era lângă ei. Şi el era înalt, dar Ren îl depăşea. Schi- 
ţând un zâmbet, am încuviinţat și m-am întors spre Val. Ea a 
venit spre mine şi şi-a pus braţele în jurul umerilor mei. 

— Abia acum am dat de mesajul tău. Nu îl văzusem. 

— E în regulă! 

Am îmbrățișat-o şi eu. 

— Mă bucur... 

Am clătinat din cap şi m-am eliberat. 

— Nu mă bucur că Trent e mort, dar... 

— Ştiu, a zis ea şi şi-a pus brațele în jurul taliei. 

Dylan şi-a vârât mâinile în buzunare. 

— Trent a fost un dobitoc, dar să îi vină cineva de hac? Să îl 
tortureze? Omule, asta nu-i a bună! 

— Fără îndoială! 

Ren și-a trecut o mână prin păr, dându-și la o parte buclele 
de pe frunte. Privirea lui a întâlnit-o pe a mea, înainte să se uite 
în altă parte. 

— Ar fi mai bine să plecăm, înainte să iasă David şi să ne 
găsească grămadă, a zis Dylan, scoțând mâinile din buzunare. 
S-aveţi grijă! 

— Şi voi! 

I-am promis lui Val că o să o sun a doua zi şi ne-am despărţit, 
luând-o în direcţii opuse. 

— Sunteţi apropiate, a zis Ren, în timp ce ne îndreptam 
spre Royal. 

Cartierul nu era aglomerat în serile de luni. Mulţi oameni 
erau prin oraș, dar puteai să te plimbi fără să te ciocnești de 
prea multă lume. 

— Tu şi Val. 

— Da! Ea a fost prima persoană pe care am cunoscut-o 
când m-am mutat aici. Şi e foarte prietenoasă cu toată lumea, 
aşa că nu e greu să te apropii de ea. 

Ren a încuviinţat. 

— Am văzut. Pare o fată foarte prietenoasă. 

Felul în care a spus asta m-a făcut să mă uit la el. A zâmbit 
scurt, fără însă ca zâmbetul să i se citească şi în ochi. 

— Sunt sigur că m-a violat din ochi de câteva ori, de când 
am venit. 

Am râs încet. 

— Aşa e Valerie. 

Mi-am dat la o parte o şuviţă de păr, suflând-o. 

— Trent... Nici măcar nu știu ce să cred. 

— Eu, da! 

În adâncul sufletului, și eu ştiam. 

— Crezi că ce i s-a întâmplat lui Trent are legătură cu moti- 
vul pentru care eşti tu aici... Străvechii? 

— Gândeşte-te! Identitatea celor care păzesc porţile este 
secretă tocmai pentru ca, în cazul în care cineva e torturat, să 
nu poată divulga amplasarea lor. Aţi pierdut patru membri şi 
nu ştiu ce crezi tu, dar eu n-aș fi surprins să aflu că ceilalți trei 
au avut răni similare, a zis Ren, dând glas îndoielilor mele de 
mai devreme. Nu ştiu de ce, dar David ţine asta secret. 

— Ştiu! 

M-am uitat peste el şi am văzut Chateau Motel înălțându-se 
în față, la colțul străzilor Phillip cu Chartres. 

— Ştii, oricare dintre membrii uciși putea fi gardian. Toţi 
erau foarte bine antrenați. Cu excepţia Corei, erau în New 
Orleans de mulți ani. 

— Dar care e probabilitatea ca elfii sau străvechii să dea 
exact peste gardienii porţilor? a întrebat el. 

Inima mi-a tresărit un pic, când ne-am uitat unul la altul. 
Am simţit un gust amar în gât. Suspiciunea a prins viaţă. 

— Doar dacă nu ştiau pe cine să ţintească. 

Un mușchi din bărbie i-a tresărit. 

— Există un singur mod prin care ar fi putut avea chiar și o 
idee vagă despre cine puteau fi gardienii porţilor. 

Adică cineva din Ordin trebuie să îi fi ajutat pe elfi și, Doamne, 
era oribil şi să te gândești la asta, dar Ren avea dreptate, dacă cei 
uciși erau gardieni! Era un mare „dacă, dar nu era imposibil. 

— Putem să ne oprim o secundă? a întrebat Ren, apoi mi-a 
luat mâna și m-a condus sub balcoanele de la Chateau. 

Buclele maronii i-au căzut pe frunte, când a lăsat bărbia în jos. 

— Ce îţi face abdomenul? Fără tâmpenii, da? 

— E... Mă doare un pic, dar nu e mare lucru. Nu sângerez 
sau aşa ceva. E în regulă! 

Mă mâncau degetele să întind mâna și să-i dau la o parte 
buclele, dar părea ceva cât se poate de nepotrivit. Nu că Ren ar 
fi fost genul căruia îi păsa de așa ceva. 

— Şi tu cum ești? 

Când n-am răspuns, Ren şi-a pus vârfurile a două degete 
pe tâmpla mea. 

— Cum ești aici? 

— Sunt... 

Era o altă întrebare la care nu eram sigură cum să răspund. 
Nimeni nu ne punea astfel de întrebări. Fuseserăm crescuţi 
în lumea aceea şi presupuneam că oamenii credeau că ne 
descurcăm. 

— Trent nu era genul cu care să te înţelegi ușor. Lucrurile pe 
care le-a spus i-au făcut pe jumătate dintre membrii Ordinului să 
creadă că sunt nebună, dar niciodată nu mi-am dorit să moară. 

— Nici nu m-am gândit la asta, a zis el încet. 

Înghițind greu, am făcut un pas în spate şi m-am rezemat 
de zid, simțindu-mă brusc foarte obosită. 

— Crezi că David ştie mai mult decât spune? 

Umerii lui Ren s-au ridicat când a atras aer adânc în piept, 
apoi a ridicat privirea. A rămas tăcut vreme îndelungată, iar sen- 
zaţia de neliniște s-a adâncit. Privirea lui a întâlnit-o pe a mea. 

— Nu ştiu! Orice e posibil, dar toate se leagă. Elfii care au 
migrat aici, străvechii interacționează cu Ordinul, membri cu 
experiență mor și sunt torturați, plus clubul acela unde străve- 
chii se întâlnesc cu poliţişti-oameni? Ceva se întâmplă. Trebuie 
să aflăm ce! 

Am încuviinţat. 

— Trebuie! 


Capitolul doisprezece 


NU SE ORGANIZA NICIO ÎNMORMÂNTARE PENTRU TRENT. DIN 
câte îmi aminteam, Ordinul nu îi onora pe membri cu pri- 
veghi sau ceremonii. De-a lungul anilor, trupurile celor căzuţi 
fuseseră îngropate fără fanfară, până când Ordinul începuse 
să incinereze rămăşiţele, cu vreo 30 de ani în urmă. Îmi amin- 
tesc că odată, când eram mică, o întrebasem pe Holly de ce noi 
nu aveam înmormântări. Răspunsul ei mi-a rămas în minte: 
„Ordinul vrea ca aceia care au căzut să fie ţinuţi minte așa cum 
erau înainte, cu tot ce au oferit, nu cu ceea ce rămâne după ce a 
fost făcut sacrificiul suprem pentru libertate” 

Nu am înţeles niciodată cum putea fi asta o formă de res- 
pect. O parte întunecată din mine credea că avea legătură 
cu faptul că în ultimul an muriseră atât de mulți membri ai 
Ordinului, din toate sectoarele din lume, încât, dacă am fi 
organizat înmormântări, mereu am fi participat la vreuna. 
Era oarecum deprimant să te gândești la asta. Oamenii habar 
n-aveau de toate lucrurile pe care le făceam pentru a-i proteja, 
iar când ofeream sacrificiul suprem, cum spusese Holly, nici 
măcar Ordinul nu se oprea să-şi amintească de noi. Într-o clipă 
eram aici, în următoarea nu mai eram și nu aveam parte nici 
măcar de câteva cuvinte rostite lângă urnele noastre. 

Brighton m-a sunat miercuri în timp ce eram la duș și mi-a 
luat câteva ore să dau de ea din nou. S-a dovedit că ea şi mama 
ei erau în Texas, să îşi viziteze familia. Aveau să se întoarcă 
abia peste o săptămână, aşa că am planificat să le vizitez atunci. 
Când i-am spus despre Trent, a părut surprinsă şi întristată. Nu 
că ea şi Brighton ar fi fost apropiați, dar, la fel ca toată lumea, 
nici ei nu îi venea să creadă că fusese răpus de un elf. 

— Ai grijă! a fost ultimul lucru pe care mi l-a spus înainte 
să închidă. 

Cuvintele acelea m-au urmărit pentru restul zilei şi chiar 
şi după aceea, pentru că, nu ştiu de ce, am fost cam aeriană. 
Mă simţeam oarecum indiferentă. Cu o săptămână în urmă, 
ştiam ce fac şi ce avea să urmeze în fiecare zi. Pe cât de agitată 
era viața mea în anumite privinţe, pe atât era de monotonă. 
Mă trezeam. Mă duceam la cursuri, dacă aveam, și vânam elfi, 
dacă eram de serviciu. Jobul meu fusese mereu periculos, dar îi 
cunoşteam pe elfi şi îmi cunoșteam limitele. Nu aveam secrete, 
mai ales față de David. Nu aveam misiuni clandestine şi era al 
naibii de sigur că nu suspectam niciun membru al Ordinului 
că ar fi fraternizat cu elfii. Nu existase Ren. Dar totul se schim- 
base într-o perioadă foarte scurtă. 

Lumea pe care o ştiam era acum diferită. 

Marţi, m-am întâlnit cu Ren în fața cafenelei de pe Canal, 
înainte să ne începem tura. Sorbeam dintr-o cafea cu gheaţă şi 
mă uitam pe notițele de la cursuri. Cum făcuse şi Val de atâ- 
tea ori, Ren s-a lăsat pe scaun, dar lângă mine, nu în fața mea. 

— Ce citeşti? 

Mi-am pus cafeaua la o parte şi m-am întrebat dacă să-i răs- 
pund sau nu. Într-un final, am decis că ar fi o prostie să tac. 

— Notiţe de la cursul meu de delincvenţă juvenilă. 

— Corect! Eşti o studentă sexy, a zis el, şi aveam sentimentul 
că nu uitase asta deloc. Chiar cred că e foarte tare că faci asta. 


Ispită 187 


Mi-am luat cafeaua şi am sorbit din ea, privindu-l prin 
ochelarii de soare. 

— Da? 

— Da! Niciodată nu mi-am dorit cu adevărat să merg la 
facultate. Adică, ştiu că aș fi putut, dacă aş fi vrut, dar niciodată 
n-am vrut. Așadar, mi se pare mişto că faci asta! 

S-a oprit, privind spre un grup care trecea pe lângă noi. 
Apoi a întors spre mine ochii aceia ultrastrălucitori. 

— Totuşi, e nevoie de multă energie să faci asta şi să ieşi la 
vânătoare de luni până vineri. 

Am ridicat din umeri. 

— Marţea şi joia nu am cursuri, aşa că nu e chiar mare 
lucru şi vreau... 

Roşind, din cine ştie ce motiv stupid, am închis gura. 

— Vrei să fii mai mult. Înţeleg! 

A întins mâna, a găsit o buclă și a întins-o. 

— Ce vrei să fii? 

Uitându-mă la el, m-am întrebat dacă putea să citească gân- 
durile, pentru că era ciudat cât de ușor reușea să o facă în cazul 
meu. Oarecum anormal. 

— Asistent social, am recunoscut. 

— Asta e bine! a zis încet şi a dat drumul șuviţei. 

Neliniştită de întreaga discuție, mi-am închis caietul şi l-am 
băgat în geantă. Voiam să mă ridic, când a zis: 

— Nu îi laşi pe oameni să se apropie de tine, nu-i aşa? 

Încă o dată, al naibii de ciudat! Mi-am pus geanta pe umăr 
şi mi-am silit vocea să rămână calmă. 

— Te apropii de oameni, iar ei mor. Nu prea mă dau în vânt 
după asta. 

Ren s-a ridicat. 

— Nu toată lumea moare. 

— “Toată lumea moare, Ren! 

A rânjit. 

— Nu asta am vrut să spun, şi ştii asta! 

Ştiam, dar mă rog... Am ocolit masa, dar n-am făcut mulţi 
paşi până să mă ajungă. Mă aşteptam să insiste pe tema aceea, 
dar nu s-a întâmplat. Am sfârşit prin a plănui să facem o vizită 
la Flux sâmbătă, în seara în care amândoi eram liberi. Ne-am 
gândit că era mai puţin riscant să lăsăm să treacă un pic de 
timp, de luni noaptea și până aveam să ne aventurăm în interio- 
rul clubului, având în vedere că probabil îşi dăduseră seama că 
Ordinul omorâse trei elfi chiar la uşile lor. În plus, dacă nu eram 
de serviciu, nu trebuia să ne facem griji că s-ar fi întrebat cineva 
pe unde am umblat şi ce am făcut. 

În fiecare seară în care am lucrat, eu şi Ren am fost cu 
ochii pe Flux. De două ori l-am văzut pe Marlon acolo, dar 
nu cu străvechiul care mă împușcase, iar seara trecută, vineri, 
am văzut un alt străvechi sosind cu Marlon la club. Amândoi 
bărbaţii aveau o înfăţişare perfectă, cu trăsăturile armonizate 
într-un fel extraordinar, care făcea ca frumuseţea lor să fie rece 
şi artificială. Nu am avut nicio îndoială că şi acela era un stră- 
vechi. Felul în care intrase în club nu era uman, la fel ca al lui 
Marlon, de parcă însuși vântul le mişca picioarele. Nimic pe 
lumea asta nu era la fel de grațios ca un elf. 

Asta însemna că erau cel puţin trei străvechi în oraş. Trei elfi 
pe care chiar şi membrii Ordinului puteau să-i ia drept muri- 
tori. Trei elfi care aveau puteri neștiute şi care nu puteau fi opriţi 
de o ţepuşă din fier. Nu i-am spus lui Val despre planurile noas- 
tre, deoarece habar n-aveam peste ce vom da acolo şi ştiam că, 
dacă îi spuneam, ar fi vrut să se implice. Aşadar, mai aveam un 
secret, dar, pe măsură ce se apropia seara de sâmbătă, mă con- 
vingeam că să nu o implic fusese cea mai bună decizie, chiar 
dacă avea să se enerveze în clipa în care va afla. 

Oricum, aveam griji mai presante. 

Stând în faţa oglinzii mari, de pe ușa dulapului, m-am privit 
cu un ochi critic. Uram să port rochii, dar văzusem cum arătau 
fetele care mergeau în club, îmbrăcate într-un fel care îi făcea 
pe bărbaţi să cadă bucuroşi în genunchi în fața lor. Arătau gro- 
zav: elegant și sexy. Două lucruri pe care eu nu ştiam să le fac 
fără să arăt ca o fetiță care se juca de-a moda. O uriașă parte 
din mine îşi dorea să îmbrace o pereche de blugi, dar trebuia 
să mă integrez. 

Aveam trei rochii. Una era lungă până în pământ, maro cu 
alb. A doua era mai scurtă, foarte colorată şi, categoric, nu sufici- 
ent de elegantă. Ceea ce aveam pe mine era ultima opțiune, sin- 
gura care se apropia, oarecum, şi pe care o uram. Cumpărasem 
chestia aia cu doi ani în urmă, dintr-un capriciu, în timp ce 
eram la cumpărături cu Val. Nici măcar nu ştiam de ce, dar am 
presupus că un fel de destin ciudat mă făcuse să o iau. Rochia 
era neagră, iar materialul era foarte subţire, aproape transpa- 
rent. Lejeră în partea de sus, atârna pe umeri și avea mâneci 
scurte, cochete, și aveam impresia că, dacă mă aplecam, toată 
lumea îmi vedea sânii strânși în cel mai incomod sutien fără 
bretele cunoscut de omenire. Materialul subțire era mulat pe 
talie, iar fusta era largă. Şi scurtă. Incredibil de scurtă. Abia îmi 
ajungea pe la jumătatea coapselor. Ştiam că, dacă mă aplecam, 
aş fi arătat lumii mai mult decât un pic din sâni. 

Mă simţeam dezbrăcată. 

De asemenea, s-a dovedit dificil să ascund armele şi am 
sfârșit nevoită să îmi prind un pumnal pe partea exterioară a 
coapsei, ceea ce însemna că mă rugam lui Dumnezeu să nu vină 
vreo boare bruscă, să îmi sufle fusta, pentru că materialul abia 
acoperea ceea ce ascundeam. Singura alternativă ar fi fost să 
port cizme, şi aveam o pereche de cizme lungi, până la genunchi, 

dar, dacă le-aș fi asortat cu rochia asta scurtă ca naiba, aş fi ară- 
tat ca o prostituată. De fapt, tot arătam cam ca o prostituată. 

Una scumpă, speram. 

Aşa că am ales o pereche de pantofi negri, cu toc, pe care 
îi aveam de câțiva ani și îi purtasem o singură dată. Deja îmi 
strângeau degetele. 

— Arăţi de parcă ieşi la agăţat. Genul obscen, indecent, 
care se termină cu o mare diversitate de BTS!. 

Am aruncat o privire încruntată peste umăr. Tink stătea pe 
dulapul meu, ronțăind un baton de morcov. 

— Mulţumesc pentru informaţie! 

M-am întors dinspre oglindă și m-am dus spre baie, luând 
din coş un ruj. 

— Eşti sigură că asta nu e o întâlnire? a strigat Tink. Pentru 
că pare o întâlnire. 

— Nu eo întâlnire! am zis şi m-am dat cu ruj. 

Apoi mi-am verificat rimelul şi tuşul, să mă asigur că nu mă 
mânjisem, şi, în sfârșit, mi-am desfăcut părul din agrafa cu care 
îl prinsesem. Buclele roşcate mi-au căzut pe umeri, capetele lor 
încolăcindu-se chiar sub sâni. Mi-am trecut degetele prin ele şi 
am îngheţat cu braţele îndoite, cu degetele încurcate prin păr. 
Bun! Cumva, părea că mă pregăteam pentru o întâlnire. Chiar 
aşa era. Mi-am amintit că făceam aceleaşi mișcări când ştiam 
că Shaun venea să mă ia. Durerea mult prea familiară din piept 
a pulsat, chiar dacă ceva mai slab, de data aceasta. Oftând, am 
lăsat braţele în jos. În clipa aceea, ochii mei albaştri arătau prea 
mari pentru faţa mea, gura, mai mare și mai plină, cu rujul roșu. 

Nu era o întâlnire. 

Am ieşit din baie, iar Tink a fluierat. 

— Dacă ai fi avut treizeci de centimetri, aș fi fost peste tine. 


! Boală cu transmitere sexuală (BTS) (n. tr.). 

Am chicotind auzind absurditatea aceea şi i-am oferit o 
jumătate de plecăciune. 

— Aşadar, nu arăt de parcă o să sfârşesc cu vreo BTS? 

— Încă mai arăţi, oarecum, dar una care se rezolvă cu tra- 
tament. Nu genul de BTS de care nu mai scapi! a clarificat el. 

— Isuse, mulțumesc! 

Tink a zburat de pe dulap şi m-a urmat în bucătărie. 

— Eşti sigură că e înțelept? 

Nu! Să mergi într-un club era foarte periculos. 

— O sä fiu bine! 

— Ivy, dacă sunt străvechi acolo... 

Tink a aterizat pe blat şi m-a fixat cu seriozitate. 

— N-ar trebui să te apropii de ei! 

Să îi mărturisesc lui Tink despre planurile noastre de a ne 
infiltra în club nu fusese o decizie uşoară, dar spiridușul ura 
elfii la fel de mult ca mine. Totuşi, dat fiind că era o creatură 
din Lumea de Dincolo, exista mereu un pic de teamă că Tink 
nu era ceea ce părea. 

— Trebuie să intrăm acolo! E cea mai bună ocazie pe care o 
avem să aflăm ce pun la cale. 

Am ocolit blatul şi am luat sucul din care băusem. Tink şi-a 
lăsat capul într-o parte, mijind ochii. 

— Nu îmi place acest Ren. 

Am ridicat o sprânceană spre el. 

— L-ai văzut doar o dată. 

— Există o grămadă de oameni pe care nu i-am văzut nici- 
odată şi nu-mi plac, a zis el, alunecând pe blat. El este doar 
unul dintre mulți. 

— Tink! am oftat eu. 

— În fine! 

— Cred că ar trebui să faci ceva cu el şi să-i dai un şut în fund. 

Am rămas cu gura căscată. 

— Bun! Ăsta e cel mai ciudat sfat pe care l-am auzit vreo- 
dată. Nu îl placi, dar crezi că ar trebui să fac sex cu el, iar apoi 
să-l trimit la plimbare? Şi, evident, nu pot, pentru că e mem- 
bru al Ordinului. 

Nu-i spusesem lui Tink ce era, de fapt, Ren. 

— Nu are logică. 

— Are perfectă logică! În lumea mea, nici măcar nu trebuie 
să îţi placă de celălalt ca să faci sex cu el. E vorba doar despre 
nevoia naturală şi... 

În timp ce Tink continua să bată câmpii despre preferinţele 
ciudate de împerechere ale speciei lui, am luat cutia cu zahăr şi 
am pus un pic pe blat. 

— Trebuie doar să laşi instinctele alea animalice... Sfinte 
coaie de spiriduş! 

Tink a căzut în genunchi în faţa grămăjoarei de zahăr. A înce- 
put să mute granulele mici într-o altă grămadă, numărând încet. 

— Unu, doi, trei, patru, cinci, şase... 

S-a oprit şi s-a uitat la mine încruntat. 

— De unde ai învăţat asta? 

Am ridicat din umeri şi mi-am muşcat buza de jos. 

— Am văzut într-un episod din Supernatural. 

Tink se holba la mine. 

— Ce e? am chicotit, gesticulând spre cele două grămăjoare 
de zahăr de pe blat. Nu credeam că va şi funcţiona. 

— Am fost fraierit de un aşa-zis Winchester. 

S-a lovit cu palmele peste piept şi s-a clătinat, înainte să 
cadă pe spate. 

— Nu am cum să-mi salvez onoarea. Acum o să mă sinucid. 

Râzând, m-am aplecat şi l-am înghiontit în picior. A ridicat 
un braţ, făcându-mi semn să plec, apoi s-a ridicat şi a început 
să numere din nou. 

— Te urăsc! a mormăit. Uită-te la mine! Sunt ca un depen- 
dent. Trebuie doar să ştiu câte sunt aici. Ar putea fi sute, chiar 
mii. Trebuie să știu exact... 

S-a auzit soneria de la uşă, iar stomacul meu a tresărit 
şovăielnic, când m-am uitat la ceasul de pe cuptor. Era un pic 
trecut de nouă, trebuia să fie Ren. Privirea mi s-a dus spre hol, 
apoi spre locul unde Tink număra meticulos zahărul. 

— Trebuie să mergi în camera ta. 

A ridicat privirea, cu ochii mari. 

— Dar... 

— Lasă zahărul! A venit Ren și nu se poate să te vadă. 

Tink s-a încruntat. 

— Nu mă tem de el! 

— N-am zis că te temi de el. 

Exasperată, mi-am pus mâinile-n șolduri. 

— Ştii că nu se poate să te vadă. 

Bătaia în uşă s-a auzit din nou, aşa că l-am apucat pe Tink 
de talie. 

— Hei! a strigat el, apucându-mă de degete. Ai grijă, femeie 
cât o Godzilla! Îmi striveşti măruntaiele! 

— Nu îţi strivesc măruntaiele şi nu îmi mai bate mâinile cu 
aripile tale afurisite. E ciudat! 

Am ocolit blatul cu el şi m-am îndreptat spre dormitorul 
lui, în timp ce el se uita la mine. 

— Stai acolo! 

Tink a mijit ochii. 

— Nu eşti stăpâna mea! 

Am dat ochii peste cap. 

— Fii cuminte, Tink! 

Am deschis uşa şi l-am aruncat înăuntru. Aripile lui s-au 
deschis şi s-au arcuit, în timp ce se rotea şi se agăța de margi- 
nea uşii. 

— Tink! am spumegat. Intră acolo! 

— O să faci sex cu el în seara asta? m-a întrebat. 

— Oh, Doamne, Tink! 

Bătaia în uşă s-a auzit a treia oară, aşa că am vrut să închid 
uşa dormitorului. Cu o forță surprinzătoare, Tink a reușit să 
împingă uşa şi să se strecoare printre ea şi toc. Aş fi putut să o 
închid, dar atunci, probabil, chiar l-aş fi strivit. 

— Aş putea veni cu tine. 

Pierzându-mi răbdarea, am început să număr până la zece. 
Am ajuns la cinci. 

— Tink, ştii că nu poţi veni cu mine! 

A oftat tare şi dramatic. 

— Nu eşti amuzantă! 

M-am uitat la el până a dat drumul uşii, apoi am răsuflat 
ușurată. 

— Te rog să fii cuminte. Da? 

O expresie de inocenţă pură radia de pe faţa lui. 

— Nu sunt mereu cuminte? 

Asta nu era a bună, dar, în sfârşit, am reuşit să închid afuri- 
sita aia de uşă şi m-am grăbit spre uşa de la intrare, pe care am 
deschis-o larg, gata să mă scuz pentru că îl făcusem să aştepte 
atâta. Toate cuvintele din lume au dispărut în clipa în care l-am 
văzut pe Ren. Sfinte Sisoe al senzualităţii, cu o doză de sexy în 
plus, când Ren se dichisise, îşi dusese eleganța într-o cu totul 
altă stratosferă. Buclele îi erau aranjate, pieptănate spre spate, 
lăsând să i se vadă pomeţii şi plinătatea buzelor. Era îmbrăcat 
cu o cămaşă albă, care îi scotea în evidenţă liniile ferme ale 
umerilor largi şi lăsa să se vadă un pic din pielea cafenie, la gât. 

Atunci am observat ceva ce nu prea văzusem până atunci, un 
cordon din piele la gât, care dispărea sub cămașă. Eram sigură 
că acolo avea trifoiul, dar, în timp ce privirea mea se plimba 
asupra lui Ren, am uitat repede de el. Marginile tatuajului îi 

ieşeau de sub gulerul cămăşii, iar mânecile îi erau ridicate până 
la coate, lăsând să se vadă antebraţele puternice. Pantalonii 
negri completau vestimentația. Era de o eleganţă relaxată. 

Când privirea mi s-a întors la a lui, mi-am dat seama că nu 
fusesem singura care analizase. Se uita la mine intens, şi m-am 
dat din uşă, simțindu-mă brusc foarte... vulnerabilă. De parcă 
eram expusă în faţa lui. Căldura mi-a urcat în obraji şi mi-am 
lipit braţele de corp. 

— Scuze că... a durat atâta. Eu... 

Vocea mi s-a stins, în timp ce el continua să se uite la mine. 

— Cee? 

Ren a intrat în casă, ţinând uşa, iar apoi închizând-o după 
el. Prezenţa lui umplea încăperea şi abia puteam să respir. 

— Nu e bine! a zis el, cu voce răgușită. 

Surprinsă, m-am uitat în jos, la mine. Știam eu că arăt ca o 
fetiță proastă care se joacă de-a gătitul. 

— E singura rochie pe care puteam s-o îmbrac, am zis, 
simțind greutatea stânjenelii pe umeri. 

A clătinat scurt din cap, iar ochii lui strălucitori i-au întâl- 
nit pe ai mei. 

— Oh, dulceaţă, ai greșit în toate felurile potrivite! 

Nu înţelegeam. 

— Cum naiba o să fiu atent, când tu arăţi aşa? m-a mustrat 
el cu blândeţe, iar eu am făcut ochii mari. 

A înaintat şi a ajuns atât de aproape, încât a trebuit să îmi 
ridic bărbia, să. mă pot uita în ochii lui. A întins mâna şi a atins 
mâneca largă a rochiei. 

— Mă distragi complet. 

— Da? 

S-a ivit o jumătate de zâmbet, în timp ce degetele lui tre- 
ceau peste material și peste linia umărului meu, trimițându-mi 
un fior pe şira spinării. Apoi degetele i s-au înfășurat pe o 

buclă, dosul mâinii lui atingându-mi sânul. A îndreptat bucla, 
cum mai făcuse. 

— Eşti foarte frumoasă, Ivy! 

Tot aerul pe care îl mai aveam în plămâni a ieşit precipitat. 
Credea că eram... frumoasă? Căldura din obraji s-a intensi- 
ficat. De la Shaun, niciun bărbat nu îmi mai spusese asta. Mă 
rog, erau nişte oameni de stradă care îmi spuseseră că eram 
frumoasă, dar pe ei chiar nu-i puneam la socoteală. Ren şi-a 
aplecat capul, cu gura ademenitor de aproape de urechea mea. 

— Merida e nimic în comparaţie cu tine, iubito. 

Buzele mi s-au curbat într-un zâmbet, când a pomenit de 
gagica Disney. 

— Mulţumesc! 

S-a îndreptat. 

— E adevărul-adevărat! 

Din spatele casei s-a auzit o bufnitură. Am tresărit când 
Ren s-a uitat pe hol, iar colţurile buzelor i s-au lăsat în jos. 

— Ce-a fost asta? 

Un spiriduș cât se poate de mort, dacă nu se potolea. 

— XĂăă... am o pisică. Probabil că a dărâmat ceva. 

Ren a ridicat o sprânceană. 

— Ai pisică? 

— Da, una foarte enervantă! E bătrână. O să moară în 
curând, am zis, vorbind mai tare. M-am gândit s-o eutanasiez, 
ştii, să îi curm suferinţa. 

Bufnitura s-a auzit din nou, iar buzele mi s-au strâns şi am 
inspirat adânc pe nas. 

— Mă rog, ăăă... îmi pare rău să aud asta! a zis Ren. Cum 
o cheamă? 

— Tink, am zis. 

— Interesant! Înseamnă ceva? 

— Absolut nimic! Ar trebui să mergem, am adăugat repede. 
Doar să-mi iau poşeta. 

Desigur, Ren m-a urmat în bucătărie, aşa că m-am rugat 
ca Tink să înceteze cu orice făcea în camera lui. Mi-a venit în 
minte o imagine a lui aruncând în perete păpuşile troll şi a tre- 
buit să-mi muşc interiorul obrazului, să opresc râsul care era 
pe cale să izbucnească. 

— Ai o problemă cu zahărul? m-a întrebat el, zâmbind spre 
blat. 

Privirea mi-a căzut pe cele două grămăjoare de zahăr, când 
mi-am luat poşeta neagră, cu mărgele, pe care o cumpăra- 
sem de la un magazin din Cartier, și mi-am trecut bareta peste 
încheietură. 

— Sunt... un dezastru. 

A clătinat uşor din cap şi a ridicat genele. 

— Nu aşa pare, judecând după felul în care arată restul 
apartamentului. 

M-am silit să ridic din umeri relaxat. 

— Sunt gata! 

Din fericire, Ren a renunțat și m-a urmat afară. Am avut o 
surpriză, când am ieşit în curte și am văzut o camionetă nea- 
gră, mai veche, parcată lângă bordură. 

— A ta? 

— Da! 

M-a ocolit și a deschis portiera de pe partea pasagerului. 

— E jucăria mea de când aveam 16 ani. Asta ne-a adus pe 
mine şi motocicleta mea până la New Orleans. 

Mi-am mușcat buza, am urcat şi mi-am netezit fusta. Nu 
ştiu de ce, dar camioneta i se potrivea. Habar n-aveam de ce 
mă aşteptasem ca el să conducă ceva elegant şi rapid, dar asta 
chiar se potrivea cu personalitatea lui. 

— O întrebare? a zis el, pe un ton relaxat. 

S-a rezemat de cabină, cu un braț pe uşă. 

— Ai armă, nu? 

— Da, desigur! 

A zâmbit şi s-a uitat printre genele dese. 

— Unde naiba ascunzi o armă, Ivy? Mor de curiozitate! 

Am râs încet şi am întins mâna spre marginea fustei. Ezi- 
tând o secundă, mi-am strâns degetele pe tiv şi am ridicat-o, 
lăsându-l să vadă un pic din pumnalul prins de coapsă. 

— La naiba, fată! 

Ren s-a îndreptat, ţinându-se de uşă. 

— Asta da, fantezie! 

Sângele mi-a năvălit în obraji, aşadar, am fost recunoscătoare 
că era întuneric. Mormăind o înjurătură în barbă, Ren a închis 
portiera şi a ocolit prin fața camionetei. Odată ajuns înăuntru, a 
pornit motorul, iar din difuzoare s-a auzit încet muzica. Mi-am 
dat seama că era o melodie veche, cântată de Hank Williams. 

M-am întors încet spre el. A zâmbit din colțul buzelor. 

— Nu critica muzica, scumpo! Seara asta a început super! 
N-aş vrea să te dau jos din maşină. 

Am pufnit, dar n-am zis nimic în timp ce ne îndreptam 
spre zona financiară. Fiind sâmbătă seară, era aglomeraţie, așa 
că am fost nevoiţi să lăsăm mașina într-o parcare aflată la două 
străzi de Flux. Ren m-a oprit în timp ce ieşeam din parcarea 
întunecoasă. 

— Eşti pregătită pentru asta? 

Întrebarea m-a amuzat. 

— Tu eşti? 

A zâmbit. 

— Sunt gata pentru orice şi pentru tot! 

Ce a spus a părut să însemne mult mai mult decât ce eram 
pe cale să facem şi a readus la suprafață sentimentul că eram 

nesăbuită, de parcă aş fi stat pe marginea unei stânci, cu un 
picior atârnat deasupra unei prăpăstii. Nu aveam însă prea mult 
timp să mă gândesc la asta. Eram la club şi trebuia să mă con- 
centrez pe ce făceam. La intrare era un bărbat care ne-a verifi- 
cat actele de identitate, dar părea mai interesat de cum arătam 
decât de câţi ani aveam sau cine eram. Ne-a privit de parcă 
eram vite scoase la licitaţie. 

— Distracţie plăcută! a zis el atunci când ne-a înapoiat 
cărţile de identitate, cu o voce de parcă înghiţise cuie. 

Perişorii de pe braţe mi s-au ridicat când am traversat covo- 
rul albastru din faţa uşilor fumurii, duble. De dincolo de ele se 
auzea sunetul ritmat al muzicii. Uşa s-a deschis înainte să ajun- 
gem la ea. Un alt om, un individ robust, cu un aer dur și ras pe 
cap o deschisese. Când am intrat, mâna lui Ren s-a aşezat pe 
partea de jos a spatelui meu. Nu eram speriată, deşi probabil că 
ar fi trebuit. Curiozitatea era emoția care mă domina când am 
aruncat prima privire prin clubul populat de străvechi. 

Părea incredibil de normal, ca orice club scump dintr-un 
oraş mare. Lumini difuze, care te scoteau în evidenţă, dar şi 
o grămadă de zone întunecate, populate de siluete ale unor 
oameni care stăteau la marginea unui ring de dans uşor înălțat. 
În partea cealaltă se afla un bar lung, cu lumini mai străluci- 
toare, care lăsau să se vadă şirul de băuturi scumpe. Lângă bar 
era o scară în spirală, care ducea la etaj. Din locul unde eram; 
vedeam canapelele şi separeurile. 

Dar, în timp ce înaintam, am început să îi disting mai bine 
pe cei aflați în separeurile umbrite din jurul ringului de dans 
şi de la mesele înalte. Rămăsesem cu gura căscată, pe pode- 
lele lustruite. În zonele acelea întunecate erau muritori, cu tru- 
purile împreunate pe canapelele moderne, o străfulgerare de 
mâini şi de trupuri în mişcare. Dar nu erau doar muritori! Erau 

şi elfi printre ei. Ochii lor albaştri străluceau straniu în lumina 
slabă, iar pielea avea o nuanţă argintie, frumoasă. Mâinile și 
trupurile lor se mişcau pe muritori. 

Ren şi-a coborât gura spre urechea mea. 

— Vezi ce văd şi eu? 

Am încuviinţat, incapabilă să vorbesc. Pielea îmi ardea, în 
timp ce priveam umbrele. Unii dintre ei... nu doar se sărutau 
şi se atingeau. Oh, nu, făceau mult mai mult! 

— Sunt peste tot! 

Mâna lui Ren a rămas pe spatele meu. 

— Isuse! 

Mi-am desprins privirea de pe neaşteptatul spectacol porno 
şi m-am uitat pe ringul de dans şi la barul de dincolo de el. Ren 
avea dreptate. Unii erau la bar. Alţii dansau. Câţiva stăteau pe 
scara care ducea la etaj. Erau peste tot şi erau foarte mulţi! Cel 
puţin 30. Instinctiv, ştiusem că Ren dăduse peste ceva serios, 
când îl urmărise pe Marlon la club. 

— Niciodată nu am văzut atâţia la un loc! 

— Nici eu! a zis el sumbru. 

Ren s-a îndreptat, iar mâna lui a alunecat de pe spatele meu, 
găsindu-mi palma. Şi-a împletit degetele cu ale mele. M-a con- 
dus în jurul ringului de dans, iar eu am făcut tot ce mi-a stat în 
puteri să nu mă uit la umbre. Am ocolit un grup de studente 
adunate în jurul unei mese, iar un elfa ieşit din umbră, drept în 
fața noastră. Mi s-a oprit respiraţia, iar mâna liberă mă mânca 
să scot pumnalul. Mâna lui Ren s-a strâns pe a mea, când elful 
s-a uitat la noi cu ochii stinşi, înainte să se ducă spre grupul de 
fete. Eu şi Ren ne-am uitat unul la altul şi am continuat să îna- 
intăm spre bar. Dacă era să auzim ceva, acolo era cel mai proba- 
bil, dar inima mi-a tresărit în piept, când m-am uitat spre scară. 

— Rahat! am şuierat şi m-am oprit brusc. 

— Ce e? m-a întrebat Ren şi s-a uitat spre mine. 

M-am întors într-o parte şi am lăsat părul să-mi acopere 
fața. 

— Ele! Elful care m-a împușcat! Coboară scara! 

Ren s-a uitat peste umăr și a mormăit o înjurătură. Nu mă 
ajuta prea mult să-mi ascund fața, pentru că mă dădea de gol 
părul. 

— Nu a fost aici toată săptămâna! a mârâit el. La naiba! 

Nu era bine. În clipa în care străvechiul avea să mă vadă, 
acoperirea noastră avea să se ducă naibii şi, cu atâţia elfi în club, 
ştiam că nu vom face față. Am îndreptat mâna spre pumnal, 
tocmai când Ren a pornit spre separeurile întunecate din jurul 
ringului. Creierul meu s-a împotrivit ideii, având în vedere ce 
se întâmpla acolo, dar fie mergeam într-acolo, fie îmi încer- 
cam norocul într-un club plin cu elfi. Privind drept înainte, nu 
am îndrăznit să mă uit la canapelele pe lângă care treceam, dar 
auzeam sunetele, gemete joase şi guturale, gâfâieli și ecouri ale 
trupurilor peste alte trupuri, în ritmul constant al muzicii. 

Oh, Doamne, Dumnezeule... 

În apropiere de canapele erau cupluri care dansau... Îh, de 
fapt, nu ştiu dacă ce făceau era dans. M-am împleticit când 
Ren s-a oprit brusc. S-a întors spre mine şi, încă ţinându-mă 
de mână, m-a tras la pieptul lui. Aruncându-mi mâna pe umă- 
rul lui, m-am echilibrat, tocmai când şi-a pus un braţ în jurul 
taliei mele, trupurile noastre lipindu-se unul de altul, față în 
față. Conştientă de pieptul lui mare și lat, m-am încordat. 

— Ce... 

Cealaltă mână a lui Ren s-a încolăcit în părul meu, dându-l 
la o parte, în timp ce el şi-a coborât din nou gura la urechea 
mea. 

— E pe ringul de dans, cu un alt elf. 

Am înghiţit, întrebându-mă cât de bine putea să vadă stră- 
vechiul în umbră. 

— Rahat! 

— Da! 

Mâinile mi s-au strâns pe materialul moale al cămăşii lui. 

— Acum ce facem, dacă tot a fost ideea ta genială? 

— Tu ai fost de acord. 

— Ren! am şuierat eu. 

— Ne amestecăm pe aici. 

Şi-a lipit obrazul de al meu şi m-a speriat. 

— Încercăm să ne pierdem în peisaj pe aici. 

— Asta înseamnă să facem sex! am ripostat. Sau n-ai obser- 
vat că asta se întâmplă în jur? 

— Oh, am observat! 

Mâna din părul meu s-a strâns şi am tresărit când buzele lui 
mi-au atins pielea de pe gât. 

— Dansăm, Ivy! 

Dansăm? Părea momentul potrivit să dansăm? Îmi venea să 
îl împing pe Ren şi să-l dau la o parte, dar, când am îndrăznit să 
mă uit spre oamenii din jurul nostru, a trebuit să recunosc că 
era mai bine să dansăm decât să stăm pe loc. La o privire rapidă, 
cuplurile chiar arătau de parcă dansau. Poate că unii chiar asta 
făceau. Am închis ochii, mi-am strâns mâinile pe umerii lui, 
până când a lăsat să se audă un mârâit răgușit, care era parţial 
avertizare, parţial cu totul altceva. Ultimul lucru de care aveam 
nevoie era să dansez cu Ren. Sau chiar aveam nevoie de asta? 

Am simţit prin vene o vibrație excitantă, dar am pus-o pe 
seama adrenalinei. Am deschis ochii, concentrându-mă la pie- 
lea cafenie care se vedea prin deschizătura cămășii lui. Am 
început să dansez. Pulsul mi-a luat-o la goană când mi-am 
legăniat şoldurile şi m-am simţit la fel de ciudat ca o mâţă cu trei 
picioare încercând să meargă pe sârmă. Am lăsat în jos bărbia 

şi mi-am ascuns fața în flăcări. Între mişcările mele sacadate şi 
suspinele indecent de zgomotoase din jur, îmi venea să mă 
arunc în faţa unui autobuz. 

— Încă vorbeşte cu elful ăla. 

Vocea lui Ren la urechea mea era joasă şi surprinzător de 
liniştitoare. 

— Nu ne-a observat! Te descurci bine, dar ştiu că poți şi 
mai și! 

Am încremenit. 

— Poftim? 

— Dansul, a zis el, iar când privirea mi s-a ridicat spre a 
lui, mi-a făcut cu ochiul. Ai o rochie ca asta, ştiu că poți să îți 
mişti trupul. 

— Chiar îmi mişc trupul. 

S-a uitat în spatele meu. 

— Te mişti doar dintr-o parte în alta. 

— Să. Te. Fut! 

A râs. 

— Bine! 

— Perversule! am ripostat, fără prea mult elan. 

Avea dreptate, totuşi. Mă mişcam cumva dintr-o parte în 
alta, de parcă eram la balul de la şcoală. De fapt, la școală. se 
dansa mai bine. Mi-am adunat curajul şi mi-am pus un braț pe 
după gâtul lui. 

— Nu uita! Tu ai vrut! 

A ridicat o sprânceană. 

— Încerc să fiu cu ochii pe străvechi. 

Privirea lui Ren a devenit leneşă şi complet arogantă. 

— Oh, uitasem de ce suntem aici! 

Susținându-i privirea îngâmfată, am început să mă frec de 
el, dar nu ca înainte. Am prins ritmul muzicii, lăsându-l să-mi 
curgă prin vene, prin corp şi prin picioare. Degetele mele i-au 

găsit părul de la ceafă. L-am tras cu suficientă forță să îl fac să 
deschidă ochii. I-am zâmbit inocent, dar am regretat imediat, 
când şi-a pus gura pe gâtul meu. 

— Asta a fost obraznic! a comentat el, cu buzele atin- 
gându-mi pielea sensibilă de sub ureche. Şi mi-a plăcut. 

— Mă gândeam eu, am mormăit. 

Deşi îmi venea să îl trag de păr din nou, am decis că nu era 
o mișcare înțeleaptă sau benefică. 

— Acum ce face? 

— Încă vorbeşte. E la masă, pe partea cealaltă. 

Am rezistat tentaţiei de a bate din picior, deoarece, cu cât 
mă frecam mai mult de corpul lui Ren, cu atât deveneam mai 
conştientă de el. Senzaţia pieptului său tare lângă al meu, 
mult mai moale. Felul în care mâna lui stătea pe şoldul'meu 
stâng. Mâna din părul meu care mi se mișca spre spate. Inima 
îmi bătea mai repede, dar nu avea nicio legătură cu dansul. 
Cealaltă mână mi-a alunecat de pe umărul lui spre piept şi am 
simţit cum brusc inspiră adânc. Am ridicat repede privirea, iar 
ochii noștri s-au întâlnit. Mă prinsese. Nuanţa verde se agita 
neliniştită. Mâna de pe spatele meu mi-a alunecat pe şira spi- 
nării, apoi a urcat din nou, lăsând în urmă fiori. Cu mâna de 
pe şold m-a tras şi mai aproape, coapsele noastre unindu-se. 
Gestul acela m-a încălzit, căldura s-a răspândit prin mine, iar 
corpul mi s-a relaxat şi s-a încordat, în acelaşi timp. 

Aroganţa de mai devreme îi dispăruse din privire, înlocuită 
de o emoție pură, puternică. Dorinţă. Poftă. Nevoie. Se vedea 
clar, dar n-a făcut nimic s-o ascundă. Nu s-a ferit de mine, însă 
eu nu eram pregătită să o văd, nici măcar să încep să mă con- 
frunt cu aşa ceva. M-am mișcat lateral şi ne-am răsucit cor- 
purile în aşa fel, încât, atunci când am ajuns cu spatele la Ren, 
n-am mai fost direct cu fața spre ringul de dans. Îl vedeam pe 

străvechi, iar acum nu mai vorbea doar cu un elf. Li se ală- 
turase încă unul. Legănându-mă în ritmul muzicii, mi-am 
muşcat limba când brațul lui Ren s-a pus în jurul taliei mele şi 
m-a tras spre el. 

— Ai grijă! a zis el, cu nasul atingându-mi gâtul. Sunt al 
naibii de sigur că nu ţi-a uitat chipul. 

Habar n-aveam dacă era doar o afirmaţie, un compli- 
ment sau o insultă, însă apoi mâna i-a alunecat peste abdo- 
menul meu, degetele lui întinzându-se, iar în timp ce dansam, 
mi-am dat seama că poziţia aceea era o idee proastă. Fiecare 
mişcare uşoară a coapselor mele trimitea prin mine un fior clar. 
Cealaltă mână a lui s-a așezat din nou pe şoldul meu, iar când, 
în sfârşit, a început să se mişte în spatele meu, găsind ritmul 
pe care îl impusesem, m-am străduit să nu uit să respir. Era... 
era prea mult, şi totuși nu m-am tras. Nu am pus distanţă între 
noi. Practic, eram un singur corp, iar senzația pe care mi-o 
dădea lipit de spatele meu făcea să simt că pe dinăuntru am lavă 
topită, care fierbea și care apoi a izbucnit, în clipa în care i-am 
simțit gura umedă și caldă pe gât, chiar sub ureche. Ren nu şi-a 
dat la o parte buzele obraznice. A aşteptat reacția mea şi, cu fie- 
care secundă care trecea, mă lăsam pradă umbrelor, felului în 
care ne mişcam lipiţi unul de altul şi actului pe care îl simulam. 

M-a sărutat pe pulsul care zvâcnea și mi-a scăpat un oftat. 
Ochii mi s-au închis, în timp ce el a dat drumul unei ploi de 
săruturi plăcute, scurte, de-a lungul gâtului meu. Doar ne pre- 
făceam. Îmi tot spuneam asta, în timp ce degetul lui mare se 
mișca în cercuri chiar sub sânii mei. Ne prefăceam. Asta era 
tot. Dar corpul meu nu ştia asta. Mă dureau sânii, iar zona din- 
tre coapse îmi pulsa. Excitaţia îmi vibra prin corp. 

Când am deschis ochii, am văzut un cuplu care stătea vizavi 
de noi. Amândoi erau oameni şi, la fel, erau atât de lipiți unul de 

altul, încât nu îţi dădeai seama unde se termina un corp şi unde 
începea celălalt. Gurile lor erau unite, iar mâna lui era sub fusta 
ei. Doamne, voiam ca Ren să mă atingă aşa! Deşi ar fi fost greşit, 
simplul gând la asta m-a făcut să îmi arcuiesc spatele şi să îmi 
apăs fundul de el. Aerul mi-a ieşit repede şi sacadat din plămâni. 
L-am simțit şi imediat mi-am dat seama că ceea că văzusem în 
privirea lui era real. Era implicat în asta. Îl simţeam tare şi gros, 
lipit de spatele meu, în timp ce coapsele mi se frecau de ale lui. 

Situaţia ne scăpa de sub control. 

Mâna lui Ren s-a mişcat pe şoldul meu, coborând un pic. 
Vârfurile degetelor lui mi-au atins pielea goală de pe piciorul 
stâng, iar eu m-am înfiorat. Nu aveam cum să mă ascund, cum 
să înţeleg greşit. Gura i-a urcat din nou pe gâtul meu. 

— Încă e la masă, a şoptit el, abia auzindu-l peste muzică, 
gemetele din jurul nostru, dar și peste inima mea care bătea 
repede. 

Am deschis gura, dar el mi-a prins cu dinţii lobul ure- 
chii, iar cuvintele mi s-au pierdut într-un geamăt. A chicotit. 
Am vrut să-l urăsc pentru asta, dar simțurile mi se treziseră, 
trimițându-mi căldură prin vene. Mâinile lui s-au mișcat din 
nou. Cea de pe abdomen urcase un pic, degetul lui mare tre- 
cându-mi pe sub sâni. Sutien afurisit, pentru că se dovedea o 
barieră formidabilă, dar îmi simţeam sfârcurile întărindu-se, 
iar durerea s-a intensificat! Gâfâiam uşor şi nu mai eram sigură 
dacă dansam sau doar ne frecam unul de celălalt. 

Privirea mea excitată s-a îndreptat spre locul unde era străve- 
chiul şi am văzut că Ren nu minţise. Noduri mici, delicioase, mi 
s-au format în abdomen, când mâna lui s-a strecurat sub tivul 
fustei mele şi m-a făcut să zvâcnesc, pierzând ritmul. L-am prins 
de braţ, unghiile mele intrându-i în piele. 

Ren a așteptat. 

Pentru că, evident, îmi pierdeam mințile, nu i-am tras mâna, 
iar aceea a fost permisiunea de care avea nevoie. Mâna lui a 
alunecat în sus pe coapsa mea. Simțeam că sângele îmi luase 
foc, aprins de sunetul răguşit care a ieşit din Ren. Respirația 
lui s-a plimbat pe adâncitura gâtului meu, apoi pe bărbie. M-a 
sărutat pe colțul gurii, în timp ce pieptul lui se ridica şi cobora 
gâfâind în spatele meu. 

— Onorat! a şoptit el. 

Inima mea a tresărit. Aproape că mă simțeam în altă parte şi, 
ca prin ceaţă, l-am văzut pe străvechiul care putea să mă recu- 
noască traversând clubul, spre ieșire. Pleca. Eram în siguranță şi 
era timpul să ne oprim, dar degetele lui Ren erau atât de aproape, 
îmi atingeau cuta coapsei şi nici măcar nu-mi aminteam să mai 
fi simţit aşa ceva, de parcă nu mai puteam să respir. Ren m-a 
cuprins în mână şi tot corpul meu a reacționat la atingerea aceea 
intimă. Bucata mică de dantelă nu era o protecție. Mâna lui era 
fierbinte, iar când şi-a apăsat palma pe locul pe care părea să îl 
cunoască, pe mănunchiul de nervi, mi s-a părut că văd steluțe. 

Era o nebunie! 

Dar ardeam după atingerea lui, după el. Gândurile la elfi şi 
la străvechi au dispărut. Faptul că ne lăsam distraşi în felul acela 
era incredibil de periculos și incredibil de stupid, dar, în timp ce 
mă țineam de antebraţul lui, ținându-i mâna acolo, am tremu- 
rat de o dorință pe care nici măcar nu o înțelegeam pe deplin. 

— La naiba! a exclamat el. Vreau să te fac să îți dai drumul! 
Chiar aici! Chiar acum! 

Cuvintele m-au readus la realitate, dar degetele lui găsi- 
seră locul acela, trecând peste chiloţii uzi şi generând un ful- 
ger de plăcere. Nodul din abdomenul meu s-a întărit când şi-a 
mişcat degetul înainte şi înapoi. Dorinţa mi-a întunecat com- 
plet simţul rațiunii. 

— Spune da! mi-a ordonat el răguşit. Spune-mi da şi fac 
orice vrei! Orice vrei! Doar lasă-mă să fac asta! 

Şocată de cuvintele lui, şocată de felul în care m-am frecat 
de mâna lui și de cât de rău îl doream, am ştiut că trebuia să-i 
pun capăt, pentru că... pentru că... Dar îl îndemnam să con- 
tinue, lipindu-mă de el, în adâncuri dorindu-mi să-și vâre sub 
chiloţii mei unul dintre degetele acelea lungi. Privirea mi s-a 
plimbat prin club. 

— Ivy! 

Mi-a şuierat numele, de parcă era un blestem. Cuvântul îmi 
stătea pe limbă, se forma pe buzele mele și îl vedeam alunecând 
pe podea. Realitatea m-a trezit. M-am smucit şi m-am elibe- 
rat. Mâna lui a alunecat peste coapsa mea, când m-am răsucit 
cu fața spre el. Corpul mă durea, zvâcneam. Trupul meu țipa 
la mine şi chiar şi creierul era oarecum confuz. Întreaga mea 
ființă tânjea să fie eliberată de mâinile lui. 

Când s-a uitat la mine, Ren părea nedumerit. A făcut un pas 
înainte, iar inima mea a tresărit. Dorinţa profundă i se vedea în 
trăsăturile frumoase. Nu mai arăta angelic, ci mai degrabă ca 
un înger prăbușit, nesăbuit, care mă dorea. Două cuvinte l-au 
făcut să se oprească. 

— E aici! am gâfâit. 

S-a încordat, fără să-și ia privirea de pe fața mea. 

— Marlon e aici! 


Capitolul treisprezece 


PENTRU O CLIPĂ, EXPRESIA CARE S-A AȘEZAT PE TRĂSĂTURILE 
lui Ren parcă spunea că îl doare în cot de străvechi şi, în timp 
ce inima mea galopa, chiar am crezut că o să reducă distanța 
mică dintre noi şi vom sfârşi ca unul dintre cuplurile acelea de 
pe canapele. Dar s-a adunat, iar eu am încercat să ignor explo- 
zia de dezamăgire din piept. Ce însemna asta? Nu aveam nevoie 
de aşa ceva - orice o fi fost — cu Ren, mai ales în clipa aceea. 

Trăgând aer în piept, în sfârşit, şi-a mutat privirea şi s-a 
uitat pe ringul de dans. Un pic ameţită, l-am văzut pe străve- 
chiul pe nume Marlon urcând scările, cu paşi lungi. La eta- 
jul al doilea, bărbaţi şi femei s-au adunat imediat pe lângă el, 
înconjurându-l, în apropiere de canapele. Doi elfi li s-au alătu- 
rat, cu pielea lor argintie lucind în luminile strălucitoare. Când 
Marlon s-a așezat pe o canapea, unul dintre elfi - un blond 
înalt, elegant — i s-a alăturat, vorbindu-i concentrat. 

Instinctul meu s-a trezit. 

— Trebuie să ajung acolo. 

— Cum? a zis pe un ton uimit. 

— El e acolo, sus. De asta suntem aici, nu? Să aflăm ceva, 
iar el tocmai s-a dus acolo! În plus, nu ştie cine sunt. 

Luminile de deasupra ringului de dans şi-au schimbat culo- 
rile, trecând de la un alb discret la un albastru vibrant. 

— Mä duc sus! 

— Īvy! 

M-a apucat de braf, trăgându-mă înapoi lângă trupul lui tare. 

— Eşti nebună? 

M-am uitat la el. 

— Nu! Nu sunt nebună, nemernicule! Pot să mă duc acolo! 

A mijit ochii. 

— Nu mă îndoiesc că poți merge acolo. Chiar nu e al dra- 
cului de greu. Doar urci scările, dar dacă suspectează măcar că 
faci parte din Ordin, nu o să te pot scoate la timp. 

— Nu am nevoie să mă salvezi, Ren! 

Mi-am smuls braţul. O venă de la tâmplă îi zvâcnea când 
şi-a aplecat capul spre al meu. 

— E prea periculos! 

I-am susținut privirea. 

— Oamenii încep să se uite la noi. 

Nu era o minciună. Câţiva dansatori din apropiere se uitau 
la noi. 

— Dacă o ţinem tot aşa, elfii o să se prindă singuri, aşa că 
dă-mi drumul! Eu mă duc sus, iar tu te duci la bar. 

După câteva clipe, a încuviinţat scurt. 

— Du-te! 

— Nu aveam nevoie de permisiunea ta! am ripostat. 

Ren a rânjit. 

— Scumpo, ştiu ce îţi trebuie şi o să primeşti! 

Corpul meu s-a înfierbântat, din cauza unui amestec de iri- 
tare şi dorinţă arzândă. Am ridicat brațul şi i-am arătat dege- 
tul mijlociu. 

A râs. 

M-am răsucit pe călcâie, am traversat ringul de dans, mișcân- 
du-mă agil printre trupurile care se roteau. Nu-mi venea să 
cred ce făcuse Ren, ce îi permisesem să facă. Nu aveam nicio 
scuză pentru asta. Nici măcar nu puteam să mă gândesc la asta 
în clipa aceea; nu îmi permiteam să mă las distrasă! Am alun- 
gat excitaţia şi confuzia care persistau şi m-am concentrat pe ce 
aveam de făcut. În capătul scării în spirală era un elf femelă, dar 
nu m-a oprit când am început să urc scările. Mă cam aşteptasem 
să vină la mine şi să-mi ceară vreo parolă, dar elfii nu se gân- 
deau că un membru al Ordinului ar veni acolo, iar oamenii nu 
erau o ameninţare pentru ei. 

Dar eu eram! 

Bătăile inimii mi s-au potolit când am ajuns la etajul al 
doilea şi am încetinit când m-am apropiat de grupul care îl 
înconjura pe străvechi. Toţi se uitau la el cu ochi sticloși, de 
parcă fumaseră o tonă de iarbă. Evident, erau sub influenţa 
farmecelor, şi poate chiar se hrănea din ei. Îmi venea să îi apuc 
pe toți şi să îi forţez să coboare, dar, da, asta nu s-ar fi termi- 
nat bine. 

Apropiindu-mă de grup, m-am oprit şi m-am prins de balus- 
tradă, uitându-mă în jos. L-am căutat pe Ren și l-am văzut la 
bar, lângă un elf mascul. Stăteau de vorbă. Am pufnit şi m-am 
întors din nou spre grup. Rezemată de balustradă, m-am gândit 
la următoarea mișcare. 

Marlon stătea pe mijlocul canapelei, cu picioarele desfăcute 
şi cu cămașa neagră, pe jumătate descheiată. Elful blond era pe 
o parte a lui, uitându-se la femeia muritor ale cărei unghii roșii 
alunecau provocator spre organele sexuale ale lui Marlon. 

— Avem o altă ţintă, zicea elful blond. 

Marlon i-a zâmbit femeii, dar curbura buzelor lui perfecte 
era lipsită de căldură, într-un fel care m-a făcut să mă îngrijo- 
rez pentru binele ei. 

— Asta e bine! Câţi vor fi, Roman? 

— Cinci, după ce rezolvăm. 

Ochii stinşi ai lui Roman au sclipit. A mai zis ceva, dar n-am 
reuşit să aud peste basul muzicii. 

— Dar ştim! 

M-am mai apropiat un pic, întorcându-mă într-o parte, în 
timp ce încercam să mă amestec printre cei care se înghesuiau 
în zona de relaxare. Vorbeau despre câți membri omorâseră? 
Aşa părea. Trent fusese al patrulea. Marlon s-a întins şi şi-a pus 
mâna pe ceafa femeii. A zis ceva prea încet să pot auzi, în timp 
ce o privea fix. Mâna femeii a alunecat între coapsele lui. Isuse! 
Mi-am ferit repede privirea. 

— Nu mai avem mult timp, l-am auzit pe Marlon spunând. 
Nu putem să-l dezamăgim! Nu de data asta! 

Să-i? Mi-am ciulit urechile. 

— Ştim locul, a zis Roman, cu buza de sus strânsă. 

Am simţit un nod în piept. Oare spunea că ştiau unde se 
află poarta? 

— Ți-am spus! Nenorocitul a cedat, iar de data asta nu vom 
da greş. 

-— Nu suntem singurii care ştiu! 

Marlon a strâns mai tare ceafa femeii, iar de pe buzele ei a scă- 
pat un scâncet. Răspunsul lui Roman s-a pierdut printre râsetele 
beţivilor de pe o canapea din apropiere, dar o idee îngrozitoare a 
prins viață în adâncurile mele. Nenorocitul a cedat? Trent fusese 
torturat. Dacă era adevărat ce suspectam eu și Ren, că elfii îi 
vânau pe cei care puteau ști unde se află porţile, oare Trent ştiuse 

şi le spusese elfilor, înainte să îl omoare? Doamne, toate astea nu 
erau a bună, mai ales dacă ştiau unde era poarta! 

O chelneriță-om s-a ivit în capătul scărilor, ducând o tavă 
plină cu shot-uri; totuşi, trei dintre băuturi aveau o culoare pur- 
purie ciudată. Era mătrăgună? Suspiciunile mele au fost confir- 
mate când a dus cele trei băuturi, una străvechiului, iar celelalte, 
două elfilor. În timp ce chelnerița le dădea oamenilor celelalte 
băuturi, a ridicat privirea. Ochii ei erau de un maroniu limpede, 
nu ceţoşi, ca ai celorlalți. Nu era fermecată, dar, când s-a îndrep- 
tat, elful blond din stânga lui Marlon şi-a strecurat un braț pe 
după talia ei şi a tras-o înapoi. Dezechilibrându-se, a scăpat 
tava goală şi a aterizat în poala lui. Frica i-a cuprins trăsăturile 
drăguţe, când elful i-a prins bărbia, întorcându-i capul spre el. 
Ea l-a apucat de braţ, iar articulațiile i s-au albit. 

Fata ştia ce sunt făpturile astea. Elful a prins faţa chelneriței 
şi şi-a apăsat gura dea ei. Părea un sărut, era un sărut, dar săru- 
tul unui elf era otrăvitor. Aşa se hrăneau din muritori, așa îi 
agăţau. Mâinile chelneriţei au alunecat de pe braţele elfului şi 
i-au căzut moi pe lângă trup. Am pășit în faţă, dar m-am oprit 
înainte să fac o prostie. Să nu intervin era unul dintre cele mai 
dificile lucruri pe care a trebuit să le fac vreodată, iar o parte din 
mine s-a ofilit, s-a înnegrit și s-a uscat, în timp ce m-am uitat 
la braţul ei gol şi i-am văzut venele întunecate pe sub pielea 
albă, înainte să se transforme într-un albastru deschis, când, în 
cele din urmă, elful i-a dat drumul. Când s-a aplecat după tavă, 
chelnerița s-a împleticit, clătinându-se. Ochii ei căprui nu mai 
erau atât de limpezi. 

Pumnii mi s-au încleştat neajutoraţi, dar mi-a atras atenţia 
o mişcare. Brusc, elful brunet a ocolit canapeaua şi s-a îndrep- 
tat spre mine. Expresia de pe chipul lui colțuros era cum îmi 

imaginam că arată un leu când zăreşte o gazelă. Inima îmi bătea 
cu putere, dar mi-am păstrat expresia inocentă, ceea ce însemna 
că păream cam proastă, când a venit şi mi-a dat ocol, reze- 
mându-se de spatele meu, ca un ticălos. 

— Micuţo! s-a auzit o voce profundă, artificială, chiar în 
urechea mea. Pari un pic pierdută. 

Înfăşurându-mi o buclă în jurul degetului, m-am silit să eta- 
lez ceea ce speram să fie un zâmbet naiv şi candid. 

— Căutam toaleta. Ştii unde e? 

Am adăugat un chicotit, pentru un efect în plus. Elful bru- 
net era uimitor, contrastul dintre pielea argintie și părul negru 
fiind deosebit de atrăgător. Elful s-a apropiat și mai mult, 
coapsa lui atingând-o pe a mea, şi m-am silit să nu mă mișc, 
să nu reacţionez defel, când și-a înfășurat degetele reci în jurul 
încheieturii mele, trăgându-mi mâna din păr. 

— Toaleta nu e aici! 

Nu zău, Sherlock! 

— Acum mi-am dat seama de asta. 

Elful şi-a înclinat capul într-o parte, cu o mişcare care mi-a 
amintit de un șarpe. 

— Cum te cheamă? 

Cum nu am răspuns într-un interval de timp rezonabil, 
adică vreo secundă, și-a pus cealaltă mână în jurul bărbiei mele, 
forțându-mă să o ridic. Am simțit o durere prin gât. Elful şi-a 
aţintit ochii albaştri, nefiresc de strălucitori, asupra ochilor mei. 

— Cum te cheamă? 

— Anna, am minţit, susținându-i privirea. 

Mi-a eliberat încheietura, dar braţul lui mi-a cuprins talia. 
Nu a clipit nici măcar o dată. Mi-am dat seama că încerca să 
mă farmece. Mi-am forțat corpul să se relaxeze, ca braţele să 

îmi atârne moi, deşi ce îmi doream cu adevărat era să-i scot 
ochii şi să i-i bag pe gât. S-a frecat de corpul meu, cu privirea 
vicleană aţintită asupra mea. 

— Anna? Ce nume stupid de scurt! 

Elful şi-a aplecat capul, iar eu i-am simţit pe obraz respiraţia 
rece ca gheaţa. Era foarte posibil să vomit pe faţa lui. 

— Perfect pentru un omuleț prost! 

Inima mi s-a oprit, când respiraţia lui rece s-a apropiat de 
gura mea. Nicio incantaţie sau vreun trifoi cu patru foi nu împie- 
dica un elf să se hrănească. Dacă se mai apropia, chiar urma să 
o facă, şi aveam impresia că exact asta şi urmărea. Mintea mi-a 
luat-o la galop. Nu puteam lăsa se întâmple asta. Era posibil să 
se hrănească, iar apoi, precum chelneriţa, aveam să plec împleti- 
cindu-mă, într-o ceață care avea să dureze câteva minute, poate 
chiar ore, iar dacă aveam noroc, scăpam cu bine din asta. Sau 
putea să se hrănească și să ia totul. Nici vorbă să las să se întâm- 
ple asta, dar, dacă aş fi făcut ceva, şi-ar fi dat seama că nu căzu- 
sem pradă farmecelor lui și ar fi aflat ce eram. 

Rahat! 

Am lăsat mâna dreaptă să-mi alunece spre coapsă. Nu aveam 
de gând să permit chestiei ăsteia să se hrănească din mine. Dacă 
trebuia să mă lupt să scap... Brusc, peste muzică, s-a auzit urlând 
o sirenă asurzitoare. Elful mi-a dat drumul și a făcut un pas în 
spate, tresărind când s-a uitat spre tavan. 

— Ce dracu'? a mârâit el, punându-și mâinile peste urechi. 

Am fost împinsă într-o parte când unul dintre oameni s-a 
împleticit, lovindu-se de mine. De parcă acoperişul se deschi- 
sese şi se vedea soarele, luminile de deasupra s-au aprins, arun- 
când o strălucire nemiloasă peste club. Alarma de incendiu a 
continuat să urle, iar când elful s-a întors, am fugit. Coborând 

scările repede, am ţâșnit în jos, croindu-mi drum printre alții 
care se mișcau mult mai încet, din cauza farmecelor şi a faptu- 
lui că elfii se hrăniseră din ei sau pentru că băuseră prea mult. 

Ren mă aştepta la baza scărilor. Fără o vorbă, m-a apucat de 
mână şi ne-am alăturat mulțimii care se înghesuia spre ieșire. 
Eram împinși înainte și înapoi, şi eram sigură că, dacă nu ne-am 
fi ţinut de mâini, am fi fost separați. Mirosul de transpiraţie și 
alcool era copleşitor. Din spatele nostru s-au auzit ţipete. Am 
simţit un fior pe şira spinării, când panica a devenit o entitate 
reală, tangibilă. Cineva m-a izbit în spate, împingându-mă îna- 
inte. 'Tocurile mi-au alunecat, dar m-am prins înainte să cad. 

Am aruncat o privire în direcţia lui Ren și i-am văzut maxi- 
larul încordat şi privirea fixată în faţă. În cele din urmă, după 
ceea ce mi s-a părut o fi o veșnicie, am ieșit în stradă, în aerul 
nopţii. Nu am rămas împreună cu cei care hoinăreau pe tro- 
tuarul din faţa clubului sau care se opriseră și formau grupuri 
mici. În depărtare, se auzeau sirenele. Ne-am întors repede 
spre stânga şi ne-am îndreptat spre parcare. Am aşteptat până 
am traversat strada, înainte să vorbesc. 

— Tu ai declanşat alarma, nu-i aşa? 

— Cum altfel puteam să te scot de acolo? a răspuns el, fără 
să se uite la mine. 

— Aveam totul sub control. 

A pufnit. 

— De unde eram eu nu se vedea aşa. Părea că erai pe cale 
să devii un biscuit. 

Iritarea a urcat prin mine, mai ales pentru că avea dreptate 
şi pentru că mi-am dat seama că încă îl ţineam de mână. Ce 
naiba? Mi-am eliberat degetele şi am rezistat tentaţiei de a-i 
şterge rânjetul de pe buze. 

— Cred că au aflat unde e poarta. 

Asta i-a atras atenţia. S-a uitat la mine, în timp ce am con- 
tinuat să mergem. 

— Ce te face să crezi asta? 

I-am spus ce auzisem, iar el a lăsat să-i scape o înjurătură. 

— Dacă au aflat unde e poarta, iar noi nu știm, am pus-o. 

— Mă rog, nici nu vorbeşti ca un pesimist, am mormăit, 
mijind ochii la trecerea unei mașini de poliție. Hai să facem 
provizii de apă şi conserve! 

M-a privit lung. 

— Să presupunem că membrii pe care i-au omorât erau 
păzitori ai porţilor. Asta înseamnă că sunt scoși din joc, iar 
cei pe care Ordinul îi va pune în locul lor nu vor fi la fel de 
pricepuţi sau pregătiţi, când - nu dacă - elfii își vor lansa ata- 
cul. Dacă deschid poarta... 

Am intrat în parcarea slab luminată. 

— Înţeleg, dar... nu putem vorbi cu David? Adică, cred că 
avem suficiente dovezi în momentul acesta. Împreună, putem 
să îl facem să înțeleagă. E lider de sector. Trebuie să știe unde 
e poarta. 

Pentru o clipă, Ren nu a răspuns. 

— Dacă David e cel care lucrează cu ei? 

Am tresărit şi m-am oprit lângă un parapet mare din ciment. 

— Serios? 

S-a întors spre mine, cu chipul umbrit. 

— Nu știm, Ivy! Ar putea fi oricine. 

— Aş putea fi şi eu! l-am provocat. 

— Pe tine te-au împuşcat. Nu ştiu de ce, dar nu cred că ar 
împușca persoana care îi ajută. Cel puţin deocamdată, a zis 
sec. În plus, tu eşti... prea puternică pentru asta. 

Acum mă holbam la el din alt motiv. 

— Şi nu mă întreba de unde știu că eşti puternică. Sunt un 
cititor de caractere al naibii de bun, a continuat el, iar sprânce- 
nele mi s-au ridicat. Nu eşti tu, şi nu am încredere în niciun alt 
membru al Ordinului, cu excepţia lui Jerome, poate. 

— Jerome e considerat demn de încredere? Spune-mi cum 
de a obținut onoarea? 

Eram insultată din cauza celorlalți membri ai Ordinului. 

— E prea al naibii de răutăcios ca să fie influenţat de elfi, 
a zis el şi, da, eram cumva de acord cu el. Nu am încredere în 
nimeni altcineva. Şi nici tu nu ar trebui să ai. 

Mi-am încrucișat braţele pe piept. 

— Sunt sigură că şi ei simt la fel în privinţa ta. 

— Ti se pare că mă interesează? Asta nu schimbă motivul 
pentru care mă aflu aici și nici ce am de făcut. 

Întorcându-se într-o parte, şi-a ridicat degetele în aer. 

— Seara asta n-a fost chiar irosită. 

— Aşa e! N-a fost. Mulțumită mie! 

Ren şi-a lăsat braţul în jos şi m-a privit inexpresiv. 

— Oh, serios? 

Am zâmbit larg. 

— Da! Sunt minunată! Adică am unit „minunare” cu „ceva”!. 
Recunosc! Eu am aflat detaliile, în timp ce tu stăteai la palavre 
cu un elf, la bar. 

Ren a mijit ochii. 

— Ştim că aleg membri ai Ordinului şi că, cel mai probabil, 
au aflat unde e poarta. Lucrează împreună. E mai mult decât 
ştiam ieri, am zis. 

1 Joc de cuvinte bazat pe alăturarea termenilor awe („minunare”) și 
some („ceva”); awesome, „minunat” (n. tr.). 


Ispită 219 


Ren s-a întors cu faţa spre mine. 

— Ştii ce o să recunosc? 

Mi-am împins şoldul în faţă. 

— Aştept! 

— Recunosc că degetele mele te-au simțit al naibii de mătă- 
soasă, când mi-am vârât mâna între coapsele alea frumoase. 

Uau! La asta chiar nu mă aşteptam! Ochii mi s-au mărit şi 
m-am înfierbântat. 

— Eu... Habar nu am despre ce vorbeşti! 

A râs. 

— Minciună! 

— Nu, nue! 

Mi-am desfăcut braţele, furia alimentându-mi următoarele 
cuvinte. Furie îndreptată mai ales împotriva mea. 

— Ce s-a întâmplat în club? Ce crezi că a fost? 

Ren a făcut un pas spre mine, coborând vocea. 

— Ai fost tu, la vreo cinci secunde de cel mai bun orgasm 
din viaţa ta. 

Oh, Doamne, chiar a spus asta! 

— T...tu! am bolborosit. 

Ce naiba să răspund la asta? 

— M-am prefăcut, am zis, în cele din urmă. Am mimat. 

Acum era la doar câţiva centimetri de mine, iar când a râs, 
mi-a venit să îi trag una. 

— Ai mimat? Te prefăceai pe dinăuntru? 

— Eşti papagal sau ce? 

— Oh, Ivy, scumpo... 

A chicotit în barbă. 

— Eşti o mincinoasă de rahat, ştii? 

Am încleştat pumnii. 

— Nu mint! 

— Da! Bine! Atunci cum îţi explici că aveai chiloţii atât de 
uzi, încât, practic, erau leoarcă? 

Am făcut ochii mari. Eram umilită, dar nu terminase. Gura 
lui continua să se miște. 

— Pariez că pot să îţi simt gustul pe degete, chiar acum. 
Doar te prefăceai? Atunci dulceaţa aia dintre picioarele tale 
trebuie să fie o actriţă a naibii de bună! 

Nici măcar n-am gândit. Am făcut un pas în față şi m-am 
aruncat spre el. Nu cu o palmă. Pumnul meu s-a îndreptat spre 
falca lui. Din păcate, era prea rapid pentru așa ceva. Mi-a prins 
încheietura, înainte ca pumnul să-l atingă. 

— Nu e frumos! a zis el. Nu ai niciun motiv să fii atât de 
agresivă și mincinoasă. 

Furia mea nu avea limite. 

— Oh, Doamne, nemernic arogant, plin de si... 

— Nu te prefăceai! Nu te prefăceai! 'Tachinarea a dispărut 
din tonul lui, iar vocea i s-a înăsprit: Îmi călăreai mâna şi, Ivy, 
nu e nimic rău în asta. Greşit este că te porţi de parcă între noi 
nu s-ar fi întâmplat nimic. Ăsta e un rahat! Cu mine, te aprinzi 
ca un nenorocit de foc de artificii şi abia dacă te-am atins. 

— Eu... 

Spatele mi s-a proptit de parapet și, înainte să îmi trag răsu- 
flarea, întregul corp al lui Ren era lipit de al meu. Capul lui era 
aplecat, faţa lui era lângă a mea. 

— Să nu îmi mai spui că te-ai prefăcut. Amândoi ştim ade- 
vărul. Te vreau! Cred că am arătat asta cât se poate de limpede. 

— Limpede ca afurisita de lumină a zilei, am ripostat, frus- 
trată dintr-o mie și unul de motive la fel de importante. 

Buzele lui au zvâcnit. 

— Care e treaba? 

Una dintre mâini i-a coborât spre coapsa mea. A strâns-o 
uşor, clătinând ușor din cap. 

— Încă îl iubeşti? 

Am înţepenit, de parcă aş fi păşit sub o ploaie înghețată. 

— Poftim? 

— Încă îl mai iubeşti pe tipul pe care l-ai pierdut? a între- 
bat el. Asta e? 

O parte uriașă din mine nu putea să creadă că îndrăznise 
chiar şi să mă întrebe așa ceva, că făcea referire la Shaun, când 
eram atât de aproape unul de altul. Îmi părea atât de greşit, de 
parcă am fi scuipat pe amintirea lui, iar cuvintele mi s-au ros- 
togolit de pe limbă: 

— 0... parte din mine îl va iubi mereu. 

— Însemnând că nu mai ești îndrăgostită de el. 

Lăsându-mi privirea în jos, n-am putut să răspund la asta. 
Pierderea lui Shaun fusese devastatoare, iar rolul meu în moar- 
tea lui aproape că mă terminase, dar nu mă mai agățam de el. 
Nu în felul acela, şi nu puteam să mint şi să folosesc asta drept 
motiv. 

— Atunci nu înţeleg. 

— De ce mă vrei, în primul rând? Vocea îmi tremura: Abia 
dacă mă cunoşti. 

S-a uitat la mine pentru o clipă, cu uimirea întipărită pe faţă. 

— Ceea ce ştiu este că nu avem garanţii pentru mâine. Nu 
există nicio promisiune că pentru noi va mai exista o altă zi sau o 
altă săptămână. Când vrei ceva, încerci să îl obţii. Nu am nevoie 
să îți ştiu povestea vieţii ca să te vreau. Şi nu întoarce asta împo- 
triva mea! Deja văd asta în ochii ăia albaştri, frumoși. Vreau să îţi 
cunosc povestea. Vreau să te cunosc pe tine. Vreau... oh, la naiba! 

Mi-a cuprins obrazul cu o mână blândă, în timp ce mi-a dat 
capul pe spate, şi, înainte ca inima să îmi mai poată bate, m-a 
sărutat. Nu era un sărut lent sau seducător. Îmi revendica buzele, 
de parcă îmi revendica și trupul, sufletul și fiecare părticică din 
mine. Gura lui era flămândă, când şi-a înclinat capul, buzele lui 
mişcându-se peste ale mele, limba lui trasând marginile buze- 
lor mele, încercând să le despartă, iar eu... iar eu le-am deschis. 
Buzele mi s-au desfăcut, iar el a scos un sunet, un geamăt pro- 
fund animalic, care a făcut ca pielea să îmi ia foc. Sărutul s-a 
adâncit, iar limba lui a alunecat peste a mea, prin cerul gurii. 
M-a cuprins cu gura, m-a gustat, m-a revendicat. 

Când a ridicat capul, gâfâia, privindu-mă în ochi. Aveau o 
multitudine de nuanţe de verde, când şi-a trecut degetul mare 
peste buza mea de jos. 

— Eu... Niciodată n-am fost sărutată așa, am şoptit, uimită 
de felul în care mă furnicau buzele. 

— Oh, la naiba, Ivy! a gemut el, iar gura lui a fost din nou 
pe a mea. 

De data asta, a explorat-o leneş, de parcă îmi trasa conturul 
buzelor, iar eu... i-am răspuns la sărut. Mâna de pe coapsă mi 
s-a strâns când mi-am trecut limba peste buza lui, iar el a gemut. 
Mâna lui a alunecat pe şoldul meu, pe coapsă, iar apoi sub fustă. 
Degetele acelea îndemânatice au trecut peste pumnalul meu și 
am simțind crescând o fierbinţeală feroce, care a acoperit totul. 
Nu înțelegeam de ce. Nu îmi păsa. Mâna lui s-a curbat pe fun- 
dul meu. M-a ridicat pe vârfuri, coapsa lui lipindu-se de a mea, 
şi l-am simțit pe mine. M-au străbătut săgeți de plăcere. Braţele 
mele i-au încolăcit gâtul, iar sărutul acela, oh, Doamne, a tre- 
cut la un cu totul alt nivel, iar ce spusesem cu câteva clipe mai 
devreme era adevărat! Nimeni nu mă mai sărutase cu atâta pasi- 
une nestăvilită. 

Mâna lui a urcat pe sub fusta mea, frământându-mi carnea, 
îndemnându-mă să nu mă opresc şi am continuat. Spatele mi 
s-a arcuit, coapsele mi s-au împins în ale lui, iar eu m-am agăţat 
de el. A zis ceva, lipit de gura mea, printre săruturi. N-am înţeles 
ce, dar am simțit că un tremur i-a zguduit trupul puternic. Eram 
pierdută în el, abandonându-mă senzaţiilor pe care mi le pro- 
voca. A întrerupt sărutul, şi-a rezemat fruntea de a mea, dar 
mâna lui a continuat să se mişte pe curba fundului meu. Vocea 
îi era răgușită: 

— O să încerc să fiu un tip cuminte. 

Am izbucnit într-un râs tremurat. 

— Cred... că nu reușeşti. 

— Nuu! Dacă n-aş fi încercat, chiloțeii ăştia... 

Şi-a tras mâna în sus, sub banda de pe fundul meu, şi m-a 
făcut să tresar. 

— ...ar fi la gleznele tale şi aș fi atât de adânc în tine, chiar 
aici, lângă un afurisit de parapet din ciment. 

M-am înfiorat. O parte din mine îşi dorea asta. Multe părţi 
din mine erau complet de acord cu asta. 

— Am fost crescut ceva mai bine de atât, a adăugat încet. 

Afirmația m-a surprins un pic, dar m-a sărutat din nou, iar de 
data aceasta a fost altfel. Buzele noastre s-au atins o dată, de două 
ori, infinit mai blând şi totuși la fel de cutremurător ca la săru- 
turile mai profunde, mai sexy, de mai devreme. Simţeam fiori 
pe şira spinării. Ren m-a sărutat ușor, trasând conturul buze- 
lor mele, iar apăsarea buzelor lui m-a mistuit, m-a excitat şi nu 
m-am mai putut gândi la altceva. O căldură plăcut ciudată mi-a 
alunecat pe gât, împrăștiindu-mi-se în piept, iar apoi mai jos. 

Deodată, în jurul nostru au răsunat râsete, de la intrarea în 
parcare, anunțându-ne că nu mai eram singuri. Cu un ultim 


224 JENNIFER L. ARMENTROUT 


sărut, şi-a luat gura de pe a mea şi mi-a atins ușor fundul, apoi 
şi-a retras mâna. M-a pus jos în picioare şi mi-a aranjat fusta. 
Apoi mi-a cuprins obrajii în palme. 

— Să nu ne grăbim, dar să nu ne îndepărtăm prea mult de 
asta! Da? 

Vocea lui era blândă şi, Doamne, îmi venea să mă abando- 
nez în faţa ei! 

— Să vedem unde ne duce! Asta e tot ce avem. Asta e tot ce 
ne putem promite unul altuia. 

Privind prin întuneric la ochii aceia verzi, m-am trezind 
încuviințând. Nu-mi venea să cred! Un colţ al gurii i s-a ridicat 
şi mi-a sărutat mijlocul frunţii, apoi vârful nasului. 

— Să plecăm de aici! 

Asemenea unuia dintre muritorii din club din care se hră- 
nise un elf, m-am mișcat ca în ceaţă sau ca și cum aș fi mers 
prin apă. lar în timp ce îl urmam pe Ren spre camioneta lui, 
nu mai ştiam ce era mai periculos pentru mine, un elf sau Ren, 
pentru că amândoi aveau puterea de a mă supune. 


Capitolul paisprezece 


DUMINICĂ DIMINEAŢĂ, M-AM TREZIT CU O SENZAȚIE CIUDATĂ. 
Mă rog, mai ciudată ca de obicei. Nici măcar nu mai eram sigură 
ce anume puteam considera normal, după ce, cu o seară înainte, 
când ajunsesem acasă din club, descoperisem că Tink își făcuse 
propriul cont de Twitter şi era angajat într-o dispută încinsă pe 
tema care actor îl joacă mai bine pe Dr. Who. Cum nu văzusem 
nici măcar un singur episod şi, sincer, nici nu-mi păsa, n-am 
vrut să mă apropii de discuţia aceea. 

Când m-am trezit, nu am putut să mă gândesc decât la atin- 
gerea lui Ren, la săruturile lui, dar am refuzat să cedez dorinţei 
dureroase. M-am ridicat şi m-am dus imediat să alerg, mai 
hotărâtă ca niciodată, dar senzaţia de nod din stomac n-a dis- 
părut. Nu era o senzaţie neplăcută. Un amestec de excitare și 
confuzie, care, de fapt, m-a făcut să mă simt... normal, iar asta 
era o prostie. Priorităţile mele păreau a fi greşite. Ar fi trebuit 
să îmi bat capul să aflu unde e poarta și cum o să-i oprim pe 
elfi, pentru că mai erau doar câteva zile până la echinocțiu. 

Încă mai voiam să mă duc la David, să încerc să-i explic 
ce descoperiserăm, dar, pe drumul înapoi către apartamentul 
meu, Ren fusese categoric, spunând că e prea riscant. Şi atunci 

m-am hotărât. Dacă nu reușeam să vorbesc cu Merle dumi- 
nică, aveam să merg la David, cu sau fără aprobarea lui Ren. 

După care, gândurile mi-au sărit înapoi la Ren. 

Ştiam care era problema. Nu vorbisem cu nimeni despre el 
şi exact de asta aveam nevoie, să mi-l scot din cap, să pot merge 
mai departe şi să mă concentrez pe lucruri mai importante, cum 
ar fi să împiedic un masacru, care avea să se întâmple, dacă se 
deschidea chiar şi o singură poartă. Dar Val a dat bir cu fugiţii 
de la tradiţia noastră de a bea o cafea şi de a cumpăra cărți dumi- 
nica. Mi-a trimis un mesaj că nu are cum să ajungă şi puteam să 
pariez că avea legătură cu tipul cu care se culca. Am sunat-o pe 
Jo Ann şi am sfârşit într-o cafenea din apropiere de cimitir. 

Îmbrăcată cu pantaloni de trening largi şi un tricou, cu 
părul adunat într-o coadă dezordonată, știam că arătam dezas- 
truos, în comparaţie cu părul drept şi strălucitor al lui Jo Ann, 
blugii skinny şi bluza ei şic. Uitându-mă la ea, nu înțelegeam 
de ce era al naibii de timidă cu băieţii. Chiar era drăguță, plă- 
cută, deşteaptă și bună. În timp ce ea bea un latte, iar eu, un 
ceai dulce, de parcă era un concurs de băute din facultate, am 
pălăvrăgit despre cursuri, iar apoi, în sfârşit, mi-am făcut curaj 
să îi spun. Nu ştiam de ce îmi era aşa de greu sau cât de roșie 
eram la față, dar am făcut-o. 

— Am cunoscut un tip, am izbucnit eu, pe lângă paiul din 
care sorbeam. 

Sprâncenele lui Jo Ann au ţâşnit în sus. 

— Da? Când? 

— Acum câteva săptămâni. El... mmmm, lucrează cu 
mine. E din Colorado, i-am spus, cu regret că multe trebuia să 
le ţin secret. 

Jo Ann a zâmbit şi s-a lăsat pe spate pe scaunul din răchită, 
cu ochii sclipindu-i de fericire. 

—-E drăguţ? 

— Drăguţ? am repetat, venindu-mi să râd, în timp ce mă 
jucam cu paharul din plastic. Nu cred că drăguţ e un cuvânt 
suficient de puternic să îl descrie. 

— Oh! Bun, aşadar, e sexy? 

Am încuviinţat, iar pe buze mi-a răsărit un zâmbet. 

— Foarte sexy! 

— Bun! 

Jo Ann a aşteptat și a ridicat paharul cu latte. 

— Am impresia că mai e ceva. E un nemernic? 

— Nu, am recunoscut, ridicând privirea spre ea. De fapt, 
e plăcut... şi bun, şi fermecător. E agresiv... Nu într-un fel 
rău, ciudat, am adăugat repede, când Jo Ann a început să se 
încrunte. Adică, e genul care atunci când vrea ceva, o spune. 
Nu e deloc timid! 

— În regulă... 

A luat o înghiţitură, studiindu-mă. 

— Deci, e sexy şi e plăcut. E genul care preia comanda, dar 
nu într-un fel ciudat. Când am încuviințat, m-a întrebat: Îţi 
place de el? 

Gura mi s-a deschis, dar, încă o dată, mi s-a părut greu să 
găsesc cuvintele potrivite. Erau acolo, dar parcă aveam un dop 
în gât. 

— Îţi place! m-a tachinat ea. 

Am pufnit. 

— De unde ştii? 

— Ei bine, nu mi-ai vorbit niciodată de vreun tip, aşa că, 
asta e o dovadă clară, a explicat ea. 

Punându-și cotul pe masă între noi, şi-a rezemat bărbia 
în palmă. 

— Aşadar, chiar îți place de băiatul ăsta! Recunoaşte odată! 
Spune-o! Spune-o, Ivy! 

Am râs, când am clătinat din cap. 

— Bine! Doamne! 

Mi-am lăsat capul pe spate şi am gemut. 

— Îmi place! Nici măcar nu ştiu de ce, dar îmi place. 

— Îți place pentru că se pare că este sexy, plăcut şi 
fermecător. 

— Şi deştept! am murmurat, dând ochii peste cap. 

Jo Ann a chicotit. 

— O spui de parcă e un lucru rău. 

— Este! 

Am ridicat capul şi am expirat zgomotos. 

— Nu prea îl cunosc. 

S-a uitat la mine, nedumerită. 

— Îl ştiu doar de câteva săptămâni și, da, simt o dorință 
nebunească, atunci când vine vorba despre el, dar, într-un fel, 
suntem cam străini. 

Am ridicat dintr-un umăr. 

— Aşa că e ciudat! 

Jo Ann a deschis gura, a închis-o și a deschis-o din nou. 

— Ştii, probabil că sunt cea mai nepotrivită persoană de la 
care să primeşti sfaturi privind relaţiile. 

— Adevărat! am râs eu. 

Jo Ann a mijit ochii. 

— Dar ştii că, de obicei, oamenii sunt străini când se întâl- 
nesc, iar apoi ajung să se cunoască prin, nu ştiu, întâlniri. 

— Cuvântul „întâlniri” nu prea s-a ivit în discuţii. 

— Oh! a strâmbat din nas. 

— Sincer, nici măcar nu i-am dat ocazia să ajungă la aşa 
ceva, aşa că nu prea ştiu dacă e interesat de... întâlniri sau doar 
de sex. Nici măcar nu știu dacă eu sunt interesată de întâlniri, 
am recunoscut. 

Ideea mă îngrozea, deoarece ştiam unde ducea. O grămadă 
de suferinţă din dragoste. 

— Atunci care e problema? Dacă amândoi vreţi, fă-o! Cine 
ştie? Poate că vrea să ieşiţi. Poate că şi tu vrei, şi poate că o să 
devină ceva serios. 

Privind spre uşa de la intrare, care s-a deschis, a oftat. 

— Ar trebui să îmi urmez propriul sfat! 

— Ar trebui! 

Sorbind din ceai, am tras aer în piept, cu inima grea. 

— Ultimul... ultimul tip cu care am ieşit... singurul tip cu 
care am fost... a murit. 

A făcut ochii mari. 

— Poftim? 

Cum Jo Ann ştia despre moartea părinţilor mei adoptivi, 
am hotărât că era mai bine să rămân la jumătate de adevăr. Toţi 
trei muriseră împreună. 

— A murit cu părinţii mei, în accidentul de mașină. 

Am tresărit, mai ales pentru că nu așa muriseră. 

— L-am iubit cum şi-ar iubi oricine prima dragoste şi l-am 
pierdut. 

Pe fața lui Jo Ann a apărut un licăr de înţelegere și am simţit 
cum mi se încing obrajii. Niciodată nu era ușor să vorbesc des- 
pre Shaun. 

— Pricep! a zis ea, încet. Nu eşti complet pregătită să mergi 
mai departe. 

M-am uitat la ea, apoi la şirul de oameni de la tejghea. Chiar 
nu-i văzusem. 

— Au trecut trei ani şi cred... cred că sunt pregătită să merg 
mai departe, dar asta... 

Cu o durere în piept, m-am întors la ea. 

— E greşit? Îl trădez cumva? Pentru că aşa simt, ştii? Ceva 
de genul de ce eu merg mai departe, iar el nu mai e? 

— Of, scumpo, nu îl trădezi! Evident, nu l-am cunoscut, dar, 
dacă a ţinut la tine, nu şi-ar fi dorit să nu mai ieși cu nimeni nici- 
odată sau să nu te mai îndrăgostești. În sufletul tău, ştii și tu asta. 

— Da! am şoptit, iar durerea din piept s-a transformat 
într-un nod încâlcit, pentru că, în momentul acela, când am 
încercat să-mi închipui fața lui Shaun, detaliile au dispărut. 

Era neclar și foarte departe, iar asta a durut. Dar Jo Ann avea 
dreptate. În adâncul sufletului meu, mi-am dat seama de asta. 

— Doar că uneori e copleşitor. 

— Dă-mi voie să te întreb ceva, a zis ea şi s-a aplecat. Ai 
încredere în el? 

Întrebarea mi s-a rostogolit prin minte. Ştiam că Jo Ann o 
spusese într-un alt fel, deoarece habar n-avea cu ce ne ocupam 
eu şi Ren, dar și sensul ei era la fel de important. Aveam încre- 
dere să-i încredinţez corpul meu? Poate şi inima mea, şi toate 
secretele mele? O întrebare dificilă, nu pentru că nu ştiam, 
ci pentru ceea ce simboliza cu adevărat răspunsul meu. Am 
întâlnit privirea lui Jo Ann, iar în partea de jos a abdomenului 
meu s-au format noduri mici. 

— Da, am încredere în el! 


Pe la cinci şi ceva, ne-am luat rămas-bun și, în timp ce Jo Ann 
a urcat într-un taxi, eu mi-am scos telefonul și am sunat-o pe 
Brighton. Când mi-a răspuns și mi-a spus că era acasă, iar 
Merle avea dispoziţia necesară pentru companie, mi-a venit să 
sar peste trepte şi să mă apuc de dansat pe mijlocul trotuarului. 

Totuși, am reuşit să mă stăpânesc. 

Mijind ochii sub ochelarii de soare, m-am uitat la ecra- 
nul telefonului şi m-am rezemat de zidul din jurul mallului. 
Îi spusesem lui Brighton că ajung în scurt timp, dar nu fusese 

singurul lucru pe care i-l spusesem. Îi zisesem şi că s-ar putea 
să nu vin singură. Degetul mare s-a oprit deasupra numărului 
lui Ren. Aveam încredere în el, dar acela era un pas important. 
Agitată, am ridicat privirea şi m-am uitat spre un troleibuz 
care trecea pe acolo. Apoi, fără să mă uit, am apăsat pe numele 
lui. Ren a răspuns la al doilea apel. 

— Ivy? 

M-am strâmbat. 

— Da! Eu sunt! 

Chicotitul lui a fost cald. 

— Scuze! Sunt doar surprins că mă suni. Credeam că fie va 
trebui să aştept până mâine, să te văd, fie să te vânez. 

Străduindu-mă să nu zâmbesc, am început să patrulez prin 
faţa zidului de sub stejari. 

— Eşti ocupat? 

— Pentru tine, niciodată! 

În clipa aceea, n-am mai putut să-mi rețin zâmbetul prostesc 
şi am fost recunoscătoare că pe lângă mine treceau doar străini. 

— Poţi să vii la mallul de pe Prytania Street? Vreau să faci 
ceva cu mine. 

A trecut o clipă. 

— Probabil că, dacă o să-ţi spun despre imaginile și gându- 
rile care îmi trec prin cap acum, o să închizi. 

— Probabil, am zis, râzând. 

— Pot să ajung acolo în vreo 20 de minute. E bine? 

Am încuviinţat cu o mişcare din cap, apoi m-am simţit ca o 
idioată, pentru că eram la telefon. 

— Perfect! 

Cincisprezece minute mai târziu, motocicleta neagră, ele- 
gantă, a huruit, oprindu-se lângă bordură şi nici măcar n-am 
vrut să mă gândesc la viteza cu care trebuie să fi mers ca să 

ajungă atât de repede în Garden District, într-o după-amiază 
de duminică. În timp ce m-am apropiat de spatele motocicle- 
tei, mi-a întins o cască şi a ridicat-o pe a lui. A zâmbit din 
colțul buzelor, lăsând să se vadă una dintre gropiţe. 

— Încotro, doamnă? 

Am clătinat din cap spre el, ţinând casca. 

— E la doar câteva străzi de aici. 

I-am dat indicaţiile şi am urcat pe motocicletă. 

— Apropo, arăţi foarte bine azi! Ca o Ivy relaxată. N-am 
mai văzut-o până acum. 

Obrajii mi s-au înroşit şi mi-a venit să-mi trag un şut. 

— Ai grijă cu rucsacul! a continuat el. Acolo sunt obiecte 
ascuţite, cu care putem să ne jucăm mai târziu. 

Asta mi-a trezit interesul în feluri cu adevărat bizare. Mi-am 
pus casca, apoi mi-am strâns braţele în jurul taliei lui Ren, 
atentă să nu mă lipesc de spatele lui. Am avut nevoie de doar 
câteva minute să ajungem de la mall în fața casei antebelice. În 
timp ce el a parcat şi şi-a dat jos casca, mi-am dat-o jos şi eu 
şi eram gata să cobor, dar s-a întors spre mine. Prinzându-mi 
obrajii cu mâinile lui mari s-a năpustit spre mine și şi-a încli- 
nat capul. M-a sărutat chiar acolo, pe marginea drumului, în 
fața casei lui Brighton şi a lui Merle. Și nu un sărut cast sau 
rapid. Nici măcar nu credeam că Ren ştie ce e aia sărut cast. 
Gura lui caldă s-a mișcat pe a mea insistent şi seducător. 

Ţinând mâinile strâns pe casca dintre noi, n-am putut decât 
să mă las absorbită de senzaţia gurii lui pe a mea. Şi chiar a fost 
al naibii de bine! Motocicleta încă vibra sub noi, iar în timp ce 
limba lui se plimba peste a mea, am inspirat. I-am simţit buzele 
curbându-se într-un zâmbet peste ale mele şi mi-a venit să 
arunc casca de motociclist cât colo şi să mă urc pe el. Gura lui 
Ren a trecut uşor peste a mea, când a murmurat: 

— Mmmm... 

— Pentru... pentru ce a fost asta? am întrebat, clipind. 

A râs când s-a întors, oprind motorul. 

— A fost un sărut doar „pentru că”. Obişnuieşte-te cu ele! 
O să ai parte de multe! 

M-am uitat la spatele lui. 

— Şi dacă nu le vreau? 

S-a uitat peste umăr, ridicând o sprânceană. 

— Le vrei! 

Am oftat. Le voiam! 

— Aşadar, de ce suntem aici? 

S-a uitat spre casă, cu o expresie curioasă. 

— Suntem deja în faza în care ne mutăm împreună? 

— Poftim? am pufnit spre el și am coborât de pe motoci- 
cletă. Nu! 

Zâmbind, a coborât și a venit lângă mine, legănând casca pe 
degete, cu faţa spre gard. 

— Deci, care e treaba? 

— Aici locuieşte o prietenă de-ale mele. O cheamă Brighton, 
iar mama ei a lucrat pentru Ordin. Ea... a fost prinsă cândva, 
iar elfii s-au hrănit din ea şi niciodată n-a mai fost la fel. 

Privind spre casă, am tras aer în piept. 

— Merle ştia tot... Încă ştie tot. Avea o poziţie destul de 
bună. Ar putea ști unde e poarta. 

Ren s-a încordat, când ochii lui verzi i-au întâlnit pe ai mei. 

— Serios? 

Am încuviințat. 

— Depinde doar... în ce dispoziţie este. Am mai încercat să 
iau legătura cu ea, dar au fost plecate din oraş. 

Ren şi-a aplecat capul într-o parte, iar soarele i s-a oglindit 
pe obraz. 

— Ai ştiut de la început că femeia asta ar putea să ne spună 
unde e? 

— Da! 

N-am clipit, când m-a fixat cu o privire tăioasă. 

— Dar când am venit prima dată să vorbesc cu ea şi nu era 
aici, nu prea aveam încredere în tine. 

Ren și-a lăsat bărbia în jos. 

— Deci spui că acum ai încredere în mine? 

— Evident! 

Am ridicat braţele, cu cască cu tot. 

— Altfel nu te-aş fi adus aici. 

— Ai fi adunat singură informaţiile și... 

— Probabil că ţi-aş fi spus că trebuie să verificăm locul ăla. 
Nu ți-aş fi spus de unde am informaţia. 

— Fată deşteaptă! a murmurat el, relaxându-și umerii. Ei 
bine, hai s-o facem! 

M-am încruntat. 

— Nu eşti supărat? 

Şi-a dat la o parte o buclă rătăcită pe frunte. 

— Înţeleg de ce nu ai avut încredere în mine imediat, dar 
acum ai. Asta contează! 

Când a pornit spre poartă, am ţâşnit după el şi l-am apucat 
de braţ. 

— Te rog, nu uita că uneori Merle nu e în apele ei, da? S-ar 
putea să fie foarte bine sau nu! 

Trăsăturile lui s-au îmblânzit. 

— Înţeleg, Ivy! 

Ușurată, i-am lăsat braţul și am pornit spre trotuar. Chiar 
când am ajuns la veranda din față, s-a deschis ușa și a ieşit 
Brighton, cu părul auriu prins în coadă. Brighton avea aproape 
30 de ani și, din câte ştiam, nu fusese măritată, nici pe departe. 

Fusese activă în Ordin, dar, după incidentul cu Merle, viața ei se 
rezuma la a o îngriji. Nu era uşor şi probabil că se simţea singură. 

Îmbrăcată cu pantaloni scurți din blugi şi un maiou, a 
coborât scările cu sandalele lipăindu-i pe scânduri. De panta- 
loni îi atârnau bucățele de mizerie. Brighton era minunată, în 
felul acela sudic. Cu o sută de ani în urmă, s-ar fi integrat per- 
fect printre frumuseţile care făceau furori la baluri; avea genul 
acela de frumuseţe delicată. Când s-a oprit în fața noastră, 
ochii ei căprui serioși și sobri s-au mişcat de la mine la Ren. 
Am făcut un pas înainte. 

— Brighton, el este Ren! Face parte din Ordin. 

A zâmbit rezervat, un zâmbet pe care nu i l-am putut citi şi 
în ochi. 

— Eşti nou! 

— Da, doamnă! a zis el tărăgănat, arătându-şi farmecul. 
Sunt din Colorado. Abia am fost transferat aici, la începutul 
lunii. 

Ea şi-a trecut mâinile peste pantalonii scurți. 

— Uau! Eşti departe de casă! 

Ren a zâmbit, curbându-și buzele fără efort. 

— Așa este. Aveţi o casă frumoasă. La noi nu vezi aşa ceva. 

— Mulţumesc! a spus ea şi s-a întors într-o parte, privind 
spre casă, înainte să mi se adreseze: Pot să întreb ce vreţi să 
vorbiți cu mama? 

Nu știam'ce informaţii se aștepta Ren să îi dau, dar trebuia 
să accepte ce făceam. 

— Se întâmplă unele nebunii prin oraş. După cum ştii, am 
pierdut patru membri, într-o perioadă foarte scurtă, şi cre- 
dem... credem că erau păzitori ai porţii. 

Ochii lui Brighton s-au mărit alarmaţi. 

— Cum? 

— Credem că elfii încearcă să deschidă poarta de aici, a 
intervenit Ren. Şi ştii că porţile sunt mai vulnerabile când este 
echinocțiul... 

— Pot fi deschise doar la echinocţiu şi solstițiu, l-a corec- 
tat ea, încrucișându-și brațele peste talie. David ce zice despre 
asta? 

— Încă nu i-am spus lui David. 

Acum venea partea complicată. 

— Brighton, dacă membrii uciși au fost gardieni, şi aşa pare, 
cineva din interiorul Ordinului le dă numele. Nu putem... 

— Nu puteţi avea încredere în mulţi, dacă așa stau lucrurile. 

Brighton a strâns buzele și a clătinat din cap. 

— Vrei să vorbeşti cu mama despre locul unde se află poarta? 

— Dacă cineva ştie, ea este. 

— Dacă îşi amintește, a zis Brighton încet, aruncând o pri- 
vire neliniștită în direcția lui Ren. Ştii cum e mintea ei. În unele 
zile... 

— Ştiu! Și Ren ştie. Ne așteptăm și să nu ştie, dar, dacă 
există o șansă cât de mică, vrem să profităm de asta. 

Brighton a încuviințat încet. 

— Are o zi bună. 

— Grozav! 

M-am uitat la Ren și m-am bucurat să nu văd nici urmă de 
critică în expresia lui. Cum toţi fuseserăm crescuţi să apreciem 
sănătatea mintală şi fizică mai mult decât orice, foarte mulţi 
membri ai Ordinului se uitau de sus la Merle. 

— Nu o să dureze mult. 

Brighton a ezitat o clipă, apoi s-a întors. 

— E în grădină. 

Ne-am lăsat căştile pe scaunul din răchită şi am urmat-o pe 
Brighton pe lângă verandă. Când ne-am apropiat de partea din 

spate a casei, dinspre uşa de acolo se auzeau ritmuri tânguioase 
de jazz. Am coborât de pe verandă şi am luat-o pe potecuța 
care ducea în curtea din spate. Merle era îngenuncheată în fața 
unei tufe de trandafiri, cu mănușile verzi pline de pământ, în 
timp ce bătătorea solul proaspăt din jurul florii tocmai plan- 
tate. Pe măsuța mică erau o carafă cu ceai şi două pahare pe 
jumătate pline. 

Brighton și-a dres vocea: 

— Mamă... 

— Ştiu că avem musafiri, scumpo. S-ar putea să am câțiva 
lilieci în clopotniţă, dar nu sunt surdă, a zis Merle, cu voce 
egală şi dulce ca zahărul. Şi n-aţi venit în curte chiar neauziţi. 

Ren a ridicat o sprânceană spre mine, iar eu am zâmbit. 

— Bună, Merle! am zis. 

— Bună, scumpo! 

Scoţându-și mănușile, le-a lăsat să cadă, apoi s-a ridicat și 
s-a întors spre noi. Merle avea 50 şi ceva de ani, dar părea cu 
vreo 10 mai tânără. Cu părul de culoarea grâului şi pielea ca de 
alabastru, aproape fără cusur. Habar n-aveam cum o menținea 
atât de albă şi fără riduri, având în vedere că îşi petrecea mare 
parte din timp în grădină. Doar pielea din jurul ochilor şi a 
gurii i s-a încreţit când a zâmbit. 

— A trecut ceva vreme de când nu te-am văzut şi ai venit 
cu altcineva, nu cu stricata aia. 

Mi-am mușcat interiorul obrazului, când sprânceana lui 
Ren s-a ridicat şi mai mult. 

— Vorbeşte despre Val... 

— Stricata! a zis Merle din nou, plutind spre scaunul de 
lângă măsuţă. 

S-a trântit pe el fără graţie, aşezându-se picior peste picior. 

— Mamă! 

Brighton a ofiat şi s-a mutat în spatele scaunului mamei ei. 

— Aş vrea să nu-i spui așa! am zis. Valerie chiar e drăguță. 
Doar pentru că iese mult nu înseamnă că e stricată. 

Merle și-a înclinat capul într-o parte şi a luat paharul. 

— Scumpo, nu asta o face o stricată. 

Voiam să știu ce anume o făcea, dar ultimul lucru de care 
aveam nevoie era să ne abatem de la ce ne interesa, așa că am 
decis că era momentul să schimbăm subiectul: 

— Merle, el este Ren... 

— Ştiu cine este, a zis ea, spre surprinderea mea şi a lui Ren. 

A luat o gură de ceai şi l-a privit peste marginea paharului. 

— Renald Owens. 

— Renald? 

M-am uitat la el și am ridicat din sprâncene. 

— Numele tău întreg e Renald? 

Alea erau două pete roz, pe care le-am văzut înflorind în 
obrajii lui? Ha! Roşea! 

— De la ce credeai că vine Ren? a zis el, sec. Doamnă... 

— Spune-mi Merle, dragule. Şi o să mă întrebi de unde ştiu 
cine ești. Îi cunosc... Mă rog, i-am cunoscut pe părinţii tăi. 
Sper că sunt bine? 

— Da, sunt! 

Ren a clătinat din cap dezorientat. Merle a continuat să îl 
laude: 

— E un tânăr arătos, Ivy! 

Am făcut ochii mari și nici n-am îndrăznit să mă uit la Ren. 
El mi-a făcut cu ochiul, iar Brighton a bătut-o pe umăr. 

— Mamă, au venit să te întrebe ceva important. 

— Oh, ştiu! De ce nu luaţi loc? ne-a invitat, gesticulând 
spre scaunele din fața ei. Giugiuliţi-vă în voie, cum se zice! 

Ren mi-a aruncat o privire lungă şi năucă, în timp ce am 
făcut cum ne-a spus Merle. Odată așezați, am încercat din nou. 

— Am venit... 

— Cum spuneam, dragă, știu de ce aţi venit. E legat de Elită. 

A chicotit, ca o fetiță. 

— Nu fi așa surprins, frumosule! Ţi-am spus că i-am cu- 
noscut pe părinţii tăi. Şi ştiu despre Elită, iar dacă eşti aici 
înseamnă că străvechii pun ceva la cale. 

Uimită, n-am putut decât să mă holbez la ea. Sfinte Sisoe, 
în tot acest timp, Merle chiar a știut despre ce se petrece! M-a 
cuprins entuziasmul, dar a fost urmat de un sentiment de neîn- 
credere. Era prea uşor! 

— Ştii despre străvechi? 

Ren s-a aplecat, punându-și mâinile pe genunchi, în timp 
ce Brighton se foia neliniștită în spatele mamei ei. 

— Ştiu că nu toți elfii vor același lucru. 

L-a cercetat un moment, iar eu m-am gândit că era cea mai 
bizară afirmaţie posibilă. 

— Fiule, ştiu şi de ce eşti aici! Știu bine ce înseamnă dacă 
eşti aici! 

M-am încordat, simțind brusc că mi-e frig, în ciuda brizei 
calde care trecea peste flori. Ren s-a îndreptat, iar expresia i s-a 
schimbat, înlocuită de o privire goală, care mi-a dat fiori. 

— Doamnă! a început el, dar ea nu l-a lăsat. 

— Ştiu ce face Elita. Ştiu că tineri ca tine îi vânează pe stră- 
vechi, dar nu este singura voastră datorie. 

Merle şi-a învârtit paharul, iar gheaţa din el a zăngănit. Zâm- 
betul ei a început să pălească, iar privirea i-a alunecat spre mine. 

— Ce vrei să ştii, păpușă? 

Ei bine, la naiba, acum voiam să știu care e cealaltă treabă 
a lui Ren, cea despre care se pare că habar n-aveam, dar a vor- 
bit Brighton, în timp ce s-a așezat în genunchi lângă scaunul 
mamei ei, atrăgându-i atenţia: 

— Cred că vor să știe unde e poarta de aici. 

— Desigur! 

Privirea ei s-a întors la pahar. 

— Am fost gardian. 

Mi-am reprimat tresărirea. Mereu ştiusem că Merle avusese 
o poziţie la nivel înalt, dar nu și că fusese gardian. Dumnezeule, 
dacă era adevărat ce spunea, atunci chiar ştia unde e poarta, iar 
în clipa aceea era cea mai importantă informaţie. Aveam să mă 
ocup de Ren mai târziu. 

— Ştiu tot, a continuat ea, cu privirea asupra a ceva miste- 
rios. Protecţiile folosite pentru a zăvori porţile, sângele necesar 
pentru a le deschide, cristalul care poate vindeca. 

Un zâmbet i-a fluturat pe buze, deşi habar n-aveam ce voia 
să spună despre cristal. 

— Apoi mi-am găsit nașul. Așa se zice. Chiar nu-mi amin- 
tesc ziua aceea. 

— Mamă! a şoptit Brighton şi a luat mâna mamei ei. Ştii 
unde e poarta? 

— Scumpa mea fată, a murmurat ea, cuprinzând cu mâna 
bărbia lui Brighton şi zâmbind vesel. Nu există o singură poartă 
în orașul nostru. Sunt două! 

Am inspirat adânc. 

— Două? 

Merle a încuviinţat şi s-a întins spre carafă, cu gând să își 
umple paharul cu ceai. 

— Da! Eşti surprinsă? Suntem în New Orleans şi, mă rog... 
pământul de aici nu este contaminat, ci binecuvântat. E singu- 
rul loc unde ştiu că există două porţi spre Lumea de Dincolo. 

— Eşti sigură? a întrebat Ren. Nu vreau să te jignesc cu 
această întrebare, dar niciodată nu am auzit despre două porți 
într-un singur oraș şi nici măcar la mai puţin de 160 de kilo- 
metri una de cealaltă. 

— Nu mă supăr! 

O şuviţă de păr blond i-a căzut pe față. 

— Una se află în sanctuar, iar cealaltă, într-un loc unde 
atmosfera este atât de tulbure, încât nici măcar oamenii sau 
spiritele nu se pot odihni. 

Brighton a oftat şi şi-a lăsat în jos bărbia. Mi-am simțit 
inima grea. 

— Merle, nu înţeleg! 

A ridicat o sprânceană spre mine. 

— E simplu, fetiţo! Amândouă sunt bine cunoscute, iar eu 
nu ştiu cum să fiu mai clară. 

Aveam câteva idei despre cum putea fi mai clară, dar când 
Merle şi-a mutat atenția asupra lui Ren, mi-am dat seama că 
mintea ei trecuse mai departe. De foarte multe ori făcuse câte 
o afirmaţie vagă, care era perfect logică pentru ea, şi orice ai 
fi făcut, nu explica mai mult. De asemenea, însemna că „ziua 
ei bună” se apropia de final. Frustrată, m-am silit să rămân 
nemişcată pe scaun. 

— Merle... 

— Şşşşt! a zis ea şi m-am dat înapoi privind-o, în timp ce ea 
a continuat să îl fixeze pe Ren. Să revenim la cel mai important 
lucru. L-ai găsit? 

Umerii lui Ren s-au încordat, iar tensiunea din el s-a așter- 
nut peste curte, ca o pătură prea aspră şi grea. A clătinat din 
cap, abia perceptibil. 

— Trebuie să îl găseşti! a zis Merle, iar amabilitatea i-a dis- 
părut din voce. Ştii ce se va întâmpla, dacă vor deschide poarta! 

Ren şi-a înălțat bărbia. 

— Ştiu! 

Ce naiba se întâmpla acolo? Brusc, Merle a fost cuprinsă de 
un fior. 

— Dacă prinţul trece prin ea - sau prinţesa — şi îl găsesc, 
totul se duce naibii, Renald! Totul! 

M-am uitat confuză la Brighton, dar ea a clătinat din cap. 

— Mamă, despre ce vorbeşti? 

Merle s-a ridicat, strângând mâinile pe pahar, până când 
încheieturile i s-au albit. 

— Renald, mă tem că de data asta porţile alea se vor rupe. 
Se simte în vânt. Se simte în cântecul păsărilor şi în pământ. 
De data asta, nu vor da greș cu porţile. 

Bun, devenea ciudat! Tipic, dar ciudat, pentru că asta spu- 
sese străvechiul de seara trecută, iar când m-am uitat la Ren, el 
nu... nu părea foarte surprins, iar gheaţa din abdomen mi s-a 
răspândit prin vene. Merle s-a îndreptat spre Ren. 

— Trebuie să găsești halfelinul! 


Capitolul cincisprezece 


UN HALFELIN? CE NAIBA? GÂNDURILE DESPRE ORICE ALTCEVA 
au dispărut. Privirea mi s-a mutat de la Ren la Merle și în orice 
alt moment aș fi zis că e doar o aiureală a lui Merle, dar Ren... 
ei bine, Ren tot nu părea şocat de ce spunea femeia asta. În ceea 
ce mă priveşte, eram sigură că în clipa aceea aveam o expresie 
de genul „ce dracu' se-întâmplă aici?” 

— Halfelin? a zis Brighton, clătinând din cap. Mamă, des- 
pre ce vorbeşti? 

În cele din urmă, Merle și-a dezlipit privirea de Ren şi s-a 
uitat din nou la paharul ei. 

— N-ar trebui să existe, dar există. Nu pentru mult timp. 
Nu e posibil. Cel puţin aşa se spune, a mormăit ea, iar mâna 
în care ţinea paharul a început să-i tremure. Cândva, erau mai 
mulți. Sute, dacă nu mii, dar acum? Poate doar câţiva. Poate 
nici măcar o jumătate de duzină. Pentru că sunt o ameninţare. 
Pentru tot! a scuipat ea vorbele cu amărăciune. 

Ren s-a ridicat şi a ţâşnit în față, dar a fost prea târziu. 
Paharul din mâna lui Merle s-a făcut țăndări. Ceaiul și ciobu- 
rile s-au împrăștiat, risipindu-se pe jos amestecate cu sânge, iar 
eu am sărit de pe scaun, cu ochii mari. 

— Mamă! 

Brighton a prins-o de braț, pălind. 

— Ce-ai făcut? Te-ai tăiat? 

Merle s-a încruntat, uitându-se la mâna ei însângerată. 
Bucăți de sticlă sclipeau în lumina soarelui, înfipte în palma ei. 

— Nu sunt sigură, fată dragă, dar nu doare chiar aşa de rău. 

— Îmi pare rău, dar cred că ar trebui să plecaţi! 

Brighton şi-a trecut celălalt braţ pe după umerii mamei ei. 

— Ajunge pentru azi! 

N-am oprit-o. Prea tulburată de ce făcuse Merle, am pri- 
vit-o pe Brighton conducând-o spre spatele casei. 

— Putem ajuta cu ceva? a strigat Ren. 

Brighton nu s-a oprit. 

— Doar plecaţi! Vă rog, plecaţi! 

Am strâns din ochi scurt şi mi-am reprimat o înjurătură, 
când am auzit ușa trântindu-se. 

— Oh, Doamne, nu s-a terminat bine! 

Când m-am întors spre Ren, acesta tăcea. Nu s-a uitat la 
mine, căci privirea lui era ațintită asupra paharului spart, a 
ceaiului vărsat... şi a sângelui. Am făcut un pas spre el şi am 
vorbit încet: 

— O parte din mine vrea să creadă că ce a spus Merle spre 
final nu înseamnă nimic, dar nu e cazul, nu-i aşa? 

Aruncându-mi o privire dintr-o parte, a clătinat din cap 
scurt. Am simţit cum mă cuprinde frica. 

— Nu mi-ai spus tot. 

— Nu! 

Prin mine au năvălit mai multe sentimente deodată, aşa că 
n-am mai ştiut ce să simt. Dezamăgirea și furia erau în capul lis- 
tei. Aveam încredere în el, dar, de asemenea, erau multe lucruri 
pe care nici eu nu i le spusesem, aşa că eram cumva chit. În con- 
cluzie, m-am străduit să trec peste asta, dar, frate, a fost greu, 


Ispită 245 


pentru că îmi venea să îi trag una în braţ. În majoritatea zilelor, 
nu eram genul de cumsecade, aşa că am fost mândră de mine 
că am reușit să mă abţin. 

— Chiar există aşa ceva, un halfelin? Pentru ce eşti aici, de 
fapt, Ren? 

Şi-a dat capul pe spate şi a oftat obosit, apoi a încuviințat 
din cap, ca pentru sine. 

— Ar trebui să plecăm. 

— Nu plec până nu îmi spui ce naiba se întâmplă. 

Ren s-a întors spre mine. 

— O să-ţi spun tot, chiar dacă asta o să mă omoare. 

— Să te omoare? 

— Da, chiar e ceva important, Ivy! Aşa că nu o s-o fac aici. 
Trebuie să mergem undeva unde putem vorbi. Locuieşti în 
apropiere, nu-i aşa? 

O parte din mine nu voia să se mişte, dar chiar trebuia să 
plecăm din curte, astfel încât Brighton să nu trebuiască să îşi 
facă griji că o s-o tulburăm şi mai mult pe mama ei. Totuși, nu 
puteam să îl duc acasă. Nu fără să îl avertizez pe Tink. Chiar 
trebuia să îmi iau un telefon pentru acasă, cu mesagerie, să îi 
pot lăsa mesaje. Am adăugat asta pe lista cu lucruri de făcut. 

— Nu putem merge la mine! am zis, ignorând privirea 
tăioasă pe care mi-a aruncat-o Ren. 

M-a cercetat o clipă. 

— Atunci putem merge la mine! 

Neliniştea a făcut să-mi tresară abdomenul. La el? 

— Nu ştiu ce să zic... 

— Credeam că ai încredere în mine. 

Un zâmbet ironic i s-a ivit pe faţă. Am ridicat bărbia. 

— Asta a fost înainte să descopăr accidental că nu ai fost 
sută la sută sincer cu mine. 

— Nimic nu s-a schimbat între noi, Ivy. Există - exis- 
tau — unele lucruri pe care n-am putut să ți le spun, pe care nu 
le-ai fi crezut. 

Oftând, și-a trecut mâna prin păr. 

— Nu vreau să avem discuţia asta în public. La mine sau la 
tine? 

La mine ieșea din discuţie, pentru că habar n-aveam ce 
făcea Tink în clipa aceea. 

— Latine să fie, Renald. 

Am trecut repede pe lângă el, îndreptându-mă spre verandă, 
să ne luăm căştile. 

— Latine! 

Mi-a aruncat o privire jenată. 

— Chiar aș vrea să nu îmi spui aşa. 

Am pufnit. 

— Şi cei din iad îşi doresc apă cu gheaţă. 

— Oamenii din iad sunt morţi, iar setea probabil că e cea 
mai mică grijă a lor. 

Urcând pe verandă, am clătinat din cap, privind spre ușa 
închisă. O senzaţie de vinovăţie mă furnica pe sub piele şi mă 
făcea să mă simt oribil. Merle nu s-ar fi tăiat, dacă n-am fi mers 
acolo în ziua aceea, dar nu puteam da timpul înapoi, să schimb 
lucrurile. Și apoi, aveam senzaţia că, după discuţia aceea cu 
Ren, lucrurile nu mai aveau să vie niciodată la fel. 


Ren locuia într-unul dintre vechile depozite care recent fuse- 
seră transformate în garsoniere şi apartamente cu un dormi- 
tor. Cu parcare proprie, un lift industrial şi holuri cu grinzi din 
oțel la vedere, în tavane şi în pereţii din cărămidă, locul avea 
un aer modern şi excentric. Categoric, de lux, iar dacă Ordinul 
n-ar fi plătit atât de bine, mă îndoiam că Ren şi-ar fi permis 
genul acela de chirie. 

Apartamentul lui era la etajul al şaselea, chiar lângă lift, iar 
când a deschis uşa, am fost întâmpinată de un loc mai degrabă 
modest, cu un spaţiu deschis şi un miros proaspăt, care mi-a 
amintit de detergentul de rufe pe care îl folosea Holly. În living 
erau un colțar generos, o măsuţă de cafea neagră, cu un blat de 
sticlă, lângă un televizor plat mare, atârnat pe peretele gri cu 
alb, din cărămidă. În afară de o poză pe colțul măsuţei de cafea, 
nu mai era nimic care să îi dea o notă personală. Am aruncat o 
privire spre bucătărie. Toată aparatura era nouă şi din inox. Era 
bucătăria unui chef, cu un cuptor dublu şi o hotă lucioasă, care 
cobora din tavan peste un grătar cu gaz, dar nu exista masă, 
doar două scaune de bar băgate sub blatul insulei. Am presupus 
că o ușă ducea spre dormitor, iar cealaltă spre baie. 

Parcă nu locuia nimeni acolo. 

Odată intrat, Ren şi-a dat jos rucsacul și l-a pus lângă cana- 
pea. Îndreptându-se spre masa de cafea, a luat un castron gol. 
Lingura a zângănit când s-a aplecat din nou şi a luat o cană de 
cafea albastră. Făcea curăţenie. Era cumva drăguţ. Şi normal. 
M-am dus spre masa de cafea, cu ochii pe poză. Era o fotogra- 
fie de familie, probabil, el cu părinţii. Era mai tânăr, poate 16 
ani, iar cu zâmbetul larg și gropiţe, arăta adorabil stând între 
un bărbat și o femeie cu care semăna mult. În fundal era un 
munte cu vârful acoperit de zăpadă, dar ei erau îmbrăcaţi cu 
tricouri. Poza mă fascina... Feţele lor zâmbitoare, privirile 
fericite... 

Privind peste umăr spre mine, a venit spre bucătărie. 

— Vrei ceva de băut? m-a întrebat. Îți propun ceva răcori- 
tor, mai tare decât ceaiul. 

Desprinzându-mi privirea de poză, l-am urmărit cum pune 
bolul şi cana lângă chiuvetă. S-a dus la frigider, mușchii de sub 
tatuaj mișcându-se, când a deschis ușa. 

— Nu beau. 

— Te deranjează dacă eu beau o bere? 

Am clătinat din cap. 

— Deloc! 

— Fă-te comodă! 

Cât Ren a umblat prin frigider, m-am îndreptat spre uşa 
care presupuneam că ducea în baie, dar, când am deschis-o, 
m-am trezit uitându-mă la un vraf ordonat de cearceafuri cu 
elastic şi prosoape. 

— Ştii să împătureşti cearceafuri cu elastic? 

Ren a răspuns din bucătărie. 

— Da! 

M-am încruntat. 

— Eşti om? Niciun muritor nu poate împături cearceafuri 
cu elastic. 

— Am talentele mele! 

Aşa era. 

— Pot să întreb ce cauţi în dulapul meu? a zis el pe un ton 
relaxat şi amuzat. 

Am închis uşa, cu obrajii înfierbântaţi. 

— De fapt, căutam baia. 

— Prin dormitor. Nu e foarte convenabil pentru musafiri 
sau pentru intimitatea mea. 

S-a întors în living, cu o sticlă de bere într-o mână și o doză 
de suc în cealaltă. Am pus doza mea pe masă și m-am îndrep- 
tat spre cealaltă uşă, pe care am deschis-o. 

— Pe acolo, în stânga ta. Cealaltă ușă e dulapul şi, nu, nu 
e nici pe departe la fel de ordonat ca acela cu aşternuturile. Te 
aştept aici! 

Am avut o senzaţie ciudată, să intru în dormitorul lui Ren. 
Nu mai fusesem în dormitorului unui bărbat de când cu Shaun 

şi mă simţeam de parcă pătrundeam în sanctuarul lui. Totuşi, 
la fel ca bucătăria şi livingul, nu prea erau lucruri personale. 
Doar un pat uriaș, cu o pătură groasă, gri, adunată grămadă, un 
dulap negru din lemn, o noptieră şi un raft cu cărți, un raft plin 
cu cărți. Am vrut să văd ce cărți avea, dar m-am gândit că n-ar 
fi frumos să zăbovesc prin dormitorul lui. Am intrat repede în 
baia îngrijită, mi-am făcut treaba şi m-am întors în living. 

Ren stătea pe o parte a colţarului, cu picioarele cocoţate pe 
măsuţa de cafea. Îşi dăduse jos pantofii, era descult. Când mi-am 
luat sucul, nu m-am putut abţine să observ că avea picioare 
sexy, iar în clipa în care m-am gândit la asta, am decis că aveam 
nevoie să ies mai mult, dacă chiar consideram picioarele sexy. 
M-am rezemat de un braţ al colţarului, mi-am dat jos sandalele 
şi mi-am pus picioarele sub mine. M-a privit cu coada ochilor 
lui frumoși, cu gene dese, în timp ce și-a dus sticla la gură. 

— Îmi place să te văd la mine! a zis el. M-am gândit să îţi 
spun. 

Stupid de tulburată, am ignorat comentariul. 

— Cred că ar trebui să începem cu povestea aia cu halfeli- 
nul! am decis. 

— Bună alegere! Să scăpăm mai întâi de nebunie. 

Şi-a pus un braţ pe spătarul colțarului şi s-a uitat la mine. 

— Nu o să-ţi vină să crezi nimic din ce o să-ți spun, așa că, 
înainte să continui să vorbesc şi să consum oxigen, vreau să ai 
mintea deschisă. Înţelegi? 

— Vânăm elfi, Ren. Am o minte deschisă! 

Ren a ridicat o sprânceană. 

— Şi locuiesc în New Orleans de aproape patru ani. Am 
văzut o grămadă de rahaturi ciudate. 

— Adevărat! a murmurat el şi mi-a zâmbit scurt. Un halfe- 
lin e un copil al unui om cu un elf. 

O parte din mine bănuise asta, dar m-am trezit clătinând 
din cap, în ciuda faptului că tocmai spusesem că am o minte 
deschisă. 

— Asta nu e... Nu credeam că un elf şi un om pot face copii. 

— Nu e ușor. De fapt, se întâmplă cumva rar, compara- 
tiv cu miliardele de oameni care fac copii, dar pot și chiar se 
întâmplă. Din cât am aflat, se poate întâmpla doar când nu se 
foloseşte nicio constrângere şi, din ce ştim, ar putea avea legă- 
tură cu farmecele elfilor. Nimeni nu ştie exact de ce în unele 
cazuri apar sarcini, iar în altele, nu! Merle a avut dreptate când 
a zis că erau mii, dar nu mai sunt. Probabil că au rămas doar 
câţiva... Cel mult câteva duzini. 

— De ce sunt atât de puţini acum? am întrebat, hotărând să 
îi fac jocul şi să decid abia la finalul discuţiei dacă tipul bătea 
câmpii sau nu. 

— Treaba noastră - a celor care face parte din Elită — nu 
este doar să vânăm străvechi. 

Atenţia lui s-a mutat de la mine, când în jurul gurii i-am 
observat încordarea. 

— Avem şi datoria de a-i vâna pe halfelini. 

Buzele mi s-au întredeschis şi am expirat încet. 

— Să îi vânaţi? Adică să-i omorâţi? 

A mai luat o gură de bere, iar când privirea i-a revenit la 
mine, îi era uşor întunecată. 

— Exista o vrajă care contura. trecerile spre Lumea de 
Dincolo, o vrajă creată de cei care, am presupus noi, erau 
regele şi regina lumii lor. Când au fost create trecerile, au fost 
făcute cu posibilitatea de a fi închise şi deschise. Totuşi, există 
o fisură în creaţia lor — ceva care ar putea deschide toate trece- 
rile, din toată lumea, şi nu am mai putea să le închidem nicio- 
dată. Niciodată, Ivy! 

— Oh, Doamne... 

M-am îngrozit. Ideea ca porţile să se deschidă peste tot şi 
să nu existe nicio modalitate de a le închide era ceva ce nici 
măcar nu puteam să concep. Toate creaturile din Lumea de 
Dincolo, nu doar elfii şi străvechii, să poată pătrunde în lumea 
noastră! Nu am mai fi putut să-i împiedicăm să vină... sau să-i 
tragă pe oameni acolo. 

— Această fisură are legătură cu un halfelin. Dacă prințul 
sau prințesa pot să... cum să spun? Dacă pot să procreeze cu 
un halfelin, copilul rezultat dintr-o astfel de uniune - un stră- 
vechi care să aibă un copil cu un elf pe jumătate om - ar putea 
desface vraja originală, prin care au fost create trecerile. 

A râs sec, când l-am privit cu gura căscată. 

— Vezi tu, un prinţ sau o prințesă n-ar trebui să existe în 
lumea noastră. Un halfelin n-ar trebui să existe. Iar un copil 
rezultat din ei? La fel, n-ar trebui să existe nici el. E ca un fel 
de dogmă; ideologia, fundamentele lumii noastre, trecerile şi 
Lumea de Dincolo, toate sunt puse la îndoială și, astfel, întreaga 
paradigmă se prăbuşeşte. 

— Rahat! 

A chicotit. 

— Da! Exact! 

Privirea mea se învârtea agitată prin cameră. 

— E ca o apocalipsă. 

Un sunet înfundat: s-a auzit dinspre el. Am clipit repede și 
am zis: 

— Chiar este! E atât de bizar, că trebuie să fie adevărat! 
Doamne, eu... Mai bine aș fi băut! 

Atunci, Ren a râs, parcă mai relaxat. 

— 'Ți-am spus că o să ai nevoie de ceva mai tare! 

Clătinând din cap, am încercat să-mi adun gândurile. 

— Așadar, Elita vânează halfelinii, în caz că prinţul sau 
prinţesa ar trece vreodată printr-o poartă. Practic, voi vreţi să 
opriți problema înainte să înceapă? 

— Exact! 

Am luat o înghițitură mare de suc. 

— Iar tu eşti aici pentru că... 

— Sunt aici pentru ce ţi-am spus înainte. 

Privirea lui a găsit-o din nou pe a mea. 

— Tot ce ţi-am spus e adevărat! Elita se teme că, de data 
asta, vor deschide poarta. 

Inima mi-a tresărit. 

— Dar asta nu e tot... 

— Nu! a zis el încet. Sunt aici și pentru că avem dovezi că în 
New Orleans există un halfelin. 

Am înghiţit greu, m-am aplecat și mi-am pus sucul pe 
măsuţa de cafea, dar am sfârșit răsturnându-l pe canapea și 
făcând un dezastru. 

— Probabil că persoana respectivă habar n-are ce este. De 
obicei, ei nu ştiu! 

Peste trăsături i-a trecut o expresie absentă. 

— Ceea ce îi face să iasă în evidenţă nu este ceva ce musai 
strigă că mama și tata nu sunt de pe lumea asta. Unii n-au 
avut nici măcar un oscior rupt, pentru că n-au fost într-o 
astfel de situaţie, dar un halfelin e mai greu de rănit. Nu se 
îmbolnăvesc uşor. E cam singurul beneficiu pe care îl au de 
pe urma sângelui de elf sau a ADN-ului lor... doar dacă nu 
încep să se hrănească din oameni, însă ei nu ştiu cum să facă 
asta. Ar trebui să le arate un elf, dar nici măcar elfii nu pot 
simţii halfelinii. Doar dacă se apropie de sângele lor, abia 
atunci îşi pot da seama. 

Ren a făcut o pauză şi a mai luat o gură de bere. 

— Din câte ştim, elfii nu au reușit niciodată să pună mâna 
pe un halfelin, pentru că... pentru că ajungeam noi primii la ei. 

M-am înfiorat. 

— Şi cum îi găsiți? 

Un zâmbet cinic i-a apărut pe buze. 

— Majoritatea fac parte din Ordin. 

— Poftim? 

A încuviinţat, trecându-şi degetul peste eticheta berii. 

— Ţii minte ce ţi-am spus, că este nevoie să nu existe nicio 
constrângere ca să se producă o sarcină? Membrii noştri nu 
sunt sensibili la farmece şi toţi halfelinii — şi vreau să subliniez, 
toți halfelinii pe care i-am descoperit - au fost rezultatul unei 
uniuni consensuale. 

Am dat înapoi. 

— Vrei să spui că au vrut, au fost de acord să facă sex cu un 
elf, ştiind ce erau? 

— Da! 

— Scârbos! am mormăit. 

— Aşadar, cumva, halfelinul ajunge în Ordin. Suntem cu 
ochii-n patru, dar un alt aspect întâlnit constant la halfelini este 
că toți au fost adoptați. Așa că îi verificăm pe toți cei adoptați. 

Am simțit un fior rece pe şira spinării. 

— Şi eu am fost adoptată. 

— Ştiu! a zis şi mi-a zâmbit sincer, un zâmbet discret, dar 
sincer. Nu eşti unul dintre ei, Ivy. 

— De unde ştii? l-am provocat eu, dezgustată de idee, de 
simplul gând că aş putea fi unul dintre ei, fără să ştiu! Am fost 
adoptată. Nu mi-am rupt niciodată vreun os şi, din cât îmi 
amintesc, niciodată... 

— Nu ţi-ai rupt vreun os şi nu te-ai îmbolnăvit pentru că 
eşti norocoasă. lar părinții tăi reali au avut o căsnicie fericită 

înainte să fie uciși, m-a întrerupt el, coborând privirea când 
am tresărit la cuvintele lui. Numele lor erau Kurt şi Constance 
Brenner. Toți cei care i-au cunoscut au spus că nu au existat 
probleme conjugale între ei. Se iubeau, Ivy! Niciunul dintre ei 
n-ar fi avut vreo aventură. 

Le ştiam numele, dar trecuseră ani de când nu mai vorbise 
nimeni despre ei. Fusesem prea mică să-i cunosc, să formez 
vreo legătură cu ei, dar tot erau carne din carnea mea şi sânge 
din sângele meu, iar asta mă zguduise până în străfunduri. 

— În plus, când ai fost împuşcată, cel mai probabil, străve- 
chiul acela ar fi simţit dacă ai fi fost halfelin. Ai sângerat. Şi-ar 
fi dat seama. 

Am simțit o oarecare ușurare prin muşchii încordați. Am 
fost fericită să aud că niciunul dintre părinţii mei nu şi-a pus-o 
de bunăvoie cu un elf, producând-o astfel pe bebeluşa Ivy, vii- 
tor incubator de distrugere în masă. Totuşi, să aflu aşa ceva 
era... fascinant de îngrozitor! 

— Dar de unde ştiţi care sunt halfelinii? Pur și simplu, vă 
învârtiți pe aici... omorând oameni - membri ai Ordinului - pe 
care îi suspectaţi că ar fi halfelini? 

Mă jucam cu tivul treningului. 

— Nu poate fi doar atât! 

— Nici nu este. 

Mutând sticla în mâna care era mai departe de mine, Ren 
şi-a dat la o parte de pe frunte câteva bucle maronii. 

— Îţi aduci aminte de pumnalele care îi pot omori pe stră- 
vechi, cele făcute din copacul spinos, care creşte în Lumea de 
Dincolo? Dacă un halfelin e tăiat cu unul din acelea, vom şti 
că e halfelin. 

— Cum aşa? 

Privirea lui s-a îndreptat spre a mea. 

— Sângele lor va face bule. 

Am fluierat încet în barbă. 

— Mă rog, da, asta nu e ceva normal. 

— Totuşi, nu pot să mă învârt pe aici și să tai oamenii cu 
un pumnal, nu? 

Pe chip i-a apărut o expresie ciudată, aşa că şi-a ferit privirea. 

— Ştim despre câţiva din Ordin care au fost adoptați. Unul 
dintre ei e mort. Cred că numele ei era Cora. 

— Cora Howard! 

Sprâncenele mi s-au unit, când chipul ei pistruiat mi-a apă- 
rut în minte. 

— A fost omorâtă acum câteva luni. Cine altcineva? 

— Jackie Jordan, dar nu e halfelin. Am reuşit să o împung 
accidental cu tăişul pumnalului, în timpul primei noastre 
şedinţe. M-am gândit că o să-mi tragă una. Sângele nu i-a 
bolborosit. 

Am izbucnit într-un hohot de râs neașteptat şi mi-am 
amintit cum se uitase Jackie la el în seara în care aflaserăm de 
moartea lui Trent, de parcă nici n-ar fi vrut să se apropie de el. 

— Serios? Uau! Bun! Ceilalţi doi? 

— Eşti sigură că vrei să auzi? 

Am ridicat o sprânceană. 

— Miles a fost adoptat. 

— Rahat! am şoptit. Scuze, dar Miles, halfelin? Are perso- 
nalitatea unui tapet vechi de zece ani. 

Un zâmbet discret i-a apărut pe buze. 

— Nu cred că personalitatea îl descalifică. 

— Totuşi... nu-mi pot imagina să fie el. Şi e al doilea la 
comandă. Cum ar putea să i se permită unui halfelin să ajungă 
într-o astfel de poziţie? 

— Pur şi simplu, nu ştiau. 

Ren s-a întins şi și-a împletit un deget cu al meu, oprindu-mă 
să mai trag de o aţă din tiv. 

— Uneori, mă gândesc că ar fi mai uşor dacă întregul Ordin 
ar şti de existența halfelinilor, dacă ar şti ce se poate întâmpla 
dacă prinţul sau prinţesa ar pune mâna pe unul dintre ei, dar... 
genul acesta de informaţie ar putea fi distructivă. 

La început, am vrut să protestez, pentru că informaţia 
înseamnă putere şi este o sursă de siguranţă, dar, privindu-l 
în timp ce își trecea degetul peste articulațiile mele, mi-am dat 
seama de ce credea că ar avea un efect nimicitor. 

— Ai dreptate, am şoptit, simțind un vârtej în stomac. Dacă 
ar şti toți, ar fi o vânătoare de vrăjitoare. Ar avea de suferit 
oameni nevinovaţi. De îndată ce vreunul ar face ceva ciudat, și 
toţi suntem capabili de rahaturi ciudate, ar fi suspectat. Vinovat 
până la proba contrarie. 

— Exact! 

— Pe cine de aici mai verifici? 

După părerea mea, Miles ieşea din calcul. Poate că raționa- 
mentul meu nu era chiar logic, dar nu puteam să îmi închipui 
asta și nici nu ştiam cine altcineva fusese adoptat, pentru că era 
o întrebare extrem de personală, pe care nu puteai să le-o adre- 
sezi oamenilor, pur şi simplu. 

Sprâncenele lui s-au încruntat, în timp ce îmi atingea fie- 
care încheietură. 

— Elita încă face verificări în privința tuturor celor care... 
se potrivesc descrierii. 

— Cu alte cuvinte, nu vrei să-mi spui cine altcineva ar 
putea fi. 

A ridicat privirea spre mine. 

— Nu e nimic personal. Dar nu vreau să îţi bag în cap idei 
care s-ar putea să nu aibă ce căuta acolo. 

— Nu ştiu pe altcineva care să fi fost adoptat, am insistat. 

Au trecut câteva clipe. 

— Nu-mi place ideea de a nu-ţi spune, dar, cum ziceam, nu 
o să-ți bag în cap rahaturi care s-ar putea să nu aibă ce căuta 
acolo. 

Enervată, am vrut să-mi trag mâna din a lui, dar am rămas 
nemișcată, când degetul lui a urcat pe un os al mâinii mele, 
spre încheietură. Deşi eram iritată, îl înţelegeam. Evident, era 
ceva ce nu îmi spunea, dar mai exista și un alt motiv, nu doar 
pentru că nu voia să îmi bage rahaturi în cap. Oare să fi fost din 
cauză că eram apropiată de persoana pe care el şi Elita o sus- 
pectau? Gândurile mi-au fugit de îndată la Val, dar le-am alun- 
gat. Ea nu fusese adoptată; în plus, amândoi părinții ei erau în 
viață şi activi în cadrul Ordinului. 

— Când o să-l găsești, o să-l omori, nu-i aşa? am întrebat. 

Au trecut câteva clipe, apoi Ren s-a rezemat la loc, degetele 
retrăgându-i-se de pe mâna mea. A încuviinţat, luând o gură 
de bere. 

— Face parte din sarcina mea, Ivy. 

Umerii mi s-au cutremurat, străbătuți de un fior. Deşi omo- 
ram elfi în fiecare noapte în care vânam, pentru mine nu era 
acelaşi lucru să omori un om - fie el pe jumătate nu sau nu. 

— Niciodată n-am omorât un om. 

Privirea lui Ren s-a îndreptat spre a mea, dar n-am primit 
răspuns, pentru că, în adâncul sufletului, știam că el o făcuse. 
Mulţi membri ai Ordinului o făcuseră. Nu pentru că voiau. 
Uneori, era câte un om din care elfii se hrăniseră prea mult, 
cum fusese femeia din Cartier, cu câteva zile în urmă. Alteori, 
era cineva care ştia despre elfi şi era de partea lor. Sau era o 
persoană nevinovată, care era prinsă la mijloc. Știam că une- 
ori era inevitabil. 

— David spune că asta mă face slabă, am adăugat încet. 

Nuanţa de smarald din ochii lui Ren s-a înveselit, când mi-a 
zis cu seriozitate: 

— Nu te face slabă, Ivy! Deloc! Bucură-te că nu ai avut nici- 
odată sânge de felul acela pe mâini! Sincer, sper nici să nu ai 
vreodată! Poate că e datoria noastră - datoria mea -, dar nu e 
ceva ce-mi place. Nu e... 

Ren şi-a mutat privirea, iar un muşchi de pe maxilar i-a 
zvâcnit. 

— Nu e ceva cu care sunt complet de acord. Nici măcar 
când e vorba despre halfelini. 

Mi-am amintit imediat expresia gravă care i se întipărise pe 
chip când murise bărbatul acela din Cartier. N-am ştiut ce să 
îi spun, pentru că habar n-aveam cum era să omori pe cineva 
a cărui singură vină e moştenirea mixtă, şi nici măcar nu eram 
sigură dacă sunt de acord cu asta. Cum puteam să fiu? Dacă 
ceea ce spusese Ren era adevărat, cei mai mulți, poate chiar 
toți, habar n-aveau ce erau. Pe de altă parte, înțelegeam riscul 
pe care îl reprezentau. Confuză, am încercat să îmi dau seama 
ce simt. Singurul lucru pe care îl ştiam era că ce spusese Ren 
e adevărat - că nu e de acord cu asta. Mi-o spunea instinctul. 
I-am studiat trăsăturile ferme ale bărbiei, nasul drept şi mân- 
dru, linia dreaptă a buzelor, care de obicei erau curbate într-un 
zâmbet ironic. 

— Nu poți pleca din Elită? 

A râs sec. 

— Poţi pleca din Ordin, dar nu poți pleca din Elită. 
Niciodată n-ar avea încredere să plecăm, având în vedere toate 
informaţiile pe care le ştim. M-am născut în Elită. 

Privirea lui a găsit-o din nou pe a mea, iar umbrele pe care 
le văzusem mai devreme în ochi i s-au intensificat. 

— Şi o să mor în ea. 

M-am încordat toată când am auzit vorbele alea. Nu îmi 
plăcea să îl aud spunând asta, nu voiam să îl aud spunând așa 
ceva. Am tras aer în piept, dar mi-a rămas blocat în gât, peste 
nodul amar de panică. Am închis ochii. Doamne, ce proastă 
eram! Îi permisesem lui Ren să îmi intre pe sub piele, la fel 
cum o lăsasem pe Val, deși ştiam că n-ar fi trebuit. Eram sadică 
sau cum? La naiba! De ce nu puteam să fiu o sadică amuzantă, 
căreia să-i placă să fie dominată sau alte ciudăţenii din astea? 

— Te descurci bine... Mai bine decât am crezut. 

Când am deschis ochii, nu se uita la mine. Se uita fix la sti- 
cla de bere pe care o ţinea în mână, la eticheta pe care aproape 
că o dezlipise. 

— Poate că o să mă panichez mai târziu. Nu ştiu! Au fost o 
grămadă de informaţii de digerat. 

— Da! a încuviinţat el gânditor; uram tonul acela şi uram 
că îmi păsa suficient să simt asta. Dar încă trebuie să aflăm 
unde sunt porțile, a adăugat el, terminându-și berea. 

S-a aplecat, şi-a pus picioarele pe podea și a lăsat sticla pe 
măsuţa de cafea. 

— Crezi că în felul ei, Merle chiar ne-a spus unde se află 
porţile? 

— Cred că da! 

Mi-am trecut mâna peste față şi am oftat obosită. 

— Ceva din ce a spus ultima dată, că nici oameni, nici spi- 
rite nu se pot odihni acolo? Îmi sună cunoscut. Pot să vorbesc 
cu Jerome. A trăit aici toată viața. Ar putea şti câteva locuri pe 
care să le verificăm! 

— Sună bine! Du-i prăjitură! a propus Ren şi mi-a zâmbit 
scurt. Periază-l! Dar păstrează-mi şi mie o felie! 

Am zâmbit reticent. 

— Tot nu ştiu dacă pot să-ţi dau din prăjitura mea. 

— Iubito, o să iau o bucată din prăjitura ta, da? 

Am râs, clătinând din cap. 

— Ce încrezut! 

Zâmbetul i-a mai zăbovit pe buze câteva clipe, înainte să se 
estompeze încet, iar apoi să dispară, de parcă nici n-ar fi fost 
acolo. Ghemuită pe brațul canapelei, am lăsat să se asimileze tot 
ce îmi spusese. Gândurile îmi zburau dintr-o direcție în alta. Mă 
obseda întrebarea cât de mult știa David din toate astea. Știa că 
Miles fusese adoptat şi că era posibil să fie halfelin? Ştia ceva 
despre halfelini, iar dacă da, era pregătit? Trebuia să fie! 

Ren și-a rezemat capul de canapea. 

— Mi-am lăsat cel mai bun prieten să moară. 

Am clipit, surprinsă. 

— Poftim? 

Expirând zgomotos, Ren s-a uitat la ecranul gol al televizo- 
rului din fața noastră. 

— Prietenul meu cel mai bun... Îl chema Noah Cobb. Am 
crescut împreună, am fost mereu unul lângă altul. La naiba, 
eram ca fraţii! Ne băgam în belele, ne feream de ele! Dacă îl 
vedeai pe vreunul dintre noi, la scurt timp, apărea și celălalt. 

Am simţit că mă cuprinde o senzaţie de greață. 

— Ce s-a întâmplat cu el? 

Maxilarul lui Ren s-a mişcat, în timp ce privea drept înainte. 

— A fost un accident. Crescut în Ordin, ambii părinți tră- 
iau şi erau fericiţi, ştii? Niciodată n-aş fi suspectat nimic. Tatăl 
lui n-a înşelat-o pe mama lui. Nu era așa. Din ce am aflat mai 
târziu, Noah a apărut cam în perioada când tatăl lui și-a cunos- 
cut soția. A fost o aventură de o noapte şi au ascuns foarte bine 
ce era el. După... după cele întâmplate, am aflat că elful cu care 
se culcase tatăl lui i l-a adus pe Noah. Elfii ştiu ce poate face un 

halfelin, dar nu pot creşte un copil care are sânge de muritor. 
Nu au compasiunea sau umanitatea necesară să nu neglijeze 
un copil, astfel încât să poată trăi chiar și o săptămână. În fine, 
femeia cu care s-a căsătorit tatăl lui l-a acceptat pe Noah ca pe 
copilul ei. Habar n-aveau ce însemna un halfelin. 

Am simţit o durere în piept, în timp ce îl ascultam. Compa- 
siune omenească, dragostea tatălui său şi acceptarea din par- 
tea soţiei lui îl salvaseră pe băiat, dar ştiam ce urma şi, cu toate 
că speram la un final diferit, ştiam că nu se va schimba felul în 
care se termina povestea aceea. 

— Noah a fost... Doamne, a fost un băiat bun şi ar fi deve- 
nit un membru al Ordinului grozav! Loial până în măduva 
oaselor, iar eu... 

Ren a izbucnit într-un hohot de râs amar. 

— Ştia chiar şi pentru ce eram instruit. Rahat! N-ar fi tre- 
buit să îi spun, dar, hei, nu aveam secrete faţă de el, iar pe atunci 
eram al naibii de mândru! Credeam că eram special. 

Buzele i s-au curbat într-un zâmbet fals. 

— Felul în care am aflat a fost o nenorocită de întâmplare. 
Vina mea, de fapt! Aveam la mine pumnalul din lemn de copac 
spinos. 

Cu umerii încordaţi, Ren şi-a frecat mâinile pe piept, în 
zona inimii. 

— Părinţii mei locuiau la marginea oraşului, pe un teren 
de câteva hectare. Erau instalate ţinte şi exersam aruncarea cu 
cuțitul. Rahaturi din astea! Noah venise pe la mine şi ne pros- 
team prin curte. Tata era acolo. Şi un alt membru al Elitei, 
Kyle Clare. 

Tonul lui era încordat, avea o uşoară amărăciune. 

— Tata habar n-avea că scosesem pumnalul şi că l-am lăsat 
pe Noah să îl ia. S-a înțepat. Doar o tăietură mică, dar nici n-a 
trebuit mai mult. Am văzut. La fel şi tata, şi Kyle. 

Pieptul mi s-a strâns şi mă durea. După toate pierderile pe 
care le suferisem, habar n-aveam ce aș fi făcut dacă aş fi aflat 
că cea mai bună prietenă a mea, cineva ca Val, era ceea ce fuse- 
sem instruită să vânez şi să ucid. 

— Şi-a dat seama, a zis Ren, cu voce răguşită. Când și-a 
văzut sângele cu bule, Noah şi-a dat seama, pentru că îi spuse- 
sem. S-a uitat la mine, de parcă își cerea scuze. Nu o să uit nici- 
odată privirea aceea. 

Ren s-a oprit, şi-a dres vocea, iar eu am închis ochii strâns, 
să opresc valul brusc de lacrimi. 

— Am fost şocat. N-am făcut nimic, doar m-am uitat la el. 
Tata a văzut, la fel şi Kyle. Ei... s-au prefăcut că n-au observat, 
dar ştiam că o făcuseră. Noah a plecat, iar eu... eu doar am stat 
acolo, în nenorocita aia de curte. 

— Oh, Doamne! am şoptit. 

— Kyle? Atunci a plecat şi el şi, în adâncul sufletului, am 
ştiut de ce pleca. În tot timpul acela, un halfelin fusese chiar 
sub nasul nostru. Uneori, e nevoie de ani să afli informaţii des- 
pre potenţiale ţinte. 

Ren a suspinat şi a clătinat din cap. 

— Când mi-am revenit din şoc, am încercat să mă duc după 
ei. Aveam de gând să merg după ei. Nu ştiam ce voi face, dar nu 
puteam să stau acolo, pur şi simplu. Tata m-a împiedicat şi... 
Noah n-a mai ajuns acasă. Nu l-am mai văzut niciodată. 

— Oh, Ren, îmi pare foarte rău! 

Vocea mea era răguşită. 

— Nu ştiu ce altceva să spun, doar că îmi pare rău! 

Ren a încuviințat, dar i-am simţit sentimentul de vinovăţie 
în cele ce mi-a spus: 

— Până în ziua de azi mă gândesc la toate lucrurile pe care 
aş fi putut să le fac altfel. De exemplu, dacă nu i-aş fi spus 

despre Elită, dacă nu aș fi scos niciodată pumnalul acela când 
eram cu el. Nu s-ar fi tăiat și, mă rog, tot rahatul ar fi fost cu 
totul altfel. 

— Stai! Ce s-a întâmplat cu el nu a fost din vina ta. 

— Ştiu! 

— Câţi ani aveai când s-a întâmplat asta? Vreo 16? La 16 ani 
ştiam un rahat, Ren! Ce s-a întâmplat nu a fost din vina ta! 

— Nu i-am împiedicat să-l omoare pe Noah. 

— Dar ai încercat. 

Privirea lui grea, chinuită, s-a îndreptat spre mine. 

— Am încercat suficient? Nu sunt sigur! Şi trebuia măcar 
să încerc? Am crescut ştiind că halfelinii trebuie eliminaţi. Fără 
reţineri! 

— Indiferent cum a fost, nu e vorba despre ceva ce ai făcut 
sau nu ai făcut. Moartea lui nu a fost din vina ta. 

M-am întins şi mi-am pus degetele pe antebraţul lui. 

— Dumnezeu ştie că înţeleg cum e să simţi genul ăsta de 
vinovăţie! 

O sclipire de înţelegere i-a trecut peste chip. 

— Da? 

Dându-mi seama de ceea ce tocmai recunoscusem, am tre- 
cut repede mai departe. Ultimul lucru pe care avea nevoie să 
îl audă era că eu fusesem, de fapt, cauza morții a trei oameni. 

— Nu trebuie să porți pe umeri o astfel de vină, Ren. Ce 
s-a întâmplat a fost oribil şi, da, sunt o grămadă de lucruri care 
ar fi putut fi făcute altfel, dar mă îndoiesc că ar fi schimbat 
rezultatul. 

Am făcut o pauză, întrebându-mă când vorbisem ultima 
dată atât de matur. 

— Nu e vina ta, Ren! 

Mi-a studiat atent chipul, apoi şi-a pus mâna peste a mea. 

— Nu vreau să mai fiu vreodată în situația aceea! 

Mi s-a strâns inima, forțându-mi o promisiune pe care nu 
eram sigură că o pot ţine şi asupra căreia nu aveam control. 

— Nu o să fii! 

Ren a rămas tăcut un moment, cu privirea ațintită asupra 
mea, cu o intensitate care mi-a accelerat respiraţia, apoi s-a 
uitat în altă parte. Apropiindu-se, m-a sărutat. Atingerea buze- 
lor lui era ultimul lucru pe care îl aşteptam, dar felul blând, 
aproape timid, în care a făcut-o mi-a plăcut. M-am deschis 
pentru el, iar cealaltă mână a lui s-a aşezat la ceafa mea. L-am 
sărutat şi eu, încă simțindu-mă un pic nefiresc atunci când 
făceam asta, dar, după câteva clipe, nu m-am mai gândit dacă 
o făceam sau nu cum trebuie. Nu puteam să mă gândesc la 
prea multe, când tot ce simțeam era gustul lui. 

Pulsul mi s-a accelerat când m-a tras spre el. Şi-a strecurat 
mâinile pe braţele mele şi m-a ridicat în poala lui; cu genunchii 
de o parte şi de alta a coapselor lui. Nicio clipă nu şi-a dezlipit 
gura de a mea, iar asta necesita pricepere. 

Nu aş fi permis asta, dar tremuram şi îmi doream mult mai 
mult. De câte ori mă atingea şi cu fiecare atingere a buzelor 
lui, eram mai copleșită, dar nu reuşeam să mă opresc. Tânjeam 
după atingerea aceea, după fiorul de plăcere şi după fericirea 
fără suflare care mă aştepta. 

Tânjeam după el! 


Capitolul șaisprezece 


REN AVEA NEVOIE DE ASTA, AVEA NEVOIE DE MINE! O SIMŢEAM 
după felul în care îi tremurau mâinile în timp ce şi le-a trecut 
peste coapsele mele, să îmi strângă fundul, şi după înverşunarea 
cu care m-a sărutat. Mâna lui mi-a apucat din nou ceafa, ţinân- 
du-mă pe loc, deși nu aveam de gând să plec nicăieri. Dincolo 
de excitarea din privirea lui era o mare tristeţe, care îmi mer- 
gea la inimă şi îmi venea să o şterg, să o îndepărtez. Voiam să 
îl aduc înapoi pe Ren cel provocator, zâmbitor, care mă incita 
şi mă înfuria. Mi-am trecut mâinile peste pieptul lui, strecu- 
rându-mi degetele pe sub tivul tricoului uzat. Le-am dus în 
sus, iar Ren s-a dat înapoi. După un moment, a întrebat: 

— Ce vrei, Ivy? 

Respiram repede şi intens. 

— Ren... 

Nu mi-a răspuns. Ochii lui aveau o nuanţă intensă de verde, 
când mi-a cuprins în palme obrajii, trecându-şi vârfurile dege- 
telor peste bărbia mea, în timp ce şi-a înclinat capul şi m-a 
sărutat din nou. Săruturile noastre erau intense, lente, şi mă 
făceau să tremur și să îmi doresc mult mai mult. 

I-am ridicat din nou tricoul, lăsând să i se vadă un pic din 
abdomen. 


266 JENNIFER L. ARMENTROUT 


— Vreau să îţi dai jos tricoul! 

S-a ivit ceva ce aducea a zâmbet. 

— Cine sunt eu să mă opun? 

Când a ridicat braţele, i-am dat jos tricoul, lăsându-l să 
cadă lângă noi, pe canapea, şi m-am tras înapoi, uitându-mă 
cu atenţie la el pentru prima dată. Era... absolut uimitor. Pec- 
toralii lui erau tari, iar abdomenul, o serie de creste încor- 
date, care mă implorau să le ating şi să le explorez. Avea o dâră 
subțire de păr negru, care începea de sub buric şi dispărea sub 
talia pantalonilor, dar cea care m-a dat gata a fost opera de artă 
care îi înconjura întregul braţ drept şi umărul, pectoralii din 
dreapta şi partea laterală a corpului. 

Acum ştiam ce reprezenta tatuajul și îmi venea să plâng 
şi să ling fiecare milimetru din el. Lujerii îi erau incrustaţi în 
piele, formând nesfârşite bucle, iar aceia răsuciți peste piep- 
tul lui formau maci roşii ca sângele. Erau o grămadă, în sus şi 
în jos, pe partea laterală a corpului său, iar printre flori erau 
litere, o propoziţie care mi-a adus lacrimi în ochi: 

Să nu uităm! 

Florile erau un simbol al amintirii, al aducerii aminte pen- 
tru cineva drag. Ştiam că florile acelea erau pentru prietenul 
lui şi era ceva incredibil de nobil la omagiul pe care i-l adu- 
cea cu trupul lui. Mi-am aplecat capul şi l-am sărutat pe cel de 
deasupra inimii. Privirea mea a fugit spre a lui, când a inspi- 
rat adânc. 

— Tatuajul... e frumos. Se întinde şi pe spate, în jos? 

A încuviințat şi m-am uitat în jos, trecându-mi degetele 
peste lujeri, apoi am văzut că tatuajul sângera în trei cercuri 
întrepătrunse, lângă şoldul lui, pe crestătura delicioasă. 

— Suntem marcați în acelaşi loc. 

— Ştiu! 

Desigur că văzuse, aşa că am presupus că de aceea mă atin- 
sese atunci. Un fior şi-a croit drum prin trupul lui bine făcut, 
când mi-am trecut degetele peste lujeri. 

— Pot? 

Ren mi-a prins marginea tricoului şi, trăgând aer în piept, 
am încuviințat. Mi l-a dat jos, scoțându-mi braţele din el. Habar 
n-aveam unde se termina tricoul. Buzele lui s-au întredeschis. 

— Eşti frumoasă, Ivy! 

Felul în care a spus-o m-a făcut să mă simt frumoasă, felul 
în care a vorbit m-a făcut să mă simt ca o zeiță, deşi sutienul 
meu era alb, cu margarete galbene. Serios! Chiar aveam ches- 
tii mai sexy. Dar mâinile i-au urcat de pe coapsele mele pe 
abdomen, spre sâni. Senzaţia pe care au lăsat-o în urma lor a 
fost un pic înspăimântătoare, dar încântătoare. Mi-a mângâ- 
iat sânul, degetul lui mare trecând peste sfârcul care se întă- 
rea sub sutien. Am gemut, iar ochii lui s-au făcut de un verde 
profund. 

— Îmi place cum mă priveşti, a zis el, atingându-mi buzele 
cu ale lui. Dar ştii ce îmi place și mai mult? 

— Poftim? 

Degetele i s-au mişcat peste sfârcul meu în cercuri lente, 
chinuitoare. 

— Sunetul pe care îl scoţi când îţi place. 

Obrajii îmi ardeau când am încercat să-mi trag răsuflarea. 
Gura lui a lăsat-o pe a mea, coborând pe gât, ciupindu-mi pie- 
lea. S-a dus pe marginea dantelată a sutienului, apoi degetele 
lui agile şi-au croit drum în interiorul cupei, iar spatele meu 
s-a arcuit, apăsându-mi sânul de carnea lui. Senzaţia pielii pe 
piele m-a excitat şi mi-a înfierbântat sângele. Când mi-a prins 
sfârcul între degete, din pieptul lui a ieşit cel mai sexy sunet pe 
care l-am auzit vreodată. 

Am pus mâna pe nasturele blugilor lui, l-am deschis, apoi 
i-am lăsat în jos fermoarul. Am ridicat privirea, când mi-a 
prins încheietura. 

Privirea lui era în flăcări. 

— Eşti sigură? m-a întrebat. 

— Vreau... vreau să te ating! 

Genele dese i-au fluturat, apoi mi-a îndrumat mâna în blu- 
gii lui desfăcuţi. Degetele mele i-au atins grosimea fierbinte şi 
tare, şi am tresărit. 

— Nu porți... 

Mi-a zâmbit provocator, în timp ce mâna lui s-a mutat la 
celălalt sân. 

— Eram în pat, când ai sunat. Am plecat în grabă. 

— Aşa se pare! am murmurat, excitată într-un fel incredibil 
de ideea că în tot acel timp fusese gol pe sub blugi. 

Am înmărmurit când şi-a strecurat ambele mâini sub cupe. 
A tras în jos sutienul, dezgolindu-mi sânii, în timp ce s-a înfi- 
orat din nou, iar asta m-a excitat. 

— La naiba, a murmurat el, nu-i merit! 

Înainte să pot răspunde unei astfel de afirmaţii neadevărate, 
şi-a coborât capul spre sânii mei şi a luat în gură un sfârc dure- 
ros. Am ţipat, simţurile zvâcnindu-mi cu fiecare atingere fier- 
binte şi umedă. Șoldurile mi s-au mișcat şi, folosindu-mă de 
cealaltă mână, i-am tras în jos blugii. S-a ridicat şi m-a ajutat 
să-l dezbrac de ei, rămânând gol. Pierdută în senzațiile pe care 
le stârnea în mine, mi-am rezemat obrazul de al lui, în timp 
ce el şi-a dus o mână în jos, pe abdomenul meu, în interiorul 
pantalonilor largi, iar eu mi-am strâns mâna la baza grosimii 
lui. A zvâcnit, întregul lui corp răspunzând atingerii mele. O 
muşcătură uşoară m-a făcut să țip şi m-am înfiorat când dege- 
tele lui mi-au atins partea din mijloc de sub chiloți. 

Respirația lui era caldă în urechea mea. 

— O să te fac să îţi dai drumul! 

Un fior adânc m-a cuprins, şi am închis ochii. L-am mân- 
gâiat încet, neştiind sigur cum să procedez, pentru că trecuse 
incredibil de mult de când făcusem ultima dată așa ceva. Mi-a 
gemut pe gât, trecându-şi un deget peste miezul meu. Am sim- 
tit cum mi se strânge un nod în abdomen. 

— Fac ce trebuie? am şoptit. 

— La naiba, Ivy! Faci perfect! 

S-a tras înapoi, desenând o potecă de săruturi pe obrazul 
meu. Mi-a prins gura, cuprinzându-mă adânc. 

— Tot ce faci tu o să fie bine! Orice! 

Încurajată de asta, m-am lăsat pe spate şi am privit în jos, 
apoi la el, m-am holbat ca o idioată, dar nu m-am putut abţine, 
pentru că el mă dorea, eu îl doream. În asta era o putere pe 
care o uitasem cu totul şi pe care oricum nu o înțelesesem pe 
deplin, cel puţin până în clipa aceea. 

— Trebuie să îți spun un secret, a zis el, punându-și o mână 
peste a mea, în timp ce continua să mă tachineze cu cealaltă. 

— Da? am întrebat, cu respiraţia tăiată. 

Mi-a trecut mâna de-a lungul grosimii lui. 

— Am făcut asta noaptea trecută, când am ajuns acasă. 
Eram al naibii de excitat! A trebuit s-o fac! 

Oh, Doamne! 

Mi-am întors capul, i-am găsit gura şi l-am sărutat, copleşită 
de ceea ce recunoscuse. Mâna mi s-a strâns pe el, şi a zvâcnit 
în palma mea. Amândoi respiram repede, iar el m-a prins de 
ceafă, în timp ce şi-a strecurat degetele sub chiloţii mei. Inima 
mi-a tresărit când a vârât un deget prin umezeala dintre coap- 
sele mele, iar apoi în mine. 

— Eşti atât de strâmtă! a zis el peste gura mea. Nu eşti... 

Am clătinat din cap, dar el s-a oprit. Am preluat eu iniţiativa 
şi m-am împins în mâna lui, forțându-i degetul să intre mai 
adânc, iar palma să i se lipească de mănunchiul de nervi. 

— Oh, Doamne! am gâfâit. 

A fost tot ce am putut să spun, în timp ce el îşi băga şi îşi sco- 
tea degetul, înăuntru, afară, înăuntru, afară. Fiecare terminație 
nervoasă parcă îmi luase foc. Cuprinsă de plăcere, simțeam 
furnicături prin corp. Ne-am sărutat profund, în timp ce eu îi 
călăream mâna şi i-o frecam în acelaşi timp, până când tensi- 
unea a atins un punct insuportabil. M-am împins frenetic în 
mâna lui, iar el a gemut în timp ce mă săruta. Vârful i s-a ume- 
zit şi am ştiut că era aproape — eu eram aproape —, nu, eu eram 
acolo. Mi-am dat capul pe spate, ţipând, în timp ce nodul se 
desfăcea rapid, trimițând prin mine spirale de plăcere. Corpul 
mi-a fost zguduit, apoi şoldurile lui s-au împins în sus, iar gro- 
simea lui a zvâcnit cu spasme în mâna mea. 

Nu ştiu cât a trecut până când vreunul dintre noi a reușit să 
se mişte, să ne retragem mâinile unul de pe trupul celuilalt, dar 
nu ne-am depărtat. M-a strâns în braţe şi m-a ţinut lângă el, în 
timp ce bătăile inimii mele au încetinit. Respira profund, saca- 
dat, când m-a sărutat pe tâmplă. 

— Mai stai un pic şi te duc eu acasă? m-a întrebat. 

Inteligent ar fi fost să zic nu şi să o iau la sănătoasa cât de 
repede posibil, pentru că făcusem ceea ce îmi propusesem. Nu 
mai era trist. Bonus, amândoi avuseserăm orgasm, dar îmi era 
bine în braţele lui. Mușşchii mei nu voiau să facă mişcarea de 
îndepărtare. Mă simţeam iubită, nu singură, iar acela era un 
sentiment minunat, la care încă nu eram pregătită să renunţ. 

Deşi ştiam că în clipa aceea eram îndrăgostită până peste 
cap, m-am ghemuit mai mult lângă el. 

— Stau! 

Era târziu când Ren m-a dus înapoi acasă, schimbând motoci- 
cleta cu camioneta, pentru că începuse să plouă, și, recunosc, 
mi-a luat ceva timp să cobor din mașină. Totuși, n-a fost deloc 
vina mea. Am încercat să mă strecor, dar înainte ca degetele să 
atingă măcar portiera, Ren şi-a înfăşurat un braţ în jurul taliei 
mele şi m-a ridicat peste scaun. Picături mari de ploaie loveau 
geamul și se scurgeau în râuri mici, în timp ce el îmi prindea 
încheieturile. 

— Ren? 

Cu un zâmbet din colțul buzelor, mi-a ghidat mâinile spre 
pieptul lui, așa că i-am simţit inima bătând cu putere sub 
palma mea. 

— Trebuie să înveţi ceva, Ivy! 

Am ridicat sprâncenele, încercând cu disperare să mă pre- 
fac că sunt calmă, deși pulsul mi se accelerase. 

— Ce să învăţ? Că eşti lacom şi drăgăstos? Deja ştiu asta. 

— Bine că eşti tu deşteaptă! 

A chicotit, lăsându-și capul în jos, spre al meu. 

— Nu pleci fără un sărut! 

Mi s-a oprit respirația. 

— Oh! 

— Da, oh! 

În camioneta aceea drăguță, cu geamuri aburite, mi-am ţinut 
mâinile la pieptul lui Ren, iar el m-a sărutat de parcă murea 
de sete, şi eu eram găleata lui cu apă. A scos sunetul acela, un 
mârâit masculin, profund, care a trimis un val de căldură prin 
simțurile mele. Săruturile noastre ardeau, transformându-se 
în atingeri. Mâinile lui au urcat sub tricoul meu, iar degetele 
i s-au mişcat de-a lungul spatelui. Ale mele i s-au strecurat 
sub tricou, trasând formele de pe abdomenul lui. Am pierdut 

controlul asupra degetelor, mai ales când au devenit foarte 
interesate să intre sub talia blugilor lui. 

— Trebuie să ne oprim! a zis el cu voce răgușită, luându-și 
gura de pe a mea. 

În lumina de un galben blând și strălucitor de pe boltă, am 
văzut că buzele lui erau la fel de umflate cum mi le simțeam pe 
ale mele. 

— Altfel, am impresia că o să fim arestaţi pentru compor- 
tament obscen. 

Cu obrajii încinși şi cu trupul în flăcări, mi-a fost greu să mă 
desprind, dar am făcut-o și mi-am luat rămas-bun. Plănuiserăm 
să ne întâlnim după cursurile mele, să vorbim cu Jerome. 

— Mâine? 

A înghiţit greu şi a încuviinţat. Am coborât din mașină și am 
ieșit în ploaia rece. Mintea mea galopa, în timp ce am traversat 
în fugă şi am intrat pe poartă. Ce făceam cu el? Aveam orgasm, 
evident, dar era mai mult de atât. Oh, Doamne, era mult mai 
mult de atât şi, în loc să fiu complet dezgustată de asta, simțeam 
entuziasm şi o speranţă crescândă că aș putea avea parte de 
normalitate, în toată nebunia aceea! 

Îndrăznisem măcar să o am? Ziua aceea fusese cea mai 
apropiată de normalitate pe care o avusesem de mult timp. 
Leneviserăm pe canapea, comandaserăm mâncare şi ne uitase- 
răm la un maraton de reality-show-uri pe un canal tv. Nu vor- 
biserăm despre munca noastră - despre străvechi, sau despre 
porţi —, deşi mai erau doar trei zile până la echinocţiu și aceea 
ar fi trebuit să fie prioritatea noastră. Pur și simplu... lenevise- 
răm, ca oricine altcineva de vârsta noastră, și n-aș fi dat asta... 
Doar pașii grei din spatele meu m-au avertizat, când m-am 
apropiat de scări. M-am întors, gata să pocnesc pe cineva, dar 
era Ren. Mi-am lăsat mâinile în jos. 

— Cena... 

Înainte să termin orice aveam de gând să spun, Ren a fost pe 
mine. Mâinile lui au aterizat pe coapsele mele, m-a ridicat şi m-a 
împins la perete. Corpul meu a reacţionat imediat. Picioarele 
înfășurate în jurul taliei lui şi brațele în jurul gâtului, iar un gâfâit 
strangulat mi-a desfăcut buzele, înainte să mă sărute din nou. 
Îl simţeam între picioare și, în ciuda ploii reci, mi-a încins pie- 
lea. Coapsele lui Ren mă apăsau într-un fel care era plăcut și 
obraznic, și care a condus la gesturi obscene și senzuale, dar nu 
puteam să mă gândesc la o posibilă pedeapsă cu închisoarea sau 
la amenzi, în timp ce mâinile lui îmi cuprindeau fața. 

Un fulger a despicat cerul şi s-a auzit un tunet, dar în urechi 
îmi răsunau doar bătăile propriei inimi. Îl simţeam doar pe Ren 
lipit de mine, în timp ce buzele noastre se contopeau. Eram cât 
se poate de pregătită să mă pierd în el. Trupurile noastre se 
legănau, iar mâinile ne-au devenit alunecoase. Nu ştiu cât timp 
ne-am sărutat, dar hainele ne erau leoarcă, iar corpul îmi tre- 
mura, când ne-am oprit să respirăm. Buzele lui au trecut peste 
obrajii mei, iar mâinile i-au alunecat spre gâtul meu, dându-mi 
capul pe spate. 

Cu părul lipit de cap din cauză ploii și cu pârâiașe care-i 
curgeau pe față, arăta ca un zeu al mării. 

— Îţi mulțumesc pentru azi! Habar n-ai cât de mult a 
însemnat pentru mine să fii acolo! 

Mi-a sărutat vârful nasului, dându-se înapoi și punându-mă 
jos cu blândeţe. 

— Pe mâine! 

Apoi a dispărut în ploaie, ca un fel de iubit-fantomă. 

— Isuse! am şoptit. 

Fulgerul a străbătut cerul, urmat repede de un tunet puter- 
nic. Am sfârșit prin a mă împletici în apartament, udă leoarcă. 

Tink era în living și mi-a aruncat o privire lungă, ciudată, dar 
n-a zis nimic, apoi a zburat în camera lui. Mie, una, mi-a con- 
venit. Îmi zbura mintea în o mie de locuri și n-aş fi avut ener- 
gia necesară să am de-a face cu Tink. 

Am dormit dusă. De fapt, am dormit precum cineva care 
tocmai avusese un orgasm pe care nu şi-l provocase singură, 
pentru prima dată în câţiva ani, şi chiar așa era. Oricum, 
m-am trezit înviorată, dar în timp ce mi-am făcut alergarea de 
dimineaţă şi m-am pregătit pentru şcoală, ceva m-a sâcâit, un 
gând care îmi tot dădea târcoale, însă de câte ori am încercat 
să-l apuc, mi-a scăpat. 

Înainte să plec spre cursurile de luni, reuşisem să îl con- 
ving pe Tink să facă o prăjitură, promițându-i să îi aduc o gră- 
madă de beignets, când voi veni acasă. Speram ca prăjitura să îl 
încălzească pe Jerome suficient să ne fie de ajutor. Era o ches- 
tie cu bătaie lungă să presupun că ştia ceva, dar nu aveam prea 
multe alte opţiuni. Tink a zburat din cămara mică spre dula- 
puri, luând făină şi zahăr brun. 

— Ai noroc că mereu îţi spun să avem o rezervă de praf de 
copt şi de cacao! 

— Aşae! 

Am ieșit din bucătărie, gândurile mele mergând parcă pe 
vârfuri pe lângă evenimentele recente. Mi-am amintit de ceva 
ce uitasem când fusesem la Merle. Prima dată când trecusem pe 
la ea, fusese ceva în grădină. Se poate să fi fost o vrabie, dar dacă 
fusese un alt spiriduş? De cât timp era aici? Mai bine zis, cum 
naiba ajunsese Tink aici fără ca noi să știm că a trecut ceva prin 
poartă? Nu că nu mă mai gândisem la asta, dar acum, știind tot 
ce ştiam, fisurile din povestea lui Tink păreau mai vizibile. 

Probabil că mă minţise. Mi-era greu să cred asta, dar în 
ultima vreme aflasem o grămadă de lucruri pe care o ființă din 

Lumea de Dincolo ar fi trebuit să le ştie. Fără să mă bage vreo 
secundă în seamă, Tink a scos din dulap un bol. Am ezitat 
în pragul uşii de la bucătărie, tresărind când bolul metalic s-a 
lovit de blatul pe care l-a scăpat. Nu ştiu de ce, mă întrebam 
cum ajunsese acolo, în locul acela din cimitir. 

— Tink? 

Nu s-a uitat spre mine când a luat din sertar o spatulă şi s-a 
învârtit prin bucătărie. 

— Mă întrerupi! Şi ştii că îmi place să fac prăjituri. 

M-am rezemat de tocul uşii şi n-am mușcat momeala, cum 
făceam de obicei. Gânduri contradictorii nu îmi dădeau pace. 
Tink nu știa despre halfelini? Pentru că, dacă ştia, de ce nu îmi 
spusese? Şi porţile? M-am uitat la ceas și am văzut că în scurtă 
vreme trebuia să plec, dacă voiam să ajung la cursuri la timp. 

— Când te-am găsit în cimitir, îţi amintești cât de departe 
erai de poartă? 

Tink s-a întors, ţinând strâns spatula. 

— Nu! i-am mai spus, nici măcar nu-mi amintesc să fi 
trecut prin poartă. M-am trezit în cimitir, cu biata mea aripă 
frântă, cu piciorul rupt, bătut ca un orfan din Anglia, în epoca 
Regenţei. Eram o creatură mică şi jalnică! 

— Hm, bun! În fine! 

Mi-am îndreptat cureaua rucsacului pe umăr şi m-am foit 
de pe un picior pe altul. 

— Ştiai că în oraş sunt două porţi? 

Spatula i-a alunecat un pic din mâini, iar ochii i s-au făcut 
cât o monedă de 5 cenți. 

— Poftim? 

— O mai știi pe Merle? Când a încuviințat, am continuat: A 
zis că sunt două porţi în oraș, una în vechiul sanctuar, iar cealaltă 
într-un loc unde nici spiritele, nici muritorii nu se pot odihni. 

Pe faţă i s-a așternut o încruntătură, apoi a pus spatula pe 
blat, să nu o scape. Rotindu-se în aer, aripile lui transparente 
se mișcau neauzit. 

— Nu! Niciodată n-au fost două porți. 

— E posibil să fie două porţi, iar tu să nu fi ştiut? Ştiu că 
elfii cunosc doar poarta prin care au venit ei, deci poate că sunt 
mai multe orașe cu mai mult de o poartă. 

A clătinat din cap. 

— Nu! Nu se po... Mă rog, nimic nu e imposibil! Adică, 
uită-te la tine! Ţi-ai petrecut toată ziua cu un tip. Credeam că 
asta nu se va întâmpla niciodată! 

Am început să mă încrunt. 

— Dar două porţi? Asta ar fi... 

Privirea lui s-a dus spre geam, iar sprâncenele i s-au 
încruntat. 

— Asta ar fi foarte rău! 

— Da! am zis, împingându-mă de lângă tocul ușii. 

Am vrut să plec, dar m-am oprit. Tink încă era concentrat 
asupra geamului, cu o expresie surprinzător de serioasă. 

— Ştii despre halfelini? 

Capul lui s-a întors brusc spre mine; n-a fost nevoie să scoată 
o vorbă. Mi-am dat seama că ştia despre halfelini. Îi era scris pe 
față, după cum i-a căzut falca, şi după sclipirea de înțelegere din 
ochii mari. Mi-am simţit stomacul greu, de parcă era plin cu 
pietre ascuţite. Ochii noștri s-au întâlnit, și am simțit că mi-e 
greu să respir, din cauza nodului din gât. 

— De ce... de ce... nu mi-ai spus despre ei? 

Tink se holba la mine, fără cuvinte. 

— Mi-ar fi fost de folos să cunosc o astfel de informaţie, 
deoarece presupun că ştii ce se poate întâmpla, dacă prințul 
sau prințesa pun mâna pe vreun halfelin. 

Vocea mea era strangulată. Am încercat să-mi spun că 
nu-mi pasă că Tink nu fusese deschis cu mine, dar eram furi- 
oasă. Furioasă, pentru că îl adusesem de bunăvoie în casa mea 
şi niciodată nu îl luasem la întrebări cu adevărat! Acceptasem 
orbeşte puţinele informaţii pe care mi le dăduse şi nici măcar 
nu ştiam de ce făcusem asta. Privind în urmă, nu exista nicio 
explicaţie simplă pentru că niciodată nu îl forțasem pe Tink 
să vorbească. Doamne, răspunsul la întrebarea de ce se afla în 
fața mea era atât de evident! 

De când îi pierdusem pe părinții mei adoptivi și pe Shaun, 
mă închisesem în faţa tuturor, într-o încercare disperată de a nu 
mai simţi vreodată genul acela de suferință. Val mi se băgase sub 
piele, la fel şi Jo Ann, dar nu fusese suficient. În adâncul sufle- 
tului, știam asta. Fusesem disperată să mă apropii de cineva, să 
stabilesc o legătură cu cineva, cu orice, şi încă eram aşa. Chiar 
şi cu Ren. 

Și, în timp ce Tink continua să se uite la mine neputincios, 
am ştiut, la naiba, am știut că nu era sincer cu mine! A plecat 
privirea și a oftat greu. Plutind în jos spre marginea blatului, s-a 
așezat, cu aripile căzute de o parte şi de alta a spatelui încovoiat. 

— Nu ai înţelege, Ivy! 

Închizând ochii, am aşteptat o secundă înainte să îi deschid 
şi să-i răspund: 

— De ce nu mă pui la încercare, Tink? Măcar o dată? 

A tresărit. 

— Nu te-am minţit! Nu chiar... 

În timp ce mi-am aplecat capul într-o parte, și-a împreunat 
mâinile sub bărbie. 

— Doar că nu am fost pe deplin comunicativ. 

— Acum nu încerca să faci pe drăguțul! l-am avertizat, 
lăsând rucsacul să-mi alunece de pe umăr şi să cadă lângă ușă. 

— Nu încerc! Jur! 

Şi-a lăsat mâinile în poală, cu umerii aduși. 

— Am avut o singură sarcină. Şi am dat greş. 

— Nu ești o memă de pe internet. 

Tink a clătinat din cap. 

— Sarcina mea a fost să distrug poarta din New Orleans. 

Am înţepenit. 

— Poftim? 

Tink a ridicat bărbia. 

— Practic, gardienii voştri doar păzesc porţile. Poziţiile lor 
sunt inutile, exceptând faptul că știu unde se află porțile, iar 
asta îi face preţioşi doar pentru elfi. Nu mergi, pur şi simplu, la 
o poartă şi o deschizi. 

Tot ce am reușit să fac a fost să mă holbez la el. 

— Dacă se varsă sânge de străvechi pe o poartă, pe partea 
din Lumea de Dincolo, uşa este distrusă. Dacă sângele unui 
străvechi este pus pe dinafară, ușa se deschide, mi-a explicat 
el. Ştiam ce vor face elfii, dacă străvechii vor trece vreodată în 
număr mare în lumea asta. O vor distruge, la fel cum au dis- 
trus și Lumea de Dincolo. Vezi tu, lumea noastră... moare din 
cauza a ceea ce fac ei. Ei vor să iasă, dar noi... 

Tink şi-a încleştat un pumn, punându-l pe piept. 

— Semenii mei au făcut tot ce le-a stat în putință să îi 
împiedice, iar acum doi ani şi jumătate am crezut că am reușit 
să distrugem porţile, din interior. E o misiune sinucigașă, dar 
una pe care ne-o asumăm bucuroși. 

— Stai! Vrei să spui că toate porţile sunt acum inutile? 

Tink şi-a înălțat aripile şi s-a ridicat. 

— Le-am găsit pe toate cele din Lumea de Dincolo şi le-am 
distrus, ademenind străvechi la ele şi ucigându-i. Sau fiind 
uciși. Mulţi dintre ai noștri au murit astfel şi atunci a trebuit să 
trimitem pe altcineva. 

S-a încruntat, lăsând braţele să-i atârne moi pe lângă corp. 

— Eu ar fi trebuit să mor în ziua aceea. Nu am minţit când 
ţi-am spus că nici măcar nu-mi amintesc când am trecut prin 
poartă. Nici măcar nu ştiu cum s-a întâmplat. Trebuie să fi fost 
o ciudățenie! Am fost absorbit prin ea, când poarta a fost dis- 
trusă. Şi aș fi murit, dacă nu m-ai fi salvat. 

Ochii aceia mari și deschişi la culoare i-au întâlnit pe ai mei. 

— Nu ţi-am spus pentru că nu avea rost. Poarta a fost dis- 
trusă și, Ivy, a fost ultima trecere spre Lumea de Dincolo. Sau, cel 
puţin, aşa am crezut noi. Habar n-aveam că aici sunt două. Ar fi 
trebuit să fie singura cea din biserica de peste drum de cimitir. 

— Fecioara noastră din Guadalupe? 

Am înjurat. La naiba! Locul unde era amplasată una din- 
tre porţi fusese chiar în fața mea! Părea perfect logic, mai ales 
după cele spuse de Merle. Biserica aceea fusese un sanctuar, la 
un moment dat, și era cea mai veche biserică din oraș. lar Tink 
fusese găsit în cimitirul de peste drum. 

— Dece nu mi-ai spus, pur și simplu, că ai venit prin poarta 
de acolo? 

— Ce rost avea? Am distrus-o, Ivy! Nimic nu mai trece prin 
poarta aceea. Poate că elfii şi străvechii aflaţi pe partea asta 
habar n-au, dar nu o vor deschide. 

Mi-am încrucișat braţele, străduindu-mă să rămân calmă. 

— De ce nu mi-ai spus că toate porțile au fost distruse? Am 
pierdut membri ai Ordinului, pentru că păzeau ceva ce nici 
măcar nu mai funcționează. 

— Dar dacă ai dreptate şi sunt două porţi în oraş, atunci e 
bine că sunt păzite, a protestat Tink, cu obrajii înroşindu-i-se. 
Şi îţi jur că habar n-aveam că există o a doua. De aceea nicio- 
dată nu am fost foarte îngrijorat de ce puneau la cale străvechii 
și nu am văzut niciun rost în a aduce în discuţie toată... 

Şi-a ferit privirea, strângând din buze. 

— Toată povestea cu halfelinii, dar îți spun, mă crezi sau nu, 
dacă ei chiar au descoperit o a doua poartă, e de la cineva din 
Ordin. E singura cale posibilă, pentru că noi nici nu știam că 
există. 

Am clătinat din cap, uimită. 

— La ce ţi-ar fi folosit să îţi spun că noi am distrus porțile? 
Crezi că Ordinul te-ar fi crezut? Le-ai fi spus că ai aflat de la 
mine și te-ar fi crezut? 

— lar eu ar trebui să am încredere în tine acum? 

S-a dat înapoi, de parcă l-aș fi pocnit. Vreme îndelungată, 
am rămas pe loc, apoi m-am întors şi am traversat holul. M-am 
aşezat pe canapea și mi-am pus capul în mâini, masându-mi 
tâmplele cu degetele. Am încercat să pun totul cap la cap. Dacă 
era adevărat ce spunea Tink, asta ar fi explicat şi de ce migraseră 
atât de mulţi elfi spre New Orleans. O singură poartă rămasă 
funcţională? Aveau să facă tot posibilul să o deschidă, plus că 
alimenta teama noastră că cineva din Ordin lucra cu elfii. 

— Îmi pare rău! 

Râzând răguşit în barbă, mi-am trecut mâinile peste ochi. 
Am simţit cum mă trece un fior când mi-am dat seama că, 
dacă era adevărat ce spunea Tink, absolut toți elfii din zonă 
aveau să se îndrepte spre o singură poartă. Cei care o păzeau 
nu aveau să supraviețuiască. Am încleștat pumnii, i-am lăsat 
în jos şi m-am uitat la Tink. A plutit la marginea măsuţei de 
cafea, cu o expresie nedumerită. 

— Ştii unde e cealaltă poartă? am întrebat. Vorbesc serios, 
Tink! Dacă ştii, trebuie să îmi spui chiar acum! 

A clătinat din cap abătut. 

— Dacă aș şti, ţi-aș spune. Jur! Dar trebuie să afli, Ivy, deoa- 
rece, dacă mai există o poartă în funcţiune, o vor deschide, 
iar cavalerii vor trece prin ea. O vor aduce pe prinţesă. Îl vor 
aduce pe prinţ și... nu vreţi să se întâmple asta. 

PÂNĂ LA URMĂ, N-AM AJUNS LA CURSURI LUNI DIMINEAȚĂ, IAR 
când Jo Ann mi-a trimis un mesaj să vadă ce fac, am mințit și 
i-am spus că n-am reuşit să mă trezesc. Erau o grămadă de min- 
ciuni în ultima vreme şi am presupus că eram la fel de vinovată 
ca toţi ceilalți. 

Am petrecut mare parte din dimineaţă încercând să îmi 
dau seama cum să abordez subiectul cu David. Trebuia să o 
fac, dar nu puteam să îi spun de unde aflasem. Nici măcar 
lui Ren nu puteam să îi spun adevărul. Din cine ştie ce motiv 
prostesc, încă îl protejam pe Tink. Dacă aş fi spus oricui din 
Ordin despre el, mi-ar fi percheziționat casa precum poliţia şi 
l-ar fi omorât. Habar n-aveam ce urma să fac cu Tink. O parte 
din mine voia să îl arunce pe geam, cu capul înainte. Cealaltă 
înţelegea de ce nu fusese sincer. Până să plec să mă întâlnesc cu 
Ren, Tink se retrăsese îmbufnat în camera lui. Singurul lucru 
pe care puteam să îl fac era să mint în privinţa felului în care 
obținusem informaţia, iar asta îmi lăsa un gust amar. 

Am urcat până la etajul al doilea, unde mi-a deschis Harris. 

— Ai venit devreme azi, a comentat el, închizând uşa după 
mine. 

— Mă întâlnesc cu Ren. 

Fără rucsac, mă simţeam dezbrăcată. 

— Hmm! Tu şi tipul cel nou păreţi să vă înțelegeţi bine, a 
zis el, apoi s-a întors în biroul lui. Bravo! 

— Mulţumesc! am mormăit, neștiind dacă acel comentariu 
era un lucru bun. Cred... 

Un chicotit din dreapta mea mi-a atras atenţia, m-am întors 
şi am văzut-o pe Val, ieşind din una dintre sălile de şedinţă, cu 
telefonul lipit de ureche. 

— Totul e în regulă, iubitule! 

Zâmbind şi cu o privire uşor ameţită, a venit spre mine. 
Dintre toți tipii cu care ieşise Val până atunci, nu îmi amin- 
team să o fi văzut vreodată arătând aşa sau măcar vorbind cu 
un tip la telefon. Fusese mai mult genul care ceie să i se scrie 
mesaje şi să fie lăsată în pace, şi m-am întrebat dacă nu cumva, 
în sfârşit, Val îşi găsise alesul, dacă era îndrăgostită. 

— Trebuie să plec acum! O să te sun și îţi spun! Pa! 

Cocoţându-mă pe o masă de conferințe goală, împinsă la 
perete, i-am zâmbit. 

— Pare o discuţie telefonică interesantă. 

A ridicat din umeri şi a vârât telefonul în buzunarul jeanşilor 
portocalii. Nici măcar nu ştiam că există jeanşi de culoarea aia. 

— Scuze pentru. ieri! 

— E în regulă. Erai cu... 

Cum să-i zic? Iubitul ei? Tip? Partener de sex? La naiba, eu 
şi Ren ce eram? 

— Frai cu tipul cu care ieși? 

Rezemându-se de masa de lângă mine, şi-a întins picioarele 
lungi şi şi-a dat capul pe spate. Buclele i-au căzut peste umeri 
şi a oftat. 

— De fapt, dormeam. M-a terminat sâmbătă noaptea. Încă 
îl simt în... 

— Am înţeles! am întrerupt-o râzând, în timp ce îmi legă- 
nam picioarele. 

M-am uitat la ea, coborând vocea. 

— Trebuie să vorbesc cu tine mai târziu. 

S-a îndreptat, zâmbetul relaxat dispărând de pe buzele ei în 
formă de inimă. 

— Despre ce mi-ai spus? Despre porţi şi toate alea? 

Am încuviințat, dar, înainte să pot continua, s-a auzit sone- 
ria, iar Harris s-a îndreptat încă o dată spre intrare. A venit 
Ren, iar eu am simţit cum mi se taie respiraţia. Arăta de parcă 
tocmai ieşise de la duş, cu părul umed şi ondulat la tâmple, 
cu fața proaspăt bărbierită. O bluză subțire, mulată, cu mâneci 
trei sferturi, gri-cărbune, îi acoperea umerii largi şi pectoralii 
bine definiţi. Pantalonii negri de inspiraţie militară se potri- 
veau perfect pe coapsele lui puternice. Doamne, arăta parcă 
prea bine să fie real, în timp ce se îndrepta spre locul unde stă- 
team, cu uimitorii ochi verde smarald aţintiți asupra mea, de 
parcă eram singura persoană din încăpere! 

— Uau! a murmurat Val în barbă. 

M-am îndreptat, cu ochii tot mai mari, pe măsură ce el 
se apropia de mine. Am deschis gura să zic ceva, nu ştiu, un 
„bună” ar fi fost potrivit, dar toate cuvintele au suferit o moarte 
rapidă, fără durere. Ren mi-a prins obrajii în mâini şi mi-a dat 
capul pe spate, venind direct pe mine, în timp ce picioarele 
lui le desfăceau pe ale mele. Gura îi era atât de aproape, că 
împărțeam același aer! 

— Ăăă, a zis Val, pe care o auzeam parcă de departe. 

Ren m-a sărutat. N-a fost nimic ezitant în sărutul lui, de 
parcă nu-i păsa că Val era chiar lângă noi. Mi-a desfăcut buzele 
cu îndrăzneală, iar limba lui a dansat peste a mea, în timp ce 
m-am ţinut strâns de marginea mesei. Dacă nu m-aş fi rezemat 
de perete, probabil că aş fi căzut peste masă. Când a întrerupt 
sărutul, am simţit furnicături prin buze şi mi-am silit ochii să 
se deschidă. Tot ce vedeam era verde franjurat, pe fundal negru. 

— Hm! Uau! Cred că am rămas însărcinată doar privind, a 
zis Val, cu respiraţia tăiată. 

Ren a chicotit. 

— Toată ziua am aşteptat să îmi trimiţi un mesaj sau să mă 
suni, a zis el, coborându-şi gura spre urechea mea. Știu că nu 
m-ai uitat! 

Gemând, m-am tras înapoi, cu obrajii în flăcări. Nu îl suna- 
sem în dimineaţa aceea şi nu pentru că nu m-aș fi gândit să 
o fac, înainte ca totul să o ia razna cu Tink, dar nu fusesem 
sigură că lui i-ar fi plăcut asta. Adică, în ce stadiu eram? Habar 
n-aveam câte stadii ar fi trebuit să treacă sau la ce nivel era 
acceptabil să ne trimitem mesaje, doar să ne salutăm, fără să 
pară că voiam atenţie. Acum mă simțeam ca o imbecilă. Și-a 
pus buzele chiar sub urechea mea. 

— E în regulă. Ţi-ai ieşit din mână, aşa că o să-ţi spun eu 
cum e cu mine! 

— Spune-i! s-a băgat şi Val. 

I-am aruncat o privire încruntată, dar ea a ignorat-o, iar 
Ren şi-a pus mâinile de o parte şi de alta a picioarelor mele. 

— Vreau să am veşti de la tine... oricând. Zi. Noapte. Dimi- 
neață. După ce ieşi de la duș şi, în mod special, oricând eşti goală. 

Mi-a făcut cu ochiul, iar eu am dat ochii peste cap. 

— Şi nu am nicio problemă să ştie oricine ce se întâmplă 
între noi. 

— Serios? N-aş fi ghicit! am zis sec. 

Am îndrăznit să mă uit spre Val, iar ea mă privea plină de 
nerăbdare. 

— Aşadar, când s-a întâmplat asta? a întrebat ea, desenând 
cu degetul în aer un cer imens. 

— Oh, se întâmplă de ceva timp! 

Ren m-a bătut pe picior şi s-a îndreptat, încrucişându-şi 
braţele. Expresia lui mă provoca să neg. Și am făcut-o. Firesc. 

— De fapt, am petrecut împreună ziua de ieri. 

— Uau! a zis Val. Ar fi trebuit să te las baltă mai des. 

Ren a încuviințat. 

— De acord! 

Mi-am amintit imediat ce se întâmplase în noaptea în care 
ne duseserăm la club. Am mijit ochii spre el, iar un colţ al gurii 
i s-a ridicat într-un zâmbet jucăuș. 

— Hei, voi doi! a zis Val şi a clătinat din cap, țâțâind în barbă. 
N-aţi fost cuminţi, neruşinaţilor! 

Am simţit cum căldura îmi cuprinde obrajii şi îmi coboară 
pe gât. 

— Uitaţi ce e! Se întâmplă nişte chestii grave... 

— Cum sunt cele pe care le făceați voi doi, a adăugat Val, 
zâmbind, când am gemut. 

— Nu! Nu asta! 

— De fapt, cred că în ce ne-am băgat noi e destul de grav, a 
intervenit Ren, iar mie mi-a venit să mă dau cu capul de perete. 

Val s-a împins dinspre masă, bătând din palme, în timp ce 
s-a rotit spre noi. 

— Sunt mândră de tine, Ivy! 

Apoi, fără pic de ruşine, i-a aruncat lui Ren o privire lungă, 
evaluatoare, la un pas de un viol vizual. 

— Foarte mândră de tine! 

Slavă Domnului că David a decis să intre în încăpere, altfel 
chiar n-am idee încotro s-ar fi îndreptat discuţia aceea, iar eu 
nu voiam să fiu acolo când ajungea la destinaţia ei perversă. 
Am sărit de pe masă şi l-am ocolit pe Ren. 

— David, ai un minut? 

S-a oprit, iar umerii i s-au încordat când s-a întors spre noi. 

— Vreau să am un minut? 

— Da! Da, vrei! 

Mâna lui Ren mi-a aterizat pe şale. 

— Ce faci? a întrebat el încet. 

M-am uitat la el şi am tras aer în piept. 

— Trebuie să vorbim cu el! 

— by... 

David s-a încruntat, ceea ce nu era chiar neobişnuit. 

— Să vorbiţi cu mine despre ce? 

— Am aflat nişte chestii azi-dimineaţă, i-am zis lui Ren cu 
subînţeles. Trebuie să vorbim cu el! Crede-mă! 

Un mușchi de pe bărbie i-a zvâcnit cât mi-a susținut privi- 
rea. Mi-am dat seama că nu era încântat de asta, iar când și-a 
desprins privirea, uitându-se spre tavan, m-am întrebat dacă 
se ruga pentru răbdare. Am vrut să îi spun că nu îl voi forța să 
vorbească despre Elită, dar nu aveam cum să-i spun asta fără 
să audă toată planeta. 

— Ce naiba se întâmplă? a întrebat David. Nu am la dispo- 
ziție toată ziua. 

Am tras aer în piept. 

— Crede-mă! 

Privirea lui s-a întors la a mea, şi a mai trecut un moment, în 
care mi-am ținut respiraţia. În cele din urmă, Ren a încuviințat: 

— Mă rog, hai s-o facem! 

Uşurată că încă nu trebuia să mă cert urât cu el, m-am 
îndreptat spre David şi i-am zis: 

— Cred că ar trebui să intrăm în una dintre camere. 

Val ne-a urmat, spre iritarea lui David. 

— Nu te-am invitat să asişti la orice urmează să le iasă pe 
gură! 

Ea a ridicat din umeri. 

— Mă invit singură, a zis Val, apoi s-a trântit pe unul din- 
tre scaunele metalice pliabile, iar David a închis ușa după noi. 


Ispită 287 


Ren a privit-o cu o oarecare neîncredere. 

— Orice se spune în încăperea asta rămâne aici! 

O sprânceană elegantă s-a ridicat când Val mi-a întâlnit 
privirea. 

— Eşti sexy şi direct. O combinaţie câştigătoare! 

David părea deja sătul de conversaţie. 

— Spuneţi mai repede! Trebuie să mă întâlnesc cu câţiva 
potenţiali membri noi, care sunt transferați aici. 

M-am uitat spre Ren, dar acesta luase o poziție tăcută, în 
colțul camerei, cu braţele încrucişate pe piept, neclintit ca o 
santinelă. 

— Sunt străvechi în oraş, David! 

— Oh, pentru Dumnezeu... 

— Ascultă-mă! 

L-am întrerupt brusc, într-un mod care probabil că avea 
să-mi aducă vreo sancțiune. 

— Există! Am văzut cel puţin trei şi credem că plănuiesc să 
deschidă poarta miercuri. 

Faţa lui David s-a întunecat când a făcut un pas spre mine, iar 
atunci l-am văzut pe Ren că se mişcă. A ţâşnit din colț ca fulgerul 
şi l-a apucat pe David de umăr. Nu simţisem o ameninţare ade- 
vărată din partea liderului de sector, dar Ren nu era de aceeaşi 
părere. 

— Nu vorbeşte prostii, omule! I-am văzut şi eu! a zis Ren. 
Sunt aici! Erau în clubul din centru, Flux. Și, categoric, locul 
ăla e frecventat de elfi. Nu doar asta, dar i-am văzut vorbind cu 
poliţiştii de acolo. 

Eliberându-se de mâna tânărului, David a cercetat încăpe- 
rea cu o privire nervoasă, înainte să se arunce asupra lui Ren. 

— În primul rând, asta nu e chiar o surpriză. Am mai avut 
situații în care elfii s-au hrănit din poliţişti. Totuși sunt surprins 

că ai văzut vreun elf de când eşti aici, pentru că, băiete, sunt 
destul de sigur că până acum te-ai concentrat doar pe cum ai 
putea ajunge în patul fetei. 

— Oh, pe bune! a mormăit Val. 

Am rămas cu gura căscată, dar ce mă îngrijora cel mai mult 
era zâmbetul calm, înfricoşător, de pe buzele lui Ren. 

— Asta este o observaţie nedreaptă, David! Pot să fac mai 
multe lucruri deodată. 

Afirmația cu pricina nu era de niciun ajutor! 

— David, trebuie să ne asculţi! Poliţiştii aceia nu arătau ca 
nişte oameni din care se hrăneau elfii. 

— Poate că au fost constrânşi. 

— Contează? am ripostat. Străvechii plănuiesc să deschidă 
poarta, iar noi ştim că sunt două în oraş. Cea din biserica 
Fecioara din Guadalupe nu mai funcţionează. Nu pot să treacă 
prin aceea. 

Toţi s-au oprit şi s-au holbat la mine. 

— Poftim? a zis Ren încet. 

Reacţia lui David a fost ceva mai dură. 

— De unde naiba ştii unde se află poarta? 

— Mai este o poartă în oraş, nu-i aşa? am insistat eu. 

M-a privit de sus. 

— Sunt două, dar ce vreau eu să ştiu este cum naiba ai aflat 
unde se află una dintre ele şi de ce crezi că nu funcţionează? 

— Contează? Știu şi despre halfelini, şi ce se va întâmpla 
dacă prinţul sau prinţesa trec de poartă și pun mâna pe unul 
dintre ei. 

— Halfelini! a repetat David. Despre ce naiba vorbeşti? 

M-am uitat spre Ren, iar duritatea din expresia lui spunea 
că era la un pas de a-l trece pe David prin perete. 

— Nu ştii despre halfelini? Mă refer la jumătate oameni, 
jumătate elfi. 

David s-a uitat la mine de parcă îmi ieşise un braţ din par- 
tea laterală a capului şi îl fluturam spre el. 

— Ţi-ai pierdut naibii minţile? 

— Dar tu ştii cum să vorbeşti cu o femeie? a ripostat Ren. 

— Jumătate elfi? a zis David, ridicând mâinile în aer. Mai 
trebuie să zic ceva? 

Ren a înjurat în barbă. 

— Nu are rost, Ivy! Ţi-am spus că nu are rost să-i vorbeşti 
despre asta! 

— Jumătate elfi sună cam nebunește, a zis Val, de pe scau- 
nul ei. Adică, nu iau partea nimănui, dar... pe bune? 

Frustrată, mi-am încleștat pumnii. 

— Dacă nu mă asculți şi nu îi pui pe absolut toți membrii 
pe care îi ai la cealaltă poartă din oraş, o să treacă prin ea şi, fie 
că crezi, fie că nu în halfelini, o să avem un nenorocit de masa- 
cru pe conştiinţă. 

— Fac parte din ELlită, a zis Ren, în clipa în care David a 
deschis gura să răspundă, iar cele patru cuvinte i-au amuţit pe 
toți; până şi Val a tăcut. 

N-am putut decât să mă uit la el. Nu-mi venea să cred că 
tocmai spusese asta. E drept că Val ştia deja, dar Ren era la 
curent cu asta. Odată ce a obţinut atenţia lui David, a continuat: 

— Ştii ce e asta? 

A trecut un moment încordat, apoi David a zis: 

— Da! Ştiu ce este Elita. 

Ta-daaaam! 

— Atunci, dacă ştii ce sunt, ştii al naibii de bine că încă există 
străvechi pe tărâmul ăsta. Poate crezi că, din moment ce Elita îi 
vânează, nu mai sunt o problemă. Poate că nu vrei să stârneşti 
panică în sectorul tău, recunoscând deschis că există elfi pe care 
nu îi puteți omori cu ajutorul fierului. Și poate că nu ştii despre 

halfelini. Sincer, mi se rupe de ce nu vrei ca oamenii tăi să afle, 
dar îți spun că am fost trimis aici pentru că o populaţie imensă 
de elfi şi străvechi se îndreaptă încoace. 

Ren a făcut un pas înainte şi, cum era cam cu un cap mai 
înalt decât David, îl domina pe liderul de sector. 

— Iar dacă ea spune că sunt două porți, şi una dintre ele nu 
funcţionează, trebuie să îmi spui unde e cealaltă poartă, să îţi 
aduni naibii oamenii şi să păzești poarta aia! Acum! 

Singurul lucru care s-a auzit a fost ticăitul ceasului de 
perete, apoi David a zis: 

— Toți, în afară de tine, afară din cameră! 

Se referea la Ren. Am rămas neclintită. 

— Eu nu plec! 

— Ba pleci! 

David s-a uitat spre Val. 

— Şi tu la fel. Asta e între mine și Ren. 

— E un rahat! Asta... 

— E un ordin, Ivy! a tunat David. 

O venă de la tâmplă îi zvâcnea. 

— Sau ai uitat că sunt șeful tău? 

Am inspirat adânc. Ce puteam să fac? Să rămân acolo şi să 
fiu suspendată sau dată afară din Ordin? La ce mi-ar fi folo- 
sit? Totuşi, să rămân acolo şi să-i trag lui David un pumn în 
moacă m-ar fi făcut să mă simt foarte bine! Mi-am adunat fie- 
care fărâmă de voinţă pe care o aveam şi am ieşit din cameră 
după Val, fără măcar să mă uit spre Ren, dar am trântit ușa 
după mine. 

— Ce nenorocit! am spumegat, trecând în goană pe lângă 
un membru al Ordinului care cobora de la etajul al treilea. 

M-am îndreptat către geamul care dădea spre stradă, m-am 
apucat de pervaz şi m-am concentrat pe respiraţie, ca să nu mă 

întorc acolo în fugă și să pocnesc pe cineva. Val era lângă mine. 
Şi-a dat la o parte o buclă de pe frunte. 

— Despre ce crezi că vorbesc înăuntru? 

— Nu ştiu! 

M-am uitat peste umăr, cu ochii pe membrii care se învâr- 
teau pe acolo. 

— Ştii care e partea cu adevărat proastă? Suntem siguri că 
cineva din Ordin lucrează cu elfii. E singura explicaţie. 

A făcut ochii mari. 

— Poftim? 

— E o poveste lungă! 

M-am întors, m-am rezemat de perete și mi-am trecut mâi- 
nile prin păr. 

— Ştii, membrii care au fost omorâţi? Credem că toți erau 
gardieni, i-am explicat, vorbind în şoaptă. Şi ţii minte că au zis 
că Trent a fost torturat? 

Mi-am umezit ușor buzele și am lăsat mâinile în jos. 

— În zona depozitelor este un club. I-am văzut pe străvechi 
acolo. Am fost la atâtica de unul. Au zis că știu unde se află 
poarta şi că de data asta nu vor da greș. Şi i-am mai auzit spu- 
nând că au mai pus ochii pe cineva. Cred că vorbeau despre un 
membru al Ordinului. 

— Sfinte Sisoe! a exclamat Val. A pășit într-o parte, cu mâi- 
nile în șolduri, și au trecut câteva clipe până să spună ceva: Ştii 
că toate astea sună a bârfe, nu? 

— Ştiu! Doar că... s-au întâmplat multe. Chiar e ceva 
serios. Dacă deschid poarta, suntem terminați! 

M-am uitat la ea. Val a lăsat ochii în podea, cu sprâncenele 
încruntate. Timp de câteva minute, niciuna dintre noi n-a vorbit. 

— Bine, trebuie... trebuie să plec! 

S-a dat înapoi. 

— Te sun mai târziu! 

Şi a plecat. Nu că o condamnam, pentru că erau multe de 
digerat, iar ea nu știa nici jumătate. Erau o grămadă de raha- 
turi pe care trebuia să le creadă. Am patrulat prin faţa geamu- 
lui, dorindu-mi să știu ce îi spunea David lui Ren, ce îi spunea 
Ren lui David. De ce să mă dea afară din cameră? Avea să-mi 
spună Ren ce se vorbea înăuntru? Dacă nu, aveam să-i trag un 
şut de nu se vedea. 

De parcă nervii mei nu erau deja întinși la maximum, s-a 
ivit Miles, coborând de la etajul al treilea. De îndată ce l-am 
văzut, m-am întors și m-am prefăcut că eram absorbită de pri- 
vitul pe geam. 

Bineînţeles că n-a funcționat. 

— L-ai văzut pe David? m-a întrebat el. 

M-am uitat spre uşa închisă. 

— E acolo, cu Ren. 

— Hmm... 

Miles s-a încruntat. 

— De ce? 

De parcă aveam de gând să răspund la întrebarea aceea. În 
timp ce îl studiam pe Miles prin perdeaua genelor, am încercat 
să mi-l închipui ca halfelin și aproape că am izbucnit în râs. S-a 
încruntat şi mai tare. 

— Tu ce faci aici? 

— Îl aştept pe Ren, am răspuns. Suntem în aceeaşi echipă. 

— Aşae! 

Miles m-a privit atent. 

— Ştii, am găsit telefonul lui Trent, lângă cadavrul lui. Era 
deteriorat, dar nu distrus. 

Mi-am amintit de telefonul pe care îl văzusem la el cu o săp- 
tămână în urmă. 

— Așa... 

Ochii lui căprui mă priveau prudent. 

— Avea poze cu tine în telefon, cu tine şi cu Ren. Eraţi în 
Jackson Square și păreaţi foarte apropiaţi. 

La început, mi s-a părut că nu l-am auzit bine, apoi mi-a 
căzut fisa. 

— Ei bine, asta e cam ciudat. 

— Adevărat, a zis Miles. A fost în noaptea în care a fost 
omorât. Ştii de ce a făcut pozele alea? Nu avea încredere în tine. 

Perişorii de pe ceafă mi s-au ridicat. 

— Credea că sunt nebună, așa că nu mă surprinde. 

Miles a schițat un zâmbet. Un zâmbet forțat abia dacă i-a 
schimbat expresia. 

— Îşi făcea griji că o să fii... manipulată de elfi. 

Am încleștat pumnii. 

— De ce naiba ar fi crezut asta? Ar fi trebuit să nu am un 
trifoi la mine ca să se întâmple asta... 

Vocea mi s-a stins și mi-am simţit stomacul greu. 

— Ţi-a verificat dosarul, Ivy. A pus unele întrebări intere- 
sante despre noaptea în care elfii ți-au atacat casa, a continuat 
Miles. Subliniind lucruri care nu se legau. 

Stomacul îmi era tot mai greu, şi n-am ştiut ce să spun în 
timp ce mă uitam la el. Oroarea mi se scurgea prin vene ca 
gheaţa. Nu! Era imposibil ca Trent să fi aflat ceva! Uşa s-a des- 
chis. Niciodată nu am fost mai recunoscătoare să îl văd pe Ren 
că iese, arătând nici pe departe la fel de nervos pe cât fusese 
când ieşisem din cameră. David a rămas în ușă. 

— Miles! Trebuie să vorbesc cu tine! Acum! 

M-am întors spre Ren, fiind pe cale să îl opresc, dar el a clă- 
tinat scurt din cap. 

— Să ieşim! a zis el. 

Mai mult decât nerăbdătoare, l-am urmat afară din sediu, 
până pe trotuar. 

— Ce se întâmplă, Ren? 

Mi-a luat mâna în a lui și am pornit pe Phillip, spre Royal. 
M-am împleticit, iar el mi-a strâns mâna blând. M-am uitat la 
el și am ridicat o sprânceană. 

— Oamenii se ţin de mâini când se plac unul pe altul. 

— Nu ştiam că suntem în faza în care ne ţinem de mâini, 
am zis, încercând să-mi dau seama care era poziția mea, în 
timp ce Ren mă ghida pe lângă un grup de turişti. 

Panica încă nu mă părăsise, amenințând să mă tragă în jos, 
în timp ce trecutul meu ameninţa să îmi întâlnească prezentul. 
De fapt, m-a cuprins cu totul, dar am reușit să o alung și m-am 
silit să uit aluzia lui Miles. Trebuia s-o fac! Era singurul mod în 
care puteam să mă concentrez asupra prezentului. 

— Sunt sigur că tot ce am făcut ieri e un semn clar că ne 
plăcem unul pe altul, Ivy. 

Mi-am ţuguiat buzele. 

— Nu cred că e necesar să ne placă unul de altul, pentru 
asta. 

— Pentru mine, este. 

Mi-a aruncat o privire rapidă, plină de înțelesuri. 

— Simțţi asta, nu? 

Ciudat de tulburată de afirmaţia aceea, mi-am ferit repede 
privirea. 

— Dar de ce vorbim despre asta acum? 

— Pentru că ai părut foarte şocată că ne ţinem de mâini și 
m-ai distras, și trebuia să mă asigur că suntem pe aceeași lun- 
gime de undă. 

— Ren... 

Mi-a strâns mâna din nou și am cotit pe Royal. 

— David vrea să ia cu asalt Flux, sâmbătă. Vorbeşte cu Miles 
şi vor aduna un grup de membri în care au încredere. Dar mai 
întâi va trebui să trecem de noaptea de miercuri. Va pune să fie 
păzite porţile, nu doar una. Ambele. Nu crede că una dintre ele 
nu funcționează şi nu e dispus să rişte să lase vreuna complet 
nepăzită în timpul echinocţiului. 

Aproape că am căzut în genunchi şi am sărutat strada, în 
semn de mulțumire, dar ar fi fost complet dezgustător, având 
în vedere ce se întâmpla pe străzile alea. 

— Așadar, ne crede? 

— Nu sunt sigur ce crede și ce nu crede, dar a auzit de Elită. 
Habar nu are ce facem, dar, fiind conştient că singurul mod în 
care aș putea şti eu despre Elită este pentru că fac parte din ea, 
e dispus să mă asculte. 

— Ei bine, ce drăguţ din partea lui! am zis sarcastic. 

— Cel puţin s-a speriat și ne ascultă. Ştie că în Ordin e cineva 
care lucrează cu elfii. De asta a vrut ca tu și Val să plecaţi. Nu 
cred că te suspectează pe tine, dar... 

Aerul rece mi-a ajuns la ceafă. 

— Cred... cred că mă suspectează. 

— N-ar avea niciun pic de logică să facă asta. Ai fost împuş- 
cată de unul dintre ei. Nu poate ignora asta. 

Nu eram sigură. Altfel de ce m-ar fi pus să ies din cameră? 
Un sentiment dezgustător de trădare îmi răsucea măruntaiele. 

— Ştie despre străvechi, dar, cum niciodată nu au fost activi, 
el și Miles n-au zis nimic despre ei. Se pare că se temeau că 
elfii vor ataca poarta, iar David a găsit deja oameni în plus să o 
păzească. Totuși, până în seara asta nu cred că şi-au dat seama 
de gravitatea a ceea ce se întâmplă. Nici măcar nu-mi dau seama 
de ce te freacă atâta. 

Probabil, pentru că am vagin, iar asta era o tâmpenie. Toată 
povestea era o tâmpenie! 

— În fine, vrea să mergem la porți. 

M-a tras într-o parte, feriţi de traficul pietonal, iar privirea 
lui a găsit-o pe a mea. 

— De unde ai auzit că cealaltă poartă nu funcționează? 

Nodul din stomac s-a strâns şi mai tare. Acum trebuia să 
mint. Uram asta, dar nu puteam să îi spun adevărul şi nu-mi 
plăcea că eram pe cale să-mi bag prietenele în asta. 

— Am vorbit cu Merle azi-dimineaţă. A zis că poarta din 
biserică nu mai funcționează, că toate porţile au fost distruse, 
cu excepția celei de-a doua. 

În timp ce vorbeam, simţeam cu groază cum se adună 
punctele antikarma. 

— M-am gândit că, dacă are dreptate în celelalte privințe, 
are dreptate şi în privința asta. 

— Toate porţile au fost distruse? 

Am încuviințat. 

— Da! Aşadar, Elita nu știe despre asta? 

— Nu! Niciodată n-am auzit aşa ceva. 

Mi-a lăsat mâna, trecându-și agitat degetele prin părul 
acum uscat. 

— De unde știe asta? 

— Habar n-am! am zis încet. Dar, dacă e adevărat, atunci... 
dacă şi elfii ştiu despre asta? 

A clătinat din cap. 

— Urăsc să spun asta, dar nu știu, Ivy. Nu are logică. Deloc! 

Cum puteam să-l conving fără să îi povestesc despre Tink? 
Nu aveam cum. 

— David ţi-a spus unde e a doua poartă? 

Ren a încuviințat. 

— Suntem chiar în faţa ei. 

Am tresărit, privind în jur. 

— Poftim? 

Privirea mea a căzut pe clădirea gri, cu trei etaje. Atunci 
m-am prins. 

— Glumeșşti! 

— Nu a fost asta una dintre clădirile pe care le-a folosit 
televiziunea în emisiunea aia a lor horror? a întrebat Ren. 

M-am uitat la faimoasa casă bântuită de pe Royal Street, 
cunoscută drept cea mai bântuită casă din New Orleans. Un 
loc cu un trecut teribil, brutal. Mi-am amintit ce zisese Merle. 
A doua poartă era într-un loc unde nici oamenii, nici spiritele 
nu se puteau odihni. 

Cu alte cuvinte, o casă bântuită, dar se zvonea că nouăzeci 
la sută din New Orleans era bântuit. 

— Asta este... 

Ren a clătinat din cap, apoi şi-a pus două degete sub băr- 
bia mea, întorcându-mi privirea spre clădirea din cărămidă de 
lângă casa grandioasă. 

— Acolo e poarta! 


Capitolul optsprezece 


NOAPTEA DE LUNI A FOST MOARTĂ. NICI MĂCAR UN ELF PE 
străzile din Cartier sau prin clubul din zona depozitelor. În loc 
să fie o uşurare, a fost mai degrabă o presimţire. Nopțile de luni 
oricum nu erau agitate, dar nici măcar un elf? Ceva nu era în 
regulă. Când tura noastră s-a apropiat de final, am ajuns îna- 
poi în Cartier, pe Phillip Street, unde Ren își lăsase motocicleta. 
Mintea mea era la o mie de lucruri - locul unde era cea de-a 
doua poartă, ce se va întâmpla miercuri —, când Ren mi-a zis: 

— Vino acasă cu mine! 

Stând la colţul străzii, sub lumina slabă a felinarului, m-am 
încruntat. 

— Poftim? 

Ren a schițat un zâmbet. 

— Vino cu mine acasă în seara asta, Ivy! 

M-am foit şi am făcut un pas în spate. Ideea mă încânta... 
şi mă speria al naibii. După toate cele întâmplate în ziua aceea, 
nu avusesem mult timp să mă gândesc la ce făceam eu și Ren, 
nici măcar la sărutul sexy pe care mi-l dăduse la sediu sau la 
felul în care mă ținuse de mână în timp ce ne îndreptaserăm 
spre vechea casă din cărămidă de pe Royal Street. 

Inima mi se zbătea în piept, în timp ce mă uitam la chipul 
lui îngrijorat. 

— Nu sunt sigură că e o idee bună. 

— Este o idee grozavă! Poate cea mai bună idee pe care am 
avut-o vreodată. 

În depărtare, cineva a izbucnit în hohote de râs. 

— Mă gândesc... 

— Nu te mai gândi! 

Ren mi-a luat încheietura, desfăcându-mi blând braţele. 

— Gândeşti prea mult! 

— Nu cred că e posibil să gândești prea mult, am zis, în timp 
ce privirea mi-a coborât spre locul unde îmi ţinea încheietura. 

Adevărul era că încă nu voiam să merg acasă. Cum încă nu 
ştiam ce să fac în privinţa lui Tink, apartamentul meu de dea- 
supra acelei curți frumoase devenise un loc singuratic. Ren a 
oftat, trecându-şi degetul mare pe interiorul încheieturii mele. 

— Nu o să te duc la mine să te violez, Ivy. 

Mintea mea era plină cu imagini în care el mă dezbrăca, mă 
imobiliza şi făcea cu mine orice voia, iar unele părţi ale corpu- 
lui meu chiar s-au excitat la aceste gânduri. 

— Doar dacă nu cumva vrei să fac asta, atunci sunt de acord, 
a continuat el, pe un ton calm. O să fac orice vrei, doar... vino 
cu mine acasă! 

Am ridicat ochii spre el, iar privirea lui a rămas neclintită, 
deschisă şi onestă. Mi-a venit să râd. 

— Dacă nu asta vrei, de ce vrei să mă duc cu tine acasă? 

O expresie de confuzie i-a trecut peste față, apoi a zâmbit 
din colțul buzelor. 

— În primul rând, Ivy, chiar vreau asta de la tine. Mereu! 
La naiba, la asta m-am gândit de când ai încercat să dai în mine 
prima dată. 

— Asta e... cam nebunesc. 

A ignorat asta. 

— Dar nu e singurul lucru pe care îl vreau de la tine. Îmi 
place să stau cu tine. Îmi place să petrec timp cu tine. 

În mod ciudat, niciodată nu prea mă gândisem la asta, lucru 
care m-a făcut să mă simt cam stupid, adică... de ce nu îmi tre- 
cuse niciodată prin minte aşa ceva? Uneori, parcă aveam 15 ani. 
Sinceră să fiu, îmi plăcea să stau cu el. Acele ultime câteva săp- 
tămâni în care lucrasem cu el îmi făcuseră turele plăcute. Nu că 
nu îmi plăcea jobul meu, dar el făcea ca lucrurile să fie... altfel. 

M-am uitat la el și aproape că am zis „nu', aproape. 

— Bine! 

Zâmbetul din colțul gurii s-a transformat într-un zâmbet 
larg, care i-a dezvăluit gropiţele, iar pornirea de a i le săruta pe 
amândouă a fost greu de oprit. Drumul spre casă a fost la fel de 
liniştit ca seara aceea, dar a fost ciudat să intru în apartamen- 
tul lui noaptea, de parcă ne duceam acolo să facem cine ştie 
ce nebunii. Eram neliniștită când a aprins lumina și s-a dus în 
bucătărie să aducă ceva de băut. Cu o bere într-o mână şi un 
suc în cealaltă, s-a îndreptat țanţoș spre canapea și le-a pus pe 
măsuța de cafea. În timp ce și-a dat jos ghetele şi şosetele, m-a 
privit printre genele dese. 

— Ştii, poţi să stai pe canapea. 

M-am aşezat pe canapea și mi-am încrucișat mâinile în 
poală. A clătinat din cap spre mine. 

— De fapt, vreau să îţi arăt ceva, să îţi dau ceva! Mă întorc 
imediat! 

Să îmi dea? Ce ar putea vrea să îmi dea? Un sărut? Mă îndo- 
iam că era nevoie să meargă în dormitor pentru asta. Şi chiar 
voiam un sărut? Nu avusesem nicio problemă cu săruturile 

alea ieri. Doamne, nu știam ce voiam! Sau nu eram pregătită 
să recunosc! Oricum ar fi fost, Ren s-a întors şi s-a aşezat pe 
canapea lângă mine, ţinând în mână o ţepușă subțire, din lemn 
cenușiu. 

— E o ţepușă din lemn de copac spinos. Omoară străvechi. 

Mi-a pus-o în palmă, înfăşurându-mi degetele în jurul capă: 
tului mai gros, neted. Privirea lui a întâlnit-o pe a mea. 

— Voiam să o ai la tine. Am vrut să ţi-o dau ieri, dar am 
fost distrași. 

Oh, fuseserăm mai mult decât distraşi! 

— Nu pot să spun că vreun tip mi-a mai dat vreodată o 
armă de înjunghiat superbă. 

Gura lui s-a curbat într-o parte. 

— Evident, n-ai mai întâlnit un tip ca mine. 

Asta era foarte adevărat, în multe feluri. 'Țepuşa părea 
uşoară, dar, în realitate, era robustă. Şi-a desprins încet dege- 
tele de pe ale mele, lăsând în urmă fiori. 

— Eşti sigur că vrei să mi-o dai? 

— Este rezerva mea. Nu o folosesc și vreau să o ai la tine, 
mai ales de acum înainte. 

S-a aplecat şi şi-a luat berea, apoi s-a rezemat pe canapea, 
lângă mine. Coapsa lui era lipită de a mea; nu părea deranjat de 
apropiere şi mi-am închipuit că, dacă voi înceta să mă gândesc 
la asta, va fi la fel şi pentru mine. 

— Trebuie să-i loveşti în piept. Ca pe vampiri. 

Am răsucit țepuşa, admirând măiestria de care fusese ne- 
voie pentru a transforma lemnul acela în ceva atât de ascuțit şi 
de distructiv. 

— Mulţumesc! 

A încuviinţat din cap şi a dus sticla la gură. 

— Serios! 

Am pus ţepușa cu grijă pe măsuța de cafea, mi-am luat 
sucul şi m-am aşezat la loc. Pe la miezul nopţii, am primit un 
mesaj de la David, care ne anunţa o ședință de urgenţă pentru 
marți după-amiază. Ştiam că era vorba despre poartă. 

— Cum crezi că vor reacționa ceilalți membri ai Ordinului 
la ce le va spune David? 

— Nu ştiu! 

A luat telecomanda de pe perna de lângă el şi a pornit 
televizorul. 

— Hai să nu vorbim despre asta, da? Ştiu că probabil nu 
e cea mai inteligentă decizie, dar, iubito, în acest moment, nu 
putem face nimic care să schimbe lucrurile. 

Am ezitat, în timp ce îi studiam profilul. 

— Dar celălalt halfelin? Dacă poarta aceea se deschide, 
devine şi mai important să aflăm cine este. 

— Să aflăm? Noi? 

Ren a zâmbit, în timp ce a luat o înghițitură. 

— Îmi place asta! Sună bine! 

Obrajii mi s-au încins şi m-am uitat spre televizor. Îl pusese 
pe un canal cu filme. 

— Ştim că mai există cel puţin un membru care se potri- 
veşte profilului, dar încă nu am primit detalii. Nu-i vor spune 
numele până nu vor fi siguri, a zis el, şi nu ştiu de ce, am simţit 
o neliniște în stomac. 

Nu aveam niciun motiv să cred că nu îmi spunea totul. 
Fusese destul de sincer. 

— Îmi pare rău că nu te-am avertizat din timp că voi vorbi 
cu David şi te-am pus în poziţia de a fi nevoit să îi spui des- 
pre Elită! 

— E în regulă! 

Am clătinat din cap şi i-am evitat privirea. 

— De fapt, nu este! Val... ştia deja, pentru că i-am poves- 
tit în weekendul acela, după ce mi-ai spus tu. A trebuit să vor- 
besc cu cineva, să mă pot obişnui cu ideea. Ştiu că nu justifică 
ce am făcut, dar am vrut să fiu sinceră. 

Când am îndrăznit să îi arunc o privire, nu părea prea 
deranjat. Expresia lui era absentă. 

— I-ai spus de ce sunt aici? 

— Că îi vânezi pe halfelini? Nu! Ai auzit-o! N-a ştiut despre 
halfelini, până acum. 

A trecut un moment, apoi a încuviințat. 

— Ai mai spus cuiva? 

Am clătinat din cap. Părea să se gândească la asta. 

— Ei bine, sincer, nu prea mai contează! Chiar dacă nu îi 
spuneai, ar fi auzit când a fost în încăperea aceea. 

Nu m-am simțit cu adevărat ușurată, deși Ren a primit totul 
mai bine decât probabil că aș fi făcut-o eu. 

— Ar fi trebuit să te sun azi-dimineaţă, să te pun în gardă 
sau aşa ceva. 

— Hei, a zis el, punându-și mâna liberă pe bărbia mea şi 
silindu-mă să mă uit la el. Ar fi fost drăguţ să mă anunţi şi, da, 
aş fi preferat să avem o discuţie fără altcineva în preajmă, dar 
faptul e consumat şi am trecut peste asta. David ştia despre 
Elită, aşa că n-a fost ca și cum i-aș fi spus o mare noutate sau 
aş fi încălcat regulile. 

— Deja ai încălcat regulile cu mine. 

— Da! 

Şi-a plimbat degetul mare pe buza mea de jos, iar dacă aş 
fi fost o fată mai îndrăzneață, i-aş fi luat în gură degetul acela 
pervers. 

— În seara asta, hai să fim... normali! 

M-am tras înapoi, cu ochii mari. 

— Poftim? 

— Normali. Ca oamenii aceia pe care i-am văzut la resta- 
urant, în seara în care aproape că mi-ai sfârtecat gâtul cu 
țepușa, mi-a explicat Ren, iar eu mi i-am amintit pe fetele şi 
pe băieții pe care îi văzusem acolo. Hai să nu vorbim deloc 
despre rahatul ăla! Bine? 

Mi-am muşcat buza şi am încuviințat, în timp ce mi-am 
îndreptat atenţia spre televizor. Mi s-a pus un nod în gât, aşa 
că am băut jumătate din suc, să scap de el. Habar n-avea cât de 
mult mă afectase faptul că îmi dorisem același lucru, chiar şi 
în cea mai mică măsură. În timp ce el s-a decis să lase televizo- 
rul la un film cu Vince Vaughn, mi-am relaxat mușchii, cufun- 
dându-mă pe canapea lângă el, cu umărul lui lipit de al meu. 
Am râs la aceleaşi glume, am dat din cap la aceleaşi scene şi nu 
a durat mult să-mi dau seama cât de multă nevoie avusesem de 
asta, amândoi avuseserăm nevoie de asta. 

După ce filmul s-a terminat, am stat de vorbă până s-a înche- 
iat genericul, apoi a început un alt film, din anii '80. Era târziu, 
trecuse bine de trei dimineaţă, când Ren şi-a îndreptat spre 
mine privirea obosită, s-a ridicat în fund şi şi-a lăsat picioarele 
goale pe podeaua din ciment. 

— Gata de culcare? 

Am făcut ochii mari. 

— E foarte târziu! Nu am chef să ies şi nici nu vreau să te 
las să pleci singură. Nu insinuez nimic. Doar rămâi aici, cu 
mine! 

— Să rămân cu tine? am repetat. În patul tău? 

— E un pat mare. Trei oameni ar putea dormi confortabil 
acolo, chiar dacă pui şi un câine mare, la picioare. 

Schiţând un zâmbet, m-a bătut pe picior, în timp ce mă 
uitam la el. 

— Haide! 

S-a ridicat, a luat sticlele goale şi le-a dus în bucătărie. Apoi 
s-a îndreptat spre dormitor, ţinând ușa deschisă pentru mine. 
După cât de slăbite îmi simţeam picioarele când m-am ridi- 
cat, n-ai fi zis că înfruntam mereu ucigași cu sânge-rece. Ce 
făceam? Am hotărât că habar n-aveam, în timp ce mergeam în 
picioarele goale pe podeaua rece, căci îmi aruncasem pantofii 
şi şosetele sub canapea. 

Lăsând uşa să se închidă în urma noastră, Ren a trecut în 
faţa mea. Ajuns lângă pat, a aprins veioza. 

— Am un tricou, dacă vrei să te schimbi. 

S-a dus la dulap, a deschis al doilea sertar şi a scos un tri- 
cou închis la culoare. A venit spre locul unde rămăsesem. 
Amuzamentul i se citea pe faţă, când mi-a pus tricoul într-o 
mână şi mi-a luat-o pe cealaltă, ghidându-mă spre baie. 

— Poţi să te schimbi acolo. Sau aici. Categoric, eu aş pre- 
fera aici. 

Trezindu-mă brusc din stupoare, mi-am tras mâna. 

— Mă schimb acolo! 

— Faţă tristă, a murmurat el, apoi, mai tare: Aştept! 

M-am înfiorat când am închis ușa după mine și am aprins 
lumina. Pentru o clipă, am înlemnit în baie, inima mea galo- 
pând de... emoție. Nu mai dormisem cu un tip de la Shaun, cu 
sau fără sex. Sincer, habar n-aveam ce făceam, dar m-am dez- 
brăcat şi am rămas în sutien și chiloţi, apoi mi-am dat repede 
cu apă rece pe față. Ultimul lucru pe care mi-l doream era să 
dorm cu sutienul pe mine. La naiba, uram să port sutien în 
nouăzeci la sută din timp. Nu aveam sâni mici, nici uriaşi nu 
erau, dar le plăcea să se miște când simțeau gustul libertăţii. 

În timp ce încercam să mă hotărăsc dacă să las sutienul sau 
nu, mi-am zărit în oglindă ochii albaştri foarte strălucitori şi 
obrajii îmbujorați. Am închis ochii, iar degetele mi-au tremu- 
rat când mi-am desfăcut sutienul. Bretelele mi-au alunecat de 
pe umeri, apoi am luat repede tricoul împrumutat și mi l-am 
tras peste cap. Îmi ajungea chiar peste coapse şi, categoric, nu 
aveam să ţopăi. 

Înainte să ies din baie, am tras de agrafele care îmi ţineau 
părul prins şi am oftat în clipa în care părul mi s-a desfăcut. 
Buclele atârnau în toate direcţiile, iar scalpul mă furnica feri- 
cit. Mi-am adunat hainele, am deschis ușa băii şi m-am oprit. 

Sfinte elf în flăcări, Ren era fără tricou, cu spatele la mine, 
şi îi vedeam restul tatuajului! Se schimbase şi el în pantaloni 
lejeri de pijama, care îi atârnau indecent de jos pe coapse, iar 
asta nu era tot. Spatele lui musculos era la vedere, iar lujerii 
aceia de pe piept şi de pe braţ îi urcau peste umăr şi se înco- 
lăceau în jos, pe partea dreaptă a spatelui. Cu detalii pline de 
viață, dintre lujeri se vedea ieşind o panteră neagră, cu ochi 
de culoarea chihlimbarului și cu gura deschisă, limbă de un 
roşu-aprins şi dinți de un alb strălucitor. Tot ce îmi doream era 
să o ating. 

— Începeam să îmi fac griji! a zis Ren, care şi-a aranjat 
perna și s-a întors. M-am gândit că poate... 

Vocea i s-a frânt, iar buzele i s-au întredeschis. Ne uitam 
unul la altul, și nu ştiu ce a văzut în expresia mea, dar mă pri- 
vea de parcă nu mă mai văzuse. Era o intensitate atât de mare în 
privirea lui, încât o simţeam ca pe o atingere fizică. Sfârcurile 
mi s-au întărit pe sub tricou. 

— Doamne! La naiba! a zis el, cu voce răgușşită. Poate că 
n-a fost cea mai strălucită idee să porţi tricoul meu. 

— Poftim? 

Ren și-a trecut mâna prin păr, iar muşchii braţului şi ai 
abdomenului au făcut nişte chestii uimitoare, când şi-a dus 
mâna la ceafă. 

— Înainte ai avut o relație serioasă, nu-i aşa? Tipul pe care 
l-ai pierdut? 

Am încuviințat, fără să ştiu ce legătură avea cu tricoul lui. 

— Frai foarte tânără, a zis el încet. 

S-a îndreptat spre mine, cam cum îmi închipuiam că ar fi 
făcut pantera de pe spatele lui, urmărind o pradă. Oprindu-se 
în fața mea, mi-a dat la o parte o şuviţă de pe obraz. A îndrep- 
tat-o, iar privirea lui a trecut peste fața mea. 

— E un lucru bun și de-a dreptul impresionant să vezi o 
femeie îmbrăcată cu hainele tale. Uitasem cum e. 

Fierbinţeala mi-a coborât pe gât. 

— Oh! 

— Da! 

Ren mi-a eliberat şuvița, care s-a încreţit la loc. 

— Presupun că n-ai mai purtat hainele unui bărbat? 

Am clătinat din cap, iar privirea mi-a coborât spre gâtul lui. 
Şnurul din piele pe care îl purta era cât se poate de seducător, 
pe pielea lui aurie. 

— Eu şi Shaun... Presupun că nu am apucat să ajungem 
acolo. 

Capul lui s-a înclinat într-o parte când mi-a cuprins obra- 
zul în palmă. 

— Aşadar, așa îl chema... Nu mi-ai spus până acum. 

— Nu? 

A clătinat din cap şi şi-a trecut degetul mare peste obrazul 
meu. 

— Chiar n-ai mai fost cu nimeni după el? 

— Nu! 

De ce aş fi minţit în legătură cu asta? Ren schiţat un zâmbet, 
apoi şi-a lăsat capul în jos, punând pe fruntea mea un sărut 
care m-a înfiorat. 

— Fă-te comodă! Vin imediat! 

M-a lăsat acolo, dispărând în baie, iar eu am încercat să 
înțeleg ce se întâmplase. Tot ce ştiam era că durerea de genul 
pumn în plex pe care o simţeam ori de câte ori mă gândeam 
la Shaun nu era acolo. Și nu ştiam ce să fac în privinţa aceea. 

Sau în orice altă privinţă. 

Am tras aer în piept, mi-am pus hainele în dulapul lui şi 
m-am așezat pe pat, şi, Doamne, ce confortabilă era salteaua! 
M-am dat spre mijloc şi am îngheţat, căci habar n-aveam pe 
ce parte dormea sau dacă avea vreo parte preferată. Categoric, 
eu aveam una, întotdeauna cât mai departe de uşile dulapuri- 
lor, pentru că eram o tâmpită. Am tras de tricou, să nu mi se 
vadă chiloţii, mi-am înfășurat pătura peste coapse și am rămas 
întinsă pe spate. Aveam atât de mare nevoie de un adult care să 
îmi explice ce naiba trebuia să fac mai departe! 

N-am avut prea mult timp de gândire, pentru că Ren s-a 
întors de la baie. Zâmbetul lui din colţul gurii, mereu prezent, 
s-a lărgit când m-a văzut. Am strâns pătura şi mi-am ţinut 
respirația. Inima îmi bătea atât de repede, încât m-am între- 
bat dacă nu cumva o să fac un atac de cord şi, Doamne, cât de 
jenant ar fi fost! Am înghiţit agitată și mi-am implorat inima 
să încetinească. 

După ce a stins veioza, Ren a fost învăluit de umbre, dar, 
când s-a întors cu faţa la mine, mi-am dat seama că înlem- 
nise. Nu am reuşit să-i văd expresia când s-a aplecat și a tras de 
pătură, de pe partea lui. 

— Ivy? 

— Hm? 

A tras încet de pătură şi a venit în pat şi, cu toate că nu îi 
vedeam ochii, știam că mă privea. 

— Mă bucur că eşti aici! 

Degetele mi s-au relaxat pe pătură. Când s-a întins lângă 
mine, ochii mi s-au obişnuit cu lipsa luminii, aşa că am văzut 
că zâmbea. 

— Da? 

— Da! a şoptit. 

— Bun! Atât am vrut să aud! 

Uau, căldura care mi-a invadat pieptul m-ar fi putut trans- 
forma într-o baltă. Am aşteptat ca el să vină spre mine, dar 
clipele treceau. Chiar era cuminte. Am îndrăznit să-i arunc o 
privire scurtă şi m-am trezit că nu îmi mai pot lua ochii de la 
el. Ren şi-a ridicat brațul cât de aproape posibil de mine, dar au 
trecut câteva clipe până să trecem la următorul pas. Am ezitat 
o clipă, apoi, cu inima bătându-mi şi mai tare, m-am lăsat în 
jos, până când piciorul meu l-a atins pe al lui. Şi-a pus braţul în 
jurul taliei mele și m-a tras lângă el, până când m-am cuibărit 
la pieptul lui gol şi cald. Au mai trecut câteva clipe, apoi mi-am 
plecat obrazul, iar simpla plăcere de a sta întinsă aşa aproape 
că m-a sfâșiat. 

Niciunul dintre noi n-a vorbit după aceea şi am crezut că n-o 
să adorm niciodată, pentru că îi simţeam fiecare respirație pro- 
fundă, lentă. În întuneric și linişte, am închis ochii, să împiedic 
să iasă lacrimile care mă invadau. N-am crezut că voi simţi asta 
vreodată sau că voi mai sta vreodată întinsă în braţele altui băiat 
şi că o să mă gândesc doar la el. 


Nu eram sigură ce mă trezise, dar am simţit un şuvoi de lavă 
topită curgându-mi prin partea de jos a abdomenului, iar 

pătura era dată la o parte. Nişte buze mi-au mângâiat obrazul, 
bărbia, apoi gâtul, în timp ce mâna de pe sân îmi trecea nemi- 
loasă peste sfârcul întărit. Încet, ochii mi s-au deschis, iar mâna 
mi-a zburat spre ceafa lui Ren, degetele mele alunecând prin 
buclele moi. 

— Ce... ce faci? 

Vocea îmi era răgușită, răsunându-mi ciudat în urechi. 

— Te trezesc. 

M-a sărutat, ciugulindu-mi buza de jos şi, încă pe jumătate 
adormită, am tresărit. Ren a profitat, adâncind sărutul și înlo- 
cuind păienjenişul somnului cu cel al dorinţei neclare. Mâna 
i-a ajuns sub tricoul meu, degetele lui pe pieptul meu gol fră- 
mântându-mi carnea, iar apoi a alunecat sub abdomenul meu, 
între coapse. 

— Frai încolăcită pe mine când m-am trezit, a zis el, în 
spaţiul dintre gurile noastre. 

Şi-a frecat apoi degetele de miezul meu și m-a făcut să gem 
răguşit. 

— Braţele tale în jurul taliei mele. Picioarele tale împletite 
cu ale mele. 

— Da? am zis, deși habar n-aveam despre ce vorbea. 

Somnul îmi înceţoşa creierul. Nu mă puteam concentra 
decât la felul în care îşi mișca degetele. Şoldurile mi se mişcau 
de capul lor şi se unduiau, încercând să prindă ritmul alunecă- 
rii lente. Mi-a împins trupul în jos şi mi-a ridicat tricoul. Aerul 
rece mi-a atins pielea încinsă. 

— Îmi place! a continuat el, sărutându-mă între sâni. Ştii 
să te cuibăreşti. 

— Nuu! am murmurat, apoi spatele mi s-a arcuit când gura 
lui s-a lipit de sânul meu, sugându-l tare şi adânc. 

Mi-am înfășurat degetele în părul lui şi am țipat. 

— Oh, da! Când dormi, ești ca o maimuţică. 

Săruturile lui au coborât, iar eu am deschis ochii, privin- 
du-l ca prin ceață, când m-a sărutat chiar deasupra buricului, 
apoi l-a încercuit cu limba, înainte să o bage în el. Degetele 
mele mari s-au curbat, când m-a cuprins un neaşteptat val 
de plăcere. 

— Oh, Doa... 

Ren a chicotit pe abdomenul meu. 

— Ştii ce mi-a făcut asta? 

Înghiţind greu, a trebuit să îmi țin respiraţia. 

— Nu! 

Era sub buricul meu, trasând o nouă potecă de săruturi, iar 
degetele mele i-au alunecat din păr. Mi-a prins chiloţii, iar pri- 
virea lui a urcat spre a mea, ochii devenindu-i de un verde mai 
profund şi plini de flăcări. 

— M-a făcut să te doresc al naibii de tare. Nu m-am putut 
abţine. A trebuit să te sărut, să te ating. 

Vocea lui a devenit mai tăioasă. 

— Ridică-te! 

Cu minţile plecate cine ştie pe unde, corpul meu era pe 
pilot automat. Şoldurile mi s-au ridicat, iar Ren a înjurat scurt, 
când mi-a dat jos chiloţii. 

— Doamne, eşti al naibii de frumoasă! 

Şi-a pus mâinile între coapsele mele. 

— "Toată! 

Şi-a lăsat capul în jos şi și-a apropiat gura de tatuajul de pe 
interiorul coapsei mele. A trecut cu limba peste el, iar eu am 
simțit fiecare atingere până în străfunduri. Apoi mi-a săru- 
tat interiorul fiecărei coapse, mergând tot mai aproape. Jenată 

şi neliniştită de intensitatea senzaţiilor care creșteau în mine, 
am încercat să îmi strâng picioarele, să mă trag, dar mâinile 
lui s-au aşezat pe coapsele mele. Le-a ridicat, iar pulsul meu 
a luat-o la goană. Pentru o clipă, privirea lui a întâlnit-o pe a 
mea şi a zis: 

— Habar n-ai de când aştept să te gust! 

Apoi m-a sărutat într-un fel în care nu mai fusesem săru- 
tată niciodată. Gâfâiam când m-a deschis şi, cu fiecare mişcare 
a limbii, m-a făcut să gem, să scâncesc şi să țip. Nu ştiam dacă 
puteam suporta. Tensiunea a crescut până când a devenit 
aproape dureroasă. Am întins mâinile fie să îl dau la o parte, 
fie să îl trag mai aproape, nu eram sigură, dar n-am apucat. 
Mi-a eliberat şoldurile, mi-a prins încheieturile şi mi le-a ţinut 
strâns pe abdomen, cu o singură mână. Abia puteam să respir, 
când a zâmbit şi şi-a strecurat un deget în mine. 

Trupul meu a zvâcnit, iar degetele mi s-au strâns nepu- 
tincioase. 

— Ren! 

— Îşi place, nu-i așa? 

Respirația lui mi-a atins cutele umede dintre picioare. 

— Mai vrei? 

Am încuviințat. 

— Spune-o, Ivy! 

Doamne, pe bune? Mâine lui s-au oprit. Chiar vorbea serios. 

— Mai vreau! am gemut. 

Zâmbetul acela a fost un adevărat păcat, când a mai vârât 
un deget. 

— Aşa? 

Presiunea a crescut, apoi şi-a împletit uşor degetele, şi am 
scos un sunet strangulat, când mi-am înclinat şoldurile. 

— Ah, acolo, da? 

Părea mândru, încrezut, în timp ce împingea cu o lejeritate 
care era de-a dreptul impresionantă. 

— Vreau să te aud că îmi strigi numele când îți dai dru- 
mul! Nu uita! 

Nu credeam că voi striga vreodată vreun nume, dar apoi 
gura lui s-a lăsat pe mănunchiul de nervi. Cu mintea golită, mă 
zvârcoleam pe saltea, şoldurile mele zbătându-se neruşinate, 
în ritm cu ce făcea el. Capul îmi vuia, când a apăsat un punct 
adânc în mine şi a supt bucăţica de carne care părea să devină 
centrul universului. 

Tensiunea din mine a erupt şi chiar i-am strigat numele, 
când eliberarea m-a învăluit, începând din străfunduri şi radi- 
ind până în vârfurile degetelor de la picioare și de la mâini. 
Tremuram şi gâfâiam, numele lui răsunând cu ecou în mintea 
mea, când şi-a scos încet degetele din mine. 

S-a ridicat şi i-am văzut umflătura din pantalonii de pijama. 
Prinsă în plăcerea pe care mi-o oferise, m-am ridicat spre el, 
i-am apucat coapsele cu mâinile şi i-am găsit gura, sărutându-l. 
Mi-am simțit gustul pe el. Probabil că am fost un pic ameţită de 
plăcere şi am pierdut un pic controlul la ideea de a-i oferi ceea 
ce tocmai îmi oferise el. A gemut peste gura mea, iar inima mi-a 
bătut repede când i-am prins în mâini pantalonii şi i-am tras în 
jos peste coapsele zvelte, până sub abdomen. 

— Ivy, ce... 

L-am eliberat şi mi-am înfăşurat o mână la baza penisului 
tare și gros. Coapsele lui au zvâcnit, iar el a zis răguşit: 

— La naiba, Ivy! 

S-a uitat în jos la mine, cu ochii plecați, cu abdomenul tare, 
cuprins de fiori. 

— Vrei să faci asta? Eşti sigură? 

În loc să-i răspund, i-am arătat. Mi-am plimbat mâna pe 
penisul lui şi m-am desfătat cu felul în care şi-a arcuit spatele. 

— La naiba, fată, nu de asta am făcut-o! 

Mi-am regăsit vocea şi l-am apucat mai strâns. 

— Vreau s-o fac! 

A gemut, în timp ce îl mângâiam. 

— Dă-te înapoi! mi-a ordonat el. Lângă tăblie. 

M-am tras în spate, până când spatele meu s-a rezemat 
de cadrul din lemn, iar el și-a pus genunchii de o parte şi 
de alta a coapselor mele. Corpul lui m-a prins ca într-o coli- 
vie. O mână i-a aterizat pe tăblia din spatele meu, iar cealaltă 
pe ceafa mea. Mai făcusem asta de câteva ori, cu Shaun, dar 
fusese cu mult timp în urmă şi nu se compara cu ce se întâm- 
pla acum. Ren era bărbat, iar Shaun... Mă rog, el n-a apucat 
să devină bărbat. 

Am alungat gândurile acelea tulburătoare şi l-am sărutat la 
fel cum mă sărutase el, iar când i-am simțit prima dată gustul, 
coapsele lui Ren s-au mişcat, iar eu am simțit strânsoarea de pe 
ceafă. A scos un sunet gutural profund, care mi-a spus că, deşi 
știam sigur că existau o grămadă de gagici mult mai pricepute 
la treaba asta, el era acolo, cu mine. 

L-am supt cât de adânc am putut şi, cu toate că trupul lui tre- 
mura, a avut grijă când şi-a unduit şoldurile cu mișcări scurte 
şi rapide, controlându-se, chiar şi atunci când am găsit ritmul. 

— Doamne, Ivy, eşti o scumpă, foarte scumpă! a gemut el. 
Nu mai pot... 

Ren a încercat să se tragă, dar eram înlănţuită de el, şi mi-a 
strigat numele când şi-a dat drumul, trupul lui mare zvârco- 
lindu-se, când s-a eliberat. Am rămas cu el, până când corpul 

lui s-a arcuit şi s-a retras din gura și din mâna mea. A îngenun- 
cheat, mi-a prins capul și l-a dat pe spate, sărutându-mă apă- 
sat, în ciuda a ceea ce tocmai împărtăşiserăm şi nu s-a oprit 
când s-a dat de pe mine şi m-a tras jos lângă el. M-a strâns 
aproape, iar el s-a răsucit pe spate, cu braţul de pe partea cea- 
altă peste față. Îi vedeam doar zâmbetul cald, satisfăcut. Când 
şi-a întors capul spre mine, buclele îi erau ciufulite de somn, 
adorabil răvăşite de ceea ce tocmai făcusem. 

— Pot să te păstrez? 

Inima mea a tresărit. Primul gând care mi-a trecut prin 
minte a fost că îmi doream să fiu păstrată de el. M-am încor- 
dat, iar pielea mi s-a înfiorat, de parcă pe cap îmi fusese arun- 
cată apă rece ca gheaţa. Plăcerea care îmi fusese oferită — pe 
care o oferisem - a dispărut şi, în timp ce stăteam ghemuită 
lângă Ren, mi-a trecut prin minte cel mai oribil gând. Cum 
aveam să mă întorc la viaţa de dinaintea lui Ren, când urma 
să-l pierd? Nu dacă, ci când, pentru că, în cele din urmă, aveam 
să îl pierd. Aşa era viața mea. lubisem şi pierdusem, dar am 
întrerupt şirul acela de gânduri nesăbuite, înainte să devină 
mai mult, înainte să devină ceva mai puternic. 

— Hei, a murmurat el încet. 

Inima îmi bubuia din nou în piept, dar din alte motive. 
Greaţa mi-a răscolit stomacul. Înainte să îmi pierd familia şi 
pe Shaun, nu mă gândisem că zilele mele cu ei erau numă- 
rate. Nici nu îmi trecuse prin cap, dar acum era altfel, pentru 
că zilele noastre împreună nu se întindeau la nesfârşit, cel mai 
probabil, erau numărate până la una. Miercuri era o umbră 
obsedantă, care nu dispăruse niciodată complet, și știam că și 
el simţea la fel. La urma urmei, din ce alt motiv mi-ar fi cerut 
să rămân cu el în noaptea aceea? Era foarte posibil să vedem 

o grămadă de morţi, poate că nici nu aveam să ne întoarcem. 
Poate că Ren nici nu avea să supraviețuiască. 

Panica m-a cuprins pe dinăuntru, înfigându-şi zdravăn ghea- 
rele în pielea mea. Nu puteam s-o fac, nu puteam să înfrunt din 
nou suferința aceea sfâşietoare, iar dacă mergeam mai departe 
cu Ren, la naiba, chiar şi acum, pierderea lui ar fi avut un efect 
zdrobitor! M-am ridicat şi mi-am tras în jos tricoul, să mă aco- 
păr. Oh, Doamne, chiar eram terminată, o dădusem în bară! 
N-ar fi trebuit să îl las să se apropie atât de mult. Noi nu puteam 
fi normali. Membrii Ordinului nu aveau o viață normală. Dintre 
toți, eu ştiam asta și iată-mă, în pat cu un tip care era foarte posi- 
bil să moară până mâine, la răsăritul lunii! 

— Hei, a zis el din nou, privindu-mă. Ce este? 

— Eu... 

În străfundul minţii mele, o parte din mine îmi spunea să 
mă opresc, să trag aer în piept, dar acreala îmi umplea gura. 
Trebuia să ies de acolo. Era o greşeală. 

— Trebuie să plec! 

— Poftim? 

Mi-am pus picioarele jos, m-am ridicat şi m-am dus spre 
dulap. M-am oprit la jumătatea drumului, dar nu mi-am văzut 
chiloţii şi am hotărât că nici nu aveam nevoie de ei. 

— Pfui! Stai o clipă, Ivy! Ce se întâmplă? 

Ren s-a dat jos din pat, ridicându-și pantalonii. 

— Vorbeşte cu mine! 

Mi-am luat blugii din dulap şi i-am tras pe mine, fără să mă 
uit la el. 

— Trebuie să plec acasă. Asta e tot! 

— Bine! Nu e asta! Erai bine, acum câteva clipe erai al naibii 
de dulce în braţele mele, iar acum nici măcar nu mă priveşti. 

Ren a venit spre mine, iar eu m-am dat înapoi, lovindu-mă 
de dulap. Pe chipul lui am citit nedumerirea. 

— Ce naiba? 

M-am întors, mi-am dat jos tricoul lui şi am tras pe mine 
sutienul şi tricoul mai repede decât m-am îmbrăcat vreodată 
în toată viața mea. 

— Ne mișcăm prea repede? a întrebat el şi mi-a pus o mână 
pe umăr. 

Am reacționat, dintr-un acut sentiment de disperare. M-am 
răsucit, mi-am tras braţul şi l-am lovit într-o parte. 

— Nu mă atinge! 

A făcut un pas înapoi, cu mâinile pe lângă corp. Privirea de 
smarald îi era plină de îngrijorare. 

— Bine! Putem sta de vorbă o secundă? 

— Nu e nimic de vorbit! 

Am pornit spre uşa dormitorului. 

— "i-am făcut ceva? La naiba, Ivy, răspunde-mi! Te-am 
rănit cumva? 

Mi-am dat părul la o parte de pe față şi am clătinat din cap. 

— Nu! am zis răgușşit şi m-am întors spre ușă. Nu m-ai 
rănit! Nu încă. 

Am apăsat pe clanţă, era încuiată, aşa că am înjurat în barbă. 
Am descuiat și am trântit-o de perete. 

— Nu încă? 

Ren a venit după mine în living și a rămas la o oarecare 
distanță, cât m-am aşezat să îmi trag şosetele şi să mă încalț. 

— Iubito, nu ţi-aş face rău niciodată! De ce... 

Cuvintele au ţâşnit din mine, ieşind dintr-un loc întunecat, 
de care am încercat să stau departe, dar simțeam că alunecam 
în el. 

— Fără să vrei. O să-mi promiţi că totul o să fie bine, iar 
apoi n-o să fie, pentru că nu poţi controla lucrurile! 

Sprâncenele lui s-au unit când a venit pe cealaltă parte a 
măsuţei de cafea. 

— Ivy, nu te înţeleg! 

— Nu contează! 

M-am încălțat şi m-am ridicat, am luat țepușa de pe masă şi 
am băgat-o în buzunarul de la spate. Mi-am tras tricoul peste 
ea, să o ascund. 

— Lasă-mă să mă îmbrac! Te duc acasă, da? a zis el cu blân- 
deţe. Doar dă-mi câteva... 

— Nu! Nu! Nu am nevoie să mă duci acasă! Nu am nevoie 
să faci nimic, da? Eşti un tip super, dar asta... orice este asta... 
nu va continua. A fost o greşeală! 

Ren s-a îndreptat și m-a fixat cu privirea. 

— La naiba, Ivy, ce dracu' se întâmplă? A fost o greşeală? 
Dimineaţa asta a fost orice vrei tu, dar nu o nenorocită de 
greşeală. 

Cu inima galopând, mi-am pus degetele pe clanța uşii și 
m-am oprit doar o secundă, simțind cum îmi arde gâtul. 

— Poate că pentru tine n-a fost, am zis și am ieşit. 

Când am traversat holul şi am apăsat pe butonul liftului, 
o parte din mine se aştepta, poate chiar spera, ca Ren să vină 
după mine, iar asta era o nebunie. Dar a ajuns liftul, iar când 
am intrat în el, uşa de vizavi nu s-a deschis. 

Ren n-a venit după mine. 

Apoi ușile liftului s-au închis încetişor, iar eu m-am dat 
înapoi, lovindu-mă de perete. Mi-am trecut mâinile peste față, 
înăbuşind un suspin. L-am împins înapoi, l-am împins, până 
a dispărut. 

Până n-am mai simțit nimic. 


Capitolul nouăsprezece 


ZIUA DE MARŢI A FOST UN NENOROCIT DE DEZASTRU ŞI JUMĂ- 
tate, care a trecut de la a fi de rahat la a fi de cel mai mare 
rahat, în doar câteva minute. Am încercat să dau de Val, dar 
n-a răspuns la telefon, şi m-am gândit s-o sun pe Jo Ann şi să 
vărs totul la ea, dar marţea avea un program foarte aglomerat. 
Tink era încă închis în camera lui; singurul motiv pentru care 
ştiam că încă e acolo era faptul că asculta pe repeat The Cure şi 
Morrissey, şi eram pe cale să îmi pierd neprețuitele minți, dacă 
mai stăteam o secundă în propriul meu apartament. 

Deși am făcut un duş şi m-am schimbat în haine curate, tot 
n-am reușit să scap de mirosul și de gustul lui Ren. Ce făcuse 
în dimineața aceea, ce făcusem eu... Trupul mi s-a înfierbân- 
tat, deşi mă durea în piept. Nu mă mai simţisem aşa, niciodată 
nu îmi pierdusem controlul în felul acela şi nu fusesem atât 
de excitată, dar senzațiile stârnite puţin mai devreme mergeau 
dincolo de dorință. Şi poate că m-aş fi descurcat cu ele, dacă ar 
fi fost vorba doar despre orgasm, oricât de brutal suna, dar era 
mai mult de atât. 

Mult mai mult! 

Nu îmi dorisem eu mai mult de la viață? În cazul ăsta, parcă 
făcusem un curs de prostie şi excelam la el. M-am aşezat pe 
marginea patului și mi-am pus capul în mâini. Bun, nu puteam 
să mă întorc şi să schimb lucrurile care se întâmplaseră între 
noi. Trebuia să mă descurc cu asta şi să fiu puternică. Aveam o 
treabă de făcut şi trebuia să mă concentrez. 

Făcusem ce trebuia să fac, nu? 

Niciun răspuns, doar huruitul The Cure. M-am ridicat şi 
mi-am prins ţepuşa metalică într-o gheată, apoi pe cea din 
lemn în cealaltă. Mi-am luat telefonul şi am apăsat pe ecran. 
Niciun mesaj sau apel pierdut de la Ren, nu că mă aşteptam să 
fie vreunul. Nu, după ce îi spusesem că dimineaţa aceea fusese 
o greşeală. Mi-am băgat telefonul în buzunarul de la spate şi 
mi-am atârnat cheile de blugi, îndreptându-mă spre uşa din 
față, dar m-am oprit. M-am întors spre holul care ducea în 
bucătărie şi spre dormitorul lui Tink. M-am îndreptat spre 
cameră, dar tot nu ştiam ce să spun sau ce să fac în privinţa lui. 
Nici măcar nu eram sigură că mai eram furioasă pe el sau doar 
dezamăgită. 

Am plecat fără să îi spun nimic. 

Până la ședința convocată de David aveam de pierdut câteva 
ore, aşa că am luat un taxi spre Canal, apoi m-am îndreptat 
încet spre Royal. Cerul era acoperit de nori grei de ploaie, care 
avea să înceapă în curând, iar străzile nu erau nici pe departe 
atât de aglomerate pe cât erau de obicei. M-am oprit în fața clă- 
dirii banale din cărămidă. Având în vedere ce spusese Merle 
despre spirite, însemna asta că fantomele casei de lângă ea se 
mutaseră în clădirea aceea? Sau poate că poarta afecta zona; la 
urma urmei, poarta trebuie să fi fost aici încă dinainte de a se 
construi casele. 

Am zăbovit pe sub balconul din fier vopsit cu verde al casei 
de alături. Nu ştiam ce să cred despre fantome. Niciodată nu 
văzusem vreuna, dar asta nu însemna că nu existau. Adică, elfii 
erau reali, la fel și halfelinii, de ce fantomele n-ar fi fost? La 
geamuri şi la uşă erau zăbrele din fier, iar pentru un ochi neex- 
perimentat putea fi un obicei al caselor din Cartier, dar exista 
un motiv pentru care zăbrelele erau din fier. Până atunci nici 
măcar nu observasem căsuţa aceea veche. Doamne, de câte 
ori nu umblasem pe Royal Street și trecusem pe lângă poarta 
aceea? La fel și pe lângă biserică. 

N-aș fi fost un detectiv bun! 

Cine era în casă acum? Ar fi deschis ușa? Probabil că nu! 
Nu era spaţiu între clădiri, iar singura modalitate de a ajunge 
în spatele casei era chiar prin casă. M-am învârtit pe Royal 
până s-a făcut vremea să o iau spre sediu, cu un nod în stomac, 
ştiind că voi da ochii cu Ren. Când am trecut prin fața maga- 
zinului cu suveniruri, l-am văzut pe Jerome în spatele tejghe- 
lei, răsfoind o revistă. Am iuţit pasul, să nu mă vadă. Chiar îi 
datoram o prăjitură. 

Sus, etajul al doilea era plin cu membri ai Ordinului, cei 
mai mulți în grupuri de câte doi sau trei. Am stat pe margine, 
departe de ușă, atentă să văd dacă apare Ren. Era inutil să-l 
evit, având în vedere că trebuia să lucrăm împreună în seara 
aceea, dar mă mișcam cu încetinitorul. 

David și Miles vorbeau încet în fața spațiului deschis, iar 
eu m-am strecurat spre un geam şi m-am aplecat peste pervaz, 
când am văzut-o pe Val ieșind dintr-o încăpere, cu bărbia în 
jos şi cu părul ondulat căzându-i în față, fără să îi poată acoperi 
vânătaia movulie din jurul ochiului drept. 

— Oh, Dumnezeule! 

M-am desprins de geam. 

— Ce s-a întâmplat? 

Val şi-a dus mâna la pielea din jurul ochiului. 

— Am încercat un look nou. Ce părere ai? 

M-am uitat la ea cu gura căscată şi i-am prins braţul, tră- 
gând-o într-o parte. I-am dat drumul în clipa în care a tresărit 
şi mi-am dat seama că s-ar putea să aibă şi alte vânătăi, unele 
care nu se vedeau. 

— Serios! Ce naiba s-a întâmplat, Val? 

A oftat şi şi-a încrucișat braţele peste bluza ciclamen. 

— Seara trecută am dat peste un elf care nu s-a lăsat dobo- 
rât prea uşor. 

— Când erai cu Dylan? 

— Nu! A fost după tura mea. Nu e mare lucru, totuşi. 

A zâmbit, dar părea că suferă. 

— Aş fi zis stai să-l vezi pe el, dar n-a rămas nimic de văzut. 

— Doamne! Ai nevoie de ceva? 

— Nu! a zis ea, apoi privirea i-a alunecat peste umărul meu. 

S-a încruntat. 

— Ciudat! 

— Poftim? 

O sprânceană neagră s-a ridicat. 

— Ieri, tu şi Ren aveaţi buzele lipite, iar azi el stă acolo, lângă 
perete, şi arată de parcă ar vrea să tragă un pumn în el. 

Am simţit o greutate în stomac şi aproape că m-am uitat 
peste umăr. Privirea lui Val s-a întors la mine şi am oftat. 

— E o poveste lungă! Te-am sunat mai devreme. 

— Da! Scuze! 

M-a bătut pe braţ. 

— Putem vorbi mai târziu? 

Am încuviinţat. David şi-a lovit palmele una de alta, atră- 
gând atenţia tuturor. Am fost surprinsă să o văd acolo pe soţia 
lui, în faţa grupului. În comparaţie cu figura lui morocănoasă, 
ea era senină. 

— Avem o posibilă situaţie de urgenţă, a început el şi s-a 
lansat într-o prezentare fără menajamente a ceea ce putea să se 
întâmple în noaptea următoare. 

Practic, un fel de Apocalipsa Elfilor pentru Proşti, fără să 
pomenească despre halfelini, lucru care era de înţeles. În clipa 
aceea, nu era relevant. Inutil să spun că nici nu era vreo nou- 
tate. Membrii Ordinului ştiau totul despre străvechi şi se pare 
că unii credeau că până şi versiunea aproape legendară a elfi- 
lor era prin preajmă, dar niciunul nu părea pregătit pentru 
ideea că erau câţiva chiar în oraş şi că plănuiau să atace poarta 
în noaptea de miercuri. Nici David, nici Miles nu au pomenit 
de cluburi, iar faptul că erau discreţi în privința asta era logic. 
Dacă vreunul dintre noi lucra pentru elfi, nu voiam să afle că 
eram pe urmele lor. 

— Echinocţiul are loc la 21.29, plus-minus câteva minute, a 
zis David, cu braţele încrucişate la piept. Trebuie să fim pregătiți 
pentru orice. Poate că nu se va întâmpla nimic. Dar poate că vom 
avea de înfruntat lupta supremă. Nu putem permite ca vreun stră- 
vechi să se apropie de poartă. Sângele lor o va deschide. Trebuie 
să îi ținem departe, cu orice preţ. 

S-a discutat despre ambele porţi şi nu am fost surprinsă 
când au fost rostite numele, jumătate dintre noi fiind desem- 
naţi la poarta din biserică, iar jumătate, la casa de pe Royal 
Street. Val şi Ren au fost repartizaţi la casă, împreună cu mine 
şi alți douăzeci de membri. O privire a lui David m-a avertizat 
să îmi ţin gura în legătură cu ideea că poarta de la biserică ar 

fi fost distrusă. Chiar dacă ştiam că nu era pregătit să accepte 
sau să îşi asume vreun risc şi să o lase nepăzită, tot m-a iritat. 

Nimic nu a părut să-i şocheze pe cei prezenţi mai mult 
decât faptul că s-a vorbit deschis despre locurile unde se aflau 
porţile, dar, în momentul acela, nu exista niciun risc, deoarece, 
fără îndoială, elfii ştiau deja despre amplasamente. Singura 
noastră fărâmă de speranţă era că se vor duce la poarta de 
la biserică, neștiind că fusese distrusă. Totuși, chiar dacă se 
întâmpla asta, în noaptea următoare aveau să fie pierderi sem- 
nificative, oricum ar fi fost. 

Mi-am simţit stomacul greu, când acelaşi gând a părut să 
fie în mințile tuturor. Toţi ştiau care era miza. David şi-a dres 
vocea. 

— Acestea fiind spuse, în seara asta nu vor fi patrule. 

În faţa noastră, Dylan şi-a frecat palma de bărbie și a înjurat 
încet, în timp ce eu am rămas cu gura căscată. La naiba! Sur- 
prinsă, m-am uitat spre Val, dar ea privea în gol. David și Miles 
ne dădeau liber în noaptea aceea. Sfinte Sisoe, nici nu-mi 
aminteam când se mai întâmplase asta! Patrulam chiar şi de 
Crăciun. 

— Dacă aveţi familii, vă propun să mergeţi acasă şi să petre- 
ceţi timp cu ele! a continuat David. Dacă nu aveţi pe nimeni spe- 
cial, vă sugerez să folosiţi noaptea asta.şi să găsiţi pe cineva. Unii 
dintre voi nu se vor întoarce acasă miercuri noapte. 

Ei bine, încurajator, nu? 

După asta, şedinţa s-a cam încheiat, iar membrii au plecat, 
unii trişti, alții pregătindu-se de luptă. Mi-am dat după ureche 
o buclă rebelă şi m-am întors spre Val. 

— Ai planuri pentru diseară? Totuşi, nu-ţi promit că o să 
ţi-o pui! am glumit cu ea. 

— Eu... cred că o să merg să-mi văd părinții, a zis Val încet, 
iar eu mi-am înăbuşit un val de dezamăgire. 

Avea tot dreptul să vrea să stea cu familia. 

— Poate ne vedem mai târziu. 

Am încuviinţat, deşi ştiam că nu trebuia să contez pe asta. 
Zâmbind, am îmbrățișat-o cu grijă. O parte din mine se aştepta 
să facă vreo glumă despre noaptea liberă, în ciuda gravităţii 
situaţiei, pentru că aşa era Val, dar n-a făcut-o. Când s-a stre- 
curat prin mulțime, îndreptându-se spre uşă, nu am fost sin- 
gura care o urmărea. Privirea lui David a condus-o. Dylan 
era în spatele ei, iar David i-a urmărit până când au dispărut 
amândoi. Apoi s-a uitat spre mine. 

Am fluturat degetele spre el. 

David s-a încruntat şi mai tare. 

Era timpul să plec. M-am uitat în jur, dar nu l-am văzut pe 
Ren. Am presupus că plecase deja. M-a cuprins din nou dezamă- 
girea, deşi nu aveam niciun drept să simt asta. Poate că se dusese 
să caute pe cineva cu care să-şi petreacă noaptea şi, Doamne, 
nu-mi plăcea deloc gândul acela! Când mi-a venit în minte o 
imagine a lui Ren din dimineaţa aceea, cu coapsele lui muscu- 
loase țintuindu-mă, cu şoldurile la nivelul gurii mele, gelozia 
nu era un monstru cu ochi verzi, ci un dragon care scuipa foc. 
Gândul la o altă fată m-a făcut să vreau să omor pe cineva. 

Aveam nevoie de ajutor. Poate dacă aveam să supraviețuiesc 
nopţii de miercuri, aveam să fac terapie. Sau măcar acupunc- 
tură, sau aşa ceva. Când am ieșit din clădire, norii se aduna- 
seră. M-am întors spre dreapta, dând imediat nas în nas cu 
Ren. Am făcut un pas înapoi. Căldura mi-a urcat în obraji, 
apoi a scăzut brusc, când ochii mei i-au întâlnit pe ai lui. Să 
stau în faţa lui Ren era ciudat dintr-o mie de motive. 

— Te aşteptam! a zis el. Deşi cred că e evident. 

Rămasă complet fără cuvinte, n-am putut decât să mă hol- 
bez la el. Dragonul cu ochi verzi şi scuipător de flăcări îmi cerea 
să îl întreb dacă plănuia să urmeze sfatul lui David, dar, din 
fericire, bunul-simţ i-a spus dragonului să tacă naibii din gură. 

— Trebuie să vorbim! 

Ochii lui Ren nu s-au desprins de chipul meu. Mi-am regă- 
sit vocea. 

— Nu! Nu trebuie! Nu trebuie să facem nimic! 

Atunci m-am forțat să mă întorc, deoarece mă temeam că, 
dacă rămâneam, dacă stăteam de vorbă cu el, nu voi mai putea 
să mă distanţez. Nu aveam să plec şi aveam... Aveam să conti- 
nui să mă scufund din cauza lui. 

— Eşti o lașă! 

Când cuvintele acelea au trecut peste mine, am înghețat, 
apoi m-am răsucit cu fața spre el, chiar când prima picătură de 
ploaie s-a lovit de asfalt. 

— Poftim? 

Ren și-a ridicat bărbia. 

— Ai auzit bine! Urăsc să o spun, dar e adevărat! 

Furia a urcat prin mine ca un fum gros. Deşi n-ar fi tre- 
buit să fiu surprinsă că, în sfârşit, mă înfrunta, după dimineaţa 
aceea. Avea dreptul să spună orice simţea că e necesar, dar asta 
nu însemna că trebuia să stau acolo şi să-l ascult. 

— Cum zici tu, amice! Crezi ce vrei! Mă duc acasă! 

— Pentru cineva care e atât de puternic şi atât de curajos, 
n-aş fi crezut niciodată că o să fii atât de laşă atunci când chiar 
contează, a continuat el. Am înțeles că ai suferit. Dar ştii ceva? 
Toţi am pierdut pe cineva, dar... 

— Habar n-ai despre ce vorbeşti! am ripostat și am ridicat 
mâna, arătând spre el. Nu ştii nimic despre ce am pierdut eu. 

— Atunci spune-mi, Ivy! Fă-mă să înţeleg! 

Gura mi s-a deschis, dar nu a ieșit niciun cuvânt, și m-am 
lăsat cuprinsă doar de tăcere şi de o ruşine profundă când 
m-am gândit la noaptea în care pierdusem totul. Cum puteam 
să îi spun? Cum puteam să spun cuiva? M-am răsucit pe călcâie 
şi am plecat. 

— Exact! a strigat Ren. Pleacă! 

Şi asta am făcut. 


Marţi seară, bubuitul îndepărtat al tunetului se potrivea cu sta- 
rea mea, în timp ce mă învârteam fără scop prin apartament. 
Soarele dispăruse de mult, şi văzusem la televizor că, pen- 
tru zilele următoare, erau anunţate furtuni puternice în zonă. 
Perfect! M-am uitat afară prin uşile care duceau în balcon, pri- 
vind ploaia care lovea scândurile şi numărând secundele din- 
tre fulgere şi tunete. Douăzeci de secunde. 

Când eram mică, Adrian mă învățase să număr secun- 
dele dintre fulger şi bubuitul tunetului, ca să îmi dau seama la 
câţi kilometri distanță era furtuna. Probabil că nu era cea mai 
exactă metodă pentru a aprecia unde se afla o furtună, dar era 
un obicei vechi, pe care îl păstrasem până în ziua aceea. Un 
lucru însă nu mă învățase Adrian: ce să fac cu secundele ace- 
lea. Niciodată n-am ştiut ce să fac cu secundele acelea. 

În mod ciudat, când mi-am rezemat fruntea de geamul rece, 
n-am simţit teamă pentru mine. Teama care mă frământa, în 
ciuda faptului că exista un risc mare să nu supraviețuiesc nopții 
următoare, nu avea nicio legătură cu soarta mea. Noi trăiam 
cu moartea şi ştiam că ne aştepta pe absolut toți. Fuseserăm 
învăţaţi să nu ne temem de inevitabil, dar, pe de altă parte, 
niciodată nu fuseserăm învăţaţi cum să supravieţuim când cei 

din jurul nostru nu mai erau. Teama pe care o simţeam în gât 
era pentru cei care era posibil să nu supraviețuiască în noap- 
tea următoare. 

Pentru Val şi chiar pentru David şi Miles, şi pentru Ren. 

Mă temeam pentru ei, dar nu pentru mine. Și mă temeam 
de ce putea să se întâmple dacă nu reușeam în seara urmă- 
toare. Stomacul mi s-a strâns parcă şi mai tare la simplul gând 
că poarta s-ar putea deschide. Omenirea habar n-avea cât de 
fragilă e puterea ei şi, odată ce cavalerii aveau să treacă prin 
poartă, avea să fie şi mai precară. Dacă reuşeau să îl găsească 
pe halfelin şi să facă sex cu el, să dea naştere unui copil, uşile 
acelea nu aveau să se mai închidă niciodată. Nimic nu îi mai 
putea împiedica pe elfi să îi ducă din nou pe oameni înapoi 
în lumea lor sau pe ei să vină în a noastră, în număr mult 
mai mare. 

Peste zumzetul televizorului, am auzit închizându-se ușa 
dormitorului lui Tink și m-am întors. Fusese în bucătărie şi își 
preparase un sandvici congelat sau aşa ceva. Viaţa cu el acum 
era cam cum îmi imaginam că se simţea un cuplu care urma 
să divorţeze. Ciudată ca naiba! Privirea mi s-a îndreptat spre 
locul unde îmi era telefonul, pe cufărul din lemn. Dincolo de 
teamă era un regret amar. Dacă era să îmi cunosc sfârşitul în 
seara următoare, avea să fie fără remuşcări? Nu! Eram plină de 
regret şi, Doamne, nu voiam să plec aşa! Făcusem greșeli mari 
în viață, unii plătiseră cu sângele lor, iar asta era ceva ce nu 
puteam să repar niciodată, dar cu Ren simţeam că adunam şi 
mai multe regrete, a căror greutate mă sufoca. 

M-am dus încet spre cufăr, picioarele mele goale lipăind pe 
podeaua din lemn. Inima mi-a tresărit când m-am întins după 
telefon, dar n-am reuşit să îl iau. Ce să îi spun, dacă îl sunam? 

Ce puteam să fac? Să recunosc că fusesem o lașă? Pentru că, 
într-un fel, fusesem. Atât de speriată să las pe cineva să se 
apropie atât de mult, încât a trebuit să îl dau la o parte? Avea 
dreptate! În tot acest timp, le trântisem oamenilor ușa în nas, 
iar Val şi Jo Ann erau singurele care reușiseră să se strecoare. 

Lângă telefon era unul dintre manualele mele. Statistică. 
Frate, uram cursul ăla! În timp ce mă uitam la carte, am avut o 
mică revelaţie, care m-a izbit cu forţa unui camion cu înghețată 
vânat de copii înfierbântaţi, în toiul verii. Îmi doream de la viață 
mai mult decât datoria mea față de Ordin. La urma urmei, de 
asta făceam un curs pe care îl uram, să obțin o diplomă pe care 
speram să o pot folosi, în timp ce lucram pentru Ordin. 

Voiam mai mult! 

Dar nu îmi dădeam voie să am mai mult, nu cu adevărat! Nu 
lucrurile intangibile care contau cel mai mult, precum priete- 
nia necondiționată şi contactul uman real. Dorinţa. Dragostea. 

Răsunetul unui tunet m-a făcut să sar cât colo. N-a trebuit să 
mai număr, să ştiu că furtuna era mai aproape. M-am aşezat pe 
marginea canapelei, am luat telecomanda şi am oprit televizo- 
rul. M-am uitat din nou la telefon, cu buzele strânse. Puteam să 
renunţ la teama de a-l pierde pe Ren, să pot măcar să-l cunosc? 
Nu eram sigură nici dacă era o opțiune, în clipa aceea. Deja 
îl părăsisem de două ori. Mi-am dat părul după urechi, m-am 
rezemat de perne și am oftat. Eram o tâmpită! Eram o mare 
tâmpită... 

O bătaie în uşă m-a trezit. 

M-am ridicat, cu inima în gât. Am aşteptat o clipă, apoi 
bătaia s-a auzit din nou. Am sărit în picioare, m-am dus repede 
spre uşă şi m-am întins, uitându-mă prin vizor. 

— Oh, Doamne! am şoptit. 

Deşi era întuneric, am zărit profilul lui Ren. Stătea întors 
într-o parte, cu capul dat pe spate, şi m-am gândit că poate 
avea ochii închişi. Ren era acolo, chiar era acolo, şi nu îmi 
venea să cred. Iar eu stăteam cu palmele lipite de uşă, cu gura 
căscată, ca o nătângă. M-am uitat spre hol, să mă asigur că uşa 
camerei lui Tink era închisă. Când am deschis, am sperat ca 
Tink să stea înăuntru. 

Ren s-a întors, a lăsat bărbia în jos și a luat mâinile de pe 
şolduri. Era ud leoarcă, tricoul îi atârna pe piele, iar părul îi era 
ciufulit. Privirile noastre s-au întâlnit. Fulgerul a despicat cerul 
din spatele lui, aruncându-i o strălucire stranie pe chip, înainte 
să se stingă. Ren şi-a pus mâinile pe tocul ușii şi s-a aplecat, în 
timp ce pieptul i se ridica, respirând greu. 

— Dacă îmi spui să plec, o să mă întorc şi o să plec. Jur, Ivy, 
dar trebuie să mai încerc o dată. Poate că o să mor mâine, dar 
nu fără să încerc. Te rog! Nu mă lăsa să plec! 

Zguduită de cât de aproape de gândurile mele îi erau vor- 
bele, am rămas neclintită pentru un timp care a părut o veșnicie, 
apoi m-am mișcat. Ca într-un vis, m-am dat la o parte și l-am 
lăsat să intre. Un şoc vizibil a trecut peste chipul lui frumos. 
Probabil, crezuse că o să-i trântesc ușa în față. La urma urmei, 
asta făceam de obicei şi mă pricepeam. Probabil că era singu- 
rul lucru la care eram foarte bună. 

Ba chiar obosisem să excelez la asta. 

Ren a intrat şi am închis uşa după el, cu mâini tremurânde. 
Nu m-am uitat la el, dar era suficient de aproape să mă înfi- 
oare, aproape că îl simțeam. Prin mintea mea galopau o gră- 
madă de gânduri. 

Preţ de câteva clipe, niciunul dintre noi n-a vorbit, apoi am 
expirat zgomotos. Ce am spus a venit din cea mai întunecată 

parte a mea. Cuvinte pe care nu le mai spusesem nimănui și 
crezusem că nici nu o voi face. 

— Eu sunt motivul pentru care a fost omorât Shaun, am 
zis, abia şoptit. A fost ucis din cauza mea, la fel și părinții mei 
adoptivi. Morţile lor au fost din vina mea. 

A inspirat adânc. 

— Ivy, nu cred... 

— Nu înţelegi! 

Vocea îmi era plată; am închis ochii. 

— Chiar a fost vina mea. Am făcut ceva stupid, al naibii de 
stupid. 

A trecut un moment, apoi a zis: 

— Aș vrea să încerc să înţeleg. 

Aproape am râs, apoi mi-am dat seama că, dacă aș fi 
făcut-o, ar fi sunat cumva nebunesc. Dacă îi spuneam lui Ren 
cât de incredibil de nesăbuită fusesem, probabil că avea să 
iasă pe uşă. Nu l-aș fi învinuit. Nu poţi trece peste un anumit 
nivel acceptabil de prostie, iar eu pășisem fix peste linia aceea 
nevăzută. 

Uneori, prostia ucidea. 

La fel ca oamenii care credeau că încă un pahar nu înseamnă 
că nu pot conduce. Sau ca aceia care cred că, dacă trimit un 
mesaj în timp ce conduc, asta nu îi va face să se izbească de altă 
mașină. Toate, decizii proaste, stupide. 

A mea fusese colosală, din toate punctele de vedere. 

— Mai aveam două săptămâni până să împlinesc 18 ani și 
deja primisem însemnul Ordinului. Știu că nu e ceva obişnuit, 
dar Holly vorbise cu sectorul. Shaun îl primea pe al lui, iar 
eu... îl voiam pe al meu. Au fost de acord. Nu știu de ce crezu- 
sem că însemnul acela ne va face capabili să și vânăm. Adică, 

ne pregăteam pentru asta de când ne știam, dar nu conta. 
Presupun că eram tineri şi tâmpiţi. 

Am deschis ochii, am trecut pe lângă Ren şi m-am îndrep- 
tat spre ușile balconului. 

— Cu trei nopţi înainte de ziua mea de naștere, trebuia să 
mă întâlnesc cu Shaun la un restaurant din oraş și mă îmbrăca- 
sem elegant. Ştii tu, să fiu drăguță, iar în loc să port lănţişorul 
cu trifoi, îmi pusesem un lănţişor din argint, pentru că se 
asorta cu rochia. 

Am râs, un râs amar. 

— Am plecat:de acasă fără trifoi. Serios! Darwinism curat. 
Probabil, mă gândisem că nu o să mă întâlnesc cu niciun elf şi 
poate că nici nu m-aș fi întâlnit, dacă eu și Shaun n-am fi vânat 
înainte să trebuiască să o facem. Nu știam că odată ce începeai 
să vânezi... 

— Poţi deveni ușor cel vânat, a terminat el încet în locul 
meu. 

Am încuviințat, urmărind cu degetul o picătură de ploaie 
care se prelingea pe geam. Cei mai mulţi elfi stăteau departe 
de Ordin și n-ar fi îndrăznit să-l urmeze pe vreunul dintre noi 
până acasă. Presupun că străvechii sunt altfel, dar eu și Shaun 
eram tineri. Unul dintre ei se uitase la noi și își dăduse seama 
că nu eram bine instruiți. 

— Pur și simplu, nu ne-am gândit că, dacă ne luăm de elfi, 
putem fi văzuţi de un alt elf, ştii? Cât de incredibil de stupid 
a fost asta? În fine, am plecat de acasă şi aproape că ajunse- 
sem la stația de metrou. Urma să merg în oraş cu metroul 
şi am văzut un elf femelă. Probabil că m-a recunoscut, pen- 
tru că tot ce îmi amintesc e că a venit aţă spre mine, în staţie, 
chiar acolo, în public, şi înainte să pot face ceva - adică nimic, 

pentru că nu aveam la mine nici măcar o țţepuşă —, sunt sigură 
că poţi ghici ce a urmat. 

Pentru o clipă, Ren n-a răspuns. 

— Te-a fermecat? 

— Da, am şoptit şi m-am rezemat cu spatele de ușă. 

În sfârşit, m-am uitat la el, iar expresia lui a tăiat prin mine 
ca o lamă. Tristeţea i-a umezit ochii și i-a făcut de un verde 
muşchi, iar buzele i s-au strâns mohorâte. 

— Ştii, cred că de asta o înţeleg pe Merle. Şi ea a făcut o 
alegere stupidă, a ieşit neprotejată. Nu ştiu ce i s-a întâmplat. 
Nimeni nu prea vorbește despre detalii, dar cred că, într-un fel, 
eu am avut noroc. Cei din jurul meu, nu, dar eu am avut. 

— Ivy! a zis el încet. 

— Nu îmi amintesc multe după ce mi-a spus să o duc acasă 
la mine și tot ce ştiu e că m-am întors acasă și eram în living. 
Îmi amintesc că l-am văzut pe Adrian întins pe jos... 

M-am împins dinspre perete şi m-am dus în spatele cana- 
pelei. Mi s-a format un nod în gât. 

— Era mort, înjunghiat cu propria ţepușă, iar pentru o clipă 
m-am gândit că eu o făcusem, dar nu aveam sânge pe mine. 
Sângele lui era pe elf, iar Holly era în bucătărie. Multe lucruri 
erau distruse. 

M-am încruntat, când zgomotele din noaptea aceea au ieşit 
la suprafață. Lemne care se despicau. Vase sparte. Țipete. 

— Am încercat să ajut. Elful, practic, m-a trecut printr-un 
perete, iar Holly... a lăsat garda jos. A venit după mine, iar elful 
s-a furișat în spatele ei. I-a frânt gâtul. 

Nu mi-am dat seama că plângeam până nu am simţit ume- 
zeala de pe obraji. Furioasă, mi-am șters lacrimile și m-am dat 
înapoi. 

— Apoi a venit Shaun, care mă căuta, și ce i-a făcut... Nu 
l-a omorât imediat. Nu! S-a jucat cu el. Nici măcar nu s-a hră- 
nit din el, nici din Holly sau din Adrian. Dar, după ce a termi- 
nat cu Shaun, s-a hrănit din mine. 

Cu paşi lenți, Ren a ocolit canapeaua şi s-a apropiat. 

— Scumpo... 

Am continuat să mă dau în spate. 

— S-au hrănit vreodată din tine? 

A clătinat din cap. 

— La început, doare. De parcă îţi sunt scoase măruntaiele, 
apoi se oprește şi chiar nu mai doare. Probabil că m-ar fi termi- 
nat, dacă n-ar fi apărut un prieten de-ai lui Adrian, un alt mem- 
bru al Ordinului. Niciodată nu şi-au dat seama cum intrase elful 
în casă sau de ce era acolo. Cum știam toți, nu se mai auzise să îi 
vâneze pe membrii Ordinului, iar eu nu le spusesem niciodată 
adevărul. Îmi era atât de rușine și ştiam că, dacă le spuneam, 
m-ar fi dat afară! Așa că, în loc să mă disprețuiască, aşa cum 
meritam, le-a fost milă de mine. 

Umilinţa îmi înţepa pielea. 

— Cred... cred că eu şi Shaun îl omorâserăm pe partenerul 
elfului femelă. Îi tot spunea numele. Nairn. Nu ştiu! Presupun 
că nu contează. 

M-am oprit şi mi-am trecut palmele peste obraji, privind 
în jos. 

— Nici măcar nu ştiu de ce îţi spun toate astea. Nu e o jus- 
tificare pentru felul în care m-am purtat cu tine azi-dimineaţă 
sau mai devreme. Nu e o scuză și nu mă aştept ca tu... 

— Înţeleg! Ştiu că nu cauţi scuze și înțeleg! 

Ren a continuat să se apropie de mine. 

— Doamne, Ivy... 

— Nu vreau compasiunea ta și nici să-mi zici că n-a fost 
vina mea. Nu de asta ţi-am spus. 

Spatele meu s-a lovit de perete, iar durerea a reverberat prin 
mine. 

— Aşa că nu mă minți! 

— Bine! Nu o să te mint! 

Când am vrut să trec pe lângă el, mi-a prins mâinile în ale 
lui și le-a ținut între noi. 

— Ai făcut o alegere de rahat când aveai 17 ani. Dumnezeu 
ştie că şi eu am făcut nişte alegeri de rahat la vârsta aia. 

— Nu e același lucru! 

— Nu? Cel mai bun prieten al meu a fost omorât, iar eu 
nu am făcut nimic să împiedic asta. Nu, m-a întrerupt el, când 
am vrut să protestez. Nu poţi să-mi spui că situaţia mea e dife- 
rită şi că nu am de ce să mă simt vinovat de ce s-a întâmplat cu 
prietenul meu, dacă nu te poţi ierta pe tine. Poate că niciunul 
dintre noi nu se poate ierta cu adevărat. Uneori, facem unele 
lucruri sau permitem să se întâmple lucruri la care nu putem 
reveni niciodată, să le schimbăm. Poate că alegerile noastre de 
rahat nici nu pot fi iertate cu adevărat, iar singurul lucru pe 
care putem să îl facem e să învăţăm din ele şi să nu le repetăm. 

Îmi era tot mai dificil să respir, când nodul din gât mi s-a 
mărit. 

— Eu... eu i-am pierdut pe toţi cei dragi. 

Vocea mi s-a frânt, iar expresia lui severă s-a îmblânzit. 

— I-am pierdut pe toți. 

— Ivy, pierzi vreodată pe cineva cu adevărat? Poate că nu 
mai sunt aici, dar ei tot există. 

Buzele mi-au tremurat, chinuindu-mă în zadar să nu-mi 
pierd controlul. Mi-a dus mâinile la pieptul lui, deasupra inimii. 

— Ei încă trăiesc aici! Mereu vor fi acolo! 

Am simţit cum îmi pierd controlul, cum firele fragile se 
rup unul câte unul. Am vrut să mă trag, dar el mi-a eliberat 
mâinile și m-a prins de braţe. 

— Ren... 

— Eu încă sunt aici. 

Şi-a plecat capul, privirea lui întâlnind-o pe a mea. 

— Nu m-ai pierdut. 

— Dar dacă... 

— Scumpo, nu poți să îţi ţii viaţa în așteptare, bazându-te 
pe „dar dacă”. Cine naiba ştie ce se poate întâmpla? Oricare 
dintre noi poate ieși din casa asta şi să fie lovit de fulger sau 
putem trăi amândoi până la 90 de ani. Mâine putem muri sau 
ne putem întoarce aici. Nu ştim. 

Şi-a dus mâinile la obrajii mei şi şi-a plecat fruntea spre a 
mea. 

— Dar în clipa asta suntem aici amândoi, iar asta e tot ce 
contează. Acest moment. 

— Acest moment? 

Inima mea a luat-o la goană. 

— Da! Clipa asta! Amândoi suntem aici. Asta e tot ce con- 
tează! Nu pot să promit că nu plec nicăieri, dar o să mă stră- 
duiesc al naibii de mult să nu o fac. Ăsta e un lucru în care îţi 
spun să ai încredere. 

O furtună de emoţii a prins viaţă în mine, ca atunci când 
cea mai rezistentă baricadă cedează, în sfârşit. Faţa mi s-a 
schimonosit și n-am mai putut să mă abţin. Nici măcar n-am 
încercat. Lacrimile îmi curgeau pe faţă, iar Ren a scos sunetul 
acela gutural care ieșea din străfundurile lui, când m-a strâns 
la piept şi mi-a prins capul sub bărbie, ţinându-mă strâns, 

şoptindu-mi cuvinte pe care nu le înțelegeam, dar care oricum 
erau liniștitoare. Nu știu de la ce a fost, de la faptul că spusese 
că nu pleacă nicăieri sau că nu putea să îmi promită că nu va 
pleca. Nici măcar nu încercase, dar era acolo și poate că asta 
mă făcuse să cedez. 

Mi-am îngropat fața la pieptul lui ud şi am dat drumul senti- 
mentelor. Ca un dop scos de la o cadă care se goleşte, la început, 
lent și cu noduri, de parcă nu avea să se sfârşească niciodată, apoi 
repede, până au rămas doar un firicel de lacrimi și o respiraţie cu 
suspine. A trecut timpul, iar când, în sfârșit, mi-am ridicat capul, 
mi-a zâmbit şi s-a ivit o gropiţă. Şi-a trecut degetele mari peste 
obrajii mei, ștergând ce mai rămăsese din lacrimi. 

— Eşti și mai drăguță când plângi! a zis el. 

Am izbucnit în râs, gutural și firav. 

— Acum, categoric, minți! Am plâns urât! 

Era multă urâţenie în mine. Cred că ştia asta, în adân- 
cul sufletului, pentru că era la fel, dar am apreciat bunătatea 
pe care mi-a arătat-o ca pe niște bomboane de Halloween. 
Sub impulsul momentului, m-am ridicat și l-am sărutat. Un 
sărut cast, o binecuvântare şi o mulțumire, nimic mai mult 
decât o atingere a buzelor mele pe buzele lui, dar între noi 
s-a produs o scânteie care mi-a aprins toate celulele din corp 
şi mi-am dat seama că și la el era la fel. Prin mâinile care îmi 
ţineau obrajii a trecut un fior uşor. M-am lăsat în jos pe căl- 
câie şi m-am uitat în ochii lui, în timp ce mă cuprindea un 
alt fel de furtună. 

Căldura care mi se răspândea prin corp mi-a spus că îl 
doream. Rău. Starea mea de spirit era biciuitoare, dar nu 
îmi doream nimic mai mult decât pe el. În mod surprinză- 
tor, nu avea nicio legătură cu ce spusese David mai devreme, 

când propusese să găsim pe cineva cu care să petrecem seara 
aceea, în caz că nu supravieţuiam în noaptea următoare. Da... 
Ce simţeam eu... fusese acolo înainte de discursul deloc 
motivaţional al lui David, fusese sub pielea mea, îmi crescuse 
în suflet. Mi-am umezit buzele, mi-am trecut mâinile peste 
pieptul lui tare, şi probabil că mi-a citit în ochi ce îmi doream. 

— Ivy! a gemut el. 

Am repetat cuvintele lui de mai devreme: 

— Nu mă lăsa să plec! 

Privirea lui era în flăcări, în timp ce mă privea stăruitor. 

— Niciodată! 


Capitolul douăzeci 


REN NU M-A LĂSAT SĂ PLEC. O, NU, A FĂCUT EXACT OPUSUL! 
Mi-a prins coapsele, m-a ridicat de la podea, iar instinc- 
tul m-a făcut să-mi înfâășor picioarele în jurul şoldurilor lui 
zvelte. Una dintre mâinile lui puternice mi-a cuprins ceafa, 
ghidându-mi buzele spre ale lui. La început, sărutul a avut 
în el ceva nevinovat, curios, blând şi plăcut, înainte să se 
schimbe şi să devină plin de dorință şi excitare. I-am simţit 
limba prin tot corpul. Mâinile lui s-au plimbat pe fundul 
meu, lipindu-mă de coapsele lui, apăsându-şi excitaţia de a 
mea. Am gemut și, undeva, în străfundul minţii, am sperat 
ca Tink să nu iasă să investigheze ce se întâmpla acolo. Apoi 
Ren a început să meargă, tot lipit de buzele mele și dorindu-și 
mult mai mult. 

— Pat! Acum! a gemut el. 

I-am strâns umerii. 

— De acord! 

Gura lui Ren s-a mişcat din nou peste a mea, în timp ce m-a 
dus în dormitor. Am pipăit cu mâinile la spate, am găsit clanța 
şi am deschis. Odată ajunși înăuntru, mi-am eliberat gura. 

— Stai să închid uşa! 

A ridicat o sprânceană, dar a închis ușa cu piciorul încălțat, 
în loc să mă întoarcă pe mine s-o închid. Apoi s-a îndreptat 
spre pat şi m-a lăsat pe el. Am aterizat cu o bufnitură și un chi- 
cotit. S-a descălțat şi a fost peste mine, înainte să îmi pot trage 
răsuflarea. Tricoul meu a fost dat jos cât ai clipi, apoi sutie- 
nul. Mâinile lui erau peste tot, se plimbau pe abdomenul meu, 
îmi mângâiau vârfurile tari și dureroase ale sânilor, iar apoi au 
coborât la nasturele şi la fermoarul blugilor. 

Când venea vorba de dat jos haine, Ren avea superputeri. 
Cumva, în doar câteva clipe, mi-a dat jos blugii, iar mâinile 
lui au fost sub banda chiloților mei. Am gemut şi mi-am ridi- 
cat şoldurile, când şi-a strecurat un deget în mine. Eram deja 
atât de excitată şi atât de pregătită, încât, atunci când a început 
să împingă degetul înăuntru și în afară, aproape că mi-am dat 
drumul, dar voiam mai mult. Voiam să îl simt în mine. 

Am vârât mâna între noi şi i-am frecat întăritura prin pan- 
taloni, iar geamătul lui m-a excitat şi mai mult. I-am apucat 
catarama curelei şi am desfăcut-o. Am trecut la fermoar, dar 
a durat mai mult decât ar fi trebuit. Ren îmi distrăgea atenţia 
complet, cu mâna între coapsele mele și cu săruturile care îmi 
coborau pe piept, până la sâni. 

— Doamne! am strigat, când mi-a prins jucăuș sfârcul 
între dinți. 

A chicotit, când privirea lui excitată a întâlnit-o pe a mea, 
arzându-mă. 

— Îţi place? 

— Da! Da, îmi place! 

M-a prins de celălalt sfârc! 

— Niciodată n-aş fi crezut că eşti genul care imploră. 

— Niciodată n-aş fi crezut că ești genul care ațâță! 


Ispită 341 


I-am dat jos blugii. 

— Te vreau! 

— Sunt al tău! a răspuns el imediat. 

Mi s-a oprit respiraţia, iar pieptul mi s-a umflat. 

— Dovedeşte-o! 

Ren a respirat sacadat şi şi-a lăsat gura pe a mea, sărutân- 
du-mă cu o foame la care nu mă aşteptam, genul de sărut care 
le şterge pe toate dinainte şi care se asigură că nimic din viitor 
nu se va ridica vreodată la acel nivel. 

Uau! Categoric, mi-o dovedea! 

În cele din urmă, am reușit să-i cobor blugii pe coapse. Atunci 
m-a ajutat și şi-a scos mâna din umezeala mea. Stând deasupra 
mea, și-a dat jos pantalonii şi boxerii negri, strâmți. Gol-goluț era 
impresionant. Nu avea nicio picătură de grăsime, dar pielea lui 
era departe de a fi perfectă. La fel ca mine, avea cicatrici micuțe 
pe corp, înțepături de la antrenamente care nu decurseseră per- 
fect şi răni din bătălii, care nu aveau să dispară niciodată. 

— Eşti frumos! am zis sincer. 

A zâmbit din colţul buzelor și s-a îmbujorat. 

— Roşeşti, Renald! 

— Oh, mai spune-mi o dată aşa şi o să te pun pe genunchi, 
cu fundul în sus, şi o să te plesnesc! m-a avertizat el, iar când 
mi-am muşcat buza, a mijit ochii. Cred că ţi-ar plăcea, a zis el. 

Poate că da, dar nu mă gândeam la asta, când și-a pus mâna 
la baza penisului. Cu gura uscată și cu zona dintre coapse 
pulsând, l-am privit cum se mângâie de la bază până în vârf. 
Mi-am strâns coapsele, zvârcolindu-mă pe pat. Nu mai privi- 
sem un tip în timp ce o făcea și era ceva foarte excitant la asta. 
Pielea mi s-a înroşit și am respirat sacadat. 

— Dă-ţi jos chiloţii! mi-a ordonat el. 

În mod normal, să primesc ordine de la un tip era cel mai 
puţin atrăgător lucru, dar, venind de la el, în clipa aceea, dacă 
aş fi putut mișca din nas și să fac să-mi dispară chiloţii, aş fi 
făcut-o. M-am lăsat pe spate, mi-am ridicat şoldurile și mi-am 
lăsat în jos materialul subțire, apoi pe coapse. Curând, bucăţica 
de dantelă a aterizat pe podea. Privirea lui a trecut peste mine 
şi m-a studiat lent, lucru care mi-a înfierbântat pielea. 

— Lasă-mă să văd! 

Instinctul primar îmi spunea ce voia, iar roşeaţa s-a accen- 
tuat când m-am supus încă o dată și mi-am desfăcut picioarele. 
A coborât privirea, iar mâna i-a mai trecut o dată de-a lungul 
organului întărit. 

— Frumos! 

Aerul era atât de încărcat de tensiune sexuală, încât aveam 
impresia că voi lua foc şi aveam să fiu foarte frustrată, dacă 
avea să se întâmple înainte ca el să vină peste mine, dar n-a tre- 
buit să aştept mult. A pus un genunchi pe pat, unul pe partea 
exterioară a coapsei mele, încă ţinându-se, în timp ce şi-a stre- 
curat o mână între coapsele mele. 

— Te rog, spune-mi că ai un prezervativ! a zis el, în timp a 
vârât un deget în mine. 

Am tresărit şi mi-am arcuit spatele. 

— Nu! Nu am! Nu am avut nevoie de ele. 

— Futu-i! 

A mai băgat încet încă un deget. 

— Nu ai niciunul la tine? 

— Nu am venit aici, aşteptându-mă să se întâmple asta. Aş 
fi fost un nemernic. 

Mi-a zâmbit. 

— Nu! 

— Iau pastile, am zis repede. lau de la 17 ani. Le iau zilnic. 

Ochii lui verzi m-au fixat cu o privire de lavă topită. 

— Sunt curat. 

L-am crezut şi, sincer, după ce făcusem în dimineața aceea, 
era un pic prea târziu să-mi fac griji în legătură cu asta, dar 
chiar l-am crezut. Aveam încredere în el. 

— Te rog? 

— Doamne! 

A închis scurt ochii. 

— Ivy, nu trebuie să mă implori! Sunt deja acolo! 

Am simţit un gol în stomac când şi-a luat mâna de pe el, 
apoi a pus aceeaşi mână obraznică lângă capul meu şi s-a 
lăsat între picioarele mele. M-am uitat la el, era întruchiparea 
perfecțiunii mândre. S-a întors la mine să mă sugă și să mă ciu- 
pească, explorând fiecare centimetru al trupului meu, de parcă 
voia să îl memoreze cu gura. 

Şi nu aveam absolut nimic împotrivă. 

M-am arcuit spre el, vibrând în timp ce el avea controlul 
absolut asupra corpului meu. Dorinţa puternică mă mistuia, 
iar când şi-a pus gura peste a mea l-am simţit cum alunecă 
prin umezeală. Ren s-a ridicat, s-a uitat la mine într-un fel săl- 
batic, ameţitor, care oglindea tot ce simțeam. Şi-a sprijinit gre- 
utatea pe celălalt braț și şi-a împins coapsele. Am tresărit și 
mi-am înfipt unghiile în braţul lui. 

— Te simți bine? a întrebat el, ochii lui căutându-i pe ai mei. 

Am încuviinţat. 

— Mă simt bine! Doar că nu am mai... 

— Ştiu! 

M-a sărutat blând. 

— Ştiu, Ivy! 


344 JENNIFER L. ARMENTROUT 


M-am ţinut de el, în timp ce a intrat mai adânc, fără grabă, 
deşi corpul îi tremura, şi totuși incredibil de blând. Lacrimile 
îmi înțepau ochii și am clipit să le alung. Parcă era prima dată 
pentru mine... Practic, nu eram prea departe de adevăr, deoa- 
rece era doar a doua oară şi era... era frumos, pentru că era 
prima dată cu Ren. Senzația incredibilă pe care am avut-o când 
m-a pătruns într-un fel atât de grijuliu m-a mistuit, apoi l-am 
simţit înăuntru, complet, iar presiunea mi-a trezit corpul la 
viață. Era încă în mine, cu ochii lucindu-i ca smaraldele, când 
şi-a trecut degetul mare peste buza mea de jos. M-am mişcat, 
ridicându-mi şoldurile, şi am gemut amândoi. 

— Asta e! a gâfâit el. Doamne, ești atât de strâmtă, atât de 
al naibii de perfectă! 

Să aud asta a fost extraordinar de erotic şi poate că mai târ- 
ziu aveam să mă simt jenată, dar, în clipa aceea, nu îmi doream 
decât să simt mai mult, să simt totul. La început, m-a lăsat să 
impun eu ritmul, să mă mişc sub el în timp ce îi sărutam obra- 
jii, gâtul şi urma șnurului din piele de la gâtul lui, sărutând tri- 
foiul încrustat, înainte să mă mut la fiecare dintre maci. 

— Mă înnebuneşti! a gemut el la tâmpla mea. Trebuie să 
mă duc mai adânc, mai tare. 

Şi aşa a făcut. 

A renunţat la reţineri şi a început să împingă mai adânc, 
mai tare, așa cum a promis. Niciodată nu mă simţisem atât de 
plină, atât de lipsită de control, în timp ce își mișca șoldurile. 
Fiecare mişcare creștea intensitatea, până când a devenit un 
ritm febril, iar singurul sunet din încăpere erau respiraţiile 
noastre și muzica trupurilor noastre care se întâlneau. 

Mi-am înfăşurat picioarele în jurul lui, l-am împins complet 
în mine şi aproape că nu m-am mai putut abţine. Capul îmi era 

ameţit de fericire, iar asta... Oh, Doamne, era ceva mai mult 
decât doi oameni care aveau orgasm împreună! Fără îndoială. 
S-a mişcat mai repede, lovindu-şi coapsele de mine, în timp ce 
şi-a pus o mână pe bărbia mea şi mi-a dus gura spre alui, cu o 
secundă înainte ca tensiunea să se dezlănțuie. 

Buzele lui Ren au înăbușit strigătul care a ieșit din străfun- 
durile mele. Eliberarea a fost un moment incredibil, pe cât de 
cutremurător, pe atât de vindecător. Spasmele mi-au zguduit 
trupul, în timp ce mă cutremuram cu el în mine, aruncată atât 
de sus de pe valurile de plăcere care m-au învăluit. 

Mi-a legănat şoldurile, când s-a ridicat în genunchi, împin- 
gând şi intensificând senzațiile răscolitoare. Pentru o clipă, 
n-am putut decât să privesc cum muşchii de pe abdomenul lui 
zvâcnesc, iar pieptul i se încordează, apoi mi-am dat capul pe 
spate. Mi-am mușcat buza, până am simţit sânge. Era prea mult, 
de parcă aş fi fost azvârlită în rai şi nu mai aveam cum să scap 
de acolo. A mai împins o dată, încă o dată, apoi și-a înfăşurat 
un braţ în jurul meu, pecetluind trupurile noastre, când și-a dat 
drumul, trupul lui mare zvâcnind în mine. 

Braţele mi-au căzut pe lângă corp, moi şi inutile. 

Câteva momente nu s-a mișcat. Capul îi era îngropat la gâtul 
meu și îi simțeam inima bătând pe brațul meu. Transpiraţia 
lucioasă ne acoperea pe amândoi, dar nu îmi păsa. Şi-a ridicat 
capul, m-a ciupit cu buzele de umăr, chicotind când am scâncit. 

— Te simţi bine? 

Mi-a sărutat bărbia, apoi obrazul. 

— Perfect! 

M-a sărutat pe tâmplă, apoi pe spaţiul de sub sprânceană. 

— A fost uimitor! Sincer! Pe cuvânt! 

Un zâmbet lent, satisfăcut, mi s-a ivit pe buze. 

— A fost. Tu... chiar eşti periculos! 

Privirea lui a alunecat spre a mea. 

— Habar n-ai! 

A ieşit din mine cu grijă şi s-a încruntat când am scâncit. 

— Sigur te simţi bine? 

— Da! 

Mi-am forțat braţul să se mişte şi l-am bătut pe obraz. 

— Haide, parcă sunt o virgină renăscută! E foarte posibil ca 
himenul meu să fi crescut la loc, dar sunt bine. 

Ren și-a lăsat capul pe spate și a râs. 

— Nu ştiu ce să zic, dar ştiu sigur că, pentru o clipă, am 
simțit cum e în rai. 

Am râs din nou. 

— Uită-te la tine! Ce frumos ţi s-au înroșit obrajii! 

S-a rostogolit pe o parte şi m-a tras aproape. 

— Eşti al naibii de adorabilă! 

— 'Ţine-ţi gura! 

— Eşti adorabilă ca... 

— Dacă spui ca un personaj Disney, te dau jos din pat. 

Şi-a aruncat un picior peste al meu, şi-a îngropat capul sub 
bărbia mea şi m-a sărutat pe gât. 

— Nu plec nicăieri! Va trebui să mă smulgi dintre coapsele 
alea incredibil de frumoase. 

— Oh, Dumnezeule! 

— Adevărat! 

Am stat întinşi unul în braţele celuilalt un timp care ni 
s-a părut o eternitate, pălăvrăgind despre nimicuri. Fără gân- 
duri despre trecut sau viitor şi, pentru prima dată după mult 
timp, am trăit în prezent şi nu mi-am dorit să fiu nicăieri în 
altă parte. 


Ispită 347 


Miercuri dimineață, Ren m-a trezit cam cum mă trezise cu o 
dimineaţă înainte, cu gura fierbinte şi insistentă pe sânul meu, 
cu degetele dansându-i între picioarele mele. M-am trezit com- 
plet, într-o ceață senzuală, trecându-mi degetele prin părul lui. 
Ştia exact cum să mă atingă, să mă aducă în pragul de a-mi 
pierde controlul, de parcă făcea asta de ani buni. 

I-am ghidat gura spre a mea. 

— Doamne, eşti o persoană matinală, nu-i așa? 

Folosindu-şi genunchiul, mi-a depărtat picioarele şi l-am 
simțit intrând în mine. 

— Doar când mă trezesc încolăcit de o fată minunată. 

Spatele meu s-a arcuit, când a împins adânc. 

— Orice fată? 

— Nu, nu orice fată! 

Şi-a pus antebraţele lângă capul meu și și-a sprijinit greuta- 
tea pe ele, în timp ce îşi mișca încet şoldurile. 

— Doar tu! 

— E drăguţ să spui asta! 

Mi-am coborât mâinile pe bicepşii puternici, îndoindu-mi 
degetele pe ei. Buzele lui le-au atins pe ale mele. 

— E adevărat şi am de gând să îţi dovedesc. 

Şi a făcut-o, cu fiecare mișcare a șoldurilor și cu fiecare 
sărut, trupul lui mare acoperindu-l pe al meu, în timp ce se 
mișca în mine. În primele ore ale dimineţii nu existau cuvinte, 
iar lumea nu exista în afara patului. Gemetele mele şi sune- 
tele lui profunde, sexy, au umplut spaţiul dintre noi. Inima îmi 
bubuia, iar prin piept şi stomac simţeam un fâlfâit. 

Când mi-am dat drumul, mi-am apăsat gura pe pieptul lui, 
încercând să-mi înăbuș strigătul, în timp ce m-a cuprins o 

eliberare explozivă și mistuitoare. Un fulger mi-a trecut prin 
vene, când Ren a ieşit din mine. M-a strâns în braţe, s-a ridi- 
cat în fund şi m-a aşezat în poala lui. Genunchii mi s-au târât 
pe plapumă când şi-a ridicat şoldurile şi m-a mai străpuns o 
dată. Poziția aceea era ceva nou şi părea să îmi amâne elibera- 
rea, cutremurându-mă adânc, în timp ce îmi mişcam șoldurile 
peste ale lui. Îmbrăţişarea lui era strânsă, iar când şi-a dat dru- 
mul, eram lipiți unul de altul, cu mâinile lui pe spatele meu şi 
cu obrazul meu pe umărul lui. 

Pentru o vreme, niciunul dintre noi nu s-a mișcat. Eram 
epuizați și fără suflare, și nu voiam ca următorul minut sau 
următoarea oră să vină. Voiam să rămân acolo, așa, cu el, cât 
de mult posibil. Apoi stomacul meu a protestat. 

Ren a chicotit, când mi-am lăsat capul în jos. 

— Cuiva îi e foame. 

Mi-a cuprins obrazul în palmă și mi-a ridicat capul. 

— Stii ceva? 

Mi-a sărutat vârful nasului. Am zâmbit, simțindu-mă com- 
plet lipsită de oase. 

— Ce? 

— M-ai avut de la primul sărut, a zis el, iar pieptul meu s-a 
strâns de cea mai mare plăcere. Vreau doar să ştii asta. 

Emoţia mi-a blocat gâtul, iar când am vorbit, vocea mea 
era răguşită. 

— Bine! 

A zâmbit din colțul buzelor şi m-a sărutat blând. 

— Rămâi aici! Da? 

Am încuviințat, iar când s-a retras din mine şi a plecat din 
pat, m-am rezemat de perne, închizând ochii, în timp ce mi-am 
întins mâinile şi picioarele. Un zâmbet larg și caraghios mi-a 

apărut pe buze. O parte din corp mă durea într-un mod deli- 
cios, şi nu îmi aminteam să mă fi simțit vreodată atât de rela- 
xată. De parcă petrecusem o săptămână la masaj, iar acum... 

Un strigăt brusc din bucătărie, urmat de ceva trântit pe jos, 
m-a făcut să sar în fund. Cu inima galopând, am coborât din pat 
şi am luat tricoul lui Ren. Mi l-am tras peste cap şi mi-a ajuns 
până deasupra genunchilor. Apoi am luat țepușa din dulap și am 
alergat pe hol. M-am oprit brusc, la intrarea în bucătărie. 

Sfinte batoane de granola! 

Cumva, cu mintea extaziată postcoital, uitasem complet 
de colegul meu de apartament foarte special. Ren îl ţintuia pe 
Tink pe blat, cu un cuțit de bucătărie la gâtul spiridușului şi cu 
mâna lui mare în jurul mijlocului acestuia. Pe podea era un bol 
mare, iar pe jos erau împrăștiați fulgi de cereale maro, de parcă 
era un loc al crimei cu cereale. 

Of, rahat! 

Ochii măriţi ai lui Tink m-au găsit, când şi-a întors capul 
într-o parte. 

— Nu făceam nimic! 

— Frai în bucătăria ei! a izbucnit Ren, cu ochii lucindu-i 
periculos. Îi mâncai cerealele. Ce dracu'? 

— Aăă... 

— Mereu îi mănânc cerealele! a fluturat Tink din braţele 
mici. Iar tu eşti dezbrăcat. Eşti complet dezbrăcat! 

Oh, Doamne, Ren chiar era complet dezbrăcat! Privirea 
mi-a căzut pe fundul lui şi, Doamne, Dumnezeule, chiar avea 
un fund frumos! Sfere bine proporţionate, ferme... Teama 
pentru viaţa lui Tink m-a scos din visare. 

— Ce faci, Ren? 


Mi-a aruncat o privire dubioasă. 

— Voiam să îți prepar micul-dejun, dar l-am găsit pe ciu- 
datul ăsta mic în bucătăria ta. 

Tink şi-a strâmbat buza. 

— Voiai să îi faci micul-dejun dezbrăcat? Cu tot tacâmul la 
vedere? 

Mâna lui Ren s-a strâns mai tare pe mijlocul lui, iar spiri- 
dușul a scâncit ca o jucărie. Toată povestea cu micul-dejun era 
cumva drăguță, iar Ren gătind gol-goluţ era chiar sexy, dar tre- 
buia să lămuresc lucrurile. 

— Bun! 

Am pus țepușa pe masă, apoi mi-am prins părul la spate. 

— Ren, pot să-ţi explic, dar trebuie să îi dai drumul. 

— Ai auzit-o pe femeie! a zis Tink. Dă-mi drumul! 

Privirea lui Ren se plimba de la spiriduș la mine. 

— Vrei să-i dau drumul chestiei ăsteia? 

— E chestia mea... Adică, nu e o chestie! E un spiriduş și e 
în regulă! Nu o să facă niciun rău. Jur! 

M-am dus spre Ren și am ignorat felul în care se uita Tink 
la noi. 

— Te rog! 

— E un spiriduș, Ivy! Ce naiba caută aici? 

Şi-a întors din nou privirea la Tink, iar spiridușul a pălit, 
pentru că lama cuţitului era încă aproape de gâtul lui. 

— Şi cum adică e al tău? Vin în bucătărie, iar el stă într-un 
bol cu Frosted Flakes, ca un şobolan vorbitor. 

— Nu sunt un şobolan, domnule! Sunt un spiriduș şi sunt 
al naibii de mândru de asta, nenoro... 

— Tink! l-am avertizat, apoi mi-am pus mâna pe încheie- 
tura lui Ren. 

Privirea lui de smarald a zburat spre a mea. Inima mi se 
zbătea în piept. Pe cât de supărată eram pe Tink, dacă i se 
întâmpla ceva... 

— ÎI cheamă Tink? 

Am încuviințat. 

— Mă rog, aşa îi zic eu! 

— Am fumat ceva? Trebuie să fi fumat ceva. 

S-a uitat din nou la Tink şi s-a încruntat. 

— E îmbrăcat cu pantaloni de păpușă? 

— Ce te interesează? s-a răstit Tink. 

Sprâncenele lui Ren s-au ridicat. Doamne, chiar nu aşa 
voiam ca Ren sau altcineva să afle despre Tink! Am tras aer în 
piept şi am încercat din nou. 

— Îmi pare rău! Ar fi trebuit să te avertizez... 

— Ar fi trebuit să mă avertizezi! a mormăit Tink îmbufnat. 
Eu sunt cel care trebuie să se uite la chestia aia care se bălăn- 
găne pe aici... 

— Tink! am izbucnit, aruncându-i o privire care să îi arate 
că eram la câteva clipe distanță să-l las pe Ren să îi facă ce era 
mai rău. Bun! Pot să explic totul, dar trebuie să îi dai drumul şi 
să... hmm, pui niște pantaloni pe tine. 

— De acord! a zis spiriduşul în barbă. 

Oh, Doamne, Tink chiar își dorea să moară! 

— Te rog, Ren! Tink nu e rău. Spiriduşii nu sunt răi. Pot să 
îţi explic totul! Te rog, lasă-mă să-ţi explic! 

Pentru o clipă, n-am fost sigură că Ren o să mă asculte, însă 
apoi a răsucit cuțitul în mână şi a înfipt lama în blatul de tăiat 
de lângă Tink. Cuţitul a vibrat de la impact, iar Tink a zburat 
de pe blat spre plafonieră, care s-a legănat când spiriduşul s-a 
ascuns după ea. Tink a ridicat degetul din mijloc. 

Am oftat. 

Ren mi-a aruncat o privire uimită, apoi a ieşit din bucătărie. 
Aş minţi dacă aş spune că fundul ăla nu îmi distrăgea atenţia. 

— Ai primit ceva azi-noapte! a strigat Tink de unde era 
cocoțat. Stricato! 

Mi-am întors privirea spre el. 

— Ce făceai? Ar fi trebuit să ştii că e aici. 

— Oh! Ştiu! L-am auzit! a strigat el, iar obrajii mi-au luat 
foc. Nu m-am gândit că rămâne peste noapte. Aventurile de o 
noapte nu rămân peste noapte! 

— Nu sunt o aventură de o noapte, tâmpitule! a strigat Ren 
de pe hol. 

Inima mea ţopăia de fericire, apoi Tink a coborât vocea. 

— EI? Pe bune? Decizi să ştergi pânzele de păianjen şi o faci 
cu el? 

— Nu e nimic în neregulă cu el, măgăruşule! 

Tink a rămas cu gura căscată. 

— Eu sunt măgarul? El m-a maltratat! Dezbrăcat! 

Am clătinat din cap și am vrut să ies din bucătărie. 

— Dă-te jos de acolo! Trebuie să vorbesc cu el! 

Spiridușul a mormăit ceva în barbă, dar l-am ignorat şi 
m-am dus în dormitor, exact la timp să văd fundul acela minu- 
nat dispărând în blugi. Ren s-a întors spre mine şi şi-a tras 
fermoarul. 

— Chiar nu ştiu ce să spun, a zis el. 

— Eu... Sincer, nici eu! 

M-am dus la dulap şi am deschis sertarul, să scot o pereche 
de pantaloni scurți. 

— Nu ştie nimeni despre el. Nici măcar Val. 

O umbră i-a trecut peste față. 

— E o creatură din Lumea de Dincolo, Ivy. 

— Ştiu! 

Am îmbrăcat pantalonii scurți din bumbac, apoi am luat o 
bluză cu întăritură, în loc de sutien. M-am întors într-o parte, 

mi-am dat jos tricoul și m-am îmbrăcat repede cu bluza. M-am 
întors cu faţa la el și am văzut că încă nu îşi încheiase nasturele 
de la blugi. Cuta mușchilor din apropiere de șolduri era extra- 
ordinar de tentantă. 

— Nu am spus nimănui despre el şi poate că, într-o bună 
zi, ţi-aş fi spus ţie, dar... e un spiriduş şi ştiu că oamenii ca noi 
l-ar judeca doar după asta şi atât. 

Ren şi-a trecut mâna prin păr, iar buclele i s-au ridicat în 
toate direcţiile. 

— Şi cum altfel ar trebui să îi judecăm? 

Mi-am luat cardiganul de pe scaun şi m-am îmbrăcat cu el. 
Speram doar ca Ren să nu spună nimănui despre Tink. Să sper 
orice altceva era o prostie. 

— Nu ştiu! Poate să înțelegeți că nu toate creaturile din 
Lumea de Dincolo sunt ca elfii? 

S-a uitat la mine de parcă i-aș fi arătat o a treia țâță. 

— Poate ar trebui să încep cu începutul? 

Când n-a răspuns, m-am aşezat pe marginea scaunului. 

— L-am găsit acum câţiva ani, în Cimitirul St. Louis Nr. 1. 
Era grav rănit. Avea aripile şi picioarele frânte. Nu ştiu de ce nu 
l-am omorât, aşa cum ar fi trebuit să fac, dar nu mai văzusem un 
spiriduş. Nici măcar nu mă gândeam că există vreunul în lumea 
noastră. N-am putut să-l omor. Ştiu că e o slăbiciune, dar... 

— Nu e o slăbiciune, Ivy. 

Speranţa că va înțelege totul mi s-a aprins în piept. 

— În fine, n-am putut s-o fac şi nici n-am putut să-l las 
acolo, aşa că l-am adus acasă şi l-am vindecat. De atunci e cu 
mine şi niciodată n-a făcut ceva care să mă pună în pericol 
sau să îmi facă rău. Mă rog, din când în când, încearcă să mă 
muște. 

M-am încruntat şi am clătinat din cap. 

— Cred că e doar o ciudățenie de spiriduş. 

— Ai idee cât de puternici pot fi spiriduşii? a întrebat el, 
privind spre uşa deschisă. 

A făcut un pas spre mine. 

— Ai cea mai mică idee despre chestia care trăieşte în 
Casa ta? 

Tink era bun când venea vorba să îmi afle parolele şi să 
comande rahaturi de pe Amazon, dar, în afară de asta, credeam 
că nu avusese cine ştie ce noroc să primească puteri. 

— E foarte bun la curăţenie, am zis eu, jenată. 

Ren s-a holbat la mine. 

— Deci, practic, ai ca animal de companie un spiriduş? 

Slavă Domnului că Tink nu era acolo să audă asta! 

— Nu l-aş numi chiar animal de companie. 

Mă costa mai mult decât un animal de companie. 

— Atunci cum l-ai numi? 

Am ridicat din umeri. 

— Îi spun doar... Tink. 

Am tras de marginile cardiganului şi m-am uitat la Ren. 

— E prietenul meu. 

— Şi o protejez, a zis Tink de pe hol. 

Se uita înăuntru, de la marginea uşii. 

— N-aş merge până acolo, am zis sec. 

Ren s-a uitat în jos, la spiriduş. 

— O protejezi de ce anume? 

Tink a tăcut în semn de protest şi a intrat în cameră, stre- 
curându-se spre locul unde stăteam eu. S-a agăţat de piciorul 
scaunului, cu corpul pe jumătate ascuns după piciorul meu. 

— Spiriduşii urăsc elfii, Ren. 

Mă jucam cu nasturii de pe cardigan. 

— Nu ei sunt duşmanii. 

— Zăut? a murmurat Ren, privind spiriduşul. 

Tink şi-a ridicat sfidător bărbia... de după piciorul meu. 

— Mi-au omorât toată familia. Nu urăsc nimic mai mult 
decât elfii. 

— Spiriduşii au distrus aproape toate porţile din interior, 
din Lumea de Dincolo. Au făcut mai mult decât a făcut Ordinul 
în privința porților şi niciunul dintre noi n-a ştiut, i-am expli- 
cat încet. Așa am aflat despre faptul că porţile au fost distruse. 
Nu de la Merle. 

— De la el? 

Tink s-a uitat la mine. 

— Oh, deci e în regulă ca tu să minţi? 

— 'Ţine-ţi gura, Tink! am izbucnit. 

Ren s-a aşezat pe marginea patului, cu coatele pe genunchi, 
studiindu-l pe spiriduş. Am fost uşurată să văd că nu mai arăta 
de parcă voia să îl omoare pe micuţ, dar i se vedea precauţia 
în expresie. 

— Nu puteam să îţi spun de unde am aflat. Dacă îţi spu- 
neam, mă rog, ar fi trebuit să le spun tuturor despre Tink şi, 
oricât de mult îmi vine să-i trag un șut uneori... 

— Uf, a mormăit Tink. Și eu te iubesc! 

L-am ignorat şi am tras aer în piept. 

— ÎI voi proteja cu preţul vieţii mele. 

Capul lui Ren a țâşnit în sus, iar privirea lui cristalină a găsit-o 
pe a mea. Buzele i s-au deschis, dar eu am rămas pe poziţie. 

— Te rog! l-am implorat. Nu spune nimănui despre el! 

A trecut o secundă încordată, apoi el a zis: 

— Mă rog, cel puţin nu ai un şarpe ca animal de companie, 
pentru că rahatul ăla chiar ar fi ciudat. Şi presupun că există 

oameni care au colegi de apartament mai enervanţi. O să fiu 
sincer, totuşi! Nu am încredere în rahatul ăsta mic, dar îţi res- 
pect decizia! 

— Ei bine, nici eu nu am încredere în tine, așa că ce naiba! 
a răspuns Tink, cu un rânjet obraznic, ieşind de după picio- 
rul meu. 

Am apucat o eşarfă de pe scaun şi am azvârlit-o spre el. A 
prins-o şi a strâns-o la piept. 

— I-ai dat lui Tink o eşarfă. Tink e liber! 

A zburat pe hol, ca o zână drogată, țipând: 

— Tinke libeeeeer! 

Ren s-a uitat la mine. 

— Ce dracu a fost asta? 

Am oftat. 

— E obsedat de Harry Potter. Scuze! 

Tink a ţâşnit înapoi în cameră, ţinând eşarfa la pieptul gol. 

— Nu ai de ce să te scuzi atunci când vine vorba despre 
Harry Potter. 

— Mai ştii ce i s-a întâmplat lui Dobby, nu? i-am zis. 

— Rahat! 

Tink a făcut ochii mari şi a scăpat eşarfa. 

— La naiba cu rahatul ăsta! Mi-e foame. Cineva - nu dau 
nume — mi-a stricat micul-dejun. Aşa că mă găsiți în bucătărie. 

S-a oprit şi s-a uitat fix la Ren. 

— Sunt cu ochii pe tine, amice! 

Ren a ridicat o sprânceană. Odată ce am auzit vase zdrăngă- 
nind prin bucătărie, m-am concentrat pe Ren. 

— Sigur e în regulă? Trebuie să ştiu dacă nu este. 

S-a ridicat în picioare. 

— Sincer? În clipa asta cred că sunt un pic uluit. 

A venit spre mine, luând de pe jos eșarfa căzută, apoi a 
îngenuncheat în fața scaunului pe care stăteam. 

— Ai un spiriduş care locuieşte cu tine. Eu nici n-am mai 
văzut vreodată un spiriduş. 

— Nu i-am spus ce eşti, am şoptit. Elita? Nu cred că ştie 
ceva despre asta. 

A zâmbit din colțul buzelor, privind spre uşă. 

— Îți mulţumesc pentru asta! Doamne, de fapt, am atâtea 
întrebări pe care aş vrea să i le pun micului derbedeu! Scuze, 
eu... 

— Nu! Este un derbedeu! E mândru de asta! 

Am zâmbit. 

— Probabil că o să-ţi răspundă la întrebări. Îi place să vor- 
bească, mai ales despre el. 

Ren a râs în barbă şi a pus eşarfa pe braţul scaunului. 

— Un nenorocit de spiriduş. Isuse! La asta nu mă aşteptam! 

N-am ştiut ce să spun, aşa că am tăcut. Ren s-a încruntat, 
în schimb, şi arăta de parcă voia să spună ceva, apoi a clătinat 
din cap. 

— Ştii, a zis după câteva clipe, am vrut să fac ziua de azi - mă 
rog, ce a mai rămas din ea - specială pentru tine. M-am gândit 
că îţi pot pregăti micul-dejun, apoi am putea merge undeva. 
Nu ştiu unde, oriunde. 

În timp ce vorbea, ochii mi s-au făcut mari și am simțit că 
mi se strânge inima, de parcă ar fi fost pusă într-un storcător. 

— Diseară va fi greu şi vreau să ai ziua asta, să fii fericită. 

O roşeaţă i s-a strecurat în obraji. 

— Acum, când o spun, sună cam stupid... 

— Nu! Nu e stupid! 

M-am întins şi mi-am pus palmele pe obrajii lui, iar barba 
mică m-a gâdilat. 

— Sună genial! 

S-a întors, mi-a sărutat o palmă, apoi pe cealaltă. 

— Mai vrei să facem asta? 

— Categoric! 

— lar dacă faci micul-dejun şi îi laşi şi lui Tink un pic, e 
să-ți spună cam orice! l-am sfătuit. 

Ren şi-a rezemat capul de palma mea, frecându-se de ea. O 
parte din mine încă era îngrijorată pentru ce credea Ren des- 
pre Tink, dar aveam încredere în el că nu va spune nimic şi 
puteam doar să sper că Ren, dacă va rămâne prin preajmă, se 
va obişnui să îl accepte pe Tink, poate chiar să îl placă. Ultima 
variantă era cu bătaie lungă, dar reacționase mai bine decât mă 
așteptasem și eram recunoscătoare pentru asta. 

— Atunci haide! 

L-am lăsat să mă tragă de pe scaun şi, încă ţinându-mă de 
mână, m-a condus spre hol. În timp ce îl urmam, am simţit pe 
şira spinării un neaşteptat fior rece. Privind înapoi spre dormi- 
tor, la cearceafurile mototolite şi la hainele risipite pe jos, am 
putut doar să sper că ziua aceea nu avea să fie ultima mea zi 
fericită, că voi mai avea multe altele. 

Că voi avea un mâine, iar Ren la fel. 


Capitolul douăzeci și unu 


SURPRINZĂTOR, REN A PREGĂTIT MICUL-DEJUN ȘI TOȚI TREI 
am reuşit să mâncăm omletele pufoase fără ca el să încerce 
nici măcar o dată să îl omoare pe Tink, lucru care m-a cam 
uimit. Tink a răspuns întrebărilor lui Ren despre porți şi des- 
pre ce făceau spiriduşii în Lumea de Dincolo, iar Ren n-a forțat 
lucrurile. Mi-am dat seama că ar fi vrut, dar s-a abținut, nu ştiu 
de ce. 

După ce am făcut duş — separat, deoarece în clipa aceea ar 
fi fost ciudat, ştiind că Tink era pe deplin conştient de îndelet- 
nicirile mele din noaptea trecută... şi din dimineaţa aceea -, 
eu şi Ren am petrecut mare parte din zi de-a lungul fluviului 
Mississippi, ca turiştii. Am sărit din nou peste cursuri, ştiind 
că o să fie al naibii de greu să recuperez, dar trăiam clipa. Nu 
aveam de gând să mă stresez din cauza asta. 

Deşi nu era prima dată când ieşeam cu cineva, a fost plăcut, 
amuzant şi foarte diferit pentru mine, de parcă o făceam pen- 
tru prima dată. Stând de vorbă, Ren a aflat că lui Tink îi plăcea 
să facă prăjituri şi că el era motivul pentru care ieşeam seara 
târziu să cumpăr beignets. 

— Tu chiar ţii la el! a remarcat Ren, părând uimit. 

Atunci mi-am dat seama cât de mult îl îndrăgeam pe Tink 
şi ar fi trebuit să o ştiu de când nu îl măcelărisem, când afla- 
sem că nu fusese sincer cu mine. Sau atunci când amenințasem 
voalat, spunând că îl voi proteja pe Tink. 

Ziua s-a scurs prea repede, iar când a venit momentul să ne 
pregătim pentru seara aceea, ne-am despărțit exact când norii 
de furtună începeau să se adune din nou. La câteva clipe după 
ce am oprit un taxi, m-a tras la pieptul lui şi m-a sărutat apăsat, 
zdravăn, chiar acolo, pe Canal Street, și am simțit sărutul acela 
de parcă m-aş fi trezit în bătaia razelor soarelui. Tot drumul 
spre apartament am fost înfierbântată şi tulburată. 

M-am simţit ciudat când m-am îmbrăcat pentru seara aceea. 
În timp ce îmi încheiam o pereche de pantaloni cargo uzaţi, am 
avut o senzație suprarealistă. La fel, când mi-am prins țepușa 
din lemn pe interiorul antebraţului şi am tras în jos mâneca 
bluzei subțiri, să o acopăr. În ce priveşte tot ce se întâmpla cu 
mine şi cu Ren, categoric, încă pluteam, dar nu eram singură. 
Ren era cu mine. Niciodată nu mă gândisem că voi petrece o zi 
cum fusese ziua aceea. Că voi avea parte de o astfel de fericire 
dată de compania cuiva, fericire pe care o simţeai când erai cu 
cineva la care ţineai şi care ţinea la tine. Și să fiu cu Ren? Da, 
chiar mă simţeam iubită şi, sincer, după Shaun, nu crezusem că 
voi mai trăi asta vreodată. 

Sau că meritam să am parte de un asemenea lux. 

Dar ziua aceea fusese precum prima zi de primăvară. Toate 
lucrurile simple pe care le împărtăşiserăm erau neprețuite. 
Eu... chiar trăiam, trăiam cu adevărat, pentru prima dată după 
aproape patru ani. Privindu-mi imaginea în oglindă, nu mi-am 
lăsat mintea să rătăcească prea departe în viitor. Luam totul 
minut cu minut, la propriu. Mi-am ridicat părul şi am răsucit 

buclele lungi într-un coc, pe care l-am prins cu agrafe. În depăr- 
tare a răsunat un tunet, iar eu am inspirat adânc, expirând lent. 
Fram pregătită pentru seara aceea. 

— Nu pleca! 

Am tresărit, auzind vocea lui Tink. Plutea la intrarea în baie. 

— Cum? 

— Nu pleca în seara asta! a repetat el. 

Am strâns din buze. 

— Trebuie să plec. E... 

— Ştiu că e jobul tău, dar... nu te duce! Nu trebuie să fii 
acolo! a insistat el. Nu trebuie să fii acolo. 

Neliniştea mi s-a încolăcit în piept, ca un șarpe. Tink nu 
îmi ceruse niciodată să nu ies la vânătoare... nici măcar o dată. 
Totuși, seara aceea era diferită. Nu aveam să vânăm elfi. Ştiam 
că vor veni ei peste noi. Am clătinat din cap. 

— Trebuie, Tink. E jobul meu. Ştii asta! 

Arăta de parcă ar fi vrut să mai spună ceva, dar a închis 
gura şi a lăsat aripile în jos, când l-am ocolit. M-a urmat spre 
uşa de la intrare, fără să spună nimic, cât mi-am luat cheile şi 
telefonul. Tink a aterizat pe scaunul de obicei plin cu cutii de 
la Amazon și s-a agăţat de spătarul lui. 

— Ivy? 

— Da? 

Ochii lui albastru-deschis erau mari și solemni. 

— Te rog, ai grijă, pentru că... pentru că, dacă porțile se 
deschid, există lucruri mai rele ca moartea! 


Cuvintele de despărțire ale lui Tink m-au urmărit în timp ce 
mă îndreptam spre Royal Street. Nu era chiar genul de lucru la 
care voiam să mă gândesc în timp ce ocoleam turiştii prinși de 

ploaie şi aproape că am rămas fără un ochi de câteva ori, când 
vârful ascuţit al vreunei umbrele s-a apropiat de mine. 

Când casa din cărămidă de pe Royal Street s-a ivit în câm- 
pul meu vizual, l-am văzut pe Dylan în față, sub balcon. 
Mi-am amintit cum îl privise David plecând de la şedinţa de 
marți după-amiază. Oare credeau că Dylan era trădătorul? Nu 
îl cunoșteam prea bine, dar mereu îmi păruse un tip în regulă. 
Pe de altă parte, ce ştiam eu? Deşi membrii Ordinului îmi erau 
ca o familie, erau mai mult ca nişte veri de departe, pe care îi 
vedeam în vacanțe. Nu eram apropiată de mulți dintre ei. 

Când am trecut pe lângă el, Dylan m-a salutat din cap. Uşa 
era descuiată şi, de îndată ce am păşit în hol, m-am simţit trans- 
pusă înapoi în timp. Un timp când era la modă să ai case care 
miroseau a naftalină și mobilă care semăna cu cea din filmul 
Mândrie şi prejudecată. În mijlocul încăperii erau un balan- 
soar vechi şi o canapea, în faţa unui şemineu care speram să nu 
fie funcțional, după cum arăta coşul care se năruia. O arcadă 
dădea spre ceea ce am presupus că era bucătăria. Îi auzeam 
pe membrii Ordinului vorbind acolo. M-am întors spre scara 
îngustă, abruptă. David era în capul ei, cu braţele încrucişate la 
piept, și vorbea cu Ren. 

Mi-am simțit coardele inimii de parcă erau sforile unei 
marionete. Au început să danseze și să se rotească, în clipa în 
care l-am văzut. E al meu. Acelea au fost cuvintele care mi-au 
venit în minte şi au început să-mi ardă vârfurile urechilor. Dar 
era adevărat! În timp ce am urcat încet scările, am ştiut, fără 
îndoială, că era al meu. Când m-am apropiat, Ren s-a întors, 
iar gura i-a zâmbit, lăsând să i se vadă gropița dreaptă. Nu 
ştiam cum să mă port în faţa lui David, aşa că m-am oprit la o 
oarecare distanță de Ren. 

David mi-a aruncat obișnuita lui privire încruntată, în timp 
ce ne-am măsurat unul pe altul, apoi a zis: 

— Asigură-te că o să şi cobori scările alea, Ivy! 

Surprinsă, m-am bâlbâit. 

— şi... şi tu! 

L-am privit pe şeful de sector cum dispare într-o cameră 
aflată în colțul opus scărilor. 

— Cred că mă place. În adâncul sufletului, chiar cred că mă 
place foarte mult. 

— Aşa e! 

Ren mi-a atins uşor curbura spatelui. 

— Cine nu te-ar plăcea? 

— O grămadă de oameni. 

— Nu cred! a zis el. Pur şi simplu, eşti al naibii de agreabilă. 

Am rânjit, deşi tot ce voiam să fac era să mă ridic pe vâr- 
furi şi să îl sărut. Amuzant cum, cu o lună în urmă, aş fi vrut îi 
trag una în moacă, nu să îl sărut! Doamne, cum se schimbau 
vremurile! 

S-a apropiat de mine. 

— De ce rânjeşti? 

— Fără motiv! 

Rânjetul meu s-a transformat în zâmbet. Privirea lui a tre- 
cut peste fața mea. 

— Doamne, ești frumoasă când nu zâmbești, dar când 
zâmbeşti? Îţi taie respiraţia! 

Am roşit la complimentul lui, conştientă că alți membri ai 
Ordinului se învârteau pe la etajul al doilea, privindu-ne cu 
coada ochiului, dar voiam să îi spun ceva lui Ren, în caz că... 
în caz că nu voi putea mai târziu. Am ridicat privirea şi am 
văzut nuanţa aceea strălucitoare a ochilor lui verzi. 


364 JENNIFER L. ARMENTROUT 


— Îți mulţumesc pentru azi! A fost... minunat! 

— Nu e nevoie să îmi mulțumești! a zis el șoptit. 

— Nu, chiar trebuie! Probabil că a fost ziua mea preferată, 
din... ei bine, dintotdeauna! 

Căldura s-a mutat de la vârful urechilor mele la față. 

— Am vrut doar să ştii asta. 

A zâmbit, lăsând să i se vadă ambele gropiţe, şi am decis că 
trebuia să schimbăm subiectul, înainte să mă pierd în zâmbe- 
tul acela și să sfârșesc prin a mă purta ca o tâmpită. 

— Așadar, poarta? Unde e? 

Ren s-a uitat spre ușa de vizavi. 

— E în dormitorul principal! Vrei să vezi? 

Am încuviinţat şi l-am urmat pe hol, în camera mare, care era 
goală. Mi-am imaginat că probabil cândva, în vremurile bune, 
acolo fuseseră un pat cu baldachin şi mobilă frumoasă, lucrată 
manual, dar acum podelele goale erau prăfuite, iar şemineul era 
rece. Am vrut să întreb unde era poarta, când Miles s-a întors 
într-o parte, să îi răspundă ceva lui Rachel Adams, și atunci am 
văzut-o cu ochii mei. 

Am presupus că era uşa unui dulap sau poate a unei alte 
camere, nu eram sigură, dar, fără îndoială, nu era o uşă obişnuită. 
Lumina albăstruie care sclipea printre crăpăturile dimprejurul 
ei poate că ar fi dat-o de gol. Sau poate că încuietorile multe din 
exterior, pentru că, pe bune, cine ar avea zăvoare pe o uşă din 
interiorul casei? Și dacă nimic din toate astea nu ar fi fost al nai- 
bii de bătător la ochi, putea fi faptul că uşa se zguduia, de parcă 
ceva de pe partea cealaltă încerca să treacă prin ea. 

Asta, pentru că ceva chiar încerca să treacă. 

Rahat! Aceea era cu adevărat o trecere în Lumea de Dincolo. 
Unei părți din mine nu-i venea să creadă că, într-adevăr, vedea 

aşa ceva. Pe cât de teribil era ceea ce reprezenta trecerea, încă 
eram uimită că mă aflam în fața uneia. Am făcut un pas înainte. 

— Mereu... mereu e așa? 

Mi-a răspuns Miles: 

— În mod normal e linişte, dar, când se apropie echinocțiul 
sau solstițiul, începe să facă aşa. 

— Şi mereu a fost aici? 

M-am uitat la el. 

— Trecerea asta, chiar şi înainte să fie construită casa? 

— Presupun că da, a zis el. Înainte de casă, habar n-am cum 
arăta, dar trebuie să fi fost aici, cumva. După ce a fost con- 
struită casa, în documentele noastre, trecerea apare ca fiind 
în camera asta. Oamenii nu au locuit niciodată mult timp în 
casa asta. 

Evident! 

Înainte ca Ordinul să descopere poarta şi să o închidă, elfii 
o folosiseră să treacă de pe un tărâm pe altul. Să treacă prin 
poartă în timp ce unii oameni locuiau în casă trebuie să fi fost 
foarte convenabil pentru elfi. 

Am văzut-o pe Val intrând în cameră, bluza roșie ieşind în 
evidenţă atât de tare, printre culorile închise pe care le purtau 
toți ceilalți. S-a îndreptat spre mine, dar, la fel cum făcusem și 
eu, se holba la poartă. 

— Ce nebunie! a zis ea, oprindu-se între mine şi Ren. Parcă 
e un episod din Ghost Adventures sau aşa ceva. Adică, puteţi să 
vă imaginaţi, să umbli prin casa asta minunată, cu două etaje, 
care are o uşă care, de patru ori pe an, strălucește în albastru 
şi se zguduie? 

Am pufnit în râs, dar Ren nu părea foarte amuzat când s-a 
uitat spre Val, deşi ea nu părea conştientă de răceala ce radia 

dinspre el. M-am încruntat, fără să am nici cea mai mică idee 
despre ce e vorba, dar nu era momentul să întreb. 

La parter, membrii Ordinului formau o primă linie de apă- 
rare, ca să zic aşa. Sarcina lor era să blocheze scările, iar a noas- 
tră să protejăm uşa. Am presupus că acelaşi lucru se întâmpla 
la biserică, oricât de inutil era. 

Atunci mi-a venit o idee şi m-am întors spre Miles. 

— Cât de activă e poarta de la biserică? E la fel ca asta? 

S-a încruntat auzind întrebarea mea, dar a încuviinţat. Nu 
înțelegeam. Dacă spiriduşii distruseseră poarta aceea, de ce 
era ca asta? Dar oare distrugerea ușii afecta lumina care se 
vedea acum dincolo de ea? Trebuia să îl întreb pe Tink, mai 
târziu. 

— Nu putem lăsa vreun străvechi să se apropie de poartă. 

Miles vorbea, dar privirea mea era lipită de ușă. Nuanţa 
luminii devenea mai profundă, de un albastru safir. 

— Dacă se apropie vreunul de ea, nu îl tăiaţi! Nu uitaţi, sân- 
gele lor deschide porțile. Împingeţi-i înapoi! 

Mulţi au încuviinţat din cap și, pe măsură ce timpul tre- 
cea, pălăvrăgeala a încetat și, cu excepția uşii care se zguduia, 
camera a devenit atât de tăcută, încât puteai să auzi musca. La 
fel a fost şi jos, până când David a anunţat că mai erau cinci 
minute până la echinocţiu. 

Fiecare muşchi din corpul meu era încordat, căci încercam 
să mă pregătesc pentru orice. Mi-am scos țepușa metalică din 
bocanc şi am ţinut-o strâns. Nu aveam de gând să o scot pe cea 
din lemn spinos până când nu era neapărat nevoie de ea. Nici 
măcar o fărâmă din mine nu credea că nu vor veni în forță, dar, 
când mai era doar un minut, m-am uitat spre Ren. Mă privea, 
aşa că mi-am îngropat îngrijorarea şi teama, le-am îngropat atât 

de adânc, până n-am mai simţit nimic. Doar așa puteam să îmi 
fac treaba în noaptea aceea şi să nu sfârșesc atârnată într-un colţ. 

Ren mi-a făcut cu ochiul. 

Buzele mi s-au curbat într-un zâmbet mic. 

— Acum! a zis David. 

Mi-am ţinut respiraţia, cu fața spre ușa închisă a dormito- 
rului. Secundele au devenit minute, iar când nu s-a întâmplat 
nimic, cei aflaţi în cameră au început să se foiască. Ușa încă se 
zdruncina, de parcă o întreagă armată voia să treacă prin ea, 
şi am schimbat o privire rapidă cu Ren, tensiunea din spatele 
meu începând să cedeze. 

De jos s-a auzit un strigăt brusc şi violent, urmat de altele. 
Mâna mi s-a strâns pe ţepușă. 

— Au venit! a şoptit Val. 

Rachel a pornit spre ușă, dar David a strigat: 

— Stai! 

Ea l-a privit cu ochii mari, când strigătele s-au transformat 
în ţipete. 

— Dar... 

Am tresărit. N-a terminat propoziţia, dar nu era nevoie. Mi 
s-a oprit respiraţia, când strigătele de jos au devenit tânguitoare 
şi oribile. Cum puteam sta acolo, aşa? Ren a înaintat un pas. 

— Stai! l-a oprit Miles, din spatele lui. 

Umerii i s-au strâns, şi mi-am dat seama că şi pe el îl deranja 
la fel de mult că stăteam acolo, dar apoi zgomotele de jos au 
încetat. Nu se mai auzea nimic, linişte de mormânt. 

Zbang! 

O bufnitură în uşa de pe hol m-a făcut să sar cât colo, în 
ciuda pregătirii mele. Apoi o alta şi o alta, zguduind uşa. Pe 
mijloc a apărut o crăpătură. 

— Xăă, băieți... 

M-am încordat. David a înaintat. 

— Asta e pe cale să... 

Uşa s-a crăpat, aruncând în aer așchii mari din lemn, şi 
câteva trupuri s-au prăbuşit. Am rămas cu gura căscată. Pe jos 
erau bălți de sânge, piepturile erau despicate, lăsând să se vadă 
țesuturile roz, ca nişte jeleuri. Erau membri ai Ordinului, toți. 

Un răget gutural, care făcea să ţi se oprească inima, ne-a 
asurzit pe toţi. Fiori de groază mi-au pătruns adânc în mușchi, 
în timp ce mai multe siluete au pătruns în cameră, ca un val al 
morţii, de care nu putea să se ferească nimeni. Elfi, o grămadă 
de elfi, au pătruns prin deschizătură. Erau atât de mulți, argin- 
tii, de o frumuseţe glacială, cu ochii de un albastru stins şi cu 
privirile tăioase. Erau cel puţin o duzină și jumătate, poate mai 
mulți, probabil, mult mai mulți. Iar în spatele lor l-am văzut 
pe străvechiul care mă împuşcase şi încă unul, pe care nu l-am 
recunoscut. 

Pentru un moment, am înghețat când Ren şi ceilalți mem- 
bri ai Ordinului s-au avântat spre ei, dispărând în mulțime. 
Ţepuşele metalice luceau şi înjunghiau, unele căzând pe jos. 
Țipetele şi strigătele se amestecau cu sunetele hainelor sfâşiate 
şi ale oaselor rupte. Dumnezeule, elfii frângeau gâturi de parcă 
erau bețe de chibrituri! L-am zărit pe Ren luptându-se cu un elf, 
lovindu-l în piept cu bocancul, într-o uimitoare demonstraţie 
de brutalitate şi graţie. S-a răsucit, mişcându-se ca un dansa- 
tor, şi a înfipt țepușa unde cu câteva clipe mai devreme îi fusese 
piciorul. 

Nu mai văzusem așa ceva! 

În cele din urmă, mi s-a trezit instinctul. Aveam lupta în 
sânge, o moştenisem. Generaţii întregi s-au trezit în mine, căl- 
când în picioare frica glacială care mi se cuibărise în stomac. 

M-am rotit. Elful care o urmărea pe Rachel nu m-a văzut 
venind când i-am înfipt țepuşa drept în spate. O sclipire de 
lumină m-a orbit pentru o secundă, apoi m-am răsucit. Un elf 
femelă s-a aruncat asupra mea, ca un fel de luptător de wrest- 
ling, dar m-am ferit de prinsoarea ei. Rotindu-mă, am lovit-o cu 
piciorul în spate şi a căzut într-un genunchi. Am înfipt ţepușa, 
iar pielea şi muşchii i-au cedat. Sângele de un albastru sclipi- 
tor a ţâşnit, acoperindu-mi mâna, când m-am dat înapoi. Am 
fost apucată din spate şi aruncată într-o parte, lovind podeaua 
şi aproape alunecând în mizeria pe care o făcuseră cu membrii 
Ordinului de la parter. Un elf m-a atacat. 

— Ivy! a strigat Ren. 

Zbătându-mă pe podea, mâna mea a dat peste ceva umed 
şi moale, și mi-am înghiţit greața, ţâşnind în picioare. Am fan- 
dat spre dreapta, dar elful era rapid şi a venit spre mine. I-am 
blocat lovitura şi am lovit cu țepuşa. S-a lăsat repede în jos, 
țâşnind lângă mine. 

— Eşti pe cale să mori! a zis el. 

— Ce clişeu! i-am replicat, apoi m-am aplecat. 

Am măturat picioarele de sub el. Elful s-a prăbuşit şi, înainte 
să poată riposta, i-am tras un şut în fund, în stil Van Helsing, 
Am sărit în picioare şi m-am îndreptat spre Ren. Doi elfi erau 
cu ochii pe el. Am verificat uşa. Străvechiul care mă împușcase 
se îndrepta pe furiş spre ea. Am schimbat direcţia, dar un elf 
pe care l-am recunoscut din club mi-a tăiat calea. 

Roman! 

Mi-a zâmbit. 

— Salutare! 

În timp ce m-am aruncat spre el, am zărit-o pe Val. Înainta 
cu un scop precis, ocolindu-l pe Miles, iar la început am cre- 
zut că o să-l ajute pe Ren, dar a trecut pe lângă el, ţinând strâns 

ţepuşa în mâna dreaptă. M-am lăsat pe sub braţul lui Roman, 
l-am apucat de spate şi am căzut cu tot cu el. M-am rostogolit, 
mi-am ridicat genunchii şi i-am plantat în spatele lui Roman, 
dându-l jos de pe mine. Sărind în picioare, i-am înfipt țepușa 
metalică în piept, în timp ce se ridica. 

— Ghici ceva! N-ai reușit! 

Roman s-a împleticit în spate, dar, în loc să aibă o expre- 
sie de groază, a zâmbit, înainte să explodeze într-o lumină 
tăioasă. M-am întors, gata să mă alătur lui Ren, când am văzut 
că Val ajunsese la străvechiul care mă împuşcase. Se pregătea 
să atace, secondată de Dylan, care bloca ușa ce se zgâlţâia. Val 
avea să îl ajute, aşa că m-am îndreptat spre Ren, dar cu coada 
ochiului am văzut-o pe Val apucând umărul străvechiului, din 
spate. În mod ciudat, el n-a făcut nimic. A rămas pe loc, iar Val 
i-a dat capul pe spate, expunându-i gâtul. M-am oprit brusc, 
bocancii mei alunecând pe ceva umed, la care n-am vrut să mă 
gândesc prea mult. Timpul parcă a încetinit când Val a rotit 
țepuşa într-un arc larg. Dylan s-a aruncat înainte, încercând 
s-o oprească. 

— Val! am strigat, iar inima mi s-a oprit. 

Sângele unui străvechi deschidea uşa. Trebuie să fi știut 
asta. Străvechiul era prea aproape. 

— Nu! 

Ea nu părea să mă audă. A trecut ţepuşa de-a lungul gâtu- 
lui străvechiului, iar sângele a țâşnit. Picăturile au atins faţa lui 
Dylan, când Val a dat drumul străvechiului. Uimit, Dylan nu a 
fost suficient de rapid, când străvechiul a întins braţul şi l-a dat 
la o parte pe membrul Ordinului. Groaza m-a împins înainte, 
dar nu am putut să mă mișc suficient de repede. Nu era sufici- 
ent timp să împiedicăm ce era pe cale să se întâmple. Un țipăt 

mi-a răsunat în urechi şi abia mi-am dat seama că era al meu. 
Străvechiul s-a aruncat înainte, trecându-și mâna peste gâtul 
însângerat, apoi a trântit palma pe uşa ce se zguduia. 

O lumină albastră, strălucitoare, s-a văzut dincolo de uşă, prin 
crăpături. Străvechiul care mă împuşcase a căzut în genunchi 
în faţa uşii, cu braţele larg deschise. A trecut o fracțiune de 
secundă, apoi s-a auzit un tunet, o explozie sonică din spatele 
uşii, care m-a aruncat cât colo. Am aterizat pe podea, iar aerul 
mi-a ieşit din plămâni. Ameţită, m-am ridicat încet în fund şi 
am văzut că toţi erau pe jos, iar străvechiul dispăruse, de parcă 
nu fusese acolo niciodată, dar amprenta lui însângerată ardea 
ușa, de un albastru nefiresc. 

Privirea mea înnebunită l-a găsit pe Ren în cealaltă parte 
a camerei. Şi el se ridica. Ochii noştri s-au întâlnit, dar orice 
urmă de ușurare am văzut în ei a dispărut. O briză uşoară 
mi-a atins pielea, dându-mi la o parte de pe față buclele libere. 
M-am întors încet spre uşă, inspirând mirosul neaşteptat de 
caprifoi. 

Lumina albastră dispăruse. Ușa nu se mai zgâlțâia, dar fie- 
care firicel de păr de pe corp mi s-a ridicat, când am simţit un 
fior de gheață pe şira spinării. Încet, m-am ridicat în genunchi, 
apoi în picioare. Am văzut-o pe Val că face la fel, dar ea... 
se dădea înapoi dinspre uşă şi... zâmbea. Nu înţelegeam, nu 
puteam să concep, nici când s-a uitat peste umăr, iar privirea ei 
a ajuns la mine. Zâmbetul a ezitat doar un pic. 

Oh, nu! Nu, nu, nu! 

Nu era posibil! Trebuia să însemne altceva, pentru că nu 
era posibil... Categoric, nu era posibil. Probabil că o prinse- 
seră cumva, dar am văzut că purta brăţara, cea cu trifoiul în 
ea. Nu o văzusem niciodată fără ea. S-a auzit deschizându-se 

o încuietoare, sunetul răsunând cu ecou prin cameră, ca o 
împuşcătură. Cu pulsul accelerat, am înghiţit greu, când s-a 
mai auzit o încuietoare. Clanţa a zăngănit o dată, de două ori, 
apoi s-a răsucit încet. 

Inima mi s-a oprit şi am strâns țepuşa din mână. 

O linişte nefirească s-a aşternut în cameră, când membrii 
Ordinului şi elfii deopotrivă s-au ridicat în picioare, iar uşa s-a 
deschis larg. 


Capitolul douăzeci și doi 


UN ÎNTUNERIC CUM NU MAI VĂZUSEM VREODATĂ PLUTEA ÎN 
intrarea goală. O beznă atât de profundă şi densă, încât parcă 
pulsa, marginea ei groasă atârnând de peretele de deasupra. S-a 
mişcat fluid precum uleiul, a urcat pe perete şi a înaintat. Tabla 
a pocnit sub greutate, când a alunecat pe tavan. Vârtejuri de 
fum negru s-au întins, biciuind prin aer. Mirosul de caprifoi s-a 
intensificat. 

— Oh, asta nu-i a bună! am murmurat și am făcut un pas 
în spate. 

Șuvoaie de fum negru se scurgeau din tavan, formând 
mai multe coloane deodată. Am pierdut numărătoarea la 
zece. Umbrele se roteau ameţitor, lăsând să se vadă în centru 
o lumină albastră, strălucitoare. Lumina a pulsat o dată, iar 
umbrele au dispărut, de parcă un vânt puternic ar fi împrăştiat 
fumul. În locul umbrelor erau bărbaţi înalți, îmbrăcaţi cu un 
fel de pantaloni negri, poate din piele. Aveau picioarele şi piep- 
turile goale. Pe braţul drept purtau câte o bandă cu un scris pe 
care nu l-am recunoscut. Toți aveau păr scurt, aproape brunet, 
tuns periuță. Când s-au uitat în jur, ochii lor erau precum lacu- 
rile îngheţate. 

Elfii din cameră au căzut brusc în genunchi, plecându-și 
capetele, indiferenți la membrii Ordinului, care încă stăteau 
în picioare. Iar acela era un semn foarte rău. Am tras aer în 
piept, apoi respiraţia mi s-a oprit, când am văzut o altă umbră 
mişcându-se spre ușă. 

Un bărbat a trecut prin ea, nu un nor de ceață malefică, ci 
un zdrahon de mai bine de doi metri. Purta acelaşi gen de pan- 
taloni negri, iar pe umerii largi îi atârna o cămașă albă, din in. 
De parcă se plictisise să îi încheie nasturii, i se vedea jumătate 
din pieptul de culoarea bronzului. Părul negru ca pana corbu- 
lui era mai lung, îi ajungea până la umeri, iar trăsăturile îi erau 
uimitor de colțuroase. Parcă elfii adunaseră în chipul lui toată 
frumusețea brută. Era atât de fermecător, încât aproape că îţi 
era greu să te uiţi la el, însă era şi nefiresc, şi ireal. Și nu găseai 
niciun gram de compasiune sau umanitate în trăsăturile lui. 

Nu era nevoie să îmi spună nimeni cine sau ce era. Felul în 
care îşi ținea capul sus, urma de dezgust de pe buzele lui pline, 
felul în care şi-a trecut privirea prin cameră, cu o expresie aro- 
gantă şi respingătoare. 

Prințul! 

Sosise prinţul! 

Iar bărbaţii dinaintea lui erau cavalerii. Erau liberi şi, îna- 
inte să conșştientizăm pe deplin toată grozăvia, unul dintre 
cavaleri a păşit spre cel mai apropiat membru al Ordinului, a 
întins mâna şi a băgat-o prin pieptul bărbatului. 

S-a dezlănţuit iadul. 

Membrii Ordinului i-au atacat pe cavaleri, în timp ce elfii 
au rămas în poziţiile lor supuse, îngenuncheaţi. M-am lăsat 
ghidată de instinct. Am întins mâna spre braţul stâng și am 
desfăcut țepuşa din lemn prinsă acolo. Gemete de durere şi 

sunetul înfundat al ultimelor suflări mă înconjurau, când am 
păşit în faţă, gata să îl atac pe cel mai apropiat cavaler. 

Atunci am văzut-o pe Val. Mergea cu pas iute în spatele 
prinţului, care, cu o simplă mişcare a mâinii, dădea la o parte 
pe oricine îi stătea în cale. Demonstrația de putere era şocantă. 
În câteva clipe, a fost la intrarea spre hol, apoi a dispărut, cu Val 
pe urmele lui. Am ezitat, privirea mea înnebunită găsindu-l pe 
Ren, care se aplecase sub braţul întins al unuia dintre cava- 
leri şi se ridicase în spatele lui. A lovit cu bocancul în spinarea 
cavalerului, punând în genunchi puternica creatură. A trecut o 
clipă, apoi Ren m-a văzut şi am ştiut ce aveam de făcut. 

M-am întors şi am alergat spre hol, ocolindu-i pe cei care 
căzuseră, unii răniţi, alții prăbuşiţi pentru totdeauna. Mi s-a 
părut că am auzit pe cineva strigându-mi numele, dar am 
deschis uşa şi am traversat holul scurt, uitându-mă peste 
balustradă. Jos, am văzut roşul strălucitor al bluzei lui Val stre- 
curându-se pe uşa de la intrare. 

— Val! 

Am coborât câte două scări odată, am alergat prin holul 
de la intrare şi am prins uşa din faţă înainte să se trântească. 
Am ţâşnit afară, speriind un grup de adolescenţi care stăteau 
pe bordură. M-am uitat în dreapta şi-n stânga, şi am văzut-o 
pe Val îndreptându-se spre Cartierul Francez. Creierul mi s-a 
oprit. Datoria îmi cerea să mă duc după prinţ. Eu fusesem cel 
mai aproape de ușă și ştiam că în curând aveau să vină şi alții, 
dacă reuşeau să iasă din casa aceea, dar era mai mult decât 
o datorie. 

Trebuia să ajung la Val. Poate că era şocul sau poate că negam 
că îl ajutase pe străvechi să deschidă uşa, că plecase de bună- 
voie cu prinţul. În adâncul sufletului, ştiam că e o trădătoare, 

că deja ne trădase, dar o altă parte micuță din mine credea că 
poate repara asta; trebuia doar să ajung la ea. Pentru că proba- 
bil fusese fermecată. Poate că fusese prinsă fără protecţie, la fel 
ca Merle, la fel cum fusesem și eu. 

Am iuţit pasul, când au cotit pe St. Phillip Street. Mă te- 
meam că ştiu unde îl conducea Val pe prinţ. Puteam doar să 
sper că mă înșelam. Picioarele mă dureau, dar m-am forțat, 
ferind trecătorii şi cerşetorii. Plămânii mi s-au blocat când am 
trecut pe lângă Irish pub şi am văzut bluza roşie a lui Val, cu o 
secundă înainte să dispară. 

Nu! Nu! 

M-am forțat mai mult ca niciodată, aproape rămasă fără res- 
pirație, când am ajuns aproape de intrarea laterală de la Mama 
Lousy. Cu inima grea, am deschis uşa şi am aruncat o privire 
spre scări. Uşa de siguranță, de obicei închisă, era acum dată 
de perete. Groaza mi s-a instalat ca o ghiulea în stomac atunci 
când am urcat scările. Când m-am apropiat de capătul lor, miro- 
sul metalic era atât de puternic, încât îl simțeam în gât! Am 
ajuns sus, am intrat în cameră şi mi-am înăbuşit un țipăt răguşit. 
Harris zăcea întins pe spate, cu ochii sticloşi și neclintiți. Partea 
din față a cămăşii îi era sfâșiată şi roşie. Sub el era o baltă de 
sânge, care se întindea pe covorul bej. 

Furia şi oroarea se războiau în mine, în timp ce am înaintat 
spre fundul camerei şi spre scările care duceau la etajul al trei- 
lea, strângând ţepuşa, până m-au durut încheieturile. 

— Valerie! am strigat. 

O uşă din dreapta s-a trântit şi s-a închis, iar eu m-am răsu- 
cit. Val era acolo, ținând în braţe ceva de mărimea şi forma 
unei mingi de bowling. Era acoperit cu o cârpă neagră. Habar 
n-aveam ce era, iar în clipa aceea nici nu-mi păsa. 

— De ce? am întrebat cu voce spartă. 

Buclele strânse s-au legănat când ea a clătinat din cap şi s-a 
îndreptat spre uşă. 

— Aş vrea să nu fi fost tu cea care vine după mine. 

Înainte să pot răspunde, am simţit un aer rece la ceafă. 
M-am întors şi mi s-a tăiat răsuflarea, când l-am văzut pe prinț 
în fața mea. Doar două cuvinte pot rezuma cam ce am simțit: 

Oh, rahat! 

Am auzit uşa închizându-se în spatele meu şi, chiar dacă 
ştiam că Val fugise şi mă lăsase cu... cu chestia aia, nu mi-am 
luat ochii de la el. Prinţul şi-a aplecat capul într-o parte, stu- 
diindu-mă atent, de parcă eram un gândac ciudat, sub un 
microscop. 

— Părul tău, a zis el. 

Vocea lui era ciudată, un accent care îmi amintea de cineva 
din Anglia, dar cumva diferit, mai melodios. 

— Are culoarea focului. 

În! 

— E cumva... dezagreabil, a adăugat el, aproape ca o 
completare. 

Am clipit, oarecum uimită, pentru că era foarte posibil ca 
prinţul din Lumea de Dincolo tocmai să îmi fi insultat culoa- 
rea părului. Sincer, nici măcar nu îmi venea să cred că stăteam 
în faţa lui! 

— Nu sunt aici să vorbim despre părul meu roșcat. 

M-a privit cu ochi ca de gheaţă. 

— Atunci, eşti aici să te lupţi cu mine? 

— Sunt aici să te termin! 

Un râs moale, muzical, s-a auzit dinspre el. 

— Mă amuzi şi mă simt... bun. 

A rostit ultimul cuvânt de parcă nu îi era familiar. 

— O să te las în viață. 

Când a păşit într-o parte, l-am blocat. Privirea i-a fugit spre 
țepuşa pe care o ţineam în mână, iar buzele i s-au curbat într-un 
zâmbet lent, de-a dreptul ciudat, care nu i-a îmblânzit deloc 
expresia. 

— Oh, vai, o ţepușşă din lemn spinos, din Lumea de Dincolo, 
presupun? 

— Poţi fi sigur. 

— Doar pentru că ai aşa ceva crezi că o poți folosi cu succes 
împotriva mea? Asta e o prostie! 

Şi-a lăsat în jos bărbia, iar şuviţele de păr lung şi negru i-au 
căzut pe piept. 

— Una fatală! a simţit nevoia să adauge. 

Inima îmi bubuia, în ciuda cuvintelor pe care le-am rostit: 

— Vorbeşti mult! 

S-a tras înapoi, iar în expresie i s-a văzut surpriza. 

— Nu vreau să rănesc o femeie, a zis el, cu accentul acela 
ciudat. 

Privirea lui rece a trecut peste mine. 

— Cred că există lucruri mai plăcute pe care le poți face cu 
sexul frumos. 

— Îh! am exclamat, îngreţoşată. 

A ridicat o sprânceană neagră. 

— Bunătatea mea se risipeşte rapid. 

O parte semnificativă din mine îşi dorea să se întoarcă şi să 
o ia la fugă. Acela era prințul şi, în ciuda situaţiei în care toc- 
mai mă pusesem, nu eram proastă. Pe cât de antrenată eram, 
să mă confrunt cu prinţul echivala cu o sinucidere, dar datoria 
mea - ce fusesem învățată să fac — era ca niciodată să nu fug de 

un elf. În trecut, comisesem un act care depăşise limitele negli- 
jării datoriei şi nu aveam de gând să mai fac asta. 

Am rămas pe poziţie. 

Prințul a oftat greu, apoi a ţâşnit înainte şi m-a apucat de 
încheietură. Contactul m-a făcut să tresar. Pielea îi era rece. 

— Îţi dau o ultimă şansă. 

Zicând acestea, a crescut presiunea pe încheietura mea, dar 
n-am lăsat țepușa. 

— Nu o să-ţi placă cum se termină, păsărica mea! 

— Nu sunt nimic al tău, amice! 

— Păcat! 

Apoi m-a împins cu o singură mișcare a mâinii, dar care a 
avut suficientă forță să mă trimită patinând pe covor. Din câte 
se părea, discursul lui de Casanova înfiorător nu fusese doar 
un spectacol. M-am îndreptat, înainte să cad. Nu mă rănise şi 
părea că îmi dădea o ultimă şansă, dar pentru mine erau prea 
multe în joc ca să o iau la fugă. 

— Ce i-ai făcut lui Valerie? 

— Cine? Fetiţa care a fost aici? 

Prinţul şi-a dat capul pe spate. 

— Nu i-am făcut nimic! Cred că este... poate inteligentă? 
Ştie că nu putem fi opriţi. 

— Nu! 

Am clătinat din cap, în timp ce furia creștea în mine. 

— Niciodată nu v-ar ajuta de bunăvoie. Trebuie să fi fost 
constrânsă! 

— Dacă asta te face să te simți mai bine! 

Agăţându-mă de furia neîncrezătoare, m-am aruncat îna- 
inte şi m-am răsucit la stânga. Am lovit cu țepuşa, dar spaţiul 
unde fusese el era gol. M-am împleticit în spate. 


380 JENNIFER L. ARMENTROUT 


— Ce... 

— Prea lentă! 

M-am rotit şi l-am văzut stând acolo, cu un zâmbet abia 
desenat pe față. M-am aruncat, rotindu-mi piciorul, dar din 
nou am lovit doar aerul. 

— Nu poţi să te baţi cu mine, păsărică! 

Acum începeam să mă enervez. Am sărit în picioare, m-am 
rotit şi eram pe cale să îi trag o lovitură zdravănă cu elan, dar 
prințul a dispărut, iar apoi m-am trezit cu braţele lui în jurul 
meu. M-a ridicat de parcă eram un copil mic, care îi dădea 
bătai de cap. 

— Nu mai am răbdare! mi-a zis la ureche, trimițându-mi 
un fior de gheaţă pe şira spinării. Și nici bunătate! 

Oh, la naiba! 

Mi-am dat capul pe spate şi i-am lovit bărbia, aruncându-i 
scăfârlia într-o parte. Prinţul m-a scăpat, iar genunchii mei au 
atins podeaua. Mi-am ridicat capul şi l-am văzut stând chiar 
în fața mea. 

Să fiu a naibii! 

Nu am avut timp să reacţionez. Brusc, mâinile lui au fost 
în jurul gâtului meu, ridicându-mă de la podea. Am lovit cu 
țepuşa şi i-am zgâriat gâtul. Sângele a ieşit prin rana super- 
ficială, clocotind ca lava. Vorbind într-o limbă pe care n-o 
înțelegeam, mi-a prins încheietura care ţinea arma, până când 
mâna mi s-a desfăcut, în ciuda încercării disperate de a o ţine 
închisă. Țepuşa mi-a scăpat şi mi-a căzut neputincioasă printre 
degete, apoi ambele lui mâini au fost pe gâtul meu. Am inspirat 
pentru ultima dată, când mi-am dat seama. Panicată, l-am lovit 
cu picioarele şi m-am prins de mâinile lui, dar degetele m-au 
strâns şi mai tare. 


— Zboară, păsărică! 

Brusc, zburam prin aer. Am lovit una dintre mesele pliabile 
goale, răsturnând-o. Am aterizat pe podea, pe o parte, inspi- 
rând adânc, în ciuda durerii care îmi înlănţuia coastele. Isuse, 
abia puteam să respir din cauza ei! M-am împins în antebraţe, 
cu trupul tremurând de efort. Când am ridicat capul, îmi 
simţeam pieptul foarte strâns. Într-o clipă era în cealaltă parte 
a camerei, în următoarea, chiar în fața mea. Bâjbâind împrejur, 
am apucat un scaun metalic și l-am aruncat, ţipând când dure- 
rea dintr-o parte m-a lăsat fără aer. 

— Te rog! a zis prinţul, prinzând scaunul din mâna mea și 
smulgându-l. 

Durerea extraordinară mi-a trecut prin bărbie şi printr-o 
parte a feței, când am încasat lovitură de pomină cu scaunul. 
Sângele mi-a umplut gura, ieşind printre buze şi prin buza 
sfâșiată. Înainte să simt gustul fricii care îmi urca pe gât, al 
panicii care probabil că se ivea cu câteva clipe înainte să îți dai 
seama că ai încurcat-o, am văzut încă o sclipire de lumină stră- 
lucitoare, când un alt val de durere mi-a cuprins obrazul. 

Aveam să mor. 

În clipa aceea, situaţia era cât se poate de clară. Înainte, cre- 
zusem că nu mi-era frică să mor, ci să trăiesc, în timp ce toți cei 
din jurul meu piereau, dar mă înșelasem. O groază pe care nu o 
mai simţisem a crescut în mine ca un fum perfid, înecându-mă. 
Nu voiam să mor! Nu, când abia începusem din nou să trăiesc! 
Nu, când mă îndrăgosteam de Ren! Mă... îndrăgosteam? Oh, 
Doamne! Conştientizarea tardivă m-a străpuns mai adânc decât 
durerea fizică, luminându-mi parcă pieptul. Lacrimile mi-au 
umplut ochii, dar oricum abia reuşeam să văd. Parcă nu îmi 
funcționau bine. 

Durerea... durerea era peste tot. Cu fiecare respiraţie, îmi 
supraîncărca simţurile. Ceva important din mine se desprin- 
sese, se despicase. O durere sfâşietoare m-a săgetat în timp ce 
l-am simţit pe prinţ îngenunchind deasupra mea, cu genun- 
chii de o parte și de alta a corpului meu. Am încercat să-mi 
ridic braţele, dar absolut toate terminaţiile nervoase păreau 
să se răzvrătească. Întunericul a început să mă învăluie, 
conturând lumea din jurul meu într-o ceaţă densă. Mi-am 
simţit limba grea, când chipul înceţoşat al prinţului s-a ivit în 
fața mea. 

— Ar fi trebuit să pleci când ai avut ocazia s-o faci, păsă- 
rică! Tonul lui era plin de dezgust, apoi s-a aplecat cu fața spre 
fața mea şi a continuat: Ţi-am dat... 

Vocea lui s-a stins, inspirând adânc, zgomotos. Am avut 
impresia că prinţul a înlemnit deasupra mea, apoi i-am simţit 
mâna pe obraz. Şi-a dus-o la gură, cu degetele roşii. Întunericul 
mă acapara, dar m-am gândit... m-am gândit că îmi gustase 
sângele, iar asta a pus capac. S-a smucit în spate şi am avut 
impresia clară că pielea i-a pălit, apoi faţa lui a fost din nou 
lângă a mea. 

— Nu! a zis el. 

Apoi a scos un sunet care mi-a amintit de o înjurătură, îna- 
inte să şoptească un cuvânt pe care nu l-am înţeles, un cuvânt 
care era în engleză, dar nu putea să fie ce mi se păruse mie că 
era. M-a prins cu ambele mâini de gulerul bluzei şi a sfâșiat-o, 
de parcă era hârtie absorbantă. Inima mea, slabă și obosită, a 
tresărit, când am simţit un alt gen de panică. Şi-a pus mâna pe 
mijlocul pieptului meu, nu a mișcat-o, dar... dar palma lui s-a 
încălzit, iar căldura mi-a înfierbântat pielea, arzând țesuturile 
şi mușchii. Am simţit prin mine cea mai ciudată fierbințeală. 

Undeva, s-a auzit o ușă deschizându-se cu putere, lem- 
nul despicându-se lovit de perete. Percepeam strigăte, unele 
cunoscute, dar prea îndepărtate. Prinţul s-a ridicat, cu o adi- 
ere rece. Parcă se prăbușea în el însuși, iar în locul unde fusese 
un bărbat era acum doar un corb. Creatura şi-a întins aripile 
maiestuoase, precum două brațe cu pene. Corbul s-a înălțat 
spre tavan şi a dispărut din raza mea vizuală, iar cuvântul... 
cuvântul acela mi se tot rotea printre gândurile împrăștiate, 
când cineva a aterizat lângă mine. Vocile s-au auzit mai clar şi 
m-am gândit că poate Ren era lângă mine, că poate el era cel 
care mă atingea cu atâta grijă, dar tot ce auzeam era cuvântul 
acela pe care îl şoptise prinţul. 

Halfelin. 


Capitolul douăzeci și trei 


TIMPUL... TIMPUL TRECEA CIUDAT PENTRU MINE. NU AVEAM 
o noțiune reală a timpului. La un moment dat, am devenit con- 
ştientă doar de faptul că fusesem luată de pe covorul aspru şi 
aşezată pe ceva mult mai moale. Un pat, poate? Apoi, în cele din 
urmă, am auzit un zgomot slab, un ticăit persistent în fundal, 
un monitor cardiac. Odată ce am reușit să deschid ochii - un 
ochi, de fapt —, prin vederea încețoșată, am izbutit să disting un 
panou alb şi lumini slabe. În aer se simţea un miros specific de 
dezinfectant. În mod stupid, mi-am dat seama că trebuia să fiu 
într-un spital şi, dacă eram acolo, în loc să fiu la sediu, însemna 
că era ceva grav, dar eram prea obosită să urmez gândul acela. 

Habar n-aveam cât timp trecuse aşa, cu mine devenind din 
când în când conştientă de ce era în jurul meu. La un moment 
dat, mi s-a părut că l-am simțit pe Ren aproape de mine. Apoi, 
mi s-a părut că aud râsul lui Val, dar gândul acela nu avea 
logică pentru mintea mea ameţită. Existau motive pentru care 
nu auzisem râsul lui Val. Apoi au fost alte momente, când mă 
trezeam, iar singurul lucru la care puteam să mă gândesc era 
ce îmi spusese prinţul. 

Halfelin. 

Totuși, de data aceasta, în timp ce mă târam prin întuneric, 
a fost cât pe ce să deschid unul dintre ochi, iar când am cli- 
pit şi am văzut din nou tavanul, nu m-am retras imediat. Am 
inspirat adânc şi am scâncit, când o durere surdă mi-a radiat 
prin coaste. Am încercat să înghit, dar îmi simțeam gâtul dure- 
ros, de parcă înghițisem o gură de cuie. Cu cât trecea mai mult 
timp, cu atât creştea durerea de care deveneam conştientă. Mă 
durea faţa. Mă durea de parcă mă izbisem cu ea de un zid din 
cărămidă, apoi o frecasem temeinic de perete. Mă durea falca, 
la fel şi globul ocular stâng, adică întregul glob ocular. Prin 
încheietura dreaptă simţeam o pulsaţie constantă. În coaste 
aveam un foc ce ardea. 

Era nasol să mă trezesc! Doamne! 

Mi-am mişcat degetele, ușurată să văd că funcționau. Apoi 
am vrut să încerc şi cu cele de la picioare, dar, înainte să pot 
face verificarea de sistem, am simțit mișcare în cameră. 

Patul a coborât uşor şi am văzut cei mai frumoşi ochi verzi, 
două bijuterii din smarald scoase direct dintr-o mină şi puse în 
spatele unor gene dese, strălucind pe un chip minunat, pe care 
ajunsesem să... îl iubesc. Inima mi-a luat-o la goană, iar bipă- 
itul a urmat-o. Îl iubeam. Da! Se întâmplase cumva, în toată 
nebunia aceea. 

— Bună! a zis el încet, uitându-se la mine ca un bărbat care 
crezuse că nu va mai avea niciodată discuţia asta. Iată-te, som- 
noroaso! O să rămâi cu mine, de data asta? 

M-am concentrat asupra lui cu singurul meu ochi, în timp 
ce emoția mi-a urcat în gât. Ceea ce mă ţintuise în patul acela 
era undeva în fundul minţii mele, nu uitasem, era... acolo. 

— Bună! am reușit să zic răguşit. 

Un zâmbet ușurat i s-a ivit pe față, îmblânzindu-i umbrele 
întunecate de sub ochi. Părul îi arăta de parcă îşi trecuse mâinile 

prin el de o grămadă de ori. S-a uitat la mine un moment, apoi 
s-a întins spre noptiera de lângă pat. 

— Ți-e sete? 

Am început să încuviinţez din cap, dar mi-am dat seama că 
nu era o idee bună. 

— Da! 

Ren a pus apă dintr-o carafă într-un pahar din plastic. 

— Bine! Doar un pic! 

Şi-a pus cu grijă o mână sub capul meu şi l-a ridicat, adu- 
cându-mi paharul la buze. Apa rece mi-a înțepat gura și gâtul, 
dar parcă înghițeam raiul. S-a tras înapoi, înainte să gâlgâi ca 
la un joc cu alcool din facultate. M-am uitat la el cu un ochi. 

— Încet! 

A râs, iar privirea i s-a luminat. 

— Nu vreau să te îmbolnăvești, pe lângă... 

A mişcat din bărbie şi şi-a trecut din nou degetele prin păr. 

— Pe lângă celelalte... 

Toate celelalte - fața care mă durea, coastele lovite —, 
dar eram în viaţă, și asta mă şoca, pentru că simțisem cum 
se rupsese ceva urât în mine. Ceva foarte grav. Am ridicat 
sprâncenele. 

— Doamne, Ivy... 

Ren şi-a dres vocea, s-a aplecat şi m-a sărutat blând pe vâr- 
ful nasului. 

— N-a trecut nicio clipă în care să nu fiu al dracului de spe- 
riat. Am crezut... Când te-am văzut în camera aia... 

Suferinţa clară din vocea lui era dureroasă. 

— Sunt bine, cred. 

— Crezi? 

A râs, auzind asta, iar râsul i-a sunat profund, gutural. Când 
a ridicat capul, mi s-a părut că îi lucesc ochii. 

— Eşti într-un spital aproape de casa ta, Kindred Hospital. 
Nu am putut să te ţinem la sediu. 

După ce am mai băut încet din apă, am reușit să îmi pun 
limba în funcțiune. 

— Cum... Ce s-a întâmplat? 

— Ivy... 

A dat la o parte cu grijă o buclă rătăcită, în timp ce pe chip 
i s-a aşternut o expresie de suferință profundă. 

— Nu îţi aminteşti? 

— Îmi... amintesc! 

M-am rezemat de perne, ciudat de epuizată, în ciuda fap- 
tului că probabil era ceva vreme de când făceam pe Frumoasa 
Adormită. 

— Ce zi este? 

La început, a părut că nu vrea să răspundă. 

— Sâmbătă noaptea. 

— Poftim? 

Am vrut să mă ridic, panica explodând ca o alice, dar Ren 
m-a apăsat blând pe umeri. 

— E în regulă! Trebuie să rămâi în patul ăsta. Încă un pic. 
Ai fost rănită destul de rău, Ivy! 

Mâinile lui au zăbovit. 

— Dar... 

M-am uitat în jur, văzând că eram singuri. 

— Dar cavalerii... prințul... au ieşit. 

A clătinat din cap. 

— În mod ciudat, n-a fost apocalipsa uriașă la care ne 
aşteptam. Ordinul - ce a mai rămas din el — patrulează în fie- 
care noapte de atunci. Nu am văzut nici măcar un cavaler sau 
pe nemernicul ăla. David şi alți câţiva se duc în Flux în seara 
asta, dar am o presimțţire că nu vor găsi nimic acolo. 

Gândurile mele erau lente, încercând să ţină pasul cu ce 
spunea el. 

— Nu are logică! 

— Nu, nu prea are, dar oriunde ar fi, orice or fi făcând, se 
ascund. 

Mi-a zâmbit, dar zâmbetul nu i l-am citit şi în ochi. 

— Am reuşit să închidem din nou poarta. 

Mi-am lăsat mintea să asimileze asta, dar în prim-pla- 
nul gândurilor mele era ceea ce spusese: „ce a mai rămas din 
Ordin”. 

— Câţi oameni am pierdut? 

Ren şi-a ferit privirea, mușchiul de pe bărbie zvâcnindu-i. 

— Şaisprezece. 

Oh, Dumnezeule, nici nu puteam... Am închis strâns 
ochiul sănătos. Tristeţea crescândă aproape m-a făcut să îmi 
doresc să nu fi aflat încă nimic. 

— Aţi găsit-o... pe Val? 

Mă durea până şi să-i rostesc numele. 

— Nu! Nimeni nu a văzut-o, nici măcar familia ei. 

Doamne, ce făcuse? Mi-am amintit-o la sediu. 

— Avea ceva la ea, Ren! S-a dus acolo cu un motiv. Ținea 
ceva acoperit cu negru. 

Ren a încuviinţat încet din cap. 

— Ştiu! Ţii minte că Merle a pomenit ceva despre un cris- 
tal? David ţinea unul într-o încăpere de la etajul al treilea, prin- 
tre alte rahaturi ciudate. Nu ştiu care e importanţa cristalului. 

Şi-a ferit privirea, ridicând din umeri şi inspirând adânc. 

— David nu a spus niciodată ce naiba e, iar eu habar n-am. 

Mi-am amintit de camera în care David nu lăsa niciodată 
pe nimeni, dar cum aflase Val că era acolo? Sinceră să fiu, uita- 
sem de cristal, în clipa în care aflasem de halfelini. 

— Mă gândesc că Merle ar putea şti, dar nu am... Ei bine, 
sincer să fiu, nu prea mi-a păsat de asta acum. Mi-a păsat doar 
de tine, a zis el, iar privirea mi-a zăbovit asupra lui. 

Sprâncenele i s-au încruntat și şi-a strâns mâna în jurul 
mâinii mele stângi. 

— Ştiu că nu vrei să auzi asta, dar îmi vine s-o omor pen- 
tru ce a făcut. 

Da, nu voiam să aud asta! 

— Puteai să mori, iar eu... 

S-a oprit, iar când am redeschis ochiul, Ren se uita spre 
spaţiul de lângă mine, la monitor. 

— Nu ştiu ce aș fi făcut. 

Mi s-a oprit respiraţia. 

— Sunt... sunt aici! 

Suna jalnic, dar asta a fost tot ce am putut spune. 

Privirea lui s-a îndreptat spre a mea. 

— Eşti, dar n-ar fi trebuit să îl înfrunţi pe prinţ... N-ar 
fi trebuit să faci nimic din tot ce ai făcut. Ce a fost în min- 
tea ta? 

A înghiţit în sec. 

— Să mergi după el a fost ca şi cum ţi-ai fi pus la tâmplă o 
armă încărcată. 

— Era datoria mea! 

A clătinat din cap încet. 

— A fost sinucidere. Eşti incredibil de curajoasă, Ivy! Eşti 
puternică şi curajoasă, dar aceea a fost o nebunie, şi îmi doresc 
să nu fi fost nevoită să înfrunți așa ceva. 

Şi eu. Gândurile mi s-au întors la sediu şi m-am întrebat 
dacă voi mai putea intra vreodată acolo, fără să mă gândesc la 
înfruntarea cu prințul sau la ce a zis. 

Halfelin. 

M-a trecut un fior. Prinţul credea că sunt halfelin? Era impo- 
sibil... imposibil! Un străvechi fusese lângă mine când sânge- 
rasem, dar... dar prințul fusese chiar pe mine când simțţise. 

Îmi gustase sângele. 

— Hei, hai să nu mai vorbim despre toate astea! 

Ren şi-a pus buza pe tâmpla mea. 

— Da? 

Dar a trebuit să întreb. 

— Crezi că a fost fermecată? Val? 

— Nu ştiu, Ivy! E posibil, dar... 

Deodată, mi-a venit să plâng. Probabilitatea ca ea să fi fost 
constrânsă era infimă. Constrângerile nu durau mult, doar 
dacă nu se hrăneau din ea, iar dacă era aşa, probabil că ea nu 
mai era. Murise deja. Fără să întreb, ştiam că se dăduseră ordine 
ca Val să fie prinsă, vie sau moartă. Cel mai probabil, moartă. 
Pentru că ceilalți membri ai Ordinului ar fi vânat-o. Trădarea ei 
durea la fel de rău ca o cutie cu rahat pe care ar fi golit-o prințul 
pe mine. 

Ren şi-a trecut degetul mare peste obrazul meu și m-am 
silit să zâmbesc, deşi nu era cel mai plăcut sentiment. 

— Cât de rău arăt? am întrebat. 

— Mai bine ca niciodată. 

— Ce mincinos eşti! Simt cât de varză sunt în clipa asta! 

Mi-a dus mâna la buzele lui şi mi-a sărutat mijlocul palmei. 

— Eşti aici! Nu-mi pasă cum arăţi. Nu, după ce am crezut 
că o să te pierd. 

Mi-a crescut inima în piept şi aproape - aproape - că am 
spus cuvintele acelea simple. Privirile noastre s-au întâlnit. 

— Credeai că o să scapi de mine așa ușor? 

Ren a zâmbit, arătându-și gropiţele. 

— Scumpo, e ultimul lucru pe care mi l-aş dori vreodată! 

Duminică seară am fost externată din spital şi am fost dusă 
imediat în apartamentul meu, unde am descoperit că, în timp 
ce eu lipsisem, Ren trecuse să vadă ce face Tink. Doar asta, şi 
aproape că m-a trimis înapoi în spital. 

Potrivit spiriduşului exaltat, Ren trecuse pe acolo zilnic, îi 
spusese ce făceam şi nici măcar o dată nu fusese „dezbrăcat” 
ori încercase să îl omoare. Când m-am uitat la Ren, chiar părea 
jenat, de parcă fusese prins fraternizând cu dușmanul. 

Deși rănile mele puteau fi mai rele — ar fi trebuit să fie mai 
rele —, eram extenuată și am sfârşit prin a petrece mare parte 
din timp, de duminică până marţi, în pat, cu Ren şi Tink având 
grijă de toate nevoile mele, ceea ce a făcut interesant să văd 
cum se înţeleg cei doi. 

Habar n-aveam cum voi recupera tot timpul cât lipsisem 
de la cursuri. O discuţie cu consilierul era pe lista mea de 
priorităţi, imediat ce nu aveam să mai arăt de parcă îmi băga- 
sem fața în maşina de tocat carne. 

Marţi seara am migrat în living. Ren s-a aşezat la capătul 
canapelei, iar eu prinsă între picioarele lui, rezemată de pieptul 
lui. În sfârşit, trecusem de la supă la mâncare adevărată, ceea 
ce înseamnă că am devorat o jumătate de cutie de praline, în 
timp ce Tink ne-a forțat să suportăm un maraton de filme cu 
Harry Potter. 

— Chiar trebuie să repeţi fiecare replică din film? l-a între- 
bat Ren, la un moment dat. 

Tink a pufnit. 

— Sporeşte plăcerea filmului. 

— Poate pentru tine, dar nu şi pentru restul lumii, a mor- 
măit Ren, iar eu i-am zâmbit. 

Am adormit acolo, cu Tink aşezat pe celălalt braţ al cana- 
pelei, iar Ren cu braţele înfăşurate grijuliu în jurul meu. De 
când ieşisem din spital, Ren stătuse cu mine în fiecare noapte 
şi fusese acolo când mă trezisem în toiul nopţii, cu un țipăt 
răsunându-mi în urechi. Fusese acolo să-mi aline spaimele 
care mă chinuiau în somn. Habar n-aveam ce visam. De câte 
ori mă trezeam, nu era nicio imagine. 

Miercuri, Ren s-a întors la lucru, iar a doua zi, dacă mă 
simţeam în stare, urma să merg la sediu, să vorbesc cu David. 
Cu atâția membri morți, trebuia să mă întorc acolo. Nu mă 
presa nimeni, dar trebuia să o fac. 

Trebuia să o găsesc pe Val. Aceea avea să fie priorita- 
tea numărul unu şi, cu toate că ştiam că David şi membrii 
Ordinului o căutau, nimeni nu o cunoștea mai bine ca mine. 
Nimeni. Nu aveam de gând să îi spun lui Ren, ştiam că avea să 
sară în sus, dar trebuia să încerc să dau de ea. M-am târât spre 
baie şi am tresărit când m-am văzut ca lumea. Ochiul stâng era 
acum întredeschis. Toată partea stângă a feţei arăta de parcă 
cineva m-ar fi mânjit cu gem de struguri şi căpşune. Buza de 
jos era umflată şi ruptă la mijloc. Arătam ca victima unui acci- 
dent de maşină, cu bucle unsuroase şi lăsate. Sexy! 

Am auzit deschizându-se uşa de la intrare, apoi pe Tink 
strigând: 

— Nu trebuia să fii la lucru? 

— Nu eşti paznicul meu, a fost răspunsul lui Ren. 

Curioasă de ce venise, pentru că era doar şapte seara, am 
ieşit încet din dormitor, exact când s-a ivit în uşă. Îngrijorarea 
mi s-a cuibărit imediat în suflet. 

— E totul în regulă? 

Ren mi-a zâmbit în timp ce se apropia de mine cu un braţ la 
spate. Peste umărul lui, l-am văzut pe Tink plutind. 

— Am vrut doar să mă opresc foarte scurt. Să mă asigur că 
eşti bine. 

— Puteai să îmi trimiţi mesaj... Stai aşa! 

Am adulmecat aerul. 

— A ce miroase? 

S-a oprit în fața mea şi a scos mâna de la spate. Avea o 
pungă de la Cafe Du Monde. Tink a chiuit ca o fată de 15 ani la 
un concert One Direction. Intrând în cameră, a apucat punga 
din mâna lui Ren și a zburat. Ren s-a întors încruntat. 

— Lasă-i şi ei una, măgarule! 

S-a întors spre mine, mijind ochii. 

— Chiar nu-mi place chestia aia! 

— Sunt sigură că sentimentul e reciproc, dar mulțumesc 
pentru beignets. 

— A fost doar o scuză să te văd. 

S-a întins şi a început să îmi descheie cardiganul. 

— În clipa asta, urăsc ideea să plec. 

L-am privit cum aliniază nasturii în găurile potrivite, pen- 
tru că eu îi încheiasem la nimereală. 

— Nu sunt singură. 

— Ciudăţenia aia mică nu se pune. 

— Hei! E ciudăţenia mea! 

Ren a clătinat din cap, apoi mi-a luat uşor în palmă obra- 
zul intact. 

— Sigur eşti bine? Pot vorbi cu... 

— Sunt bine! Jur! Am de gând să fac un duș, apoi să mă aşez 
pe canapea şi, dacă Tink nu le va devora pe toate, să mănânc 
bunătăţi dulci, până leşin. 

— Bine! 

Şi-a aplecat capul şi mi-a sărutat blând colţul buzelor. 

— Mă întorc acasă cât de repede pot! 

Acasă? Aici? Aici era acasă pentru el? Oh, Doamne, inima 
mi-a crescut până am crezut că o să plutesc spre tavan! Nici 
măcar nu ştiu ce i-am spus când a plecat, dar am rămas în mij- 
locul dormitorului ca o prostănacă. 

Oh, Doamne, eram îndrăgostită până peste cap de Ren, de 
Renald Owens! Eram îndrăgostită de un tip al cărui nume real 
era Renald. Nu era prima dată când îmi dădeam seama, dar, 
de fiecare dată când mă gândeam la asta, mă şoca profund. 
Clătinând din cap, m-am întors să mă duc spre baie, când privi- 
rea mi-a zburat spre dulap. M-am oprit şi mi-am simțit inima de 
parcă cineva înfipsese o piuneză într-un balon. Ren recuperase 
țepuşa din lemn pe care o scăpasem în timpul luptei cu prinţul. 
Acum era în dulapul meu, aliniată lângă ţepușele mele metalice. 

Halfelin. 

Am închis ochii. Nu avea logică. Prinţul doar se purtase... 
foarte ciudat. Dar asta nu explica defel ce făcuse înainte să 
apară Ren și ceilalți. El... îşi pusese mâna pe pieptul meu, iar 
eu îi simțisem căldura în mine. Cred că mă vindecase. Ştiam că 
asta făcuse. Era singurul motiv pentru care în clipa aceea eram 
în picioare, şi nu într-o urnă. Dar era imposibil. Am făcut un 
pas spre dulap, apoi încă unul. 

Nu aveam cum să aflu. Ştiam ce s-ar întâmpla dacă m-aş 
înțepa cu ţepuşa. Fie aş sângera normal şi aş sfârşi simţindu-mă 
stupid, incredibil de stupid, dar fericită. Fie... 

Am întins mâna şi am luat țepuşa. Am clătinat din cap încă 
o dată şi am vrut să o pun la loc în dulap, dar am înjurat în 
barbă şi am deschis mâna stângă, cu palma în sus. 

— Ce faci? 

Am tresărit, m-am întors şi l-am văzut pe Tink în uşă. 
Pe toată partea din față a bluzei de păpuşi avea zahăr pudră. 

N-am vrut să zic nimic, dar cuvintele mi-au ieşit din gură. Nu 
îi spusesem nimic mai mult decât ştia de la Ren despre cele 
întâmplate. 

— Când m-am luptat cu prinţul, mi-a zis ceva... Cred că 
mi-a făcut ceva. Vezi tu, eu am fost... am fost grav rănită. Mai 
rău de atât. 

Cu mâna liberă, am gesticulat spre față. 

— Cred că m-a vindecat. E posibil sau sunt nebună? 

Tink n-a zis nimic, iar senzaţia de frică s-a intensificat. Am 
tras aer în piept, suspinând. 

— Voia să mă omoare. Ştiu asta. Deşi mi-a dat o şansă să 
trăiesc, avea de gând să mă omoare. Dar m-a vindecat, iar... 
prinţul... a zis halfelin. Când sângeram, a zis „halfelin”. 

Lui Tink i-a căzut faţa şi mi-am simţit inima grea. 

— Ivy! 

Nu mai puteam să respir. Brusc, mi-am simțit pielea rece. 

Spiriduşul a zburat înăuntru şi au trecut câteva clipe. 

— Noi, spiriduşii, mereu am putut să simțim Lumea de 
Dincolo în alte creaturi, indiferent cât de puţin. Într-un fel, 
ne făcea valoroşi pentru ceilalți, a explicat el încet, cu privirea 
tăioasă și aţintită asupra mea. Elfii, străvechi sau nu, nu sunt 
vânători. Trebuie să fie chiar pe acel cineva, ca să adulmece 
jumătatea... 

Mda, străvechiul care mă împuşcase, cel care deschisese 
poarta cu ajutorul lui Val, nu stătuse chiar pe mine. Fusese la 
câţiva metri de mine. Era asta ceva ce Elita nu aflase? 

— Dartu... 

Nici măcar n-am putut să termin gândul. În străfundul 
minţii, ştiam că Tink îmi ascundea şi mai multe informaţii, 
dar în clipa aceea nu îmi păsa. Nu acela era cel mai important 

lucru. Poate că mai târziu aveam să îl azvârl pe geam, dar în 
clipa aceea groaza mă termina. 

— Nu a fost o coincidenţă că te-am găsit, nu-i aşa? 

Tink s-a uitat în jos, iar țepuşa mi-a tremurat în mâna 
dreaptă. 

— Nu o face, Ivy! 

Şi, pentru că mi-a cerut asta, am făcut-o. Trebuia să o fac. 
Trebuia să știu, aşa că mi-am trecut vârful ascuţit peste palmă. 
Nici măcar n-am simțit durerea, dar pielea mi s-a desfăcut cu 
un şuierat şi imediat sângele meu a făcut bule şi a ţâşnit. 

— Oh, Doamne! am şoptit. 

Am scăpat țepuşa, care a zăngănit pe podeaua din lemn, 
când m-am dat înapoi. Am ridicat capul, holbându-mă la 
Tink. Aripile i-au căzut pe lângă corp când s-a lăsat la piciorul 
patului. Inima îmi bubuia, bătând atât de repede, încât am cre- 
zut că o să mi se facă rău. 

— Nu! am şoptit. 

Tink m-a privit serios. 

— Ți-am spus să n-o faci. 

Un suspin greu a ieşit din străfundurile sufletului meu. 

— Nu! 

Nu a venit niciun răspuns dinspre Tink, iar când privirea 
mi s-a întors la palmă, spre locul unde sângele meu încă bolbo- 
rosea de parcă fierbea, m-am clătinat, trecând de la o revelație 
oribilă la alta. 

Eu eram halfelinul. 

Eu eram halfelinul pe care bărbatul de care eram îndrăgos- 
tită fusese trimis aici să îl omoare. 


Mulţumiri 


ÎNAINTE DE TOATE, VREAU SĂ ÎI MULŢUMESC LUI STACEY 
Morgan, pentru că m-a ascultat vorbind la nesfârşit despre un 
vis pe care îl aveam şi despre faptul că voiam să scriu o carte 
oarecum bazată pe acel vis. Pentru că mi-a spus că ar tre- 
bui s-o fac, am făcut-o. Un alt mare mulțumesc agentei mele, 
Kevan Lyon, care a fost minunată, ca de obicei, m-a ascultat 
când i-am spus că vreau să public singură această carte şi m-a 
susținut. Oameni buni, e minunată! În al treilea rând, un alt 
mulțumesc merge către Sarah Hansen, de la Okay Creations, 
pentru minunatul ei design de copertă, şi către Kelsey 
Kukal-Keeton, pentru entuziasmul cu care a propus o şedinţă 
foto subacvatică, şi i-a ieşit uimitor. Le mulțumesc minunate- 
lor modele -— Justin Edwards şi Heather Noel MacDonald -, 
pentru că au fost dispuse să sară în apă şi pentru că au reuşit 
să fie incredibil de sexy când au făcut asta. E nevoie de talent, 
nu glumă, pentru aşa ceva. 

Îi mulțumesc Karei Malinczak, pentru minunatele ei puteri 
editoriale și pentru că a făcut curățenie în cartea asta, să nu fie 
un dezastru. KP Simmons, îţi sunt recunoscătoare pentru că ai 
făcut o treabă de PR incredibilă! 

Fără Laura Kaye, Tiffany King, Wendy Higgins, Sophie 
Jordan, Jen Fisher şi Lesa Rodrigues, probabil că aș fi luat-o 
razna. Sau n-aş mai fi procrastinat atât de mult şi aş fi lucrat 
mai cu spor. Cora Carmack, eşti super! Sarah Maas, încă sunt 
îndrăgostită de tine! Îi mulțumesc lui Jamie McGuire, pentru 
că mi-a dat curajul să fac ceva! Ştie ea ce. Îți mulțumesc! 

Nu în ultimul rând, recunoştinţa mea se îndreaptă către 
toţi cei care au scris despre carte, bloggeri și cititori ai cărților 
mele. Voi sunteţi motivul pentru care fac asta. Vă iubesc pe 
toți! Serios! VĂ MULŢUMESC! 


Lucrurile sunt pe ales ; raznă în Nev Orleans 


Ivy Morgan, în vârstă de 22 de ani, nu este deloc o studentă obișnuită. 

Ea si alţii ca ea ştiu că oamenii nu sunt singurii care străbat Cartierul 

Francez în căutare de distracţie... și de mâncare. Datoria pe care o 

are față de misteriosul Ordin este sacră. La urma urmei, cu patru ani 

4 înainte, Ivy a pierdut ce avea mai de preţ — părinţii și iubitul — din 

bricina elfilor, creaturile fantastice pe care a jurat să le vâneze până la 

ună șisă le pedepsească. >= 

Ren Owens este ultima persoană căreia Ivy ar vrea să-i îngăduie să-i 

j tulbure viața. Tânărul e înalt și fermecător, cu ochi verzi ca smaraldele 

şi un zâmbet care cu siguranță a lăsat nenumărate inimi frânte în tr mă. 

În plus, are abilitatea ciudată, aproape nefirească, de-a o face pe Ivy să 

tânjească după tot ce are el de oferit. Dar să-l lase să-i pătrundă î 

suflet este aproape la fel de periculos ca vânătoarea nocturnă de ucigași 
cu sânge-rece. Pierderea băiatului pe care l-a iubit în adolescență 
aproape a distrus-o, dar pasiunea care se înfiripă între Ivy si Ren este 
de netăgăduit. În adâncul sufletului, tânăra vrea și are nevoie de mai 

mult decât de a-și face datoria şi a trăi cu spaimele trecutului. 

| Totuși, pe măsură ce se apropie de Ren, Ivy îşi dă seama că n < 

este singura care ascunde secrete cumplite ce, odată aflate, ar putua 

spulberaflegătura fragilă dintre ei. Există c&?a ce Ren nu-i dezvăluie, -+ 
iar ea flu reușește să decidă ce îi pare mai periculos. Să fie ființele 
misterioase care amenintă să distrugă orașul sau bărbatul care i-a 


cucerit pe neașteptate inima? r 

b: una dintre cele mai îndrăgite, dar şi mai prolifice scriitoare ale 
momentului. Cărţile sale au fost publicate în întreaga lume, devenind 
bestsellere New York Times încă de la lansare, iar serii precum LUX, 
TITANII şi ORIGIN, publicate în România de Leda Edge, au milioane de 
fani. Când nu scrie, activitate căreia îi dedică aproape opt ore zilnic, 

> i petrece timpul citind u uitându-se la filme cu zombi foarte 

"proaste. Visul ei de a devehi scriitoare a început la orele de algebră 
din liceu, când nu îşi bătea capul cu exercițiile indicate de profesori, 
ci imaginând nuvele, ceea ce îi explică notele mici la matemathă. În 
_j'rezent locuieste în Shepherdstown, West Virginia, alături de sotul 
ei şi ® animalele lor de companie, un Border Jack pe nume Apollo, 
un Border Collie pe nume Artemis, șase alpacale încăpătânate, două 4 
capre deloc manierate și cinci oi pufoase. La începutul anului 2015, 
Jennifer a fost diagnosticată cu retinopatie pizmentară, o afecţiune 
genetică rară, caracterizată de pierderea progresivă a vederii periterice 


şi dificultăți ale vederii nocturne, cu posibilă evoluţie spre orbire. 


DESIGNU! ar OANA ZORLFSCU PR 
l A LA .— “? 


